
I. Şiulea, Ciprian (trad.) 


821.111 


Jonas Bonnier este un romancier, scenarist şi 
jurnalist suedez. A fost CEO şi preşedinte al 
Grupului Bonnier din 2008 până în 2014. În prezent 
trăieşte în Miami cu soţia şi cei doi copii. 


Această carte este un roman inspirat din fapte reale. Cu 
alte cuvinte, autorul a luat ca punct de plecare realitatea, 
ceea ce a fost documentat, observat şi relatat, şi şi-a lăsat 
imaginația să preia controlul, să umple golurile şi să 
amplifice povestea. 


Din respect față de cei implicaţi, unele locuri şi nume au 
fost schimbate, unele situaţii au fost adăugate, altele 
înlăturate, şi în astfel de cazuri orice asemănare cu 
realitatea e o coincidență. 


În toate celelalte cazuri, orice asemănare este 
intenționată. 


Decembrie 2008 


1 


Bătrânul ieşi din pădure, aplecat deasupra bastonului. 
Drumul nu era altceva decât două urme de roţi peste care 
crescuse iarba. Bătrânul purta o pereche de cizme negre 
de cauciuc cumpărate de la supermarketul Coop Forum 


din Handen cu câteva săptămâni în urmă şi o pelerină 
maro-închis de la magazinul Tempo din Fältöversten. 


Nu prea se pricepea să cumpere haine, nu se pricepuse 
niciodată. 


Pământul încă nu era acoperit de zăpadă, dar îngheţul 
prinsese copacii şi tufişurile în strânsoarea lui de fier. Era, 
în sfârşit, o zi cu adevărat rece, şi poate că pe seară avea 
să vină şi zăpada. 


În pădurea îngheţată, unde acele de un verde-închis ale 
brazilor erau cea mai aprinsă culoare dintr-o paletă altfel 
cenuşiu-maronie, un câine negru apăru în faţa bărbatului. 
Un labrador retriever. Câinele îşi studie stăpânul, plecă 
nasul în pământ şi fugi. După câţiva paşi, alţi trei câini 
negri veniră în goană, toţi de aceeaşi rasă şi mărime. 
Traversară poteca şi dispărură în tufişurile de pe partea 
cealaltă. Bătrânul îi urmă. Auzea în spatele lui restul haitei, 
trei femele şi un mascul care hoinăreau printre crenguţele 
îngheţate de afin şi tufişurile de ferigi. 


Mergeau spre casă. 


Bărbatul locuia într-o căsuţă roşu-închis de la sud de 
Landfjârden, cam la jumătatea drumului dintre Nynäshamn 
şi Stockholm. larna putea să vadă, prin pădurea deasă de 
la fereastra bucătăriei, până la insula Muskö. De la poartă 
până la marginea apei erau doar câteva sute de metri, iar 
câinii lui aveau destule locuri în care să se bălăcească 
primăvara şi vara. La urma urmei, labradorii sunt o rasă cu 
degete membranate; o rasă pentru recuperat vânatul din 
apă. 


Cei opt câini adulţi locuiau împreună cu bărbatul în căsuţa 
principală, iar cele două anexe erau pentru puii proaspăt 
fătaţi. Bărbatul creştea labradori de aproape douăzeci de 
ani şi prefera câinii oamenilor. De asta locuia în căsuţa din 
pădure. Dat fiind că în zonă nu exista nici apă curentă, nici 
electricitate, era lăsat în pace. Vecinii lui păstrau distanţa; 
cei mai apropiaţi locuiau în zona urbană care începea la 
vreo douăzeci de kilometri spre sud. 


În primii câţiva ani, bărbatul se dusese el însuşi să se 
întâlnească cu cumpărătorii, dar de fiecare dată îşi ieşea 
din fire când doamnele bătrâne şi grase întrebau dacă 
patrupedele au nevoie de mult exerciţiu fizic şi când copiii 
răsfăţaţi trăgeau câinii de urechi. lar când îşi ieşea din fire, 
întotdeauna ridica vocea şi-i plesnea peste mână pe copiii 
obraznici. 


Nu fusese deloc planul Domnului ca el să se ocupe de 
vânzări. Acum lucra prin intermediari. Oameni de la alte 
canise îi expuneau puii şi câinii tineri, gestionau chiar şi 
latura contabilă a afacerii. Şi îşi asumau întregul merit, nu 
că bătrânului i-ar fi păsat de asta. 


* 


Era puțin înainte de ora nouă când se întoarse acasă după 
plimbarea de dimineaţă. Căsuţa lui avea trei camere şi o 
bucătărie. De vreme ce câinii aduceau întotdeauna cu ei în 
casă jumătate de pădure, iar de câţiva ani bătrânul avea 
probleme cu spatele, nu prea avea rost să facă curat. Nu 
lăsa câinii să intre în bucătărie, ceea ce însemna că era 
singura încăpere în care exista o oarecare ordine. Bătrânul 
porni cafetiera. 


Aştepta oaspeţi. 


Îi cunoştea suficient de bine ca să fie sigur că aveau să 
apară atunci când le spusese el să vină. Presupunea că se 
temeau de el, şi că nu erau singurii. 


Sami Farhan sosi primul. 


Bătrânul îl văzu apropiindu-se pe cărarea dinspre drumul 
principal. Autobuzul dinspre Văsterhaninge spre Nynăs 
oprea pe drumul 73, iar căsuţa era la mai puţin de zece 
minute de mers prin pădure. 


Trecuseră ani de când Sami luptase ultima oară în ring, 
dar încă se mişca asemenea unui boxer. În ciuda trupului 
mare şi solid, era rapid şi agil pe picioare, şi avu nevoie de 
mai puţin de un minut ca să ajungă de la poartă la casă. 
Purta o scurtă gri de lână care părea mai potrivită pentru 
eleganta piaţă Nytorget într-o zi caldă de primăvară, iar în 
picioare avea adidaşi albi. 


Bărbatul îi deschise uşa. Cei opt câini negri fură atât de 
entuziasmați de neaşteptata vizită a boxerului, încât 
aproape îl doborâră la pământ. Dat fiind că, în mod 
evident, al doilea oaspete al bărbatului nu venise cu 
acelaşi autobuz, mai trebuiau să aştepte încă treizeci şi 
cinci de minute. Acesta era intervalul dintre curse. 
Bătrânul luă cheia anexei dintr-un cui din spatele uşii şi 
ieşiră împreună în curte. 


— Ce mai fac fraţii tăi, Sami? 
— De ce? 


— L-am văzut acum ceva timp pe fratele tău mai mare, Ali, 
dar de mult nu mai am veşti despre cel mai mic. Adil, nu? 


— Da, aşa îl cheamă. 
— E totul în regulă cu el? 


— Va trebui să-l inviţi şi să-l întrebi pe el, dacă te 
interesează atât de mult. 


Bărbatul încuviinţă din cap şi privi în jos. Pe buzele lui 
dansa un zâmbet amuzat. Sensibilitatea lui Sami în 
privinţa fraţilor lui era neschimbată. 


În curtea dintre cele două anexe, bătrânul avea o pivniţă 
pentru rădăcinoase care fusese construită în anii '50. Era 
din piatră peste piatră, în stilul tradiţional, iar pe 
acoperişul ei creştea muşchi. După doar câteva decenii, 
construcţia părea la fel de veche ca şi pădurea 
înconjurătoare. 


Flancaţi de cei opt câini, bărbatul şi Sami se opriră la 
pivniţa pentru rădăcinoase ca să scoată mâncare pentru 
pui. Acolo ţinea hrana pentru câini, prosoapele de 
bucătărie, hârtia igienică şi toate celelalte lucruri care nu 
încăpeau în cămara din casa principală. Pivniţa săpată în 
stâncile din spatele ei era mult mai mare decât părea. 


În capăt de tot, unde era beznă, bătrânul avea vreo 
cincizeci de cutii stivuite. Fiecare era plină cu bancnote, 
sortate în pungi de plastic. Erau bancnote de toate 
valorile, iar suma totală depăşea 300 de milioane de 
coroane. 


După toate probabilitățile, banii erau pe cale să 
putrezească în pivniţa rece şi umedă. 


Dar bătrânul nu-şi făcea griji din cauza asta. La urma 
urmei, nu exista ceva anume pe care ar fi vrut să-i 
cheltuiască. 


Îl rugă pe Sami să care mâncarea pentru câini şi se duseră 
în tăcere să hrănească puii mereu înfometați. 


Când se întoarseră în casa principală, bătrânul dispăru în 
dormitorul lui de la etaj, iar Sami se aşeză în bucătărie, 
privind lung apa care trecea pic cu pic prin cafetieră. 
Intotdeauna îi era greu să stea liniştit; fără să-şi dea 
seama măcar, începu să bată în podea atât de energic, 
încât se zgâlţâia cu scaun cu tot. Îşi mută privirea spre 
fereastră, şi în cele din urmă îl văzu pe Michel Maloof 
apropiindu-se dintre copaci. Exact atunci auzi paşi pe 
scări; se întorcea bătrânul. 


Michel Maloof era mai scund decât Sami. Mergea cu umerii 
uşor aplecaţi, chiar dacă şi el se mişca rapid şi hotărât. 
Purta o pereche de ghete mai potrivite pentru mersul prin 
pădure, dar era evident că suferea de frig. Când bătrânul 
deschise uşa, pe faţa lui Maloof apăru zâmbetul lui larg 
caracteristic, lăsând să se vadă două şiruri de dinţi care 
străluceau puternic pe fundalul bărbii negre îngrijite. 


— Salut, spuse el. 


Întinse mâna, uitând că bătrânul nu dădea mâna niciodată. 
Graţie câinilor şi atmosferei agitate, nu fu timp pentru 
stânjeneală. 


— Sami a ajuns deja, spuse bătrânul. 


— Sami? repetă Maloof. Acel Sami? 


Tonul lui avea o asprime abia perceptibilă. În afară de 
asta, era imposibil să-ţi dai seama ce voise de fapt să 
spună prin această întrebare. Capacitatea lui de a-şi 
disimula gândurile şi emoţiile era legendară; nimeni nu ar 
fi jucat poker cu Michel Maloof de bunăvoie. Expresiile lui 
erau imperturbabile, zâmbetul obişnuit nu era afectat de 
nici o circumstanţă externă, iar mişcările îi erau lente, ca şi 
cum ar fi fost atent cumpănite. 


Îşi trecu mâna prin barbă atunci când Sami apăru în uşa 
bucătăriei. 


— Ce surpriză, spuse boxerul. 


Toată lumea ştia că, dacă voiai să lucrezi cu Michel Maloof 
sau cu Sami Farhan, nu puteai să ai de-a face şi cu 
drogurile în acelaşi timp. 


În ciuda acestui fapt, drumurile lui Maloof şi Farhan nu se 
întâlniseră niciodată altfel decât trecător. 


Asta până acum. 


Se aşezară la masa uzată din bucătărie. Sami şi Maloof 
stăteau amândoi cu mâinile împreunate pe cănile fierbinţi 
cu cafea, iar Sami se întrebă cum putea să trăiască 
bătrânul într-un loc atât de rece. Un câine începu să urle în 
faţa bucătăriei şi nu trecu mult până ca rudele lui să i se 
alăture. Bătrânul îi amuţi cu o comandă scurtă, fără să 
aibă nevoie să ridice vocea. 


Sami şi Maloof se uitară unul la celălalt. 


Împărtăşeau respectul câinilor faţă de bătrân, chiar dacă 
nu puteau pretinde că-l cunoşteau sau îl plăceau. Nu era 


genul de om faţă de care să simţi prea multă afecţiune. 
Totuşi, de fiecare dată când el îi contacta, dădeau curs 
invitaţiei. De ce n-ar fi făcut-o? Bătrânul avea adesea idei 
interesante. 


— Nu eşti îmbrăcat destul de gros, spuse el atunci când 
Sami îl rugă să dea căldura mai tare. 


Sami se abţinu să-i spună că se inventaseră radiatoarele 
cu baterii, dacă problema era lipsa electricităţii. 


— Am o sugestie, continuă bătrânul. Sau poate o 
întrebare. 


Sami şi Maloof ascultau. Diferenţa dintre cei doi bărbaţi 
era foarte clară când stăteau unul lângă celălalt. Privirea 
lui Sami era deschisă şi încurajatoare, invitând gazda să 
dea mai multe lămuriri. Maloof stătea cu faţa întoarsă într- 
o parte, crispat şi aparent dezinteresat, pierdut în sinea 
lui. Atunci când îl privi fugitiv pe bătrân în ochi, făcu asta 
cu curiozitatea prudentă a unui observator. 


— La Västberga e o clădire pe care o ştiţi bine, zise 
bătrânul. O clădire în care se află o sumă uriaşă de bani. Şi 
a apărut o ocazie... 


Câinii mârâiră. Începură să se joace şi în curând se auziră 
bufnituri, ca şi cum ar fi răsturnat mobila din camera 
alăturată. Dar jocul lor luă sfârşit fără ca bărbatul să 
trebuiască să spună un cuvânt. 


— Ştiu o femeie, urmă el, care cred că ar putea să... ajute. 
Există cel puţin o şansă. Ea caută... companie. E 
înregistrată pe site-urile acelea. Ştiţi, tipul de site-uri unde 
îţi dai întâlnire. 


Sami şi Maloof încuviinţară din cap. Dacă altcineva ar fi 
spus asta, ar fi râs de cuvintele folosite, de „dat întâlnire”. 
Dar cu acest bătrân nu era de glumă. Cu el îţi ţineai gura 
şi ascultai. 


În schimb băură din cafea, care era tare şi amară, şi 
aşteptară ca el să continue. 


— De asta v-am chemat aici, spuse bătrânul după o scurtă 
pauză. M-am gândit că ar putea fi ceva pentru voi. Poate 
v-ar plăcea s-o cunoaşteţi pe fata asta? E de vârsta 
voastră. Duceţi-vă şi luaţi cina cu ea. Puteţi spune că aveţi 
datele ei din anunţ. 


Maloof şi Sami se uitară unul la celălalt. Nici unul nu 
dusese vreodată lipsă de femei. 


— Din păcate eu nu cred că pot, spuse în cele din urmă 
Sami. Ştii că noi o să avem încă un copil, nu-i aşa? 


— Ştiu, zise bătrânul. Destul de curând, nu-i aşa? Fiul 
tău nu putea să rămână singur? Cum îl cheamă? John? 
L-aţi botezat deja? 


— Nu pot să ies în oraş cu o fată, spuse Sami, fără să-i 
răspundă la întrebări. Bătu din picioare ca să le 
încălzească şi explică: Nu pot nici măcar să mă prefac. 
Inţelegi? Plus că eu nu mai fac genul ăsta de chestii. Acum 
mă ocup de altceva. Inţelegi? 


Bătrânul confirmă, însă expresia lui nu sugera c-ar fi auzit 
obiecțiile lui Sami. 


— Dar tu ce spui, Michel? întrebă el. 


— Păi, da, zise Maloof, eu pot să ies cu oricine. Adică... 
fata asta... la două sute de metri de clădirea aia din 
Västberga e o secţie de poliţie. Ea nu poate... să schimbe 
asta, nu-i aşa? Neprimind răspuns, continuă, în acelaşi 
timp prudent să nu-l contrazică pe bătrân şi dornic să-şi 
împărtăşească îndoielile. Pe de altă parte... la recepţie au 
paznici non-stop. O sută de camere. E unul din cele mai 
sigure seifuri din nordul Europei. Dar... poate că ea ştie 
toate astea? 


Bătrânul nu păru să sesizeze ironia. 

— Întâlniţi-vă cu femeia, repetă el, întorcându-se spre 
Sami. Ascultaţi-o. Se poate întâmpla să spună ceva 
interesant. 


Sami trase de gulerul bluzei de trening, ca şi cum ar fi avut 
nevoie de puţin aer. 


— Nu, mulţumesc, răspunse el politicos, ca şi cum i s-ar fi 
oferit încă un biscuit. 


Bătrânul îl privi lung, fără nici o expresie pe faţă, apoi se 
întoarse spre Maloof. 


— Michel? 
— Da, spuse el. Apoi se răzgândi: Sau, nu ştiu? 


— Dacă o scoţi la cină, plătesc eu nota, spuse bătrânul. lar 
dacă asta duce undeva, bănuiesc că pot să contribui 
financiar. 


— Sigur, sigur, zise Maloof. Nu. 


— Nu? 


Maloof făcu un gest atât de vag, încât era imposibil de 
interpretat. Nu voia să pară că are o atitudine negativă. Se 
uită la Sami, care scutură din cap aproape imperceptibil în 
timp ce-şi freca mâinile ca să le încălzească. Amândoi 
aveau un respect imens faţă de bărbatul cu câinii, dar de 
data asta el părea să se agaţe de un pai. 


— Asta mă dezamăgeşte, spuse bătrânul, ridicându-se de 
la masă. Chiar mă dezamăgeşte. 


O tăcere intensă se aşternu asupra bucătăriei. Vizitatorii 
se foiră stânjeniţi. 


Bătrânul scoase o bucată de hârtie din buzunar şi i-o 
întinse lui Maloof. 


— Poţi măcar să iei asta? Datele personale ale fetei. Şi 
restul datelor ei de contact. In caz că te răzgândeşti? 


— Mersi, răspunse Maloof luând hârtiuţa şi băgând-o în 
buzunarul gecii. Nu se ştie niciodată. Chiar nu. 


— Cred că tu şi Sami aţi putea realiza ceva cu adevărat... 
interesant, dacă aţi lucra împreună, adăugă bătrânul. 


Februarie-mai 2009 


Michel Maloof decisese să facă o plimbare prin zona nou 
construită de pe malul apei, pe Hornsbergs Strand. Purta 
un pardesiu negru peste costumul închis la culoare, iar 
tălpile netede ale pantofilor lui nu fuseseră concepute 
pentru terenul acela îngheţat şi alunecos. Intr-o mână 
ducea o servietă neagră. Aceasta funcţiona ca un fel de 
contragreutate, ajutându-l să-şi ţină echilibrul atunci când 
coti către canalul de pe cealaltă parte a podului Ekelund. 


Venise mai devreme. Întâlnirea era abia la ora două, ceea 
ce însemna că mai avea douăzeci de minute de omorât. Işi 
parcase Seatul Ibiza gri-deschis în faţa sediului G4S de pe 
Warfvinges väg. Maşina era cea mai comună din câte 
condusese vreodată; dacă o lăsa într-o parcare mare, 
putea chiar să treacă pe lângă ea. Pentru Maloof era 
important să nu atragă atenţia asupra lui, iar Seatul Ibiza 
părea să fi fost proiectat exact cu această ambiţie în 
minte. 


Chiar şi aşa, nu avea răbdare să aştepte în spatele 
volanului atâta vreme. 


Niciodată nu fusese atât de aproape. 


Nu de nervozitate încerca să se dezbare prin această 
plimbare rapidă, ci de însufleţire. 


Vremea rece revenise după un ianuarie cald, dar pe 
canalul îngust nu se zăreau blocuri de gheaţă. Poate că 
primăria se asigurase că toate canalele rămâneau 
deschise? Maloof nu ştia nimic despre Stadshagen, nu era 
cartierul lui. 


Michel Maloof se născuse în Liban. Când avea şase ani, 
familia lui fugise de sângerosul război civil şi-şi croise 


drum de-a lungul țărmului Mediteranei spre Italia, însă 
pentru tatăl lui destinaţia finală fusese întotdeauna clară. 
Aveau să meargă în Scandinavia, adevăratul paradis pe 
pământ. Michel cel mic nu ştia cum ajunsese tatăl lui să 
creadă că ţările nordice erau soluţia tuturor problemelor 
lor, dar fusese educat să nu-i pună la îndoială deciziile. 
Odată ajunşi în ltalia o luaseră spre nord, iar culorile 
strălucitoare şi iernile calde ale Mediteranei fuseseră 
înlocuite de seriozitatea rece a Norrlandului. Amintirea 
puternică a lui Maloof despre acea perioadă a vieţii lui era 
că îngheţa. Tot timpul. 


După primul an petrecut la Asele, în nordul ţării, la 
jumătatea drumului dintre Ostersund şi Arvidsjaur, până şi 
tatăl lui Maloof decisese că se săturase de tăcere, 
întuneric şi păduri. Îşi pusese familia să-şi împacheteze din 
nou puţinele bunuri. Visul Suediei continua să existe, dar 
viaţa atât de aproape de Cercul Polar reprezenta o 
încercare extremă. Până la urmă, familia se stabilise în 
suburbia Fittja a Stockholmului, loc asociat de mulţi cu 
criminalitatea, sărăcia şi problemele sociale. Insă acolo 
găsiseră, în sfârşit, siguranţa pe care o căutaseră, în acel 
loc în care aspectele pozitive erau atât de mari, încât cele 
negative puteau fi ignorate. Acolo locuiau şi acum. 


La piciorul podului Essingeleden, Maloof se opri şi-o luă 
înapoi. Un strat fin de zăpadă prăfoasă acoperea iarba de 
pe fiecare parte a cărării, făcând ca după-amiaza cenuşie 
să pară puţin mai luminoasă. 


Dintre toate cartierele Stockholmului, izolatul Stadshagen 
era unul din cele mai banale. Districtul fusese zonă 
industrială începând din anii '50, fără altă ambiţie decât 
aceea de a oferi teren ieftin şi cheiuri accesibile. Abia 
recent îşi dăduseră seama politicienii şi urbaniştii că acel 


amplasament merita să fie transformat într-un loc 
atrăgător pentru cetăţenii capitalei. 


În timp ce se întorcea pe Hornsbergs Strand şi vedea 
panourile şantierelor care fuseseră închise temporar din 
cauza frigului, Maloof simţi uşurarea familiară de a nu locui 
în centrul Stockholmului. 


Îi plăcea Fittja şi nu simţise niciodată nevoia de a se muta 
în oraş; dimpotrivă, întotdeauna voise să fugă de el. 


Se uită la ceas. Două fără zece. 
Maloof inspiră adânc. 


O femeie mai în vârstă, cu părul blond atent coafat şi 
ochelari cu rame negre, stătea la recepţie. Pe peretele din 
spatele ei, logo-ul G4S sclipea ca un simbol religios, în faţa 
căruia angajaţii trebuiau să se încline de fiecare dată când 
intrau în sediu. 


Femeia îi aruncă o privire severă lui Maloof, care urca 
scările dinspre stradă. 


Maloof îşi potrivi inconştient nodul cravatei, îşi dădu rapid 
părul lung pe după urechi şi-şi trecu mâna prin barba 
îngrijită. Apoi zâmbi larg. 


— Am o întâlnire cu Anders Mild la ora două. 

Femeia nu căzu pradă farmecelor lui. Încuviinţă din cap 
reticent şi-i spuse să se aşeze în dreapta recepţiei, în timp 
ce ea o suna pe secretara lui Mild. 


Canapeaua minimalistă era încă şi mai puţin confortabilă 
decât părea. In timp ce se aşeza, Maloof îşi aminti cât de 


puţin îi plăcea să poarte costum. Croiul modern îl strângea 
la umeri. Cu o zi înainte îşi cumpărase o cravată roşu- 
închis şi avusese nevoie de douăzeci de minute de 
enervare crescândă ca să-i facă un nod frumos. Cum te 
puteai simţi plin de succes cu un laţ la gât? 


Maloof se aplecă în faţă şi aruncă o privire pe coridorul cu 
birouri. Bărbatul cu care urma să se vadă, Anders Mild, era 
director executiv şi şef al G4S Suedia. Fără ajutorul lui 
Zoran Petrovic, Maloof n-ar fi reuşit niciodată să aranjeze 
această întâlnire; în timp ce secretara lui Mild venea pe 
coridor spre el, îşi dădu seama cum reuşise Petrovic. 


Secretara lui Mild era foarte tânără şi foarte drăguță. 


Maloof se ridică. Strângea mânerul servietei diplomat 
negre mult prea tare, se gândi în timp ce dădea mâna cu 
fata. 


— Pot să vă ofer ceva? îl întrebă ea când intrară într-o sală 
de şedinţe spațioasă, cu privelişte asupra acoperişurilor 
înconjurătoare şi a copacilor de lângă canal. Apă? Cafea? 
— Sigur, spuse Maloof. E foarte bine, mulţumesc. 


Trase un scaun de la mijlocul mesei lungi şi-şi puse 
servieta pe cel de alături. 


— Aveţi nevoie de proiector? întrebă fata, încă neştiind 
sigur dacă oaspetele ei acceptase sau refuzase oferta de 
cafea. 


La început, el nu-şi dădu seama ce voia să spună. 


— Pentru prezentare, explică ea. Aveţi o prezentare pentru 
Anders, nu? 


Maloof scutură din cap şi zâmbi. 


— Sigur, sigur - da, astăzi nu folosim proiectorul, spuse el 
bătând uşor în servietă. Asta e prezentarea mea. 


Fata aprobă printr-un gest indiferent, apoi plecă să-şi 
cheme şeful, lăsând uşa deschisă. 


Maloof era prea surescitat ca să se aşeze. 


Împreună cu Zoran Petrovic, Maloof se documentase 
temeinic. G4S era cea mai mare companie de securitate 
din lume, opera în 125 de ţări şi avea peste 600 000 de 
angajaţi pe plan mondial. Umilele origini ale companiei 
puteau fi depistate în Copenhaga, unde, în jurul 
momentului în care artificiile se aprindeau pe cerul nopţii 
ca să sărbătorească sosirea secolului XX, se născuse o 
mică firmă care angaja paznici de noapte. Câteva decenii 
mai târziu, compania fusese redenumită Group 4 Falck, 
dar avea să mai treacă o vreme până să cunoască o 
creştere spectaculoasă. 


— E vorba doar de bani, îi explicase Petrovic lui Maloof. 
Poţi să trudeşti an de an fără să se întâmple nimic. Adică, 
cine n-a avut o companie de securitate? Dar fără resurse 
nu ajungi nicăieri. 


La ceva timp după începutul secolului, investitorii îşi 
îndreptaseră brusc atenţia către domeniul securităţii. Îşi 
deschiseseră  cuferele, îşi  fluturaseră  cravaşele, 
schimbaseră numele companiei în Group 4 Securicor şi 
lansaseră un vast plan de preluare. În Suedia, ABAB, 
cândva deţinută de stat, căzuse pradă firmei aflate în 
expansiune; cuprins brusc de nostalgie, Petrovic îi spuse o 


poveste lungă şi fără sens despre cum îi păcălea el pe 
paznicii ABAB dintr-o zonă industrială. 


Group 4 Securicor sau G4S crescuse rapid la Bursa din 
Londra şi în cele din urmă se scindase în două zone 
distincte de afaceri: G4S Secure Solutions, care se ocupa 
de supraveghere, şi G4S Cash Solutions, care se ocupa de 
transportul în siguranţă al obiectelor de valoare. 


Anders Mild, directorul filialei suedeze a G4S Cash 
Solutions, nu-l lăsă pe Michel Maloof să aştepte mai mult 
de câteva clipe în sala de şedinţe. Mild avea ochi albaştri 
şi înălţime medie şi un gât care părea că abia îi susţine 
capul. Era îmbrăcat într-un costum gri lucios şi o cămaşă 
bleu de lux, descheiată la guler. Ocoli energic masa, 
strânse mâna lui Maloof şi făcu semn din cap spre bărbatul 
mai în vârstă care intrase în urma lui, dar preferase să 
rămână de partea cealaltă a mesei. 


— El e Rick Almanza, îşi prezentă Anders Mild colegul. Rick 
e responsabil pentru activitatea noastră europeană, 
Michel. E şeful meu. l-am spus despre întâlnirea noastră şi 
i s-a părut atât de interesantă, încât a venit cu avionul din 
Londra ca să ni se alăture. E în regulă dacă continuăm în 
engleză? 


Maloof zâmbi şi aprobă din cap. 


Era oare adevărat? Ce anume le spusese Zoran Petrovic? 
Anders Mild nu ştia nimic despre Maloof, care nici măcar 
nu-şi folosise numele de familie real atunci când aranjase 
întâlnirea, ca să evite orice problemă cu Google. Oare 
oamenii chiar veneau cu avionul din Londra din motive 
atât de vagi? Era oare o capcană? 


Suspiciunea era exact starea de care avea nevoie. Simţi 
cum pulsul accelerat i se calma, nervozitatea lăsa locul 
energiei şi această nouă provocare îi  ascuţea 
concentrarea. Aşa funcţiona el. 


Era nervos doar înaintea misiunii, niciodată în timp ce o 
executa. Strânse entuziast mâna lui Rick Almanza peste 
masă. 


— Engleză. Nici o problemă. Sunt onorat să vă cunosc. 


Anders Mild se întoarse de aceeaşi parte a mesei cu şeful 
lui şi se aşeză. 


Maloof se gândi dacă să se ducă sau nu la tabla albă şi 
decise să n-o facă. Oricum n-ar fi avut ce să deseneze pe 
ea. 


Aruncă o privire spre reverul sacoului lui Mild, unde era un 
mic ecuson cu logo-ul G4S. Michel Maloof jefuia din 
fragedă adolescenţă vehicule de transport blindate care 
purtau acelaşi logo. Oare cei doi bărbaţi îşi dădeau seama 
că tocmai îl lăsaseră pe unul dintre cei mai notorii tâlhari 
din Suedia să intre în sala de şedinţe a celei mai mari 
firme de securitate din lume? 

Sami Farhan îşi legă şireturile ghetelor pe hol şi-şi puse o 
geacă groasă, verde-închis, peste tricoul polo. Era pe 
punctul de a ieşi pe casa scărilor când îl auzi pe John 
scâncind. 


Se opri în prag, bătând uşor darabana cu degetele pe 
clanţă şi ascultând încordat. Pătuţul era în dormitorul lor, 
lângă fereastră. Dat fiind că era şase dimineaţa, închisese 
uşa încet ca să nu-şi trezească soţia şi bebeluşul. Rămase 
complet nemişcat pentru o clipă şi bolborositul păru să 
înceteze, dar apoi auzi un gângurit al cărui volum creştea 
treptat. 


Categoric, copilul se trezea. 


Sami închise încet uşa de la intrare şi se întoarse rapid în 
hol şi apoi în dormitor, încă în geacă şi ghete. Karin 
dormea, dar se întoarse neliniştită în patul dublu. Se 
trezise cel puţin de două-trei ori în timpul nopţii, Sami nu 
ştia exact. Ridică trupul minuscul din pătuţ şi-l ţinu pe 
băiat lipit de geaca moale de puf, legănându-l încet şi 
încercând să-l adoarmă. Eforturile lui erau însă sortite 
eşecului. Lui John îi era foame, şi nici un fel de legănat nu 
putea să rezolve asta. 


— Cât e ceasul? murmură Karin în pernă. 


Sami aşeză atent bebeluşul pe pat, lângă ea. Cum mirosul 
de lapte matern îl făcu pe John să urle, Karin dădu 
aşternuturile la o parte, lăsându-şi la vedere burta mare 
de gravidă, şi îşi descoperi sânul. 


— Unde te duci atât de devreme? întrebă ea, încă neştiind 
cât era ceasul. 


Sami transpira în geaca groasă. Rămase acolo nehotărât, 
legănându-se agitat, ca şi cum ar fi continuat să ţină 
copilul în braţe. Nu-şi putea lua ochii de la ei. Femeia 
însărcinată care hrănea bebeluşul. Familia lui. Mirosul de 
trupuri umplea încăperea. Piele, apropiere. 


— Te duci la şcoală? întrebă ea. 


Sami mormăi ceva ce putea fi interpretat drept 
confirmare, fără a fi de fapt asta. 


— Cât e ceasul? 


În clipa în care Karin avea să deschidă ochii şi să ridice 
capul din pernă, avea să vadă ceasul electronic de pe 
noptieră. Sami spuse adevărul. 


— E şase şi cinci. 
— Au început să ţină cursuri în zori? 


Karin zâmbea, dar ochii ei erau în continuare închişi. 
Copilul se îndopa. 


Sami era înscris la şcoala de bucătari Kristineberg, în al 
doilea semestru. Se pricepuse dintotdeauna la gătit, dar 
acum avea să înveţe meseria de la zero. li promisese asta 
lui Karin. Atunci când rămăsese însărcinată prima oară, ea 
îi dăduse un ultimatum. În stilul ei obişnuit, fără 
menajamente, îi explicase că, dacă exista riscul ca tatăl 
copilului ei să ajungă la închisoare, ea avea să-şi găsească 
alt bărbat, unul cu ambiţii de alt gen în viaţă. Fie înceta să- 
şi mai petreacă zilele plănuind jafuri sau spargeri 
spectaculoase, fie pleca imediat, înainte să se ataşeze 
emoţional de copil. Şi viceversa. 


Pentru Sami nu existase nici un dubiu. Era dispus să facă 
orice de dragul lui Karin. 


Atunci făcuse cerere de înscriere la Kristineberg. Decisese, 
în sfârşit, să-şi ia o slujbă adevărată. 


— Mergem cu toată clasa la Frihamnen, să aşteptăm 
bărcile care vin cu crustacee, răspunse el, forțând uşor 
adevărul. 


Ca întotdeauna, vorbele îi erau însoţite de gesturi ample. 
Arătă direcţia spre Frihamnen, mimă bărcile care intrau în 
port şi formă cu degetele conturul unui crustaceu. 


— Du-te, şopti Karin zâmbind. Pleacă. Noi poate mai 
dormim puţin. 


Sami încuviinţă din cap. Bătea din picior, ca şi cum ar fi 
ţinut ritmul unei melodii tehno în tempo dublu, dar tot nu 
putea să se mişte. John se hrănea zgomotos. Karin, 
simţindu-i ezitarea, deschise ochii şi se uită la el. 


— Eşti atât de arătos, zâmbi ea. Nu sta acolo, să mă 
înnebuneşti cu priveliştea asta. Du-te odată. 


Sami zâmbi afectat şi se eliberă de vrajă întorcându-se 
brusc şi luând-o spre hol. Cobori în fugă treptele inegale 
ale vechii lor clădiri de pe Högbergsgatan. Miile de ore 
petrecute în ring în adolescenţă îşi puseseră amprenta 
asupra lui; practic zbura pe scări în jos. 


leşi în aerul rece de februarie, îngăduindu-şi să se umple 
de mândrie. De-a lungul tuturor întâlnirilor şi discuţiilor din 
toamna trecută, Sami păstrase pentru sine acest 
sentiment. Existaseră atâtea probleme nerezolvate, că-şi 
interzisese orice speranţă, însă acum îndrăznea în sfârşit 
să creadă că planul avea să fie încununat de succes. 


Începu să alerge pe stradă. Zăpada căzută în timpul nopţii 
avea să fie spulberată pe măsură ce ziua trecea. Când 
dădu colţul pe Katarina Västra kyrkogata, copacii goi din 


curtea bisericii erau ca nişte siluete negre pe cerul 
plumburiu. Soarele avea să răsară abia peste câteva ore. 


Ideea era să se întoarcă acasă la Karin până la prânz, după 
o oprire scurtă la Systemolaget, de unde să cumpere o 
sticlă mare de Moët ca să sărbătorească. 


Ajunse la maşină şi urcă la volan cu un zâmbet pe faţă. Îşi 
aminti că, fără Karin şi John, nu ar fi ajuns până aici. Fără 
ei poate că nici n-ar fi încercat vreodată? 


Conduse spre Katarinavägen, gândindu-se la toate 
avertismentele pe care le primise de-a lungul anilor de la 
foşti celibatari înverşunaţi cărora le era dor de viaţa lor 
fără griji. Cei păţiţi îi spuseseră că odată cu venirea 
bebeluşului nu mai aveai somn, apoi nu mai aveai parte de 
sex şi, în cele din urmă, nu mai aveai viaţă. Sami le dădea 
dreptate într-o oarecare măsură. Dormea prost şi nu se 
putea lăuda cu viaţa lui sexuală. 


Dar John era un miracol care compensa totul. 


Schimbarea e întotdeauna dificilă. Oamenii rămân an de 
an la aceeaşi slujbă pentru că nu îndrăznesc să încerce 
altceva. Işi petrec timpul cu prieteni din copilărie de care 
s-au îndepărtat de mult pentru că e mai uşor să-i suni pe 
ei decât să găseşti alţii. Copilăria lui Sami fusese un lung 
periplu de explorare prin suburbiile sudice ale 
Stockholmului. Poate că în total fuseseră douăzeci sau 
patruzeci de adrese diferite, habar n-avea, dar nu conta. 
Pe vremea lui, segregarea era aproape necunoscută. Pe 
atunci oamenii erau puşi pur şi simplu laolaltă, musulmani, 
creştini şi evrei. Turci, irakieni şi iugoslavi. Sami învățase 
să se înţeleagă cu toată lumea, îi venise uşor să vorbească 
şi să închege relaţii de prietenie cu emigranţi finlandezi şi 


refugiaţi africani. Devenise un cameleon, fusese forţat să 
înveţe cum să se adapteze rapid noilor situaţii. 


Acum se folosea de acest lucru. Se mai gândise şi până 
atunci, dar de data asta era ceva real. De dragul lui Karin 
şi al copiilor, cel născut şi cel nenăscut, avea să lase în 
urmă viaţa de infractor. Avea să lepede această piele. Nu 
avea să şteargă nici unul dintre miile de nume din agenda 
lui, însă avea să adauge unele noi. 


Nu era cea mai uşoară modalitate de a proceda, dar asta 
era modalitatea lui. 


Sami Farhan străbătu Skeppsbron şi Blasieholmen. Era 
marţi dimineaţă, traficul din centrul Stockholmului nu 
începuse să se aglomereze. Dincolo de apă se vedea 
Chapman, vasul care fusese transformat în hostel pentru 
tineri. Coca lui luminată stătea liniştită pe apa neagră ca o 
baltă de cerneală. 


Avea timp destul. Ceea ce el numea prudenţă ar fi fost 
numit de alţii nevoie de a deţine controlul. 


Chiar mergea la Frihamnen. Dar mergea acolo singur, nu 
cu colegii lui de la Kristineberg. Pentru el, orele petrecute 
în spatele unei bănci luaseră sfârşit, nu aveau să mai 
existe cursuri despre gătit. Niciodată n-ar fi putut să le 
ofere soţiei şi copiilor săi viaţa pe care o meritau feliind 
castraveți pentru bufeturi reci sau turnând sos bearnez 
peste file mignon. 


Dimineaţa aceea era prima zi a noilor lor vieţi. Şi, ca 
întotdeauna, norocul îl ajutase. Nu-i fusese uşor să 
găsească banii. Investise tot ce avea el, toţi banii pe care 
putuse să-i retragă. Plus că adusese alţi finanţatori. Fraţii 


săi, în primul şi-n primul rând. Îşi bătuseră joc de el, se 
îndoiseră de el şi-l făcuseră „negustor de peşte”, dar 
acceptaseră să investească, la fel ca mulţi dintre prietenii 
şi cunoştinţele lui. Intrase până şi unchiul lui Karin, fără ca 
ea să prindă de veste. Bani curaţi, băgaţi într-o afacere 
legală. 


* 


Când ajunse în Nybroplan, era evident că oraşul se trezise. 
Trecătorii mergeau repede dinspre Strandvägen spre 
Hamngatan şi dinspre Blasieholmen spre Östermalm. Cel 
mai prosper cartier din Stockholm nu-l atrăsese niciodată 
pe Sami, locuitor al Södermalmului. În plus, suburbiile 
păreau mai prezente în centrul oraşului decât acolo unde 
locuia el, şi el se săturase demult de suburbii. Karin Flodin 
se născuse şi crescuse pe străzile din jurul Nytorgetului, 
iar şcolile de acolo se numărau printre cele mai bune din 
oraş. Copiii lui aveau să crească în Södermalm. 


Sami o iubea pe Karin de când se ştia. Crezuse 
întotdeauna că pe fiecare om îl aşteaptă o iubire 
adevărată, iar el fusese norocos. Işi cunoscuse iubirea pe 
când era încă adolescent. 


În clipa în care Karin se transformase din obsesia lui 
inaccesibilă din adolescenţă în iubita lui reală, dragostea 
pe care i-o purta se amplificase într-un mod pe care el n-ar 
fi reuşit să-l prevadă niciodată. Visurile vagi deveniră 
realitate fizică. Tuburile stâlcite de pastă de dinţi, farfuriile 
nespălate şi lenjeria mototolită de pe podeaua băii erau, 
toate, motive de iritare care nu apăruseră niciodată în 
fanteziile lui. Dar nu-şi putuse imagina nici cum mirosea 
pielea pântecului ei dimineaţa, cum îi sclipeau ochii atunci 
când îl privea sau cum îi lua mâinile de fiecare dată când 


el spunea o poveste, le ţinea nemişcate şi privea adânc în 
sufletul lui, scoțând la iveală nişte lucruri de care nici 
măcar el nu-şi dăduse seama. 


Atunci când ea adăugase un nou rol celor pe care le jucase 
până atunci şi devenise mama copilului său, iubirea lui 
suferise încă o transformare. O simţea cel mai pregnant 
atunci când se gândea cum ar fi fost dacă ar fi pierdut-o 
pe Karin. Asta fusese întotdeauna grija lui, însă nu-şi mai 
putea imagina viaţa fără ea. Gândul acesta era prea 
dureros. 


De asta se afla Sami Farhan în maşină, în acea dimineaţă 
întunecată de început de februarie. Mergând pe 
Strandvägen spre noua lui viaţă. 

— lat-o, spuse Michel Maloof în engleză. 


Ridică servieta neagră de pe scaunul de lângă el şi o puse 
pe masă. 


Directorul Anders Mild şi preşedintele Rick Almanza se 
holbară cu suspiciune la geantă. 


— Servieta dumitale? întrebă Mild. Dar... n-am înţeles eu 
bine? Credeam că întâlnirea asta se referă la eficientizarea 
activităţii noastre de distribuţie din Suedia. 


— Exact, exact, zâmbi Maloof, arătându-le celor doi bărbaţi 
dinţii lui albi, în contrast deplin cu barba neagră. Aşa e cel 
mai bine spus. Eficientizare. In Suedia. 


— Ce vrei să spui? insistă Mild. 


— Vreau să spun că poate... acum că tot vorbim în 
engleză... s-ar putea ca asta să fie de interes şi altundeva 
decât în Suedia? 


Cea mai bună modalitate de a combate o cacealma era să 
încerci s-o demaşti. 


Maloof încă nu avea certitudinea că englezul chiar era cine 
pretindea că este. Ideea că preşedintele bătuse atâta 
drum anume ca să se întâlnească cu el părea absurdă. 


Dar bărbatul mai în vârstă păstră tăcerea, făcându-l pe 
Maloof să se simtă mai degrabă observat decât interogat. 


— Daţi-mi voie... să vă vorbesc despre servieta mea, 
continuă el. 


Îi spusese secretarei lui Mild că venise de la Malmö cu 
avionul pentru întâlnirea din Stockholm. 


— leri era pe podeaua avionului, sub scaun. lar în 
dimineaţa aceasta, în timp ce veneam cu maşina încoace, 
era lângă mine. Astfel că... ei... câţi oameni credeţi că au 
observat-o? 


Era o întrebare retorică. Servieta neagră de pe masă era la 
fel de comună ca şi încăperea în care se aflau. Nu arăta 
nici ieftină, nici scumpă, şi designul era cel mai banal cu 
putinţă. De la distanţă părea să fie din piele, dar în 
realitate era făcută dintr-un plastic tare. 


— Vrei să spui... începu englezul. 


Îşi dăduse seama unde bătea Maloof. 


— Exact, exact, zâmbi şi mai larg acesta. Servieta pe care 
o vedeţi nu e doar echivalentul... e mai sigură decât orice 
alt sac antifurt de pe piaţă. Conţine mult mai mult. 


încercă să-şi împiedice mândria să se transforme în 
înfumurare, dar adevărul era că servieta de pe masă îl 
fascina chiar şi pe el. 


Anders Mild părea să-şi fi dat seama la ce se referea 
întâlnirea din acea zi şi ce căuta Maloof acolo. Directorul 
se foi stânjenit pe scaun şi scoase un oftat scurt. O 
grămadă de agenţi de vânzări încercau să vândă noi saci 
antifurt către G4S. O companie suedeză din nordul ţării, 
din Skellefteå, SQS, elaborase un astfel de produs şi avea 
deja mai mulţi clienţi pe continent. Maloof era sigur că SQS 
încercase, ca toţi ceilalţi, să obţină o întâlnire. Dar fără 
Zoran Petrovic care să iasă în oraş cu secretara 
directorului, pentru ei uşile rămâneau închise. 


Acum era prea târziu pentru ca Mild să mai facă ceva; 
geanta lui Maloof era deja pe masă. 


— Chiar este posibil? întrebă el pe un ton plin de îndoială. 
Ca geanta să fie atât de mare înăuntru? 


Fără alte preliminarii şi cu un entuziasm contagios, Maloof 
îşi începu demonstraţia detaliată. 


De ani de zile, G4S folosea saci antifurt produşi în sudul 
Germaniei. Un cunoscut sârb de-al lui Zoran Petrovic 
fusese în acea fabrică strict secretă, şi acolo se născuse 
ideea. Sacii germani erau mari şi greoi, ceea ce însemna 
că paznicii trebuiau să-i transporte cu nişte cărucioare. Era 
imposibil să ridici sau să duci bani fără să atragi atenţia. In 
consecinţă, transformaseră necesitatea în virtute şi 


făcuseră din sacii mari şi albaştri centre de spionaj 
portabile, dotându-i cu un dispozitiv de urmărire prin GPS 
care bătea pe o rază de o sută de kilometri, camere de 
securitate şi microfoane ascunse. Ceea ce însemna că tot 
ceea ce spunea sau făcea un eventual jefuitor era 
înregistrat. Mulţi dintre prietenii lui Maloof aflaseră acest 
fapt în timpul proceselor, atunci când procurorii 
prezentaseră curţii probe incontestabile. 


În opinia lui Petrovic, cea mai spectaculoasă caracteristică 
a genţii era sistemul de închidere antifurt. În primul rând, 
era imposibil de descuiat cu un şperaclu obişnuit, dar nici 
şurubelniţele, levierele sau forţa brută nu funcționau. 
Câţiva copii neexperimentați sau un drogat oportunist n-ar 
fi reuşit niciodată să spargă broasca. Chiar şi hoţii 
profesionişti care ar fi dus-o la un atelier şi ar fi atacat-o cu 
unelte serioase ar fi eşuat. Geanta avea explozivi ascunşi 
care se declanşau în cazul deschiderii incorecte, făcând să 
se spargă nişte fiole cu vopsea. Banii şi uneori chiar şi 
hainele hoţului erau astfel distruse. 


Servieta neagră pe care Maloof o prezenta în acea marţi 
după-amiază de februarie diviziei europene a G4S 
dispunea de aceleaşi caracteristici ca sacul albastru. Şi, 
dat fiind că firma din Skellefteă încă nu reuşise să obţină 
patente pentru produsele sale, geanta lui Maloof 
împrumutase mai multe funcţii şi de acolo. 


În plus faţă de asta existau două îmbunătăţiri cruciale. În 
primul rând, servieta neagră a lui Maloof era mai 
încăpătoare decât sacii albaştri. Elementele de securitate, 
mai compacte, erau amplasate în capac şi pe fund, lăsând 
mai mult spaţiu pentru obiectele de valoare care trebuiau 
transportate. Rezultatul era o geantă uşoară şi discretă, în 
comparaţie cu monștrii albaştri aflaţi actualmente în uz. 


— Incredibil, spuse Mild. 


— Exact, exact, îl aprobă Maloof. Noi... adică... producţia 
are loc în Slovenia. Asta este motivul... preţului. 


Îi privi pe cei doi bărbaţi drept în ochi. Încă nu discutaseră 
despre preţuri, ei nu întrebaseră şi Maloof nu voise să 
deschidă subiectul până nu era sigur că-i convinsese. Insă, 
judecând după hotărârea cu care dăduseră din cap în 
timpul prezentării, Maloof era de un optimism prudent. 
Englezul era mai greu de citit, dar spre final îşi permisese 
chiar un zâmbet rapid. 


Într-un târziu, şeful îşi drese vocea şi-i spuse direct lui 
Anders Mild: 


— Asta a fost o surpriză. Cu adevărat. 


Vorbea acea engleză de la televizor cu care Maloof 
crescuse la sfârşitul anilor '70, din emisiuni care aveau 
drept cadru castele şi conace englezeşti de la ţară, cu 
bărbaţi în haine de tweed verde care vânau vulpi la sfârşit 
de săptămână şi aveau o armată de servitori. 


Almanza se întoarse spre Maloof. 


— Eu am venit în Suedia pentru o conferinţă, mă întorc 
acasă abia mâine seară, explică el. Anders m-a întrebat 
dacă aş vrea să particip alături de el la această întâlnire şi 
eu am fost de acord, mai ales că nu aveam altceva urgent 
de făcut. Mă bucur că am acceptat. 


Maloof încercă să-şi înăbuşe un zâmbet mulţumit, dar reuşi 
doar pe jumătate. Işi mângâie barba şi privi cu mândrie 


spre servieta neagră, ca şi cum aceasta se descurcase 
perfect. 


— Fireşte, sunt mai multe chestiuni la care va trebui să 
revenim, continuă Almanza. Printre ele, securitatea 
fabricilor din Slovenia. 


— Desigur, răspunse Maloof. 


— Şi mai e şi problema exclusivităţii. Dacă G4S dă o 
comandă... atunci, evident, nici unul dintre concurenţii 
noştri nu va putea să vă cumpere produsul. 


Maloof zâmbi larg. Englezul înclină din cap cu satisfacţie. 
Maloof înţelese că preţul era un detaliu minor în acest 
context. Cei doi încă nu aduseseră vorba despre asta. El 
venise cu intenţia de a cere 20 000 de coroane pe bucată, 
dar acum îşi dădu seama că putea la fel de bine să spună 
30 000. Nu ar fi avut absolut nici o importanţă. Nici nu 
îndrăznea să se gândească ce sumă ar fi însemnat asta 
pentru piaţa suedeză, dar dacă ar fi obţinut un contract la 
nivel european? 


Potrivit lui Zoran Petrovic, producţia fiecărei genţi costa 5 
000 de coroane. Numărul genţilor de securitate folosite pe 
piaţa suedeză era undeva în jur de 10 000. 


Suma era ameţitoare. 


— Şi vor trebui purtate nişte discuţii la Londra, adăugă 
Almanza sec, dar sunt destul de sigur că entuziasmul meu 
îi va contamina pe colegii noştri de acolo. 


Ridică încrezător o sprânceană, ca să arate că asta era 
doar o formalitate, iar Anders Mild dădu din cap aprobator. 


— Ai putea veni la Londra ca să repeţi această prezentare? 
Maloof zâmbi şi se aşeză. 


— Bineînţeles, bineînţeles. Daţi-mi doar câteva ore, şi voi fi 
acolo. 


Almanza păru încântat. 


Atunci când Michel Maloof şi familia lui aterizaseră pe 
Arlanda, în urmă cu aproape treizeci de ani, el îşi rupsese 
paşaportul libanez şi-l aruncase în closet încă dinainte de a 
ajunge la vamă. Aşa se făcea atunci, ăsta era sfatul pe 
care-l primiseră de la rudele aflate deja în Suedia. Fără 
paşaport, refugiații erau înregistraţi ca apatrizi, ceea ce 
minimiza riscul de a fi trimişi înapoi. Unde puteau să-i 
trimită? Însă de-a lungul anilor Maloof ajunsese să regrete 
gestul făcut în acea dimineaţă devreme în separeul din 
toaleta aeroportului. Lui şi familiei sale li se permisese să 
stea în Suedia, dar obţinerea unui paşaport suedez în lipsa 
unuia străin pe care acesta să-l înlocuiască se dovedise 
aproape imposibilă. lar atunci când, după o lungă 
aşteptare, se conturase în sfârşit această posibilitate, 
Maloof fusese arestat pentru prima oară. 


Asta însemna că se întorsese de unde plecase. Acelaşi 
lucru avea să se întâmple iar şi iar. Ajuns la treizeci şi doi 
de ani, Michel Maloof nu avea paşaport, nici libanez, nici 
suedez. Şi, dat fiind că Anglia era în afara zonei Schengen, 
nu avea cum să călătorească la Londra. Trebuia să trimită 
pe altcineva. Putea să meargă Petrovic. Nu era o mare 
problemă. 


Rick Almanza se ridică în picioare, iar Mild făcu la fel. 


— Mulţumesc foarte mult, Michel, spuse englezul. Va fi o 
plăcere să facem afaceri împreună. 


Maloof se ridică la rândul lui. Se simţea ametit şi zăpăcit. 
Dădu mâna cu cei doi bărbaţi aflaţi de cealaltă parte a 
mesei. 


Tocmai câştigase mai mulţi bani decât ar fi putut vreodată 
să viseze. Milioane. Zeci de milioane. 


— Mulţumesc. În ce priveşte preţul... cantitatea... termenul 
de livrare...? 


Almanza râse. 


— O să avem suficient timp să discutăm despre asta. 
Contractul pentru actualii noştri saci antifurt expiră abia în 
2024. Asta ne oferă cincisprezece ani în care să negociem. 


Zâmbetul lui Maloof păli. Auzise bine? Înţelesese cumva 
greşit? 


— Sunt sigur că înţelegi că nu prea avem ce să facem 
atâta timp cât suntem legaţi de contractul nostru curent, îi 
explică Anders Mild în suedeză. Dar noi, la G4S, plănuim 
totul din timp. Sper că şi voi puteţi face la fel. 


Anul 2024? 


Oare făceau mişto de el? 


Sami Farhan o luă la stânga pe Tegeluddsvăgen şi traversă 
şinele de cale ferată spre birourile şi depozitele din 
Frihamnen. Era şase şi jumătate dimineaţa, cerul încă nu 
se luminase, şi nerăbdarea îl făcea să bată darabana pe 
volan. 


În comparaţie cu centrul adormit al oraşului, portul era ca 
un stup harnic. Şiruri neîntrerupte de camionete şi 
camioane treceau pe Frihamnsgatan, în lumina orbitoare a 
reflectoarelor care  înlocuiau aici stâlpii de iluminat, 
macaralele ridicau containere de pe vapoare, iar gândul că 
o cutie metalică exact la fel avea să fie punctul de plecare 
al noii lui vieţi îl electriză pe Sami. 


Biroul lui Hassan Kaya era în Depozitul 6. Sami opri lângă 
rampa de încărcare. 


În mai puţin de jumătate de oră avea să sosească vasul. 


Sami ţinuse să-l vadă cu ochii lui. Se înţelesese cu Ibrahim 
Bulut, cel care-l atrăsese iniţial în acest proiect, să se 
întâlnească pe chei. Avea să fie un moment de neuitat. 


În urmă cu patru luni, Sami intrase în biroul înghesuit şi 
aglomerat al lui Hassan Kaya de pe un coridor îngust, fără 
ferestre, de la etajul unu. 


Ibrahim Bulut făcuse prezentările. 


Sami boxase în adolescenţă cu Bulut la un club numit 
Linnea. Durase numai câteva luni, dar nici nu fusese 
nevoie de mai mult ca cei doi să se împrietenească. 
Continuaseră să se vadă din când în când de-a lungul 
anilor şi chiar dăduseră câteva lovituri împreună la 
începutul anilor 2000. De atunci, Bulut făcuse exact ceea 


ce urma să facă şi Sami. Trecuse de partea cealaltă. Turcul 
lăsase în urmă viaţa de infractor şi acum avea în Ârsta o 
firmă prosperă de import de flori. Prin activitatea de 
import intrase în legătură cu Hassan Kaya, toamna 
trecută, exact când Kaya era pe punctul de a lansa o nouă 
companie. Sami fusese invitat să se implice şi el pur şi 
simplu pentru că se afla în maşină cu Bulut atunci când 
Kaya îl sunase ca să-i vorbească despre planurile lui. 


Peste câteva zile se întâlniseră în biroul lui Kaya din 
Depozitul 6. Incăperea mirosea a igrasie şi era plină de 
dosare şi hârtii. Sami se aşezase pe un scaun de lemn şi 
ascultase atent explicaţiile date de Kaya. 


Kaya spusese că el se ocupa de asta de mult şi că importa 
crustacee proaspete şi congelate de la mijlocul anilor '90. 
Dar acum schimbase tactica şi renunţase să se mai lupte 
cu marile monopoluri - ICA şi Axfood. De asta avea nevoie 
de noi parteneri. Cea mai mare parte a pescuitului de 
creveţi şi midii avea loc în Marea Nordului, dar dacă 
mergeai mai departe, spre Oceanul Arctic, calitatea 
crustaceelor era mult mai bună. Motivul pentru care atât 
de puţini făceau asta era că drumul de întoarcere în 
Suedia dura adesea foarte mult, deoarece marea era 
foarte agitată. Dar Hassan Kaya reuşise să găsească un 
căpitan care congela crustaceele imediat ce erau urcate 
pe vas şi care, de asemenea, livra produse de calitate 
superioară la un preţ rezonabil. Cu adaosul cuvenit lor ca 
angrosişti, aveau să facă bani uşor şi repede. 


Kaya mâăzgălise planul pe un şerveţel pe care-l scosese 
dintr-o cutie veche de mâncare chinezească de la un 
restaurant din Valhallavägen. Sami îşi notase cifrele, ca să- 
şi poată da seama de unul singur câţi bani se puteau face 
din activitatea de import. 


— Creăm o companie, explicase Kaya. Tu, eu şi Ibrahim. 
Căpitanul meu trebuie să înlocuiască congelatoarele de la 
bord, şi pentru asta e nevoie de capital. Ibrahim a promis 
să intre cu 10 milioane şi eu fac la fel. Tu cât te gândeai să 
investeşti? 


După întâlnire, Sami se simţise copleşit. Nu dispunea de 
genul ăla de bani. După ce îşi golise contul şi fraţii lui 
acceptaseră cu reticenţă să-i împrumute majoritatea 
economiilor lor, reuşise până la urmă să-şi convingă nişte 
prieteni şi pe unchiul lui Karin să se implice şi ei. Adunase 
un total de 5 milioane, sumă în schimbul căreia primise 
20% din nou înfiintata companie de import. 


Îi spusese lui Karin despre proiect, fără să menţioneze şi 
cât de mult miza pe el. 


Însă riscurile erau un lucru cu care avusese de-a face toată 
viaţa lui. 


Atunci când Sami Farhan urcă în fugă cele două şiruri de 
trepte ale Depozitului 6, ca să schimbe câteva cuvinte cu 
Hassan Kaya în acea dimineaţă rece de februarie, rămase 
surprins să găsească uşa modestului birou încuiată. Kaya îl 
sfătuise să nu se ducă să aştepte vasul; descărcarea unui 
container plin cu creveţi congelaţi nu era deloc un 
eveniment spectaculos pentru cineva care mai asistase de 
nenumărate ori la aşa ceva. 


Dar Sami nu mai asistase niciodată. 


Cobori scările în grabă şi ieşi din clădire. Apa Mării Baltice 
era încă cu câteva grade mai caldă decât aerul friguros al 
dimineţii. Deasupra golfului şi a cheiurilor se aşternea 
ceata, şi Sami simţi cum i se umezeau obrajii în timp ce 


traversa strada. Era şapte fără zece. Zâmbi când văzu 
Mercedesul alb al lui Ibrahim Bulut parcat în capătul 
cheiului. 


Prosperul angrosist se dădu jos din maşină şi veni înspre 
el. 


-E timpul să facem nişte bani, fir-ar a naibii, spuse Bulut 
cu un râs răguşit. Din gura lui ieşi un nor de aburi, ca şi 
cum ar fi râs într-o bulă de dialog dintr-o bandă desenată. 
Unde e vasul? întrebă el privind în jur. 


Sami scutură din cap şi arătă vag spre intrarea în port. 


— Tu te pricepi la lucrurile astea. Eu habar n-am. Vasele 
sunt ca avioanele? Acostează la o oră stabilită, sau cum e? 


— Când a aterizat ultima oară un avion la timp? hohoti 
Bulut. Ai văzut camioanele? 


Hassan Kaya le arătase schiţe cu camioanele care urmau 
să fie inscripţionate cu logoul companiei. Ar fi trebuit să fie 
acolo, ca să preia încărcătura, dar nu se vedeau nicăieri. 
Sami ţopăia pe loc ca un copil care vrea răspunsuri 
imediate la întrebările lui. 


Ceasul bătu ora şapte. Cei doi prieteni discutară despre 
depozitele Årsta şi despre câţi bani aveau să facă din 
crustacee congelate, în tot acest timp încercând să se 
încălzească. Sami privea întruna înspre Baltica, sperând să 
zărească vasul. 


Dar nu se vedea nicăieri nici un vas, şi nici camioanele. 


La şapte şi jumătate, Sami nu-şi mai putea ascunde 
frustrarea. li spuse lui Bulut să aştepte lângă Mercedes, în 


timp ce el se ducea să vorbească cu câţiva oameni care 
descărcau marfă. 


Sami Farhan nu era un om care să lase lucrurile la voia 
întâmplării. În cele două luni care trecuseră de când 
investise în acest proiect, îi pusese lui Hassan Kaya mii de 
întrebări, iar Kaya îi răspunsese răbdător la toate. Graţie 
acestui lucru, Sami ştia nu doar că vasul pe care-l aşteptau 
naviga sub pavilion estonian, ci şi ruta şi unde avea să 
acosteze. 


Însă nimeni dintre cei care lucrau în port în dimineaţa 
aceea nu-i putu oferi vreo informaţie. 


La opt şi un sfert, Sami formă numărul lui Hassan Kaya. 
Telefonul sună, dar nu răspunse nimeni. Măcar apelul nu 
intră în căsuţa vocală. 


— Nu-mi place chestia asta, mormăi Sami când se întoarse 
la Bulut. Inţelegi ce vreau să spun? Am o senzaţie 
neplăcută. 

Se împunse cu degetul mare în piept, prin geaca de puf. 


— Eşti paranoic, zâmbi Bulut, care stătea sprijinit de 
Mercedes şi fuma o ţigară. Ca de obicei. 


— Nu sunt doar banii mei. Înţelegi asta? Oamenii aşteaptă 
unele lucruri. Din toate direcţiile. 


— Ai mai spus asta de câteva ori. Cam de vreo sută de ori. 
— Atunci unde dracu' e vasul? 


Sami clătina din cap şi bătea darabana cu degetele pe 
coapsă. 


— Nu vrei să stai jos şi să aştepţi? îi sugeră Bulut. 
Comportamentul prietenului său începea să-l streseze. 


Se urcară în Mercedes şi Bulut porni motorul ca să dea 
drumul la radiatoare. Priviră lung, în tăcere, intrarea pustie 
în port, în timp ce Sami continua să bată darabana cu 
mâinile. Pe coapsele lui, pe bord, pe portiera maşinii. După 
câteva minute, nu mai putu să suporte. 


— Mă duc să văd dacă a ajuns la birou. 
Ibrahim Bulut încuviinţă din cap. 


Atunci când Sami Farhan reveni pe coridorul Depozitului 6, 
majoritatea uşilor erau în continuare închise. Bătu la uşa 
lui Kaya. La început încet, apoi mai tare. Nu se întâmplă 
nimic. 


Scoase telefonul şi încercă să apeleze numărul la care 
importatorul de crustacee răspunsese întotdeauna în 
trecut, dar suna în gol, la fel ca mai devreme. 


Cu telefonul lipit de ureche, Sami studie uşa închisă. Unele 
birouri de pe coridor aveau uşi metalice, dar asta era de 
lemn. Vâri telefonul la loc în buzunar şi încercă uşa cu 
umărul. Panoul cedă. Nu mult, dar suficient ca el să-şi dea 
seama că mai merită încercat o dată, de data asta cu mai 
multă forţă. 


La a cincea încercare, uşa cedă complet. Tocul se rupse 
trosnind, şi Sami se trezi dintr-odată înăuntrul biroului 
minuscul pe care-l vizitase de atâtea ori. 


Era gol. Până şi masa dispăruse. 


Sângele îi bubuia în tâmple. 


Nu avea să existe nici un vas. Nu avea să existe nici un 
camion. 


Se plimba prin cameră ca un tigru într-o cuşcă mică. 
Nemernicul le-o trăsese. 


Ibrahim Bulut încă aştepta în maşină. Sami smulse 
portiera. 


— A dispărut! Înţelegi ce-ţi spun? Dispărut! Biroul e gol, 
telefonul e închis. Căcat! Căcat, căcat, căcat! Mergem 
acasă la ticălosul ăsta chiar acum, să avem o discuţie. 

— Ce naiba tot spui? 

Faţa lui Bulut îşi pierduse culoarea. 


— Ne-a tras-o. Nu există nici un vas. Mergem acum acasă 
la nemernicul ăla, ca să ne recuperăm banii. 


— Dar... îngăimă Bulut, eu nu ştiu unde stă. 
— Nu ştii unde stă? Ce naiba tot spui? 
Lui Sami nu-i venea să creadă. 


— Undeva la Göteborg, cred, zise Bulut. Sau Landskrona 
sau undeva pe Coasta de Vest, fir-ar al dracu'. 


— Ai spus că-l cunoşti? 


— Da, ce dracu'? Chiar îl cunosc. Am lucrat împreună. Dar 
nu atât cât să ştiu unde stă, fir-ar al naibii! Stă undeva cu 
creveţii lui nenorociţi, asta e tot ce ştiu. 


Sami se gândea la bani. Se gândea la Karin, la burta ei cea 
mare şi la cum îl alăptase pe John. Se gândea la fratele lui 
mai mare, care-l numise Lordul Creveţilor şi râsese. 


Se gândi cum, în doar câteva clipe, trecuse de la statutul 
de om de afaceri de succes la cel de ucenic de bucătar plin 
de datorii şi cu cazier. 


— Căcat, strigă el, lovind cu mâinile în tabla groasă a 
maşinii germane. Căcat, căcat, căcat! 

Nu acolo ar fi trebuit să se întâmple. 


Muzica bubuia din nişte boxe invizibile, atât de tare, încât 
Alexandra Svensson nu-şi mai auzea nici respiraţia gâfâită. 


Eşti caldă şi apoi rece, cânta Katy Perry. Spui da şi apoi nu. 


De ce, se întrebă ea în timp ce o imita pe energica 
instructoare cu o serie de sărituri rapide în ghemuit, viaţa 
ei putea fi rezumată în trei minute scurte ale unei melodii 
pop? Ea nu voia să fie previzibilă. Eşti de acord, apoi te 
răzgândeşti. Dar nu era vina ei. Măcar de data asta, nu era 
vina ei. Procedase bine dându-i un ultimatum. El nu putea 
să le aibă pe toate. 


În acea după-amiază de joi existau vreo douăzeci de 
oameni care făceau gimnastică în sala Friskis & Svettis din 
Ringen. Alexandra se dusese acolo direct de la muncă, iar 
în încăpere erau doar doi bărbaţi. Unul din ei era gay. 
Celălalt era disperat. Nici unul nu era un candidat valabil. 


Genunchii sus. 
Rotit din braţe. 


Alexandra Svensson venea la sală de două ori pe 
săptămână şi învățase toate mişcările, dar nu acela era 
locul în care ar fi putut să cunoască pe cineva cu care să-şi 
împartă viaţa. 


În şirul din faţa ei, la dreapta, era Lena Hall. 


Alexandra îşi studie prietena în oglindă. Lena avea siluetă 
de clepsidră, şi când se opreau la o cafea după gimnastică 
îşi comanda întotdeauna nişte produse de patiserie pe 
care le înfuleca din câteva înghiţituri pe nerăsuflate, fără 
să-i pese. Şi totuşi nu părea să transpire niciodată, deşi 
genunchii ei ajungeau mai sus decât ai instructoarei. 


Viaţa era complet nedreaptă, iar Lena Hall era dovada 
acestui lucru. 


Prietenia dintre Lena şi Alexandra era una improbabilă. Nu 
se cunoşteau de foarte multă vreme, însă Lena era genul 
de persoană pe care toată lumea avea impresia că o 
cunoaşte, chiar dacă abia o întâlnise. Atunci când se 
aşezau după curs la Espresso House pentru obişnuita lor 
cafea - însoţită de produse de patiserie -, Alexandra 
vorbea despre muncă, iar Lena, despre haine. Acestea 
erau rolurile pe care şi le atribuiseră. Alexandra spunea o 
poveste nouă despre şeful ei, iar Lena vorbea jumătate de 
oră despre o rochie pe care o văzuse pe internet, una pe 
care voia s-o cumpere, chiar dacă era prea scumpă şi încă 
n-o probase. 


— Dar ar trebui s-o iau, nu? întrebă ea. 


— Eu nu cumpăr prea multe haine, răspunse Alexandra. 


Se uita la telefon să vadă cât e ceasul la intervale 
regulate. Nu se grăbea de fapt să se întoarcă în 
apartamentul ei din Hammarby sjöstad, nu avea de gând 
să facă altceva decât să treacă pe la supermarketul de pe 
Hammarby allé ca să-şi cumpere ceva pentru cină. 
Alexandra privi pofticios spre produsele de patiserie ale 
Lenei şi decise că avea să pună în coş şi un baton Lindt de 
ciocolată neagră cu mentă. Avea nevoie de ceva care săo 
reconforteze în timp ce se uita la televizor în seara aceea. 


Nu trebuia să se gândească întruna la bărbatul pe care 
probabil că nu avea să-l mai vadă niciodată, ştia că nu era 
o mare pierdere, că el era doar un placebo. 


Dar nu se putea abtine. 


Avea capacitatea de a se îndrăgosti de speranţă, se 
îndrăgostea de iubirea însăşi, fără ca obiectul concret al 
sentimentelor ei să fie foarte important. Cel puţin nu 
pentru început. Însă, mai devreme sau mai târziu, 
realitatea ajungea s-o copleşească. lar bărbatul care 
dormea în patul ei se transforma, dintr-un magician arătos 
care-i înlăturase singurătatea ca prin farmec, într-un porc 
sforăitor care, la micul dejun, vorbea despre el însuşi cu 
gura plină. 


Cu toate acestea, nu era făcută pentru celibat, se gândi ea 
oftând zgomotos. 


— Ce-i? o întrebă Lena. 


— Nu e nimic. 


— Înţelegi ce vreau să spun, nu-i aşa? 


Adevărul era că Alexandra n-o ascultase, aşa că aprobă 
din cap cu speranţa că nu aveau să urmeze şi alte 
întrebări. 


Lena, care îşi terminase produsele de patiserie, ceru nota. 
— Ne vedem marţi? 


Alexandra încuviinţă din cap. Mersul la sală devenise mai 
amuzant de când Lena era acolo, dar de două ori pe 
săptămână era suficient. 


— Poate încercăm şi un curs de yoga? sugeră Lena. Ai 
primit invitaţia? 


— Ce invitaţie? 


— Când a fost, ieri? Nu, în weekend? Nu, stai aşa, era pe 
grupul de Facebook. 


Alexandra dădu din umeri. Era pe Facebook de ceva 
vreme, dar existau atât de multe Alexandra Svensson, că 
toţi cei care luau legătura cu ea păreau să caute pe 
altcineva. Era mai simplu să se ţină deoparte. 


— Nu, răspunse ea. N-am văzut-o. 


— Părea absolut rezonabil. Patru cursuri cu 200 de 
coroane, ceva de genul ăsta. Mergem? 


În timp ce Lena se lansa într-o peroraţie entuziastă despre 
grupurile de yoga, Alexandra se trezi că gândurile ei o luau 
din nou razna. 


Cu puţin înainte să moară de cancer, într-o zi întunecoasă 
de noiembrie din urmă cu şapte ani, mama ei îi spusese că 
viaţa e ca o petrecere. Dacă vrei, poţi să stai la bar şi să 
bei până ajungi într-un asemenea hal, că trebuie să te duci 
la toaletă să vomiţi. Sau poţi să te furişezi acasă după cină 
pentru că ţi se pare că toţi ceilalţi sunt nişte proşti. Poate 
că încerci să ai o conversaţie profundă cu un tip depresiv 
care se crede artist. Sau poate dansezi toată noaptea. 
Viaţa e ce faci tu din ea, dar rareori e mai bună de atât. 


Alexandra crescuse cu mama ei. Doar ele două. Nu 
trecuseră mai mult de patru luni între diagnostic şi 
moartea ei şi, chiar dacă asta fusese deja în urmă cu şapte 
ani, Alexandra încă o vedea uneori când se uita în oglindă. 


Ajunse acasă înainte de ora şapte. Luă o cină frugală, se 
spălă, îşi puse un halat şi se aşeză pe canapea cu batonul 
de ciocolată. La televizor era un film despre o avocată care 
se lupta cu mafia. Alexandra Svensson încă se mai gândea 
dacă să se facă sau nu avocată. Îi plăceau regulile. 


Oricât de anxioasă ar fi fost din cauza singurătăţii, era 
mulţumită de slujba pe care o avea. Lucra la G4S, în 
Västberga, o multinațională imensă unde se simţea foarte 
bine. Presupunea că într-o zi avea să găsească altceva, 
poate în centrul oraşului, dar nu se grăbea deloc. La 
douăzeci şi patru de ani, avea toată viaţa înaintea ei. 


Mai întâi trebuia să cunoască un tip. 


Existau momente în care ar fi putut să aducă acasă pe 
absolut oricine de la muncă, să-i gătească cina şi să-i 
maseze umerii, doar ca să evite confruntarea cu 
singurătatea care o pândea. 


Existau momente când se trezea noaptea singură în pat, 
ghemuită în poziţie fetală şi strângând în braţe o pernă. 


Existau dimineaţa momente când îi venea să ţipe, ca să 
întrerupă tăcerea din bucătăria ei înghesuită şi practică de 
pe Hammarby sjöstad. 

Era ora zece dimineața când Sami Farhan băgă căruciorul 
în lift. În primele şase luni îl lăsaseră lângă uşa de la 
intrare, dar într-o zi fusese furat. De atunci, căruciorul cel 
nou pe care Karin îl cumpărase cu banii de asigurare îi 
urmase până în apartament. „Ce-o fi în mintea cuiva care 
fură un cărucior”, se întrebă Sami, înjurând de unul singur 
liftul înghesuit. 


Pe stradă, lumina era neaşteptat de strălucitoare. Sami o 
luă încet pe Skânegatan, iar copilul adormi înainte să 
ajungă în vârful dealului. 


Sami intră în Vitabergsparken, împingând căruciorul în sus 
pe panta spre Biserica Sofia. Vedea silueta unui bărbat cu 
geacă albastră care-l aştepta în faţa intrării în casa 
Domnului. Bărbatul era ras în cap, iar împrejurul ţestei 
avea o cicatrice uimitor de lată. Ca şi cum aureola îi 
căzuse şi-l însemnase pe viaţă. 


Toomas Mandel. 


— O treabă de tot rahatul, fu primul lucru pe care i-l spuse 
Mandel după ce se salutară. De tot rahatul. 


Sami oftă. Tot oraşul ştia ce se întâmplase. Sami nu avea 
habar cum se răspândise zvonul, nu el îl lansase. Dar 
acum era prea târziu să mai facă ceva în privinţa asta. 
Toată lumea ştia că i-o trăsese turcul care acum părea să 
fi dispărut în ceaţă; toată lumea ştia că afacerea cu 
crustacee congelate se dusese pe apa Sâmbetei. 


Sami dădu din umeri. Continuă să împingă în faţa lui 
căruciorul, ca pe un plug, iar Mandel intră în cadență. Cei 
doi bărbaţi o luară prin parc spre Nytorget. 


— Te-ai gândit? întrebă Mandel. 
Sami încuviinţă din cap. 


— Nu ştiu, spuse el. Chiar nu ştiu, crede-mă. Am mii de 
întrebări. Sau cel puţin sute. 


— Pune-le. Nu ştiu dacă am acum toate răspunsurile, zise 
Mandel prudent, dar lucrez la asta. 


— Mai spune-mi o dată despre porţi. Se închid atunci când 
se declanşează alarma, nu-i aşa? Şi câţi paznici erau...? 


— Şaisprezece paznici noaptea, răspunse Mandel. 


— Dar asta înseamnă şaisprezece oameni care cheamă 
întăriri. Înţelegi? Dacă fiecare paznic cheamă întăriri şi 
apare o maşină per paznic... Asta înseamnă vreo sută de 
gabori. Cât timp avem? 


Era o întrebare bună. Să jefuieşti Hipodromul Täby era o 
chestiune de viteză. Banii erau ţinuţi într-o cameră 
încuiată, în aşteptarea paznicilor care să vină să-i ridice la 
miezul nopţii. Dacă să intre în camera aceea nu era o 
problemă, pentru ieşire nu găsiseră încă o soluţie. 


În timp ce Mandel îi explica planul, o luară la dreapta pe 
Malmgârdsvâgen. Sami ascultă cu atenţie şi puse 
întrebări. 


Se scurseseră zece zile de când Sami stătuse pe cheiul din 
Frihamnen, aşteptând un vas cu creveţi care nu avea să 
mai sosească. Se întorsese acasă în dimineaţa aceea fără 
şampania la care se gândise, dar cu o deznădejde pe care 
o putea ascunde. 


Karin era în bucătărie şi mânca prune uscate lipicioase 
direct din pungă. Pereţii exteriori ai clădirii lor de pe 
Högbergsgatan erau crăpaţi, şi peste podea trecea un 
curent rece. Karin purta un halat lung şi alb din pluş pe 
care Sami i-l dăduse de Crăciun, strâns bine în jurul 
corpului. 


— Ţi se pare scârbos, nu-i aşa? îl întrebă ea. 

— M-am obişnuit, răspunse el. 

Sami încă nu-şi scosese haina. 

— Ce? Şi data trecută am mâncat prune uscate? 
— Da. 


Nici atunci Karin nu-şi putuse controla pofta de prune. 
Această nouă sarcină trecuse cu puţin de şapte luni, 
copilul trebuia să se nască la începutul lui aprilie, ceea ce 
însemna că pe cei doi fraţi avea să-i despartă mai puţin de 
un an. 


— Ar trebui să existe o lege care să nu-ţi dea voie să ai 
copii la intervale atât de scurte, spuse ea. 


Privi cu furie prunele. După fiecare pungă trebuia să 
petreacă o oră la toaletă. li spusese lui Sami s-o împiedice 
să mănânce prea multe, dar când îi vedea ochii lacomi 
aţintiţi asupra pungii, Sami nu se simţea în stare să spună 
nimic. 


— De ce nu mi-e poftă de ceva sănătos? bombăni ea. Unii 
oameni vor pur şi simplu broccoli. Sami nu răspunse, şi 
abia atunci Karin ridică privirea. Ce e? Ce s-a întâmplat? 


Tonul jucăuş dispăruse, înlocuit de un rid de îngrijorare şi o 
privire în care nu exista nici un pic de afecţiune. 


Sami tocmai împlinise cincisprezece ani atunci când se 
îndrăgostise de Karin. Ea era inaccesibilă şi el nu avea idee 
cum se întâmplase să ajungă în aceeaşi clasă. Karin era 
din centrul oraşului, pe când Sami era din suburbii, ea era 
din clasa de mijloc, în timp ce el venea de la baza scării 
sociale. Trecuseră luni întregi până ca el să se încumete 
măcar să-i vorbească şi mult mai mult până să-şi adune 
curajul de a o invita în oraş. Sami şi fraţii lui vorbiseră 
întotdeauna pe faţă despre fete, dar el nu îndrăznise să 
spună nici un cuvânt despre Karin, îngrozit că fraţii lui ar fi 
putut să i-o ia înainte şi s-o abordeze. 


El avea şaptesprezece ani atunci când în sfârşit se 
cuplaseră. Timp de câteva luni trăise ca în filmele 
americane cu adolescenţi, în acea perioadă absolut fiecare 
melodie de la radio părea să fi fost scrisă special pentru el 
şi Karin. Apoi, într-o seară, se întâmplase să-i povestească 
despre ceva ce făcuse, o spargere. Sau se întâmplase... să 
se laude cu asta. Se simţea dur, matur; săvârşise fapta 
împreună cu fratele lui mai mare. Acum nici măcar nu-şi 
mai amintea ce furaseră. Karin se despărţise de el câteva 
minute mai târziu. Aşa, pur şi simplu. Sami obținuse 


efectul exact contrar celui dorit. Dar explicaţia ei fusese 
clară. Nu voia să fie cu un infractor - niciodată. 


Sami avusese nevoie de câţiva ani ca s-o recâştige, însă 
de atunci tiparul se repetase. lar şi iar. Înainte ca ea să fie 
de acord să aibă un copil, Sami îi promisese o dată pentru 
totdeauna că o rupsese cu vechile lui obiceiuri. Aveau un 
viitor împreună, o viaţă în care ea nu trebuia să-şi facă griji 
că poliţia o să apară într-o zi să-l ia şi să-l închidă pentru 
ani grei. Faptul că prefera să-l creadă, îi explicase Karin 
ferm, era dovada iubirii ei. Totuşi, de atunci credinţa îi 
fusese pusă la încercare de mai multe ori, iar încruntarea 
de pe fruntea ei era un semn clar că acum se aflau într-o 
asemenea situaţie. 


Când Sami îi explică ce se întâmplase, că fusese tras pe 
sfoară şi că creveţii congelaţi fuseseră o minciună, Karin 
respiră uşurată. 


— Afacerile pot fi oricând rezolvate, îl consolă ea. 
Sami nu-şi dădea seama de unde avea atâta putere. 


Reacţia fraţilor săi fusese foarte diferită. Strigaseră şi 
înjuraseră şi petrecuseră douăzeci şi patru de ore foarte 
intense căutându-l pe Hassan Kaya. Dar turcul intrase în 
pământ, sau poate se ascunsese împreună cu banii lor în 
Munţii Taurus. Nu era nici urmă de el. Odată ce-şi 
dăduseră seama de asta, fraţii lui oftaseră, mai înjuraseră 
puţin şi-i spuseseră lui Sami că nu trebuia să aibă o 
expresie atât de vinovată. Investiseră în acea afacere 
împreună şi fuseseră traşi pe sfoară toţi trei. Asta era 
situaţia. Nu era vina nimănui în afară de Hassan Kaya, iar 
dacă nemernicul ăla avea să mai apară vreodată... 


Sami le spusese acelaşi lucru, iar şi iar, prietenilor care 
investiseră bani şi care luaseră legătura cu el pe rând, pe 
măsură ce zvonurile începeau să se răspândească. Avea 
să rezolve situaţia. Avea să facă ce trebuia. Le promisese 
o investiţie bună, le promisese dobândă, şi ei aveau s-o 
obţină. Nu sub forma câştigurilor de pe urma crustaceelor 
congelate, ci altfel. 


Le spunea acelaşi lucru tuturor celor cu care se întâlnea, 
oameni care-i luau înfrângerea ca pe un semn de 
slăbiciune şi credulitate. Planul lui rămăsese acelaşi: să fie 
corect, să-şi asume rolul de tată. Avea să lase în urma lui 
viaţa de infractor. 


Diferenţa era că mai întâi trebuia să dea o ultimă lovitură 
importantă ca să-şi revină. Şi cu cât mai repede se 
întâmpla asta, cu atât mai bine. 


— Îmi dau seama cum sună, îi spusese Sami lui Mandel 
atunci când luase legătura cu el, deoarece auzise că 
estonianul avea ceva pe ţeavă. Înţelegi ce vreau să zic? Nu 
că nu mi-aş da seama cum sună, o „ultimă” lovitură, dar 
vorbesc serios. Chiar vreau să mai dau încă o lovitură, iar 
faptul că o dau împreună cu tine sau cu altcineva depinde 
de cine o să apară primul. 


Sami se opri brusc. 
— Ce e? întrebă Toomas Mandel neliniştit. 
— Taci. 


Sami încremenise, ascultând concentrat. Mandel făcu la 
fel. Nu auzea nimic. 


— Sunt gaborii? 


Sami se aplecă spre cărucior şi-l scoase pe John de sub 
straturile de pături şi aşternuturi. Ceea ce începuse ca un 
fornăit uşor se transformase în plâns. Aşa se întâmpla 
uneori atunci când se trezea dintr-un somn adânc. Sami 
presupunea că visele erau cele care-l speriau. 


— Ce naiba... ăsta e un copil adevărat? bolborosi Mandel 
uimit. 

— Tu eşti prost, sau ce ai? 

— Credeam că faza cu căruciorul e de decor. 

— De decor? 

— Ca să-i păcălim pe gabori. 

— Eşti nebun. Sami legănă copilul în braţe până când se 
linişti şi adormi iar, sub privirea uimită a estonianului. Nu-ţi 
face griji, spuse el aşezând bebeluşul încet în cărucior. N-o 
să ne toarne. 

Celălalt îşi dădu ochii peste cap. În timp ce mergeau prin 
parc, Mandel trecu în revistă echipa şi modul în care avea 
de gând să împartă banii. 


— Eu am nevoie de şase milioane, spuse Sami. Poţi să-i 
împarţi cum vrei, dar asta e suma mea minimă. Ai înţeles? 
Dacă nu-mi poţi garanta asta, nu mă bag. 


— O să fie mai mult, îl asigură Mandel. Mult mai mult. 


Urcară dealul înapoi. Silueta maiestuoasă a bisericii era 
întunecată pe fondul cerului de un albastru strălucitor. 


— Ideea e, explică Toomas Mandel, că e la doar trei 
minute distanţă de clubul de iahting. Nimeni n-o să creadă 
că mergem acolo. Ajungem la barcă, suntem practic 
acasă. Poliţia e tocmai la Vaxholm, iar noi o să fim la 
Bergshamra în mai puţin de zece minute. Poliţiştii n-au 
cum să ajungă la timp. Până atunci noi o să fim plecaţi de 
mult, avansul e prea mare. 


— Dar asta înseamnă că va trebui să călărim până la 
clubul de iahting? Nu ştiu ce să zic... Eu nu m-am suit 
niciodată pe cal... 


În loc să fie o idee care să pară din ce în ce mai bună cu 
cât se gândea mai mult la ea, era exact dimpotrivă. 


— E o posibilitate, răspunse Mandel. 


— Dar tot hipodromul ăla afurisit de la Täby e plin de 
călăreţi, ştii? Pe care n-avem cum să-i întrecem. Sunt 
profesionişti. 


— Nu spun decât că e o posibilitate, repetă estonianul. S- 
ar putea să fie o idee proastă, dar dacă eşti pe cal, poţi să 
ajungi de la hipodrom la clubul de iahting fără să fii prins 
de vreo dubă a poliţiei sau unitate de reacţie rapidă. 

Sami scutură din cap. 


— Nu ştiu. Restul îl cred. Mare parte din plan e în regulă. 
Dar trebuie să găseşti altă cale de ieşire. Inţelegi? 


— O să mă ocup de asta. 


Michel Maloof era în McDonald's-ul din Hallunda, aşteptând 
să achite meniul bogat pe care şi-l luase, când din 
buzunarul lui ieşi, în urma unui pumn de mărunţiş, 
bucăţica mototolită de hârtie pe care erau numele şi 
numărul de telefon al Alexandrei Svensson. La început nu- 
şi aminti de unde provenea; trecuseră opt săptămâni de 
când se întâlnise cu bărbatul cu câinii. In timp ce-şi 
aştepta cheeseburgerul, tot răsuci şi întoarse între degete 
hârtiuţa. Apoi zări adresa site-ului de întâlniri. Asta îi 
stimulă memoria. 


Îşi luă tava şi se aşeză la o masă de la fereastră, privind 
spre un magazin Bauhaus. El nu folosise niciodată vreun 
site de întâlniri, nu avusese niciodată dificultăţi să 
cunoască femei. Dar presupunea că altora li se potrivea 
asta, oamenii erau diferiţi. 


Ridică biletul şi sorbi prin pai din coca-cola. 


să o sune? 


A 


După întâlnirea de la G4S, Maloof aruncase servieta 
neagră în maşină şi plecase demoralizat şi stors de puteri. 
Trecerea în doar câteva minute de la convingerea c-o să 
câştige milioane la înţelegerea faptului că-l aşteptau 
cincisprezece ani de negocieri şi discuţii fusese o 
adevărată lovitură. 


Avea senzaţia că fusese supus unei farse ieftine, ca şi cum 
cei doi directori îl lăsaseră în mod deliberat să înţeleagă 
greşit situaţia şi apoi sporiseră presiunea prin „înțelegerile 
lor contractuale”. 


Din Stadshagen se dusese cu maşina direct pe 
Upplandsgatan, ca să-i spună lui Zoran Petrovic ce se 
întâmplase. Maloof nu era un mare pasionat de maşini, dar 
să conduci un Seat când erai furios era frustrant. Orice 
frână bruscă devenea lină, iar accelerările bruşte nu aveau 
nici o energie. Deşi poate că avea un efect liniştitor, 
pentru că atunci când ajunse la Cafe Stolen, furia lui 
trecuse de punctul culminant. 


Petrovic îl aşteptase într-un separeu. Trunchiul lui lung şi 
zvelt ieşea ca o rămurică deasupra mesei. Avea în faţa lui 
un pahar cu apă călduţă. Era trei şi jumătate după-amiaza 
şi, în afară de personal, cafeneaua era goală. O chelneriţă 
nouă, pe care Maloof n-o mai văzuse niciodată, venise să-i 
ia comanda. 


— l-am dat o slujbă mai mult ca să-mi testez eu 
autocontrolul, spusese Petrovic după ce fata cu fustă 
strâmtă se întorsese la bucătărie ca să aducă o ceaşcă cu 
cafea. 


Pe Maloof nu-l mai surprindea de ani buni atitudinea lui 
Zoran Petrovic faţă de femei. Ignorându-i remarca, îi 
povestise despre întâlnirea de la care venea. Chiar dacă 
Petrovic era unul dintre cei mai vechi prieteni ai săi, 
iugoslavului îi era imposibil să depisteze ceva din furia sau 
frustrarea pe care Maloof tocmai le resimţise. În loc de 
asta, se trezise în faţa unui Maloof calm şi indiferent, 
mereu zâmbitor, care-i relatase fără patimă conversaţia 
absurdă din sala de şedinţe de la G4S. 


— Dar asta e perfect, răspunsese Petrovic cu obişnuitul lui 
entuziasm. Te-ai prezentat, ei ştiu cine eşti şi ce ai de 
oferit. Nici nu putea să meargă mai bine. 


— Sigur, sigur, râsese Maloof. Adică nu. Ar fi putut să 
cumpere genţile? 


— Lasă asta. Ăsta e doar începutul. Dacă mergem mai 
departe, la naiba, ar putea să iasă o grămadă de bani. 


După câteva minute, Maloof îşi îngăduise să se lase 
contaminat de entuziasmul prietenului său. Amândoi erau 
profund optimişti; dacă lucrurile ar fi stat altfel, nu ar fi 
ajuns niciodată atât de departe. 


Maloof puse bucăţica de hârtie pe tavă, continuând s-o 
privească în timp ce scotea cheeseburgerul din cutie. 


Poate că Petrovic avea dreptate şi totul avea să meargă 
conform planului, dar era la fel de probabil ca acesta să se 
înşele. Şi ce se putea întâmpla rău dacă o suna? Nu 
spusese bărbatul cu câinii că Alexandra Svensson arăta 
bine? 


Îşi luă telefonul. 
O invită la un restaurant numit Mandolin. 


Se înţeleseră să se întâlnească vineri la ora şapte. Maloof 
ţinea să fie punctual; prin urmare, când clopotele de la 
biserica Adolf Fredriks bătură ora exactă, el aştepta pe 
trotuarul de pe Upplandsgatan. Îşi trăsese gluga ca să se 
protejeze de ploaia  măruntă. Cum iarna epocii 
contemporane prinsese capitala în strânsoarea ei lejeră, 
probabil că galoşii ar fi fost cel mai potrivit tip de 
încălţăminte pentru acea perioadă a anului. 


Când, după zece minute, văzu o femeie apropiindu-se 
dinspre parcul Tegnérlunden, îşi dădu seama imediat că 
ea era. 


Alexandra Svensson purta o pereche de cizme practice din 
cauciuc, cu un tiv îngust de blană deasupra, şi o haină 
lungă de puf albastru-deschis. În descrierea ei, cea pe care 
Maloof o găsise pe match.com, Alexandra scrisese că era o 
persoană care voia „să dea o mică notă de lux vieţii”. 
Maloof era sigur că blana de pe cizmele ei şi culoarea 
hainei făceau parte din acest proiect. 


Când trecu pe sub stâlpul de iluminat de la intersecţia cu 
Kammakargatan, Maloof o văzu mai clar. Alexandra 
scrisese pe internet că „vârsta biologică e lipsită de 
importanţă”, dar Maloof ar fi ghicit că avea în jur de 
douăzeci şi cinci de ani. O femeie cu păr blond, ochi 
albaştri şi obraji rotunzi, o bărbie proeminentă şi 
distinctivă şi o gură ţuguiată, mică şi roşie, ca şi cum ar fi 
vrut să fie sărutată. Maloof îi făcu semn cu mâna. 
Alexandra făcu câţiva paşi vioi şi ţopăiţi spre el şi îl 
îmbrăţişă impulsiv. 


Poate că experienţa o învățase că bărbaţii cu care iei 
legătura pe internet nu apar întotdeauna la întâlnire? 


Intrară împreună în restaurant şi fură conduşi la o masă 
izolată. Se uitară puţin la meniu, dar atunci când chelnerul 
se întoarse ca să le ia comanda, le spuse că bucătarul 
restaurantului voia să le facă o surpriză. 


— Promit că n-o să fiţi dezamăgiţi. 


Alexandra îi aruncă lui Maloof o privire întrebătoare, iar el 
îi explică zâmbind că îl cunoştea pe proprietar. 


Zoran Petrovic deținea mai multe localuri pe 
Upplandsgatan. 


Petrecură o noapte frumoasă împreună. Nu exista alt mod 
de a o descrie. Maloof decisese dinainte să nu întrebe 
despre Västberga sau G4S. Dacă ea voia să vorbească 
despre transportul banilor, atunci el avea să asculte. Cu 
interes. Dar dacă prefera să nu facă asta, ceea ce se şi 
întâmplase în mare parte a cinei, el nu avea să insiste. Era 
convins că mai întâi trebuia să-i câştige încrederea, şi abia 
atunci putea să abordeze chestiunile care-l interesau. Era 
nevoie de răbdare. 


întâmplător, Alexandra Svensson nu era o persoană 
deosebit de secretoasă. Şi nici tăcută. Vorbea deschis 
despre ea şi despre viaţa ei. Copilărise în Nacka, studiase 
economia la Universitatea din Stockholm şi abandonase 
facultatea înainte de absolvire, ca să înceapă să lucreze. li 
plăcea să aibă un venit constant în fiecare lună, asta o 
făcea să se simtă protejată. Subînchiria o garsonieră din 
Hammarby sjöstad, sau poate subiînchiria o garsonieră 
subiînchiriată, şi spuse câteva cuvinte despre compania de 
transport de valori la care lucra de aproape doi ani, 
inclusiv că-i plăcea acolo. 


— Dar practic jumătate din salariu îl dau pe flori, mărturisi 
ea. 


— Flori? 


— Îmi plac foarte mult florile. Când ajungi acasă şi ai, gen, 
flori pe masă, când miroase a trandafiri şi zambile... Există 
ceva mai frumos? 


— Da, spuse Maloof. Nu. 


— Şi am o mică grădină de ierburi aromatice în bucătărie. 
Nimic exotic, busuioc, rozmarin şi coriandru, gen. Şi mai e 
şi balconul. Nu ştiu ce m-aş face fără el. 


— Nu, zise Maloof. 


— În perioada asta a anului nu poţi face altceva decât să 
plănuieşti, nu? Dar am la subsol ghivece cu muşcate, şi 
cum se face puţin mai cald le aduc sus şi le scot iar pe 
balcon. Habar n-aveam că pot supravieţui peste iarnă, 
gen, dar aşa e. 


— Sigur, sigur, râse Maloof. 


Alexandra deveni dintr-odată serioasă şi-l privi direct în 
ochii căprui. 


— Mi-e atât de uşor să vorbesc cu tine! Chiar cred asta, 
gen. Serios. 


— Sigur, răspunse el cu un zâmbet larg care-i dezveli toţi 
dinţii. E... Aşa cred şi eu. 


— Noroc, Michel. 
Alexandra ridică paharul şi sorbiră amândoi din vinul roşu. 
Erau la a doua sticlă. 


Tânăra femeie continuă. Nu avea nevoie de nici o 
încurajare, se simţea înţeleasă, în largul ei, şi seara trecu 
fără ca Maloof să trebuiască să-i ofere altceva decât 
atenţia lui. 


Ceea ce el era foarte dispus să-i ofere. 


Porniră spre apartamentul lui printr-un Stockholm umed, 
pustiu şi întunecat. Michel nici nu avu timp să scoată 
ceştile de ceai, că Alexandra îl lipise de perete, cu limba în 
gura lui. Era puţin mai scund decât ea, dar fu surprins de 
forţa ei. Îl împinse pe podeaua camerei de zi şi luă pătura 
făcută de mama lui Maloof, cea de pe canapea, ca să nu 
fie goi pe parchet. 


După această partidă neaşteptată şi intensă de sex în care 
abia dacă-şi scoseseră hainele, se aşezară la masa din 
bucătărie şi fumară - el avea un pachet de Marlboro 
ascuns lângă condimentele din dulăpiorul de deasupra 
poliţei -, apoi se duseră în dormitor şi făcură dragoste din 
nou. De data asta mai blând. 


La final, Maloof ar fi vrut doar să doarmă. Era ora patru 
noaptea, şi el era obosit de la prea mult vin roşu şi prea 
multe monologuri. Însă, chiar când era pe punctul de a 
adormi pe perna moale de puf, ea începu să vorbească 
despre clădirea din Västberga. 


Se forţă să rămână treaz. 


Câteva minute mai târziu, Maloof înţelese în sfârşit de ce 
bătrânul din pădure îi sugerase să se întâlnească cu 
Alexandra Svensson. 

— Poate e mai bine ca poliţiştii în uniformă să aştepte 
afară, spuse Kant în liftul care urca în a treia din cele cinci 
clădiri Hötorget din centrul Stockholmului. 


Björn Kant, directorul Procuraturii Regionale, avea puţin 
peste şaizeci de ani şi era unul din cei mai experimentați 
procurori criminalişti din Suedia. Să-l vezi mergând pe 
străzile capitalei ca un cetăţean obişnuit, în loc să stea la 
birou, era ceva normal. Ultima oară când participase 
personal la o arestare trebuie să fi fost undeva în anii '70, 
se gândi în sinea ei Caroline Thurn. 


Costumul boţit, maro-închis al procurorului părea încă şi 
mai şifonat decât de obicei. 


— Vrei să rămână afară? întrebă ea. De ce? 


— Nu, doar că... asta nu e o arestare obişnuită. Adică, nu e 
nevoie să-l punem într-o situaţie stânjenitoare, zise Kant. 
Nu ştiu ce fel de întâlnire are şi... 


— Stânjenitoare? repetă Thurn surprinsă. Am venit aici ca 
să-l arestăm. Poate că asta ar trebui să-l facă să se simtă 
stânjenit? 


Thurn era cu adevărat uimită. Deşi avea doar jumătate din 
vârsta lui Kant, condusese timp de patru ani o unitate 
specială din Departamentul de Anchete Criminalistice al 
Autorităţii Naţionale a Poliţiei şi, în această perioadă, 
avusese deseori de-a face cu procurorul. Nu l-ar fi descris 
niciodată pe Kant altfel decât eficient, obiectiv şi hotărât. 


Acum stătea lângă ea în liftul scăldat în penumbră din 
cauza unui bec ars. Thurn avea un trup vânjos şi tare, pe 
cât de înalt pe atât de zvelt, trăsături ascuţite şi părul 
blond strâns în creştet într-o coadă neîngrijită, al cărei unic 
scop era să-i provoace cât mai puţină bătaie de cap. 


— De asta ai venit personal? îl întrebă. Ca să te asiguri că 
nu-l „stânjenesc” pe suspectul nostru? 


Lucraseră la acea anchetă împreună cu Interpolul timp de 
aproape două luni deja, şi nu exista nici o îndoială că 
directorul Henrik Nilsson, cu părul lui des şi grizonant, 
pieptănat pe spate, şi cu bronzul lui sănătos, aflat în 
prezent într-o întâlnire la etajul optsprezece al zgârie- 
noriului, era mult mai mult decât un simplu evazionist. 
Thurn avea convingerea că mâinile bărbatului erau pătate 
de sânge. Chiar dacă el se asigurase că nu vor fi decât 
nişte stropi, împroşcaţi de la distanţă. Era un criminal şi 
avea să fie adus în faţa justiţiei. 


În timpul anchetei, Björn Kant nu fusese atât de convins ca 
Thurn de amploarea activităţii lui Nilsson, dar erau 
amândoi de acord că acesta se făcea vinovat de mai multe 
infracţiuni financiare. 


— Ştiu că ţie ţi se pare irelevant, Caroline, murmură Kant 
fără să ridice privirea din podea. Dar ştii că Nilsson 
vânează fazani cu ministrul Dezvoltării? 


— Asta nu are nici o importanţă! izbucni Thurn. 


Cu ei în lift erau doi poliţişti în uniformă pe care Thurn îi 
agăţase mai mult sau mai puţin din mers. Amândoi 
priveau lung în pământ, prefăcându-se că nu auzeau 
conversaţia din cabină. 


— Nu vreau să spun altceva decât că ar trebui s-o luăm 
uşor, zise Kant. 


Ştia că firea lui pragmatică nu avea să fie apreciată de 
tânăra şi şocant de naiva şefă de unitate specială. 


Unii poliţişti deveneau cinici după prima săptămână de 
muncă, dar alţii erau mai rezistenți. Faptul că Thurn 
reuşise să-şi păstreze an de an încrederea în colegii ei, în 
ciuda tuturor lucrurilor prin care trecuse, era în sine o 
realizare. Kant o respecta foarte mult pentru asta, dar ştia 
şi că, dacă busola morală funcţiona, acţiunea prudentă era 
de preferat celei agresive. 


Liftul scoase un bip şi uşile se deschiseră. 

Cei patru funcţionari publici coborâră şi o luară rapid pe 
coridor spre sala de conferinţe din partea de sud a clădirii. 
Coridorul avea un aspect la fel de obosit precum cele de la 


Sediul Central al Poliţiei, se gândi Thurn în sinea ei. Chiar 
miroseau a aceleaşi produse de curăţat. 


— Sigur pe aici e drumul? întrebă ea. 
— Am mai fost aici, răspunse Kant. 


Thurn nu puse întrebarea care ar fi urmat în mod firesc. Se 
temea că Björn Kant făcea şi el parte din suita de vânători 
a ministrului şi că, dacă era întrebat, ar fi fost silit s-o 
recunoască. „Mai bine să nu ştiu”, se gândi ea. 


Ajunseră la o uşă cu geam mat din spatele căreia se 
auzeau voci. Kant bătu cu degetul în sticlă. 


— Puteţi aştepta lângă lift, le spuse celor doi poliţişti, care 
încuviinţară docil din cap. 


Thurn oftă. 


Intrară în încăpere. 


Era mai mică decât se aşteptase Thurn. Perdelele trase 
ascundeau ceea ce trebuia să fie o privelişte fantastică 
asupra capitalei, cu Primăria şi poate chiar şi Riddarfjärden 
în depărtare. La masa de şedinţe albă stăteau cinci 
bărbaţi, toţi în costume sobre, cămaşă albă şi cravată. În 
mod evident, directorul Henrik Nilsson, omul pe care-l 
căuta poliţia, susţinea un fel de prezentare, stând în 
picioare lângă tabla albă. Se opri ca să se întoarcă spre ei. 


— Björn? exclamă el surprins. 

— Bună, Henrik, răspunse Kant. 

Henrik Nilsson scutură din cap nedumerit. 

— Ce faci aici? Eu... Björn, ai putea să mă aştepţi în birou? 
Vin imediat ce termin aici. Cincisprezece, douăzeci de 
minute? Eu sunt... puţin ocupat, cum se vede. 

Făcu un gest către bărbaţii de la masă. Toţi păreau la fel 
de surprinşi şi-i priveau fix pe procuror şi pe drăguţa lui 
însoţitoare. 


Kant ezită. 


— Nu, mă tem că nu e atât de simplu, Henrik. Pot să-ţi 
explic... dacă îmi acorzi câteva minute, pot să... 


Procurorul făcu semn cu capul spre coridor. 

— Câteva minute? zise suspectul cu un râs forţat. Acum? 
Cum am spus, Björn, sunt în mijlocul unei, ăăă, să zicem... 
al unui fel de prezentare. Şi trebuie neapărat să termin. 


Se întoarse spre bărbaţii din jurul mesei căutându-le 
sprijinul, dar ei nu spuseră nimic. 


— Îmi pare rău, Henrik, e ceva ce nu suferă amânare, 
insistă Kant, încercând să-şi adune curajul. 


— Uite ce e, zise Nilsson, de data asta cu o notă de 
asprime şi iritare în glas. i-o cer pentru ultima oară. Te 
rog, du-te în biroul meu şi aşteaptă acolo, iar eu o să vin 
imediat ce termin aici. 


Caroline Thurn, care până atunci stătuse în spatele 
procurorului Kant, îşi pierduse deja răbdarea după primul 
schimb de replici. Încercase să-i dea de înţeles 
procurorului folosind limbajul trupului, dar acum păşi în 
faţă şi spuse tare: 


— Henrik Nilsson, eşti arestat. Vei veni cu noi la Sediul 
Central al Poliţiei, unde îţi vom lua un interogatoriu 
preliminar. 


Nilsson rămase cu gura căscată. 
— Asta e cea mai ridicolă şi afurisită... 
Apoi scutură din cap. Rămăsese fără cuvinte. 


— Henrik, spuse Kant, încercând să îndulcească lipsa de 
tact a lui Thurn, chiar trebuie să... 


— leşiţi afară! strigă Nilsson, recăpătându-şi dintr-odată 
darul vorbirii. Avocaţii mei o să... 


Însă Thurn nu mai suporta să-l asculte. 


După aceea procurorul nu avea să-şi poată explica de 
unde apăruseră cătuşele, dar Thurn trecu pe lângă el şi 
prinse o cătuşă de încheietura mâinii lui Henrik Nilsson. 


Totul se întâmplă atât de rapid, că directorul abia avu timp 
să-şi dea seama ce se petrecea. 


Caroline Thurn legă rapid a doua cătuşă de încheietura 
procurorului Björn Kant. 


Apoi îi privi pe cei doi prieteni cu un zâmbet larg. 


— Eu mă întorc acum la Sediul Central al Poliţiei. lar cheia 
merge unde merg eu. Treceţi pe la noi şi faceţi-ne o vizită. 


Şi cu asta ieşi din sală. O luă spre lifturi şi spre cei doi 
poliţişti care aşteptau. 


— Ceilalţi vin şi ei, le zise. Putem să-i aşteptăm aici. 

Michel Maloof alesese ca loc de întâlnire terenul de fotbal 
din Fittja. Terenurile de fotbal, ca şi orice spaţiu deschis, îţi 
ofereau posibilitatea de a fi sigur că nu trage nimeni cu 
urechea din spatele unui tufiş. Maloof spusese la telefon 
că urmase pontul omului cu câinii şi că era ceva ce Sami 
ar fi trebuit să audă cu urechile lui, însă nu dăduse nici un 
detaliu. 


Acesta era motivul pentru care Sami Farhan aştepta într-o 
parcare din Fittja, în umbra din spatele unui garaj. Una 
câte una, luminile se stinseseră la ferestrele turnului 
mătăhălos de pe deal, blocul de apartamente imens care 
fusese construit ca parte a unui experiment politic al 
statului, un amplu program de locuinţe publice cunoscut 
drept Proiectul Milion din timpul anilor '50 şi '60. De 


fiecare dată când mergea în locuri precum Bredäng, 
Botkyrka sau Flemingsberg, Sami îşi amintea exact 
motivul pentru care acum locuia în Södermalm. 


Aici era trecutul, nu viitorul lui. 


Era zece şi jumătate seara. Deşi avea două pulovere pe 
sub geacă, hainele nu-l protejau de frig. Martie sosise, însă 
mercurul continua să atingă noi minime. 


Michel Maloof spusese că avea să sosească la zece şi un 
sfert şi, ca întotdeauna, Sami venise mai devreme. Aştepta 
deja de aproape jumătate de oră. Nerăbdarea îl chinuia 
mai rău decât frigul. O moştenise de la taică-său, spunea 
mereu mama lui. O alergare scurtă în jurul parcului avea 
să-l încălzească şi să-l scape de agitaţie, dar cine ştie ce 
ochi îl urmăreau din blocul-turn de sus. 


Trecură încă cinci minute până când un Seat cenușiu intră 
în parcare. Sami oftă încet. Voia să ajungă acasă înainte 
de miezul nopţii, Karin era întotdeauna suspicioasă când îi 
spunea că trebuia să lucreze la bufetul rece pentru a doua 
seară la rând. Nu era o minciună că lucra ture 
suplimentare la localul unchiului său din Leljeholmen, iar 
banii câştigaţi până acum dovedeau asta. Însă veniturile 
de la bufetul rece abia acopereau chiria, scutecele şi 
terciul de ovăz. Karin era cea care ţinea familia laolaltă, 
atât din punct de vedere financiar, cât şi social. Era unul 
dintre  numeroşii mici întreprinzători din Stockholm; 
împreună cu o prietenă, deschisese un atelier de croitorie 
pe Maria Prăstgârdsgata. Avuseseră suficient noroc şi 
pricepere încât să câştige câţiva clienţi mari şi constanti, 
ceea ce le ajutase să-şi ofere un anumit nivel de stabilitate 
şi succes. Dar lucrurile variau, bineînţeles, unele 
săptămâni erau mai bune decât altele. Cu toate acestea, 


în majoritatea lunilor atelierul aducea un venit considerabil 
mai mare decât ceea ce câştiga Sami. 


Seatul banal parcă lângă un Audi aflat la o anumită 
distanţă de garaj, şi Sami recunoscu imediat silueta 
scundă şi compactă a lui Maloof atunci când acesta ocoli 
maşina şi deschise portiera din dreapta. Femeia care 
cobori purta o haină de puf albastră şi voluminoasă şi un 
fes alb. Sami nu reuşi să distingă mai mult de atât din 
locul în care se afla. 


leşi din umbră ca să poată fi văzut. Maloof îi făcu semn cu 
mâna, iar peste câteva clipe stăteau faţă în faţă. 


— Alexandra, el e Sami, o prezentă Maloof. Sami, 
Alexandra Svensson. 


Sami îşi scoase o mănuşă şi-i strânse mâna. Ea întoarse 
privirea. Dacă ar fi fost lumină, Maloof era convins că ar fi 
văzut-o roşind. 


— Deci... bun... ne poţi ţine companie o vreme? sugeră 
Maloof, ca şi cum dăduseră unul de altul din întâmplare. 


Sami încuviinţă din cap şi zâmbi afectat. 


— Ce coincidenţă! Să dau aici peste voi doi. Mergeţi acasă 
la tine, Michel? 


— Sigur, sigur, ne facem nişte ceai fierbinte... cu miere, 
răspunse Maloof, fără urmă de ironie. 


Alexandra râse de parcă ar fi fost o glumă, ca să nu creadă 
nimeni că ea marşase la ideea ceaiului cu miere. 


Sami ştia că familia lui Maloof prinsese rădăcini în Fittja şi 
că apoi lăsase aceste rădăcini să se întindă mult în lumea 
suburbiei suedeze. Sami nu avea deloc un astfel de 
sentiment al apartenenţei faţă de un loc sau un cartier, 
nici măcar faţă de Södermalm. 


Porniră la pas. Maloof îi duse pe terenul de fotbal, care la 
acel moment era scăldat în întuneric. Zăpada le scrâşnea 
sub tălpi. Alexandra nu spunea nimic, iar Sami aşteptă ca 
Maloof să înceapă conversaţia. Luminile de pe autostradă 
cădeau pe teren în dungi înguste; în timp ce traversau una 
dintre ele, Sami profită de ocazie ca să se uite mai atent la 
Alexandra Svensson. 


Ar fi descris-o ca fiind mai degrabă comună decât drăguță. 
Umbrele şuviţelor lungi cădeau pe obrajii rotunzi care 
deveniseră roşii din cauza aerului rece al nopţii. Tânăra 
femeie, simţindu-i privirea, întoarse capul. Licărul din ochii 
ei îi dezvălui lui Sami că era puţin beată, dar că nu era 
proastă. 


Îşi notă asta în minte. 


— Da, deci, începu Maloof, am fost în oraş să luăm cina. 
Intr-un restaurant din Kungsholmen... ei... da... Ştiai că 
Sami e bucătar? 


— Eşti bucătar? întrebă Alexandra cu interes. Mie îmi place 
foarte mult mâncarea. Şi gătitul. Dar nu sunt foarte bună 
la asta, gen. N-aş putea nicicum să merg la MasterChef 
sau ceva de genul ăsta. Sau poate că aş putea? Mă pricep 
să fac spumă de ciocolată. 


— Sigur, zise Maloof, chiar dacă nu era limpede la ce se 
referea. 


— Mie îmi place să fac aluaturi, mărturisi Sami. 
— Da? 
Alexandra părea entuziasmată. 


— Mai ales biscuiţi. Cum ea se opri şi se uită la el 
surprinsă, Sami adăugă: Da, fursecuri cu zmeură, sărăţele 
finlandeze... Ştii? 


Părea să vorbească serios, dar ideea că acel bărbat mare 
şi solid ar fi stat aplecat deasupra unei tăvi de copt şi ar fi 
pus gem de zmeură pe fursecuri era neverosimilă. 
Alexandra râse scurt, aprobator. 


— Unde lucrezi? îl întrebă. 

Sami îi spuse numele restaurantului din Liljeholmen. 
— Dar tu? vru el să ştie. Cu ce te ocupi? 

— Eu număr bani, spuse ea, chicotind iar. 


Maloof era impresionat. Sami o făcuse să aducă subiectul 
în discuţie mult mai rapid decât el. Se aşteptase la aşa 
ceva, acesta era motivul pentru care voise ca Sami s-o 
audă din gura ei, în loc să-i repete el. N-ar fi fost nici pe 
departe atât de convingător. 


— Numeri bani? 


— Lucrez la G4S, explică ea. Apoi adăugă, fără să fie 
nevoie: E o companie care se ocupă cu transportul 
valorilor. Colectăm bani de la magazine şi alte chestii de 
genul ăsta. 


— Uau, făcu Sami inexpresiv. Şi-ţi place? 


— E în regulă, dar, gen, eu ştiu...? Programul e puţin cam... 
două zile pe săptămână trebuie să lucrezi noaptea. Apoi 
ziua următoare e distrusă, te trezeşti după-amiaza târziu şi 
în noaptea aia nu mai poţi dormi, pentru că nu eşti 
obosită. E greu. 


— Seamănă puţin cu munca de bucătar, observă Sami. 
— Nu m-am gândit niciodată la asta. 


Vocea Alexandrei se însufleţise când îşi dăduse seama că 
avea ceva în comun cu acel necunoscut. 


Maloof se opri lângă stâlpul porţii. O briză blândă sufla 
peste terenul deschis, aducând cu ea miros de gaze de 
eşapament şi o răcoare glacială care-i înţepa pielea. 


Fără să se gândească la asta, se întoarseră toţi trei cu 
spatele spre vânt şi cu faţa în jos. Nu auzeau decât 
zgomotul maşinilor solitare care treceau cu un vaiet încet 
pe autostradă. Sami bătu tare din picioare în zăpada care 
acopera iarba ca o pătură subţire şi albă. 


— Sigur, sigur, spuse Maloof. Şi... n-ai spus că ţi se pare o 
muncă grea... să mergi la Văstberga în fiecare zi? 


Maloof ar fi vrut ca ea să revină la subiectul principal. 
Alexandra era un om care se adapta rapid la tipul acesta 
de solicitare. 


— Da, asta e chestia, îl aprobă ea din toată inima. E super- 
greu. Adică, Văstberga. Ce e de fapt locul ăla? Eu amo 
locuinţă subiînchiriată în Hammarby sjöstad, aşa că poţi să 
mergi direct prin Årsta, dar... Mai ales seara şi noaptea, e 


ca şi cum ai călători în străinătate. Trenuri, metrouri şi 
autobuze. Mi-am depus dosarul pentru o slujbă la Lugnet, 
şcoala de lângă mine, dar n-am obținut-o. Erau cam o mie 
de solicitanţi, gen. 


— Ai putea să-l rogi pe noul tău iubit să te ducă cu maşina, 
glumi Sami, dându-i un cot lui Maloof. Şi el lucrează uneori 
noaptea. 


— Noul meu iubit? îngăimă Alexandra surprinsă, dându-şi 
seama peste o clipă la cine se referea Sami. Da, adică... nu 
ştiu... 


Pe Maloof nu-l amuză gluma. Mult mai important era ca ea 
să continue. 


— Şi, zise el blând, ai spus că nu ai nici cei mai buni 
colegi? 


— Asta e adevărat, răspunse Alexandra, chiar dacă în 
vocea ei apăruse o notă de ezitare. 


Maloof era îngrijorat. Oare Alexandra începuse să-şi dea 
seama cât de ciudată era situaţia, că fusese adusă pe un 
teren de fotbal friguros din Fittja ca să discute cu un om 
complet necunoscut despre slujba ei inutilă? Dar conta pe 
faptul că nevoia ei de a se face plăcută era mai puternică 
decât anxietatea. 


— Nu, nu e ca şi cum aş prefera să socializez cu ei în afara 
locului de muncă, continuă ea, dar presupun că aşa e 
întotdeauna, nu? Plus că nu am de gând să rămân acolo şi 
să număr bani tot restul vieţii... 


— Nu, spuse Sami. Pari inteligentă, ai putea să faci orice 
vrei tu. 


— Sigur, sigur, îl susţinu Maloof. 
— Eu am îngheţat, Michel, spuse ea. N-am putea să... 


— Plecăm, promise el. Dar... adică... dacă tot vorbim 
despre slujba ta... Maloof se întoarse spre Sami. Când 
Alexandra mi-a povestit ultima oară despre Västberga... ai 
spus... că ţi se pare inconfortabil? Uneori? Pentru că sunt 
nişte oameni care... ştii, au de gând să jefuiască 
compania? 


— E destul de greu să fim jefuiţi, gen, zise ea. 


— Sigur, sigur, spuse Maloof. Dar e totuşi posibil? Era 
atent să nu facă nici o pauză care ar fi putut să sporească 
importanţa subiectului în ochii fetei. Pentru că ţie ţi-a venit 
o idee...? continuă el. 


Alexandra râse, inhibată, şi privi în jur. Ca şi cum ar fi fost 
urmăriţi. Insă terenul de fotbal era pustiu în acea seară 
întunecoasă, iar dacă s-ar fi apropiat cineva, l-ar fi văzut 
de la un kilometru distanţă. 


— Nu e neapărat ideea mea, spuse în cele din urmă. Toată 
lumea vorbeşte în pauze despre lucruri de felul ăsta, ştii. 
Despre faptul că oamenii care lucrează la seif au impresia 
că sunt speciali, pentru că e imposibil să intri acolo. Și 
după aia noi, restul, care numărăm banii, ne întrebăm de 
ce ar încerca cineva să intre în seif. Există o mie de uşi, 
lacăte şi camere de supraveghere, gen. Dar sus, la 
Numerar, avem sute de milioane de coroane şi nici pe 
departe la fel de multe sisteme de securitate. 


— Nu înţeleg, spuse Sami. 

— Pur şi simplu, dacă ai fi hoţ, n-ar trebui să încerci să 
pătrunzi în seif, îi explică Alexandra. Ar trebui să intri prin 
acoperiş. Nu trebuie decât să dai o gaură, şi apoi ajungi în 
departamentul nostru. 

— O gaură în acoperiş? 


— Sigur, aprobă Maloof, încercând să-şi stăpânească 
entuziasmul. Departamentul Alexandrei e la ultimul etaj. 


— Deci tu ai intra prin acoperiş? repetă Sami, încercând să 
înţeleagă. 


— E foarte uşor, zise ea. 
— Nu-i aşa? râse Maloof. 


Exact la asta se gândea. Ani de zile, nici nu-şi mai amintea 
de când, Michel Maloof căutase o cale de a pătrunde în 
depozitul de bani din Västberga. Nicăieri în Suedia nu erau 
atât de mulţi bani cash ca acolo. Intotdeauna păruse ceva 
imposibil, iar sistemul lor de securitate era legendar. 


Acum însă, se dovedea a fi ceva foarte uşor. 


Chiar sub acoperiş exista o încăpere nepăzită plină de sute 
de milioane, bani cash. 


Cei trei rămaseră tăcuţi timp de câteva clipe. 
— Mi-au îngheţat picioarele, Michel, gemu Alexandra. 


— Sigur, sigur, răspunse el. Hai să mergem. 


O cuprinse cu braţul, ca să-i transmită o parte din căldura 
pe care o simţea în interiorul lui. 


Porniră spre scurtătura care ducea către unul din 
tunelurile pietonale. 


— Prin acoperiş? repetă Sami, încuviinţând din cap ca 
pentru sine. In regulă. Ne vedem, Michel. Mă bucur că te- 
am cunoscut, Alexandra. 


Maloof şi noua lui iubită dispărură în întuneric. 

Karin intră în travaliu acasă, în Högbergsgatan, pe 2 
aprilie. 


Era foarte diferit de prima oară. 


Atunci, Karin şi Sami se duseseră la spital prea devreme. 
Nu existau saloane libere şi trebuiseră să aştepte pe 
coridorul maternității şase ore, de la două noaptea până la 
opt. Când lucrurile se puseseră în sfârşit în mişcare, fusese 
nevoie de încă douăsprezece ore. În după-amiaza aceea, 
Sami adormise pe patul din camera lor, în timp ce Karin se 
plimba în jurul lui, încercând să-şi stăpânească durerea. 


El ştia că somnul e modalitatea corpului de a gestiona o 
situaţie care nu poate fi gestionată, dar tot se simţise 
ruşinat la trezire. Să fii atât de aproape din punct de 
vedere fizic de persoana iubită şi totuşi izolat şi 
neputincios era groaznic. Cum nu putea să aline ori să 


împărtăşească durerea lui Karin, singura lui scăpare era să 
se ţină departe. 


Tensiunea din salonul de naşteri crescuse pe măsură ce 
travaliul ei se prelungea, asistentele începuseră să se 
agite, şi la ora cinei Sami le auzise cum şopteau despre o 
cezariană. Totuşi, lui Karin îi venise sorocul până la urmă, 
şi John se născuse în seara aceea. 


A doua oară era altfel. 


Când sosiseră la maternitate, contracţiile ei erau atât de 
aproape una de cealaltă, că asistentele şi moaşa îi 
duseseră imediat într-o sală de naşteri. La mai puţin de o 
oră după aceea se născuse fratele mai mic al lui John, iar 
peste încă două ore Sami era acasă, pe Hâgsbergsgatan. 


În luna care urmă, familia Farhan - Sami, Karin, John şi 
bebeluşul - îşi duse viaţa ca într-un cocon. Ei şi restul 
Stockholmului erau prinşi sub o pătură cenuşie de ploaie 
neîncetată. Erau zile în care nici măcar nu se dădeau jos 
din pat, zile în care nu se mai îmbrăcau. Nou-născutul şi 
fratele lui de un an aveau amândoi nevoie de apropiere, 
căldură, mâncare şi îngrijire. Nu părea în regulă să-i lase 
cu o bonă, nici măcar cu bunica lor. 


Abia când aprilie dădu brusc spre mai, tinerii părinţi 
simţiră că izolarea începea să-i râcâie. leşeau din 
apartament pe rând, luând legătura cu rudele şi prietenii şi 
recâştigându-şi identitățile, dincolo de aceea de părinte. 


Pe Karin o aşteptau un început de primăvară, ceruri 
albastre şi vânturi blânde, prieteni loiali şi o bunică plină 
de dor. Pe Sami îl aşteptau datoriile care nu se plătiseră 
singure în timpul concediului de paternitate de o lună. 


Şi, pe lângă toate astea, un mare număr de apeluri 
nepreluate de la Michel Maloof. 


Planificarea diferitelor spargeri comporta mai multe faze şi 
trebuia să ai uşa deschisă, pentru că nu ştiai niciodată ce 
se întâmplă. Lucrurile se îndreptau tot mai clar către 
spargerea din Văstberga, dar Sami tot nu voia să elimine 
de pe listă Hipodromul Täby. 


Ultimul lucru pe care-l făcuse înainte de a intra în 
nebuloasa legată de noul copil fusese să promită că avea 
să verifice povestea Alexandrei Svensson. Ideea de a intra 
direct prin acoperiş în încăperea de la etajul şase unde se 
numărau banii părea aproape prea frumoasă ca să fie 
adevărată. Oare Alexandra o inventase pentru că voia să-i 
impresioneze? Sami găsi o modalitate să-i verifice 
afirmaţiile. Şi astfel, într-o zi de început de mai, se duse la 
Pro Gym de pe Högbergsgatan ca să se vadă cu Ezra Ray. 


— Aici! 


Ezra strigase din celălalt capăt al sălii. Era sâmbătă 
dimineaţa, abia trecut de ora zece, dar sala era plină. Ca 
de fiecare dată, interesul pentru exerciţii fizice creştea 
odată cu venirea primăverii; ideea de a se expune în slip 
sau în bikini îi îngrozea pe oameni şi-i făcea să revină la 
bicicletele medicinale şi la steppere. 


Sami se îndreptă spre colţul greutăților, unde Ezra îşi făcea 
de lucru. Recunoscu mirosul familiar de sală de sport: 
transpiraţie şi metal, deodorant şi produse de curăţenie. 


— Dumnezeule! strigă Ezra. Arăâţi ca dracu'! 


Toţi cei care-l auziră se întoarseră automat ca să vadă cine 
anume arăta ca dracu'. Sami Farhan simţi cum ochii lor îi 
sfredeleau necruţător puloverul, scoțând la iveală excesul 
de grăsime pe care-l pusese pe burtă în timpul iernii. 


În ultimii câţiva ani îi fusese greu să revină la exerciţiile 
fizice; asocia acest tip de disciplină cu rutina închisorii, iar 
după ce fusese eliberat, ridicarea greutăților era ultimul 
lucru pe care ar fi vrut să-l facă. 


— Dar tu? îi spuse prietenului său. Eşti atât de slăbănog, 
că arăţi ca o plevuşcă. Trebuie să pui ceva greutate în 
spatele pumnilor. 


Ezra ridica ganterele, dar le lăsă pe saltea cu un zăngănit. 
Cu capul lui ras, pomeţii înalţi, obrajii supti, nasul fracturat 
şi trupul vânjos, cu muşchi proeminenţi, Ezra Ray arăta de- 
a dreptul ameninţător. 


— Ce-ai spus?! răcni el. Ce-ai spus? 

Întreaga încăpere amuţi. 

Ezra îşi încleştă pumnii şi adoptă poziţia clasică de box. În 
jurul lor oamenii se holbau cu gura căscată. Fără să piardă 


timpul, Sami copie postura prietenului său. 


— Foarte bine, nemernicule, spuse Ezra, o să-ţi arăt eu cât 
de plevuşcă sunt! 


Peste o secundă izbucni în râs. Dezamăgiţi, adepţii 
fitnessului însetaţi de scandal nu avură altceva de făcut 
decât să-şi reia activităţile. 


— Serios acum, Sami, spuse Ezra după ce luă iar ganterele 
ca să-şi termine ultimele exerciţii, arăţi de parcă ţi-ai 
pierdut cumva forma. 


Sami încuviinţă din cap. Nu aveai cum să negi asta. 


Cei doi bărbaţi se cunoscuseră în adolescenţă. Din când în 
când se antrenaseră împreună, însă lui Ezra Ray boxul i se 
păruse prea tradiţional, prea reglementat. Incepuse cu 
Karate şi jiujitsu, dar îi venise greu să ia în serios toată 
chestia cu plecăciunile şi meditaţia. Atunci când apăruse 
UFC-ul!, parcă acest sport fusese făcut pentru el. Acum 
probabil că era cam bătrân, dar atâta timp cât câştiga 
meciuri, vârsta nu era o problemă. În ultimii zece ani, Ezra 
Ray se antrenase constant pentru un campionat sau altul, 
iar acea sâmbătă de mai nu era o excepţie. 


Zilele astea ajungea rareori pe podium, dar nici nu ieşea 
ultimul. 


— Termin imediat, zise el, apoi putem merge să bem o 
delicioasă băutură proteică şi să vorbim serios. 


— Am vorbit cu soră-mea, spuse Ezra Ray la barul 
improvizat din capătul încăperii, unde îl aştepta un shake 
de proteine cu ciocolată albă şi căpşuni. Nu i-am zis exact 
despre ce e vorba, dar am întrebat-o cum ai putea face 
rost de planurile unor clădiri, dacă ar putea să rezolve 
genul ăsta de chestie. Ea a zis că nu trebuie decât să te 
duci la biroul de urbanism. 


Sora lui Ezra Ray, Katinka, lucra la un birou de arhitectură. 
Ea era cea la care se gândise Sami atunci când îi 


1 Ultimate Fighting Championship - cea mai importantă ligă mondială 
pentru artele marţiale mixte (n.red.). 


promisese lui Maloof că avea să verifice povestea 
Alexandrei Svensson. 


— Biroul de urbanism? 


— Am verificat. Acolo se poate duce oricine. Nici măcar nu 
trebuie să fii arhitect. E pe Fleminggatan. Ala e teritoriul 
tău, Sami. Lângă secţia de poliţie şi închisoare. 


Ezra râse. 
— Super, spuse Sami, dar fără să zâmbească. 


— În sfârşit, asta e. Ezra sorbi din shake şi rămase cu o 
mustață proteică roz-deschis. Cumva, asta se potrivea cu 
aspectul lui feroce. La naiba, ce bune! 


— Ştiu şi eu? făcu Sami. Să te duci pur şi simplu la biroul 
de urbanism şi să ceri proiectul celui mai mare depozit de 
bani din oraş nu pare prea inteligent. Inţelegi ce vreau să 
spun? 


Deşi stătea pe un scaun de bar, reuşea să-şi ţină glezna în 
mişcare, astfel că piciorul îi sălta întruna. 


— Katinka a spus că aşa funcţionează lucrurile. Nu poţi sta 
liniştit? 


— Dar e un depozit de bani, insistă Sami, continuând să 
mişte piciorul în acelaşi ritm. 


— Da. 


— Poate că glumea? Sigur nu-ţi dau proiectul. Înţelegi? 
Poţi să obţii proiectul unei case obişnuite, asta cred, dar o 
bancă? Bineînţeles că nu poţi. 


Ezra dădu din umeri. 


— Soră-mea a spus că toate proiectele sunt la biroul de 
urbanism. Eu habar n-am. Bănuiesc că putem încerca. 


— Eşti nebun, declară Sami. 


— Poţi fi sigur, râse Ezra, înghițind restul de lichid din 
pahar şi rămânând cu o bucăţică de căpşună pe nas. Aş 
putea încerca eu, dacă vrei. 


Sami zâmbi afectat. Ezra Ray fusese lovit la cap de prea 
multe ori. 


Luni dimineaţa parcară pe Scheelegatan. Sami aşteptă în 
maşină, ca un fel de sprijin moral, în timp ce Ezra cobora 
dealul către biroul de urbanism. 


Traversă Fleminggatan în stilul lui caracteristic, imposibil 
de imitat. Braţele lui nu doar se legănau pe lângă trup, 
erau ca nişte mici elice. Ezra era foarte crăcănat încă din 
copilărie, ceea ce însemna că fiecare pas în faţă semăna 
mai mult cu o înclinare spre dreapta sau spre stânga. 


Urcă în fugă scările clădirii imense de cărămidă şi se folosi 
de panoul cu informaţii de la intrare ca să-şi dea seama 
unde era amplasat biroul de urbanism. Era puţin înainte de 
ora unsprezece; nu văzu picior de om în drumul lui pe 
coridoarele lungi care, în cele din urmă, se sfârşi în faţa 
unei uşi frumoase de sticlă. 


Apăsă pe sonerie. Când uşa se deschise cu un zumzet, 
intră înăuntru şi, fără ezitare, nici măcar pentru o fracțiune 
de secundă, se îndreptă spre bărbatul în vârstă care stătea 
la recepţie. 


— Bună, spuse el voios. Aş vrea să mă uit la proiectul unei 
clădiri de pe Västberga. Västberga alle numărul 11. 


Bărbatul de la recepţie îl studie pe luptătorul relativ tânăr 
care purta o pereche de blugi sfâşiaţi şi o geacă neagră de 
piele şi care-i zâmbea larg. Dădu din cap şi tastă adresa la 
computer. 


— Aha, spuse el fără să ridice privirea. Vreten numărul 17, 
vrei să spui? De Georg Scherman. Pe colţul dintre 
Västberga alle numărul 11 şi Vretensborgsvăgen numărul 
32? 


— Exact, răspunse Ezra, fără să aibă cea mai mică idee 
despre ce vorbea funcţionarul. 


Bărbatul citea de pe ecran. 


— Ultima oară când cineva a cerut proiectul ăsta a fost în 
octombrie 1979. 


Ezra dădu din umeri. Celălalt părea să citească cu voce 
tare însemnările din arhivă. 


— Dacă intri acolo, continuă funcţionarul făcând semn din 
cap spre o încăpere mică plină de birouri şi scaune, o să-ţi 
aduc tot ce avem. Cunoşti regulile? 


Ezra nu îndrăzni să răspundă afirmativ. Ezitarea lui îl făcu 
pe bătrân să-i explice. 


— Poţi studia planurile aici, poţi să faci fotografii dacă vrei, 
dar originalele nu ies din această clădire. Ai înţeles? 


Ezra Ray aprobă din cap. 


— Bine atunci. 


Funcţionarul vârstnic îi făcu semn să se ducă în camera 
alăturată şi părăsi recepţia. Ezra presupuse că se ducea 
într-o arhivă din vreun subsol întunecos ca să dezgroape 
proiectul. 


Nu era câtuşi de puţin surprins. Sora lui mai mare, Katinka, 
spusese că aşa avea să se întâmple, şi ea nu se înşela 
niciodată. 


Bătrânul avu nevoie de douăzeci de minute ca să se 
întoarcă cu un teanc imens de hârtii pe care le trânti pe 
masa din faţa vizitatorului. 


— Asta e tot ce avem, spuse el. Distracţie plăcută. 


Ezra se uită la mormanul de hârtii şi le răsfoi la întâmplare. 
Inţelegerea acelor linii şi cifre necesita nişte cunoştinţe 
care lui îi lipseau. 


— Mulţumesc, spuse el, prefăcându-se absorbit de unul 
dintre originalele albăstrii. 


Dar bătrânul era deja în drum spre recepţie, fără pic de 
interes pentru activitatea lui Ezra Ray. 


Ezra rămase în cămăruţă timp de aproape o oră. Atâta 
dură până când apăru următorul vizitator. Şi de data asta 
avu loc o scurtă discuţie la recepţie, apoi bătrânul se ridică 
şi dispăru în arhiva lui. 


Sami, care aştepta în maşină, tot mai neliniştit că nu avea 
să se întoarcă la Karin până la douăsprezece, cum 
promisese, văzu dintr-odată un nebun care alerga pe 


Scheelegatan cu braţele pline de hârtii. Auzi prin geamul 
deschis vocea triumfătoare a lui Ezra: 


— Am reuşit! Vezi, prostănacule? Am reuşit! 

Cel dintâi pod modern din suburbia Lidingö din Stockholm 
a fost terminat după Primul Război Mondial, iar când a luat 
sfârşit următorul război, politicienii ţării au decis să 
transforme acea enclavă de vile într-o comunitate 
modernă, aşa că au planificat şi construit cartiere cu 
blocuri funcționaliste în Rudboda, Käppala şi Larsberg. 
Acestea erau tuşele finale ale unei suburbii care avea să 
oglindească marele oraş. Mai rămâneau câteva ferme şi 
câmpuri, urme ale vechii societăţi rurale, precum şi 
minunatele vile ale negustorilor din secolul al XIX-lea. 
Câteva dintre zonele industriale şi magnificele fabrici de 
cărămidă au reuşit chiar să supravieţuiască modei 
ulterioare de a demola orice, în timp ce aspiraţiile la 
solidaritate ale statului suedez al bunăstării din anii '50 
erau abandonate pe acea insulă, ca şi pretutindeni 
altundeva. 


Astăzi, Lidingö e departe de a fi o enclavă bogată 
omogenă, dar clasa de mijloc îşi păstrează majoritatea în 
consiliul local. 


Hersby a fost una dintre cele câteva zone din Lidingö 
pomenite încă din epoca vikingilor, dar cimitirul de maşini 
de lângă Vasavägen nu e numit pe nici o piatră cu rune. 
Pentru câteva bancnote de douăzeci de coroane sau poate 


o sută, Svenne Gustafsson oferea o soluţie orăşenilor 
ocupați care nu ştiau ce să facă cu o maşină care nu mai 
merita reparată. 


Tracta vehiculele ruginite după colţ, în spatele micii clădiri 
de lemn care-i servea drept birou. La adăpostul gardului 
înalt cu sârmă ghimpată, cu ajutorul unei macarale 
staţionare stivuia scheletele maşinilor, cât aştepta să le 
vândă piesele de schimb unice, dintre care fiecare valora 
mai mult decât plătise el pentru maşina ca atare. 


Stivele de maşini formau alei înguste, iar la capătul uneia 
dintre ele era un container mare, ascuns pe jumătate în 
pădure. De afară tabla ondulată verde părea modestă şi 
ruginită, dar când Zoran Petrovic deschise uşa de pe una 
din laturi, intră direct într-un atelier modern. Pereţii 
fuseseră îmbrăcaţi în folie de aluminiu, sub un perete 
interior de oţel, iar plafonul era izolat fonic. 


Petrovic era partenerul de afaceri şi finanţatorul lui Svenne 
Gustafsson, dar nimeni nu ştia asta. Aşa dorea Petrovic. 
Era implicat în acelaşi mod în mai multe afaceri: o reţea de 
curăţătorii, câteva restaurante, o mână de saloane 
cosmetice, o firmă de construcţii din Tallinn şi una din 
Muntenegru. 


Printre altele. 


Când iugoslavul înalt şi zvelt, care se născuse la Lund cu 
aproape patruzeci de ani în urmă, închise uşa 
containerului în urma lui, cei şase oameni dinăuntru 
ridicară privirea de la bancurile lor de lucru. Fiecare purta, 
peste haine, o vestă antiglonţ, şi toţi aveau căşti cu vizor. 
Era ca şi cum te-ai fi aflat pe platoul de filmare al unui film 


SF unde recuzita fusese cumpărată de la un magazin de 
bricolaj. 


AA 


— Nu, nu, lucraţi mai departe, lucraţi, îi îndemnă Petrovic. 

Pe fiecare din cele şase bancuri de lucru se afla un sac de 
siguranţă albastru furat recent dintr-un vehicul de 
transport sau de la un paznic. Fără codul şi cheia potrivite, 
fiola cu vopsea ar fi explodat dacă încercau să deschidă 
sacii cu forţa. Petrovic îi plătea pe cei şase ingineri amatori 
să găsească o modalitate de a deschide sacii fără să 
declanşeze explozivii. Tinerii, toţi şase erau tineri, aveau 
metode diferite de abordare a problemei. Unul folosea un 
aparat de sudură, altul, un mic fierăstrău circular. Unul 
încerca să descuie broasca cu un şperaclu, iar altul ataca 
sacul pe dedesubt. Fiecare avea o cameră digitală 
montată pe un trepied în faţa lui, care îi filma toate 
mişcările. Ceea ce aveau în comun toţi şase era că, de 
săptămâni de zile, nici unul nu făcuse nici un progres. 


Zoran Petrovic pierduse socoteala sacilor pe care-i 
sacrificase până acum, în tentativa lui de a-i deschide fără 
să declanşeze explozivii. 


Se apropie încet de tinerii lucrători şi schimbă câteva 
cuvinte cu ei. Lui Petrovic îi era la fel de uşor să discute cu 
un puşti emo de nouăsprezece ani ca şi cu ministrul 
Infrastructurii din Muntenegru. Aşa fusese întotdeauna. 


— Bine, bine, îi spuse el unei fete de douăzeci şi ceva de 
ani. 


Fata găurea cu aparatul de sudură colţul din dreapta jos al 
sacului. 


Petrovic îşi întinse braţul lung şi, cu o eleganţă leneşă, 
desenă un model în aerul de deasupra. 


— Aşa trebuie făcut, exact. E ca şi cum ai picta un tablou, 
mişti flacăra înainte şi înapoi, ca Monet. Sau Manet. Am o 
cunoştinţă care e şeful muzeului din Lyon, e obsedat de 
tuşele de pensulă, şi-a umplut grădina cu nisip şi şi-a 
cumpărat o greblă specială, mai fină decât una obişnuită, 
ca s-o poată trage prin nisip şi... 


— Zoran? 


Era asistentul lui Svenne Gustafsson, care scosese capul 
de după uşă. lugoslavul se întoarse enervat. 


— Ce e? 
— Ai un vizitator. A venit Maloof. 


— Bine. Bine. O să termin povestea mai târziu. Daţi-i 
înainte. Şi nu uitaţi, nu ne grăbim. Nu ne grăbim niciodată, 
din grabă nu iese nimic bun. 


Declaraţia lui fu întâmpinată cu o anumită recunoştinţă, 
dar Zoran Petrovic abia parcursese jumătate din drumul de 
întoarcere prin labirintul cimitirului de maşini spre biroul 
lui Gustafsson când auzi un bubuit înfundat, un zgomot 
atât de familiar, că nici măcar nu tresări. Încă un sac 
fusese declanşat, aveau să fie obligaţi să ardă încă un 
teanc de bancnote vopsite. Incercaseră să curețe 
bancnotele de vopsea în toate modurile posibile, dar nici 
măcar fierberea, băgarea într-o maşină de spălat cu 
hipoclorit sau frecatul de mână nu reuşiseră să scoată 
culoarea. Era pur şi simplu imposibil. 


Petrovic se lăsă în jos ca să nu se lovească la cap şi intră 
în clădire pe uşa din spate. Michel Maloof aştepta pe un 
scaun în bucătăria din spatele biroului lui Svenne 
Gustafsson. Gustafsson era plecat acum, ceea ce avea 
grijă să facă de fiecare dată când Maloof trecea pe acolo. 


— Doar un pahar de apă călduţă, spuse Petrovic. 
— Poftim? 
— Nu vreau nimic altceva. 


Maloof îl privi cu uimire pe înaltul său prieten, în timp ce 
acesta se aşeza la masă. 


— Apă? întrebă el. Vrei să-ţi aduc nişte apă? 


Petrovic făcu un gest care arăta în mod clar că Maloof ar fi 
trebuit să-i servească apa. Maloof râse şi scutură din cap. 


— Sigur, sigur, spuse el ridicându-se în picioare. Da, mă 
rog, e... apa ta călduţă. 


Se duse la chiuvetă şi umplu un pahar cu apă de la 
robinet. Se întoarse la masă cu o nonşalanţă exagerată şi-l 
puse în faţa lui Zoran Petrovic, care dădu din cap 
îngăduitor. 


Cei doi bărbaţi se cunoşteau de mult timp, dar relaţia lor 
avea să fie întotdeauna modelată de faptul că Petrovic 
fusese şeful terenului de joacă pe care-şi petrecuse anii de 
şcoală Maloof. Dintre toate modelele pe care libanezul le 
avusese în viaţă, Zoran Petrovic era singurul care nu juca 
fotbal. Şi, dat fiind că Petrovic ştiuse cum să-şi cheltuie 
banii chiar şi pe vremea aceea - garderoba lui era plină 
doar cu Armani, iar el nu pleca niciodată de acasă vineri 


seara fără cardul American Express - asta îl ajutase pe 
Maloof să-şi definească obiectivele pe termen lung. 


— O să fiu milionar, declarase tânărul Maloof, stârnindu-i 
un hohot de râs lui Petrovic. 


— Eu fac un milion într-o lună, răspunsese el. 
— Prin acoperiş? 
— Exact, exact, explică Maloof zâmbind. Prin acoperiş. 


Era două şi jumătate după-amiaza. Teancurile de farfurii şi 
căni din chiuvetă erau acolo de luni de zile. Svenne 
Gustafsson nu era genul pedant, şi atât Maloof, cât şi 
Petrovic se străduiau să se poarte ca şi cum conducta 
spartă de la veceu nu puţea. De obicei purtau genul acesta 
de conversaţie în timp ce umblau pe undeva pe afară, dar 
cerul se rupsese brusc şi nici unul dintre ei nu voia să se 
ude. După ce discutară despre toţi acei bani pe care i-ar fi 
câştigat de pe urma genţilor de siguranţă negre, Maloof 
aduse vorba despre Alexandra Svensson. 


— Vechiul tău vis, râse Petrovic. Îi dai înainte cu Văstberga 
de ani de zile. 


— Aşa e, confirmă Maloof zâmbind. 
— Bun, dar cum dracu' ajungi pe acoperiş? 
— Trebuie să existe o cale. 


— Papuci zburători? spuse Petrovic batjocoritor. Sau cum îi 
zice... un jet pack? Cu un jet pack, ca la ceremonia de 
deschidere a Olimpiadei. Asta ai plănuit? 


— Sigur, sigur, zâmbi Maloof. Ca la Olimpiadă. Exact. Nu. 


— Poate că ai putea folosi o platformă de lucru la înălţime? 
Am un prieten care are o companie în Monaco. Spală 
geamuri, ştii, treizeci de etaje. Monaco e o imensă 
fereastră. Işi trimite muncitorii sus într-o cutie. E suficient 
de mare pentru cinci-şase oameni. Am stat o dată în una 
din platformele lui la o cursă de Formula 1. Ştii, la etajul 
cincisprezece, chiar deasupra pistei. Maşinile treceau pe 
sub picioarele noastre. Beam cocktailuri, şi fetei i-a căzut o 
sanda. Am crezut că mă cac pe mine. Ştii? O sanda direct 
pe pistă. Dumnezeule. 


— O platformă de lucru la înălţime? E montată pe un 
camion? 


— Le-a montat pe maşini, zise Petrovic. 


— Sigur, făcu Maloof, gândind cu voce tare. O macara? Pe 
faţadă? O macara de construcţii. Una pe care s-o poţi 
deplasa noaptea. 


Petrovic întinse mâna după paharul cu apă de pe masă şi 
luă o gură. 


— Ar putea funcţiona, spuse el gânditor. Ar putea 
funcţiona. Să pui mâna pe o macara nu e foarte greu... 


— Sau... un balon cu aer cald. 
— Tu vorbeşti serios? 


— Un elicopter? 


— E loc pentru ca un elicopter să poată ateriza pe 
acoperiş? Ai zburat vreodată cu un elicopter, Michel? E 
zgomotos ca naiba. 


— Nu... Dar cu un elicopter ai putea să şi fugi. 

— Eu prefer macaraua, zise Petrovic. 

Maloof încuviinţă din cap şi zâmbi larg. 

— Exact. Pare cel mai plauzibil, nu? Dar... atunci cum fugi? 


Auziră cum uşa de la intrare se deschise şi se închise. 
Gustafsson se întorsese de la treaba lui inventată, aşa că 
Maloof se ridică în picioare. Era timpul să plece. 


— Bine, zise el. Păi... gândeşte-te la asta. 
— O macara, spuse Petrovic. O să mă gândesc la asta. 


— Cum merge treaba în container? O să se aleagă ceva în 
curând? Sau nu? 


Petrovic se foi, deloc în largul său. 

— la-o uşor, replică el pe un ton acru. O să se rezolve. 

— Crezi? 

— Tu nu vrei să aştepţi cincisprezece ani, nici eu nu vreau 
să aştept cincisprezece ani. Aşa că o să se rezolve pentru 


că trebuie să se rezolve. 


— Sigur, sigur, aprobă Maloof. 


— Am ceva în lucru. Am comandat ceva din Franţa. 
Soseşte săptămâna viitoare. O chestie dementă, dar o să 
rezolve problema. Nici n-o să-ţi spun cât costă. Când se 
auzi încă un bubuit slab din interiorul containerului, 
Petrovic se ridică în picioare şi adăugă iritat: O să le spun 
să înceteze. Nu vreau să fim obligaţi să găsim alţi saci. O 
să se rezolve. Săptămâna viitoare. În sfârşit. 


Maloof zâmbi larg. 


— Ce fel de chestie? îl întrebă pe Petrovic, care era în 
drum spre ieşire. 


Ploaia se mai potolise, dar continua să cadă. 


— O să vezi, spuse iugoslavul peste umăr. Deocamdată nu 
e nevoie să ştii altceva decât c-o să te facă un om bogat. 

Jack Kluger stătea în restaurantul Wasahof din Dalagatan, 
aşteptându-l pe Basir Balik. Era douăsprezece şi jumătate; 
cu toate că se înţeleseseră să se întâlnească la 
douăsprezece, Balik întârzia întotdeauna la prânz. Pe 
Kluger nu-l deranja asta, nu se grăbea. 


La masa de alături, două femei mâncau salată de creveţi. 
Kluger estima că aveau treizeci şi ceva de ani şi că era 
posibil să lucreze la spitalul de pe strada aceea. 
Amândouă erau blonde şi bine îmbrăcate, iar Jack nu se 
putu abţine să zâmbească şi să-i facă un semn amical 
uneia din ele. Cea care stătea cel mai aproape de el spuse 


ceva în suedeză. Jack nu înţelese, dar expresia ei era cât 
se poate de clară. 


Nu era deloc amuzată. 


— Îmi cer scuze, spuse el, dar în zona din Texas în care 
stau eu nu vorbeşte nimeni suedeza. 


Apoi zâmbi iar, expunându-şi albeaţa orbitoare a dinţilor 
pe care i-o plătise armata americană. 


Funcţiona de fiecare dată. Accentul lui american era ca un 
şperaclu, putea să descuie orice uşă. Expresia iritată a 
femeii fu înlocuită de un zâmbet stânjenit, iar peste doar 
câteva minute stăteau toţi trei împreună şi discutau. 
Oamenilor din acest oraş nu le plăcea nimic mai mult 
decât să vorbească în engleză cu texan. Kluger începuse 
chiar să se îmbrace ca un cowboy, cu cămăşi grosiere cu 
pătrăţele şi cizme tradiţionale. Haine pe care nu le purtase 
niciodată când locuise în Texas. 


— Deci, dacă am de petrecut câteva zile în oraş, ce mi-aţi 
sugera să fac? întrebă el. 


Jack Kluger nu era un om de oraş, dar în clipa în care 
deschidea gura şi spunea orice cu accentul lui sudist 
pronunţat, era identificat imediat drept „american” şi, prin 
urmare, un tip care considera Suedia şi Stockholmul mici şi 
provinciale. 


Nimic nu putea fi mai departe de adevăr. 
În comparaţie cu Goldsboro, Texas, Stockholmul era o 


metropolă exotică, plină de pericole şi ispite. Mai ales 
ispite. Pretutindeni erau femei frumoase. In parcuri, pe 


străzi, în restaurante. lar adevăratul miracol era că toate 
păreau dornice să stea de vorbă cu el, tocmai cu el. Acasă, 
în Texas, Kluger fusese unul dintre numeroşii băieţi bine 
făcuţi care jucau fotbal american şi aveau maxilare pătrate 
ca o cutie de prăjituri. Dar în Scandinavia devenea exotic 
şi unic. 


Îşi pierduse mai demult încrederea de sine în ceea ce 
priveşte sexul opus, nu în ultimul rând din cauză că nu era 
prea vorbăreţ. Îi fusese mai uşor să se bată pentru opiniile 
lui decât să le apere prin cuvinte. Moştenise asta de la 
taică-său, nici unul dintre fraţii lui nu era prea iute de 
gândire. 


Dar în Europa, şi mai ales în Suedia, nimeni nu-i spunea lui 
Jack Kluger că e prost. Obstacolul limbajului devenise 
acolo un mecanism natural de apărare. Deşi toţi se uitau la 
filme americane, nimeni nu-şi dădea seama că vocabularul 
lui era la fel de limitat ca şi educaţia. 


— Gamla stan? spuse el, pronunţând acea zonă a oraşului 
cu accentul lui foarte puternic. Din ce îmi spuneţi, am 
nevoie de un ghid. V-ar interesa cumva pe vreuna dintre 
voi? 


Femeile râseră, dar el îşi dădea seama că amândouă erau 
dispuse să-l conducă pe străduţele înguste ale principalei 
artere pentru turişti din capitală. 


Kluger aruncă o privire spre ceas. Unu fără un sfert. Unde 
era Balik? 


Goldsboro era un orăşel de câteva sute de locuitori aflat 
imediat la sud de Abilene, şi acesta cu nu mai mult de o 
sută de mii de rezidenţi, aflat la câteva ore vest de Dallas. 


Kluger tot plănuise să se întoarcă de ani de zile, dar găsea 
mereu pretexte ca să nu se urce în avion. 


Ocolul prin Stockholm nu fusese planificat, însă Kluger 
reuşise să rămână acolo. Intotdeauna crezuse că Suedia e 
ţara în care se fac ceasuri cu cuc şi ciocolată, dar acum 
ştia că o confundase cu Elveţia. Geografia nu fusese 
niciodată una din materiile lui preferate. De fapt, nu 
avusese nici un fel de materii preferate. 


Era al treilea din cinci copii. Nu păstra legătura cu fraţii lui, 
dar credea că sora lui mai mare, singura lui soră, stătea 
încă acasă. În ce-l privea, el se lăsase de şcoală şi se 
înrolase în armată la începutul războiului din Afganistan, şi 
din ziua aceea nu-şi mai văzuse rudele. 


Înrolarea nu fusese o decizie patriotică, chiar dacă simţul 
lui patriotic crescuse în timpul serviciului militar. Era doar 
o modalitate de a scăpa de acasă, de a face rost de o 
slujbă şi de o asigurare de sănătate şi de a evita să se 
gândească la ce avea să facă în viaţă. 


Jack Kluger nu era cine ştie ce gânditor. 


Nu voia să se gândească la război sau la Afganistan. Era 
sătul de toate filmele cu Rambo şi cu veterani de război 
care se întorc acasă plini de regrete şi cu nervii praf; 
bărbaţi care nu mai puteau dormi noaptea şi care se 
apucau de băut sau de prizat cocaină, care-şi pierdeau 
slujba, asta dacă aveau aşa ceva. Jack Kluger era 
deasupra lor. Nu era neajutorat, nu era o victimă, nu avea 
să înnebunească şi să se sinucidă ori să fie obsedat de 
amintirile cu oameni sfârtecaţi în bucăţi sau copii rămaşi 
fără picioare. Era puternic. Îşi putea controla gândurile. 
Putea să ţină la distanţă tot ce trebuia ţinut la distanţă şi 


putea să-şi îndrepte mintea către lucruri frumoase, 
relaxante şi amuzante. 


Uneori însă, atunci când îşi slăbea pentru câteva clipe 
mecanismele de apărare, îndoiala scotea capul. Era ca şi 
cum începea să fie confuz, şi asta se întâmpla întotdeauna 
fără avertisment. În mijlocul conversaţiei, la casă atunci 
când era la supermarket sau în timpul prânzului, când ar fi 
trebuit să discute despre muncă. 


Sau ca acum, când încerca să farmece două femei la 
restaurant. 


Îşi pierdea concentrarea, dintr-odată nu mai ştia unde era 
sau ce căuta acolo. 


Şi atâta timp cât aceste momente de confuzie continuau 
să-l afecteze, amâna cumpărarea unui bilet pentru 
Goldsboro, Texas. 


Voia să fie din nou complet normal atunci când se 
întorcea. 


Tocmai era pe punctul de a o întreba pe una dintre femei, 
cea cu buze mari, ce program avea în seara aceea şi dacă 
voia să meargă la un restaurant care-i fusese recomandat, 
când Balik intră pe uşă. 


Vederea lui Balik îl făcu pe Kluger să pună capăt 
conversaţiei rapid. Se ridică în picioare ca să-şi întâmpine 
prietenul. Când femeile plecară, câteva minute mai târziu, 
cea cu buze mari îşi scrise numărul de telefon pe un 
şerveţel de pe masă. Kluger îl lăsă acolo. Existau destule 
alte numere de telefon din Stockholm. 

Pe Michel Maloof îl surprinsese nepăsarea Alexandrei 
Svensson faţă de propria-i goliciune. Fără un fir de aţă pe 
ea, se dăduse jos din pat, se dusese la toaletă şi lăsase 
uşa deschisă. După ce terminase trăsese apa şi se dusese, 
tot dezbrăcată, în bucătărie, unde mai întâi dăduse drumul 
la cafetieră, apoi începuse să felieze portocale. 


Era duminică dimineaţa devreme, la începutul lui mai. 
Alexandra dormise iar la Maloof; aproape că devenea un 
obicei, era a treia oară în două săptămâni. In comparaţie 
cu garsoniera ei minusculă, cu mobile de împrumut, 
locuinţa lui era un castel. Storurile nu erau trase complet, 
şi Maloof simţea pe piele căldura soarelui. Stătea întins în 
patul moale, trezindu-se încet pe fundalul sunetelor făcute 
de Alexandra în bucătărie. În stomac avea un ghem 
crescând de anxietate, şi el ştia exact de ce. 


Îi plăcea asta mult prea mult. 


Se întoarse încet pe spate, cu capul pe pernă. Deschise 
ochii. Soarele scânteia pe oglinda de pe perete. De ce 
dormitorul lui părea dintr-odată mult mai confortabil? Privi 
în jur şi-şi dădu seama că era din cauza tuturor acelor noi 
tuşe feminine; pernele pe care Alexandra le adusese de 
acasă, noile aşternuturi în dungi cumpărate de ea, 
borcănaşele cu creme şi parfumuri de pe comodă, toate 
hainele pe care ea le împrăştiase peste tot şi care 
miroseau a femeie. 


Telefonul era pe noptieră, dar Maloof nu întinse mâna 
după el. Era unul din privilegiile dimineţilor de duminică. 


Îşi dădu seama că trebuia să fie atent, chiar dacă tânjea să 
se întoarcă în pat după micul dejun. De preferinţă, 
împreună cu Alexandra. Gândul îl făcu să zâmbească. In 
acel moment nu se afla propriu-zis într-o relaţie, chiar 
dacă ştia câteva femei care şi-ar fi dorit asta. Dacă nu se 
opunea prea mult, putea să ajungă uşor într-o relaţie cu 
Alexandra Svensson. Doar pentru că era plăcut să ştii cu 
cine aveai să-ţi petreci noaptea şi era mai simplu decât să 
le dai cheia mai multor femei deodată. Bineînţeles, acesta 
nu era un motiv suficient ca să te muţi împreună cu 
cineva; prin urmare, trebuia să încerce s-o ţină pe 
Alexandra Svensson la distanţă. O lăsa să doarmă la el din 
motive profesionale, şi nu trebuia să uite asta. 


Se dădu jos din pat. După vizita obligatorie la baie, îşi luă 
tricoul şi chiloţii din ajun. Era departe de a se simţi la fel 
de confortabil cu propria goliciune ca Alexandra. 


O găsi lângă blatul din bucătărie. Stătea cu spatele la uşă, 
apăsând cu amândouă mâinile o portocală pe storcătorul 
de fructe. Fundul ei rotund tremura din cauza vibraţiilor pe 
care motorul le transmitea trupului ei. Maloof râse încet. 


— Pot să te ajut? o întrebă. 


— Foarte viril din partea ta, Michel, răspunse ea fără să se 
întoarcă, dar cred că reuşesc să fac nişte suc de portocale 
şi fără ajutorul tău. Ai putea totuşi să scoţi nişte ceşti de 
cafea. Vrei şi altceva? Să fac nişte pâine prăjită? 


— Nu, nu-ți bate capul, spuse el. 


Cafeaua şi sucul erau un mic dejun perfect. 


Alexandra se mişca prin bucătăria lui ca şi cum ar fi fost 
acasă; îi mutase şi mobila. Maloof scoase două ceşti şi 
două pahare şi le puse pe blat. Nu se putu abţine să se 
uite la sânii ei mici în timp ce făcea asta. 


— Încetează, spuse ea zâmbind atunci când îşi dădu 
seama. 


Maloof încercă, dar nu se putea abtine. 
— Diseară lucrezi? o întrebă. 


Stăteau la masa din bucătărie. Alexandra îşi luase un 
capot, ca să nu mai distragă atenţia iubitului ei, unul din 
mătase care părea să-şi fi găsit domiciliu permanent în 
dulapul lui Maloof. 


— Da, răspunse ea. Pentru luna mai am încercat să-mi fac 
un program în care să nu mă intersectez cu Claude, dar 
orice aş face, el apare oricum. Până la urmă, nu contează, 
nu? N-ar îndrăzni să facă ceva. Dar nu ştiu, omul e sinistru. 


Maloof încuviinţă din cap. Bucătăria mirosea a scorţişoară, 
aşa cum nu mirosise niciodată până să vină Alexandra 
acolo. Nu ştia de ce, poate era parfumul ei? 


— Înţelegi, nu-i aşa? continuă ea, fără să-l aştepte să 
răspundă. Claude are impresia că e, gen, cel mai bun şef 
din lume. A făcut cursuri de management. Şi practic mi-a 
promis o carieră. Adică, ce crede el? Suntem paisprezece 
care lucrăm noaptea, când suntem toţi la serviciu, ceea ce 
se întâmplă doar martea şi joia. Ce fel de carieră o să fie 
asta, mai exact? 


— Sigur, sigur, spuse Maloof. Marţea şi joia e... mai mult 
de lucru, sau cum? 


— Înâm. Atunci primim mai mulţi bani. Dar în tura de zi de 
vineri nu sunt mai mult de şapte-opt oameni. Ce crede el? 
Ar trebui să fiu şefă peste trei oameni, şi el peste ceilalţi 
patru? 


Alexandra râse. Maloof făcu la fel. 
— Ar fi bine să-şi bage minţile în cap, înţelegi? zise ea. 
— Sigur, sigur. 


— Nu vreau să merg direct acasă, oftă Alexandra 
schimbând subiectul. O să fie o zi superbă. Dacă vrei, am 
putea să mergem la picnic. 


Aşa sporeau cunoştinţele lui Maloof despre depozitul de 
bani din Văstberga. De fiecare dată când se întâlnea cu 
Alexandra, ea îi mai dezvăluia ceva care se putea dovedi 
util. În dimineaţa aceea, de pildă, aflase că trebuiau să 
atace în dimineaţa de după o marţi sau joi. 


Era o modalitate ocolită de a planifica o lovitură, dar aşa 
lucra el. Meticulos. 


Când Alexandra se răsuci să închidă fereastra, capotul i se 
desfăcu. Maloof nu se putu opune dorinţei şi întinse mâna 
ca să-şi treacă vârfurile degetelor peste sfârcul ei mic, 
care se întări imediat la atingerea lui. 


— Sau, spuse ea înfiorându-se, am putea renunţa la picnic 
şi să facem altceva? 


Descrierea făcută de Alexandra Svensson departamentului 
de numărat bani fu cea care-l convinse în cele din urmă pe 
Maloof că Ezra Ray furase documentele potrivite de la 
biroul de urbanism. Tânăra descrisese deja de mai multe 
ori încăperea cea mare de la etajul şase ca având „forma 
unei banane”. Ce voia să spună era că biroul în plan 
deschis în care lucra ea, acoperind ultimul nivel al clădirii, 
amintea de un arc, având o uşoară curbură. 


În după-amiaza în care Sami îi dăduse proiectul, Maloof 
era în cafeneaua unei săli de bowling din Heron City. 
Tunetul bilelor şi reuşitele ocazionale înecau muzica de 
fundal. Comandaseră fiecare o ceaşcă de cafea neagră, iar 
Maloof se apucase să răsfoiască hârtiile pe care Sami le 
adusese într-o pungă de plastic H&M. 


— Dar faptul că le-a furat nu e ca şi cum... practic i-am 
anunţa că plănuim ceva? întrebase Maloof. 


— Ştii când a solicitat ultima oară cineva documentele 
astea? 


Maloof scuturase din cap. Piciorul lui Sami sălta nerăbdător 
sub masă. 


— Octombrie 1979. Atunci a fost ultima oară. Şi, înainte de 
asta, în 1970. Aşa scrie pe un bilet care era ataşat 
dosarului. Ca un fel de fişă de bibliotecă. 


— Sigur, sigur, spusese Maloof, chiar dacă el nu luase în 
viaţa lui o carte de la bibliotecă. 


— Dacă cineva cere proiectul ăsta doar o dată la treizeci 
de ani, nu e cine ştie ce risc să le împrumutăm pentru 
câteva luni, nu-i aşa? 


— Nu, nu, bineînţeles. 


După ce frunzări teancul de hârtii, Maloof înţelese de ce 
nimeni nu era interesat de ele. Planurile erau 
indescifrabile. Era imposibil să-ţi dai seama măcar dacă 
clădirea de pe Vreten numărul 17 era cu adevărat 
depozitul de bani al G4S. 


În ziua aceea, când se întorsese acasă din Heron City, 
Maloof întinsese planurile pe podea şi începuse să le 
parcurgă metodic. Ceea ce le făcea deosebit de greu de 
interpretat era atriumul mare, deschis, care se întindea 
până la cupola de sticlă de forma unei piramide ascuţite, 
sub care se deschidea un spaţiu imens. Etajele erau 
construite în jurul golului pătrat din centru. 


După aproximativ o oră, Maloof reuşi să găsească 
încăperea despre care vorbise Alexandra, căci forma ei 
curbată era singura de acest fel din întreaga clădire. 
Folosind acea încăpere ca punct de plecare, putu să 
înţeleagă mult mai multe de-a lungul următoarelor zile. 


Nu-l îngrijora faptul că încă nu era sigur cum arătau etajele 
inferioare ale clădirii. Găsi ceea ce el presupunea că era 
trezoreria, împărţită pe două etaje, dar n-avea nici un rost 
să încerce să pătrundă acolo. Nu doar pentru că Alexandra 
vorbise despre legendarul sistem de securitate, ci şi 
pentru că auzise poveşti despre oficiali ai Băncii Centrale 
Suedeze care vizitau periodic locul respectiv ca să înveţe 
cum să-şi aducă la zi propriul sistem de securitate. 


Trezoreria avea unul dintre cele mai scumpe sisteme de 
securitate din Suedia. Dacă dispuneai de o mică armată, 
probabil că puteai să pătrunzi înăuntru, dar altfel era mai 
bine nici să nu încerci. 


În fiecare seară, Maloof îl suna pe Sami şi-i oferea noutăţi 
despre progresele făcute. Epuizatul tată era mai degrabă 
entuziast decât util. 


— Bun, spuse el, dar o să meargă? Tu ce crezi? 


— Da, îi replică Maloof. Exact cum a spus ea. Dai o gaură 
în acoperiş, şi asta te duce direct în încăperea plină de 
bani. Ar trebui să dureze cinci-şase minute. Nu mai mult. 


Exista o regulă generală potrivit căreia, dacă dura mai 
mult de cincisprezece minute ca să intri într-o bancă sau 
oficiu poştal, poliţia avea timp să sosească. Dar între cinci 
şi zece minute era în regulă. 


— Bun, spuse Sami. Dar cum naiba ajungi de fapt pe 
acoperiş? Şi cum cobori după aia? 

Nu era ca-n filme. 


Sami Farhan nu mai fusese niciodată la hipodrom, dar 
avea impresia că văzuse sute de filme de Hollywood pline 
de oameni care încheiau tranzacţii dubioase în timp ce se 
plimbau în jurul pistelor de trap sau îşi aclamau favoriţii 
din tribune. 


Atmosfera de la Hipodromul Täby nu era deloc aşa. 


La intrare erau mult mai multe padocuri şi boxe decât se 
aşteptase el, dar după ce intraseră în clădirea principală, 
nu-şi putu ascunde dezamăgirea. Abia dacă era cineva 


prin preajmă, şi întreaga clădire era părăginită. Era un 
decor sumbru, lăsând impresia de abandon. 


— Unde e toată lumea? întrebă Sami. 


— Acasă, în faţa calculatorului, răspunse Toomas Mandel. 
Tribunele astea au fost construite înainte să poţi juca 
online. S-au gândit că la curse o să vină mii de oameni. 
Zeci de mii. Dar acum ai noroc dacă vezi câteva sute. 


Părea incredibil. Dacă te uitai la emisiunile suedeze din 
timpul zilei, cursele de trap şi cele tradiţionale păreau a fi 
două dintre principalele interese ale ţării. De câte ori nu 
văzuse Sami fetiţe drăguţe cu microfoane imense care 
întrebau bărbaţi scunzi cu haine în culori vii dacă pista e 
dificilă sau nu? Unde erau azi toate acele camere de 
televiziune? 


Intrară în restaurant. Sami avu nevoie de o clipă ca să-şi 
dea seama că restaurantul era chiar hipodromul Täby. Nu 
exista nimic altceva pentru spectatori. 


— Nu ştiu, spuse el în timp ce comandau amândoi câte o 
salată de roşii unui chelner bătrân şi plictisit. Dacă e atât 
de pustiu, probabil că nu e nici un ban aici? Inţelegi ce 
vreau să spun? 


— Nu, zise Mandel. Nu sunt. Trei sute şaizeci şi patru de 
zile pe an ai obţine doar mărunţiş. De asta au redus 
numărul paznicilor şi s-au descotorosit de poliţie. Zilele 
astea au supraveghere doar în jurul pistelor şi boxelor. Nu 
sunt îngrijoraţi că cineva ar putea fura banii, doar că ar 
putea să le facă ceva cailor. 


Sami încuviinţă din cap. Ştia oameni care făcuseră bani cu 
cursele de trap. Oameni cu care crescuse el, dar şi alţii. 
Oameni de la crâşmă. Semicelebrităţi. Mafia. 


— Bun. Atunci îmi mai spui o dată planul? 


— Cursa Diana e excepţia. E în aceeaşi zi cu Cursa Jubiliară 
a Jockey Clubului. Întotdeauna la începutul verii. Atunci aş 
bănui că o să fie zece milioane bani cash aici. Poate mai 
mult? Dar tot fără poliţie şi paznici. 


— Zece milioane? repetă Sami. 


Era dezamăgit. Ca de fiecare dată înaintea unei lovituri, 
oamenii aveau tendinţa să exagereze mult. Toomas 
Mandel încerca să-l convingă de această şansă, şi era clar 
că exagera. Ceea ce însemna că cele zece milioane erau, 
probabil, mai degrabă cinci. Care aveau să fie împărţite 
între mai mulţi parteneri. 


— Nu e foarte mult, recunoscu Mandel, dar şi riscul e 
scăzut. 


— Să călărim după aceea până la clubul de iahting? Risc 
scăzut? Asta nu e risc scăzut. 


— Ţi-am spus, chestia cu călăritul e doar o idee printre 
multe altele, răspunse iritat estonianul. Las-o baltă. O să 
mă gândesc la altceva. 


Sosiră salatele. Sami îşi dădu seama că nu bucătăria 
restaurantului de la Hipodromul Tâby reprezenta viitorul 
curselor de cai. Şi că, deşi avusese mai multe săptămâni la 
dispoziţie, Mandel tot nu găsise ceva mai bun decât să 
plece călare cu banii. Ca nişte cowboy. 


Sami îl sună pe Michel Maloof în aceeaşi după-amiază şi se 
înţeleseră să se întâlnească a doua zi în Skärholmen. Se 
gândise că va putea să dispară câteva ore în jurul 
prânzului, dar Karin se trezi cu o migrenă, aşa că fu obligat 
să ia copilul cu el. Încă nu aleseseră un nume, dar şi data 
trecută durase destul de mult. Karin se simţi uşurată când 
îl văzu ieşind pe uşă. Asta însemna că putea să coboare 
jaluzelele din dormitor şi să se înfăşoare în întuneric; era 
singura modalitate de a atenua durerea. Mama ei avea 
grijă de John. 


Sami lăsă căruciorul acasă, căci n-ar fi putut să se 
descurce cu el în metrou. Şi astfel, cu un bebeluş îmbrăcat 
călduros în braţe - chiar dacă era a doua săptămână a lui 
mai, temperatura încă nu depăşise zece grade - cobori pe 
Slussen şi luă magistrala roşie până în Skärholmen. Sami 
nu ştia ce putea să vadă bebeluşul prin ferestrele 
întunecoase, dar trebuie să fi fost un tablou fascinant, de 
vreme ce-l captivă tot drumul. Când ajunseră, observă că 
micuțul, epuizat, adormise. 


Se întâlniră în faţa unui magazin Foot Locker. 


În timp ce ţinea bebeluşul ca pe un balot pe umăr, Sami 
strânse încet mâna prietenului său. 


Maloof izbucni în râs. 

— E viu... sau ce? 

— Poţi fi sigur, spuse Sami. 
Maloof râse iar. 


— Sigur, sigur. Dar, ştii... probabil că Pacino n-ar... 


— Eu nu sunt Al Pacino, îl întrerupse Sami. 


— Nu, nu, nici măcar Al Pacino nu mai e zilele astea, 
aprobă Maloof. 


Începură să se plimbe. Era într-o joi, chiar înaintea 
prânzului, şi centrul comercial nu avea să stabilească nici 
un nou record de vânzări în ziua aceea. Dar tot erau 
suficient de mulţi oameni în preajmă ca să nu dea nimeni 
atenţie perechii nepotrivite, libanezul scund şi irakianul 
solid cu un copil pe umăr. 


Sami desfăcuse straturile exterioare ale hainelor copilului 
ca pe o coajă de banană. Acum acestea îi atârnau de 
picioare. 


— M-am tot gândit, spuse el. 


Maloof încuviinţă din cap. Şi el se gândise. Nu era sigur că 
voia să numească asta un plan. Era mai degrabă ca nişte 
piese de puzzle împrăştiate prin capul lui, pe care trebuia 
să le asambleze. 

— Da? 

— Despre ce sumă e vorba? întrebă Sami. Ştii asta? 


— Da, da. Mai mult decât în orice bancă din Suedia. Vrei 
cifra exactă? 


— Aproximativ? 


— Jumătate de miliard, zise Maloof. 


Sami pipăi absent scutecul bebeluşului prin pantalon. Era 
aşa cum crezuse. Nu se compara cu lovitura de la 
Hipodromul Täby. 


— Cum avansăm de aici? întrebă el. 
— Primul pas... e să găsim un elicopter. 


Pentru că, dacă urmau să dea lovitura din Văstberga, 
aveau nevoie de un elicopter. 


Existau mai multe modalităţi de a ajunge pe acoperiş, dar 
o singură modalitate realistă de a cobori de pe el. De la 
conversaţia cu Petrovic încoace, Maloof se interesase cât 
de repede se putea deplasa o macara şi alungase acea 
idee. Aflase chiar şi cum se utilizează echipamentul de 
căţărare, pitoanele şi frânghiile. Dura prea mult. Soluţiile 
elegante precum baloanele cu aer cald sau planoarele 
arătau captivant în filme, dar în realitate erau de 
neconceput. Jetpack-urile, pe de altă parte, acele mici 
motoare zburătoare pe care le purtai în spate, constituiau 
o posibilitate. Dar dacă îţi permiteai să cumperi câteva 
jetpack-uri nu aveai nevoie să jefuieşti un depozit de bani. 


Nu, trebuiau să recurgă la un elicopter, altfel puteau să 
lase baltă toată ideea. 


— Bine, spuse Sami. Un elicopter. 


Merseră mai departe prin centrul comercial. De-a lungul 
anilor, cei doi perfecţionaseră arta plimbării. Ştiau cum să 
păşească încet, fără să atragă atenţia asupra lor. Se 
opreau la fiecare a treia vitrină şi se uitau cu mintea 
absentă la gecile de primăvară, la căşti, biciclete şi 
canapele. 


Graţie acestui mod de a se întâlni, puteau să vorbească 
liber, fără grija de a fi ascultați. 


— Nu ştiu, continuă Sami, pe cine cunoaştem noi cu 
elicopter? Cine are un elicopter în garaj? 


— E... Nu e mai greu decât să faci rost de o barcă. 

— Ba e mai greu. Plus că o barcă poate s-o piloteze 
oricine. Şi eu pot să pilotez o barcă. Tu poţi să pilotezi o 
barcă. Inţelegi ce vreau să spun? Nici unul dintre noi nu 


poate să piloteze un elicopter. Poate că reuşim să furăm 
unul, dar n-o să-l putem ridica în aer. 


Bebeluşul de pe umărul lui se trezea încet. Sami 
presupuse că Maloof nu ar fi vrut să stea jos cu biberonul, 
aşa că începură să meargă iar, Sami cu o mişcare legănată 
care, spera el, avea să-l adoarmă la loc pe copil. 


— Sigur, sigur, spuse Maloof. Va trebui să găsim pe cineva. 
Un pilot. 


— Da, dar ştim pe cineva? 


— Eu nu ştiu pe nimeni, zise Maloof cu o fermitate 
neaşteptată. Apoi râse scurt. Sau, de fapt... ştiu pe cineva 
care ar putea să ne ajute. 


— Prietenul tău? Cel înalt? Petrovic? 
— Exact, exact, zâmbi Maloof. 
— Pare dificil. Şi ea, fata... 


— Alexandra. 


— Acum eşti complet sigur în privinţa ei? 
— Categoric. 


— Eu ştiu? De ce ţi-ar spune atât de multe? Înţelegi? 
Probabil că se întreabă şi ea. 


— Nu, răspunse Maloof. Discutăm câte-n lună şi-n stele, eu 
nu pun întrebări. Vorbeşte ea pur şi simplu. 


— Bine... poate, spuse Sami ezitant. Deci ce facem după 
ce elicopterul aterizează pe acoperiş? 


Maloof zâmbi. 


— Avem cinci minute... La două străzi distanţă e o secţie 
de poliţie. Poate zece minute? Cel mult. Dăm o gaură în 
acoperiş... găsim pe cineva care poate să dea o gaură în 
acoperiş. Dedesubt e încăperea în care lucrează 
Alexandra. Numerar. Numărat bani. Ea îi spune în mai 
multe feluri. Marţea şi joia primesc... câteva sute de 
milioane în bani cash. 


Stăteau în faţa unui magazin second-hand, examinând 
obiectele stranii din vitrină. Sami se legăna încet, ca să nu- 
şi trezească bebeluşul. 


— Banii în saci, continuă Maloof, apoi urcăm la loc pe 
acoperiş pe o scară. După care decolăm. 


— Şi elicopterele poliţiei? întrebă Sami. Ele unde sunt? 
Inţelegi ce vreau să spun? Dacă noi suntem pe acoperiş şi 
un roi de elicoptere ale poliţiei ne aşteaptă pur şi simplu 
deasupra? 


— Sigur, sigur, zise Maloof. Nu. Va trebui să ne asigurăm 
că elicopterele poliţiei nu decolează deloc. 


— Cum facem asta? 
— Găsim noi ceva, râse Maloof încrezător. 


Sami dădu din cap în sus şi-n jos. Apoi dintr-o parte în alta. 
Simţea cum trupul micuţ de pe umărul lui se trezea şi se 
întindea, preludiul unui protest zgomotos care nu putea fi 
oprit decât oferindu-i ceva să sugă. 


— Ce spui tu, încercă Sami să rezume rapid, e că trebuie 
să găsim un elicopter. Şi un pilot. Apoi o să dăm o gaură 
prin acoperiş ca să putem intra şi coborâm pe o scară ca 
să luăm banii. Şi că toate astea pot dura maximum zece 
minute. Şi, în acelaşi timp, trebuie să ne asigurăm că 
elicopterele poliţiei nu pot decola. 


— Exact, exact, confirmă Maloof. 
Era, în mare, ceea ce preconizase el. 


— Sună... ştii cum sună, nu-i aşa? zise Sami. Înţelegi ce 
vreau să spun? 


Maloof râse, dar cu mândrie. Planul i se părea plin de 
posibilităţi, provocări şi măreție. 


„Oamenii sunt nebuni, se gândi Sami. Cai şi elicoptere.” 
Îşi luă la revedere rapid de la prietenul lui şi intră într-o 


Espresso House, unde putea să-i roage pe angajaţi să-i 
încălzească un biberon cu lapte matern. 


„Sună nebuneşte, se gândi el cu un zâmbet crispat. Sute 
de milioane?” 


lunie-iulie 

Zoran Petrovic, căruia prietenii îi spuneau uneori Lunganul, 
stătea în Cafe Stolen de pe Upplandsgatan. Restaurantul 
era doar la o aruncătură sănătoasă de băț de clădirea în 
care locuia el. Comandase un pahar cu apă călduţă, care 
stătea pe masă în faţa lui. Restaurantul era aproape gol, 
dar el alesese totuşi o masă suficient de retrasă încât să 
nu poată fi văzut din stradă. 


Vorbea la telefon în muntenegreană. 


Era o conversaţie agitată, şi Petrovic descrise un arc de 
cerc larg cu mâna stângă în aer, în timp ce cuvintele i se 
revărsau din gură. Mâna dreaptă strângea tare paharul cu 
apă. Zoran Petrovic era un povestitor. Vorbea atât în timp 
ce inspira, cât şi în timp ce expira; nu avea de gând să 
lase limbajul, obiecțiile sau realitatea să-i stea în cale. 
Cuvintele erau cele care-i aduseseră succesul. 


De-a lungul anilor, Petrovic cumpărase toate locurile pe 
care-i plăcea să le viziteze, de la clădirea în care stătea 
până la Norra Bantorget. Asta îi adusese o mână de 
restaurante, printre care Cafe Stolen şi Mandolin, un salon 


de cosmetică unde îi plăcea să stea în fotoliile confortabile 
pentru manichiură şi pedichiură - Petrovic îşi afişa 
vanitatea, era cea mai bună cale de a evita să fie acuzat 
de aşa ceva - şi intervenise de asemenea ca finanţator al 
unui atelier de înrămat şi al unui magazin de haine 
second-hand. 


Zoran Petrovic se născuse la Lund, dar abia avusese timp 
să înveţe să meargă înainte ca o camionetă de transport 
să aducă întreaga familie în capitală. Ajunşi la Stockholm, 
soţii Petrovic cumpăraseră vechea casă a lui Benny 
Andersson din Tumba. Asta era în 1970 şi ceva şi 
bineînţeles că, pe măsură ce popularitatea trupei creştea, 
devenea tot mai interesant să-l amintească pe fostul 
proprietar. La câţiva ani după succesul obţinut de ABBA cu 
„Waterloo”, părinţii lui Petrovic divorţaseră. Zoran şi 
fratele lui se mutaseră cu mama lor la Hallunda şi mai 
târziu la Norsborg; atunci când începuse şcoala, Petrovic 
locuise deja la şase adrese diferite. 


După ce fusese dat afară de la prima lui şcoală chiar de 
Crăciun, iar de la următoarea, în timpul clasei a doua, 
părinţii lui Petrovic deciseseră să-l trimită în Muntenegru, 
unde disciplina şi respectul pentru adulţi erau încorporate 
în sistem. Însă speranţele lor că un sistem şcolar mai dur 
avea să-l îmblânzească se dovediseră zadarnice. 


În prima zi de şcoală, pe terenul de joacă, Petrovic gustase 
din fructele interzise de care mai târziu nu avea să se 
poată sătura niciodată: puterea manipulării şi forţa 
provocării. Îşi dăduse seama că putea să-i determine pe 
oameni să facă ce voia el, uneori fără să le ofere altceva în 
schimb decât măgulire, laude sau un zâmbet. Alteori 
folosea ca mijloc de convingere ameninţarea cu violenţa. 
Oamenii reacţionau diferit, şi descoperirea metodei care 


dădea rezultate pentru un individ anume era o provocare 
cu care el îşi putea petrece zile, săptămâni sau luni întregi. 


Până când învățase să-i controleze pe toţi. 


Din nefericire, asta se întâmpla aproximativ în aceeaşi 
perioadă în care şcoala decisese să-l exmatriculeze. 
Norsborg sau Podgorica, nu era nici o diferenţă. 


Cel mai bun lucru din cei doi ani petrecuţi la bunicii lui 
materni din Muntenegru fusese că învățase o nouă limbă. 
Plus că îşi făcuse prieteni pe viaţă. Se întorsese în Suedia 
şi-şi continuase educaţia la Fittja, dar în momentul acela 
mai degrabă şcoala se adaptase la Zoran Petrovic decât 
invers. 


Mama lui învinovăţea adesea sistemul şcolar pentru 
cariera pe care fiul ei o alesese ulterior. Insă ceea ce-i 
înverşuna cel mai tare pe părinţii lui, amândoi comunişti 
inveteraţi, era să vadă că fiul lor devenea la maturitate un 
capitalist în toată puterea cuvântului. 


Banii fuseseră prima mare iubire a lui Zoran Petrovic. 
Şi era o iubire care nu avea să pălească niciodată. 


Noua chelneriţă schimbă postul la radio şi-l dădu mai tare. 
Petrovic îi ceru printr-un gest să-l dea mai încet. Lucra. Era 
imediat după prânz, iar clientela de după-amiază, care de 
obicei stătea şi se juca cu suporturile pentru halbe, încă nu 
apăruse. 


Petrovic abia terminase convorbirea cu interlocutorul din 
Muntenegru când telefonul îi sună iar. O zi tipică pentru el. 
Un flux nesfârşit de convorbiri telefonice. 


— Da? spuse el la telefon. 


— Sunt Svenne, zise Gustafsson, aflat în cimitirul de 
maşini in Lidingö. A sosit ceva pentru tine. O chestie al 
naibii de ciudată. Mare ca dracu'. Să încercăm s-o 
montăm? Are tot felul de schiţe şi chestii. 


Pe Petrovic îl cuprinse o bucurie imensă. În sfârşit. 


— Da, da, spuse el cu răsuflarea tăiată. Montaţi-o! Puneţi-o 
în container. Lăsaţi baltă celelalte lucruri şi asamblaţi 
şmecheria asta. Ajung într-un sfert de oră! 


Fără vreun alt cuvânt, Petrovic se ridică în picioare, din 
grabă lovindu-se de masă şi răsturnându-şi paharul. Apa 
se scurse pe blat şi începu să picure pe podea, dar el nu 
observă. 


În sfârşit, urma să le vină de hac acelor saci afurisiţi. 
Zoran Petrovic simţea mirosul banilor. 


Ideea nu era nici originală, nici dificilă, şi, ca de obicei, 
implementarea ei era cea care punea probleme. Petrovic 
făcu la dreapta pe lângă parcul Tegnerlunden şi trecu de 
Sveavăgen exact când semaforul devenea roşu. Conducea 
un BMW împrumutat de la un prieten care-i datora bani, o 
maşină rapidă construită pentru nemți cu picioare lungi. 
Nici Ferrari, nici Maserati nu păreau să-şi dea seama că 
oamenii puteau să fie mai înalţi de doi metri. 


Planul era să filmeze cum se putea sparge un sac antifurt 
G4S fără ca fiolele de vopsea să explodeze. Puţină editare 
video elementară, nişte muzică potrivită, şi apoi filmul 
putea fi încărcat pe YouTube. Jefuitorii potenţiali din 


întreaga Europă - şi restul lumii - aveau să-l poată vedea, 
ceea ce însemna că G4S avea să fie obligată să se 
debaraseze de sacii albaştri în câteva ore. Cu tot 
contractul lor constrângător. Atunci, Maloof avea să se 
întoarcă la sediul central al firmei de securitate ca să le 
aducă aminte că exista un sac mai bun pe care-l puteau 
comanda pe loc, de vreme ce secretele sacului albastru 
fuseseră dezvăluite. 


Dacă Petrovic calculase corect costurile de producţie şi 
distribuţie şi impozitul, o companie care avea un contract 
exclusiv cu G4S pentru livrarea sacilor antifurt putea să 
facă un profit de aproximativ un milion chiar din primul an. 
După asta, probabil că puteai menţine un nivel sustenabil 
al câştigurilor de câteva milioane doar în Suedia. 


BMW-ul zbură peste podul Lidingö. 


Petrovic parcă neglijent în faţa cimitirului de maşini, apoi 
alergă pe picioarele lui lungi prin clădire, ieşi prin spate şi 
trecu prin labirintul de hârburi până la container. Înăuntru 
erau trei bărbaţi. Toţi studiau capodopera care fusese 
trimisă din Franţa şi pe care tocmai reuşiseră s-o monteze 
conform instrucţiunilor. 


— Daţi-vă la o parte! le ceru Petrovic. 
Aparatul merita venerație. 
Era o ghilotină. 


Ce putea fi mai francez? O ghilotină cu lame imense din 
titan, atât de ascuţite, că puteau să taie un fir de păr. Sau 
o cărămidă. 


Sau un sac din oţel. 


Secretul era însă altul. Lamele, două la număr, nu se 
bazau doar pe gravitație. Producătorii ajutaseră natura 
instalându-le pe două bare de oţel, iar pe fiecare consolă 
era un motor-rachetă termochimic. Scurta deplasare a 
lamelor către obiectivul lor era una explozivă. Petrovic 
văzuse de câteva ori aparatul la lucru, iar forţa era 
incredibilă. 


Zoran Petrovic le ceruse producătorilor magnificei 
ghilotine cu rachete să construiască două lame din titan 
care se abăteau asupra unei plăci rectangulare. Măsurile 
plăcii erau aceleaşi cu cele ale sacilor albaştri, minus şapte 
milimetri pe laturile scurte. 


Cu alte cuvinte, ghilotina avea să fie capabilă să separe 
fiolele cu vopsea de sac printr-o lovitură de o precizie 
fantastică. 


— E minunată, oftă Petrovic holbându-se la aparatul ireal, 
fericit ca un copil mic. 


— Ce naiba e? întrebă Svenne Gustafsson. 


Petrovic îi trimise afară pe Gustafsson şi pe oamenii 
acestuia. Inginerii lui amatori aveau să sosească în curând, 
doi dintre puştii care lucrau de obicei în container şi în 
care Petrovic ajunsese să aibă mare încredere. 


Se plimba în jurul ghilotinei, admirându-i lamele ascuţite 
ca briciul şi structura de oţel strălucitor. Se scălda în 
propriul lui geniu. 


După-amiază aflară că, înainte ca totul să funcţioneze aşa 
cum trebuia, mai aveau nevoie de nişte cabluri şi 
conexiuni. Abia la nouă seara, sub lumina puternică a 
becurilor din plafonul containerului, fură în sfârşit pregătiţi 
să efectueze primul test. 


Cele şase camere video care înainte fuseseră puse pe 
trepiede, aţintite asupra fiecăruia din bancurile de lucru, 
erau îndreptate acum spre ghilotină. Ele aveau să 
surprindă, din şase unghiuri diferite, momentul în care 
sacul albastru de la G4S era eliberat de marginile lui, iar 
viitorul financiar al lui Petrovic era asigurat. 


Ideea de a vinde firmei de securitate genţile negre prin 
intermediul unei noi companii, un PFA care depunea 
declaraţii anuale la Biroul pentru Patente şi Mărci 
Înregistrate, i se părea deosebit de atrăgătoare lui 
Petrovic. Profiturile ar fi fost suficient de mari pentru ca el 
şi Maloof să le împartă şi cu statul. Aşa cum doar oamenii 
bogaţi îşi permiteau să facă. 


Petrovic porni el însuşi fiecare din cele şase camere, apoi 
făcu câţiva paşi spre uşă, înclină grav din cap, iar unul din 
cei doi asistenţi puse un sac pe placă. La un nou semn, 
celălalt asistent apăsă pe buton. 


Motoarele ghilotinei se treziră exploziv la viaţă. 


Lamele de titan ascuţite ca briciul se abătură cu viteza 
unei rachete asupra sacului antifurt, dar în ochii lui 
Petrovic totul se petrecu cu încetinitorul. Acesta văzu cum 
lamele alunecară în jos pe cei doi stâlpi, iar camerele 
surprinseră fiecare zecime de secundă. 


Titanul se înfipse în marginea sacului şi-şi croi drum prin 
oţel. Petrovic rânji. 


Apoi lama se opri. 
Totul se opri. 
Ceva opunea rezistenţă. 


Şi, după doar o secundă, auziră zgomotul fiolei cu vopsea 
explodând în interiorul sacului. 


Petrovic şi inginerii lui tresăriră la acest sunet familiar, 
apoi se lăsară cuprinşi de o dezamăgire mută. Timpul păru 
să se oprească. 


— CE NAIBA? 


Tinerii porniră spre ieşirea din container înainte ca Petrovic 
să apuce să continue. Ştiau că nonşalanţa relaxată pe care 
o emana bărbatul cel înalt, acele torente de cuvinte cu 
care-i întreținea de obicei, ascundeau altceva. 


Ceva dur şi primejdios. 


Şi nu aveau deloc intenţia să rămână pentru a asista la 
asta. 


— Căcat, murmură Petrovic, fără să observe măcar că era 
singur sub neoanele puternice. 


Aparatul scump şi stricat stătea în faţa lui, o speranţă 
care-l costase luni de zile ca timp şi sute de mii de coroane 
ca bani, şi care se dovedise lipsită de orice valoare. 


Era gata. 


Ideea de a înlocui sacii antifurt albaştri cu servieta neagră 
din Slovenia trăise aproape cinci ani. Dar în seara aceea 
murise. Petrovic încercă să calculeze cât îl costase, însă 
cifrele ajunseră rapid atât de mari, că renunţă. Era mult 
prea deprimant. 


Ar fi putut oare să vândă containerul lui Gustafsson şi 
cimitirului de maşini? 


Poate că lamele de titan ar fi valorat ceva dacă le 
demonta? 


Petrovic se prăbuşi pe un taburet de lângă unul din cele 
şase bancuri de lucru. Işi pescui telefonul din buzunarul 
interior şi apelă numărul lui Michel Maloof. 


Maloof răspunse imediat. 
— Ai spus că ai nevoie de ajutor? întrebă Petrovic. 


— Sigur, sigur. Era chestia aia despre care am discutat 
ultima oară... decolarea? 


Petrovic se gândi o clipă. Era obişnuit cu ghicitorile de tipul 
acesta, la telefon nu puteai discuta niciodată pe faţă. După 
câteva secunde, îşi aminti ce voia să spună Maloof. 
Depozitul de bani din Västberga, elicopterul. 


— Sigur, spuse el. Îmi amintesc. 


— Ştii pe cineva care... are un aparat din ăsta? întrebă 
Maloof. 


— E ca şi rezolvat, răspunse Petrovic. 


Băgă telefonul la loc în buzunar. Îşi găsise un nou proiect. 
Dar cum făceai rost de un elicopter? 

— Închideai, Niklas? 


Carsten Hansen stătea în uşa deschisă şi, fără să aştepte 
răspunsul lui Niklas Nordgren, o lăsă să se închidă în 
spatele lui. 


Nordgren continuă să sudeze. Era obişnuit să încuie şi să 
pună alarma, şi de obicei reuşea să lucreze mai mult după 
ce plecau ceilalţi. Electricienii aveau un program de lucru 
flexibil. Carsten, care era proprietarul companiei, prefera 
să sosească şi să plece devreme. Mai bine aşa, se gândea 
Nordgren, decât să stea şi să răsfoiască paginile 
tabloidelor, în loc să se ducă acasă la familia lui. 


Motivul pentru care Nordgren rămânea adesea până seara 
târziu era acela că partenera lui, Annika Skott, ajungea 
rareori acasă înainte de ora şapte. Asta însemna că el 
putea foarte bine să mai facă nişte ore suplimentare 
înainte de a pune capăt zilei de lucru. Accepta fără rezerve 
posibilitatea ca orele suplimentare să nu se reflecte 
întotdeauna în salariul său lunar. Intr-un fel, el avea o 
slujbă permanentă, însă compania avea doar patru 
angajaţi, iar dacă nu era prea mult de muncă nu te puteai 
aştepta la vreo plată suplimentară. Indiferent câte ore 
lucrai. 


Totul începuse ca o simplă reparaţie a câtorva circuite 
electrice de la un robot de bucătărie din anii '60, dar în 
curând Nordgren demontase întregul aparat. Nu se putea 
abţine. Oamenii aduceau la reparat tot felul de obiecte 
stranii şi, de nouă ori din zece, ar fi fost mai bine să refuze 
de la bun început. Dar lui Nordgren îi plăcea să repare 
lucruri vechi. Mixerele moderne nu puteau concura cu 
calitatea trecutului; zilele acestea, un aluat prea vârtos 
putea să ardă siguranţele, o nucă tare putea să întrerupă 
curentul în întreaga casă. Dar robotul de bucătărie 
mătăhălos care zăcea demontat în faţa lui fusese cândva 
capabil să frământe lut pentru ceramică fără să se 
supraîncălzească. 


Era evident că Nordgren ar fi renunţat la plata câtorva ore 
suplimentare ca să repare un astfel de aparat. 


La şase şi jumătate, Nordgren luă autobuzul spre casă. Se 
oprise pe drum la supermarket, ca să cumpere mâncare 
pentru cină. Cerul gri părea să nu ia în calcul faptul că 
potrivit calendarului era iunie, aşa că bărbatul intră sub 
refugiul din staţia de autobuz ca să se ferească de ploaia 
măruntă care începuse să cadă în dimineaţa precedentă. 
Purta o geacă bleumarin matlasată pe care o cumpărase 
de la H&M toamna trecută şi nişte ghete pe care le găsise 
la reducere în Naturkompaniet, iar într-o mână ducea o 
pungă de plastic de la supermarketul Ica. Işi trăsese în jos 
căciula albastru cu negru, şi nimeni dintre cei care-l văzură 
în autobuz nu avea să şi-l amintească după aceea. 


În sfera publică, Niklas Nordgren era bărbatul anonim care 
traversa cadrul în timp ce reporterii de la ştirile de seară 
instalau o cameră în Sergels Torg, filmând aleator oamenii 
care coborau la metrou. Era întruchiparea obişnuitului, 
visul erotic al oricărui statistician. 


Părinţii lui Niklas Nordgren fuseseră căsătoriţi timp de 
aproape patruzeci de ani, iar povestea lor de dragoste era 
o adevărată legendă a familiei. Faptul că Lars Nordgren, 
care la momentul acela lucra pentru compania de 
construcţii PEAB, călătorise în Polonia ca să construiască 
apartamente, şi în timp ce era acolo o cunoscuse pe Ewa - 
care mai târziu avea să devină mama lui Nordgren. După 
ce locuiseră un an nu departe de Cracovia, cei doi se 
mutaseră în Suedia, unde cumpăraseră o căsuţă în Vârby 
gard. 


Exact la timp pentru ca Niklas să înceapă liceul, familia se 
mutase la Skärholmen, unde sora lui, cu trei ani mai mare, 
nu reuşise niciodată să se simtă în largul ei. Niklas 
suportase şcoala protestând în tăcere. Astăzi se gândea că 
modul în care profesorii şi programa izbuteau să elimine 
setea de cunoaştere dintr-un adolescent atât de curios era 
un miracol. Abia avusese timp să înceapă şcoala la 
Botkyrka când părinţii lui se mutaseră iar, de data asta în 
nord, la Solna. Sora lui se mutase odată cu ei şi-şi găsise 
un apartament în Sundbyberg, unde locuia până în ziua de 
azi, dar el se folosise de această ocazie pentru a-şi lua 
zborul din cuib. 


Asemenea multor tineri de vârsta lui, se aventurase în 
lume. Acum, anii petrecuţi în Asia şi Europa i se păreau un 
vis al altei persoane. lar când se întorsese în Suedia, 
ajunsese la Lidingö. Totul se rezumase la noroc, ca 
majoritatea lucrurilor bune din viaţa lui. 


Niklas Nordgren cobori din autobuz în staţia din Larsberg şi 
o luă anevoie spre est, pe trotuarele pustii. Blocurile 
anonime care se înălţau din stânci fuseseră construite la 
sfârşitul anilor '60, cu o estetică, o ambiţie şi o cumpătare 
similare rău famatelor suburbii Tensta şi Akalla. Însă în 


seara aceea aproape toate ferestrele străluceau prietenos, 
iar priveliştile de dincolo de Norra Djurgården erau 
spectaculos de frumoase în lumina amurgului timpuriu. 
Pentru Nordgren, zona de blocuri-turn anonime şi mari era 
perfectă. Nu era un om căruia să-i placă să fie în centrul 
atenţiei. Nu era un om care să considere că viaţa 
înseamnă să colecţionezi prieteni şi cunoştinţe. 


Existase o vreme, imediat după întoarcerea lui din Asia, 
când încercase să-şi asume rolul cuiva care este atât 
văzut, cât şi ascultat. Făcuse efortul de a deveni o 
persoană pe care oamenii o arată cu degetul, despre care 
vorbesc. 


Asta nu dusese la nimic bun. 


La intrarea în clădirea lui, Nordgren tastă codul de 
siguranţă şi deschise uşa cu umărul. Strada pustie şi 
clădirile anonime, siluetele zonei industriale: exact asta îşi 
dorea el. 


Atunci când Annika ajunse acasă, puţin după şapte, 
Nordgren începuse deja să pregătească cina. Nu era un 
bucătar foarte priceput. Atunci când gătesc, bărbaţilor le 
vine adesea greu să nu-şi condimenteze reprezentaţia cu 
puţin testosteron, dar Nordgren gătea mâncare obişnuită. 
Astăzi făcea paste cu sos bolognez. Prăji morcovi, ceapă şi 
usturoi, apoi adăugă jumătate de borcan de sos de roşii 
gata preparat, ca să facă pastele mai savuroase. 


Amesteca sosul atunci când auzi uşa de la intrare 
deschizându-se. Annika îşi scoase haina pe hol, intră în 
dormitor şi se schimbă. Puse la locul ei, pe umeraş, rochia 
gri pe care o purta în timpul zilei la firma de contabilitate 
la care lucra şi în locul ei îşi luă nişte blugi şi un pulover. 


Intră în bucătărie, îl îmbrăţişă rapid şi apoi se apucă să 
radă parmezanul, în timp ce Nordgren scurgea pastele de 
apa clocotită. 

— A fost o zi bună? întrebă ea. 

— Da, răspunse el. Şi tu? 

Annika dădu din umeri. 

— Diseară e Parfum de femeie. 

— Pe ce post? 

— Patru. 


— Hmm, răspunse el fără entuziasm. 


Nu ştia dacă era în stare să-l suporte pe Bengt Magnusson 
transmițând un buletin de ştiri de jumătate de oră la 
mijlocul filmului. 


— Eu cred că o să mă uit, spuse Annika. 


El încuviinţă din cap. Ca să n-o supere, avea să stea lângă 
ea şi să se uite la începutul filmului, dar amândoi ştiau că 
imediat ce începeau ştirile el avea să dispară în camera lui 
de recreere şi probabil nu avea să se întoarcă atunci când 
se relua filmul. 


În ultimele câteva zile, situaţia fusese mai proastă decât 
de obicei. 


— Lucrezi la ceva special? întrebă ea cu suspiciune, după 
ce se aşezară la masa din bucătărie şi începură să 
mănânce. 


— Da, spuse el. 


Reputația lui Niklas Nordgren nu era construită pe 
abilitatea de a face conversaţie. 


Seara se derulă ca de obicei. Annika se folosi de pauza de 
ştiri pentru a se pregăti de culcare, iar când se întoarse în 
camera de zi în capot, constată că Niklas dispăruse. Se 
lăsă pe canapea cu un suspin resemnat, însă când 
pleoapele începură să-i cadă, în timpul primei pauze de 
reclame, îşi dădu seama că nici ea nu avea se reziste în 
seara aceea până la sfârşitul filmului. 


Atractivitatea pe care o emanase Nordgren atunci când se 
cunoscuseră era legată de caracterul lui misterios. Ca 
mulţi alţii, Annika fusese izbită de contrastul dintre 
trecutul lui infracţional şi onestitatea lui pragmatică. Dar 
lucrurile care o atrăseseră cândva o lăsau rece acum. 
Nordgren nu era mai mult decât pretindea că este. Asta 
fusese o surpriză pentru ea, chiar dacă n-ar fi trebuit să 
fie. 


Într-o dovadă de mare generozitate, Annika îl lăsase să 
ocupe camera de lângă camera de zi, pe care el o 
transformase într-un spaţiu pentru hobby-urile lui. Nu 
putea să înţeleagă cum reuşise să strângă atâtea lucruri. 
Nordgren era un om ordonat, dar era imposibil să 
organizezi haosul atunci când anvergura lui creştea 
constant. Era ca şi cum lucrurile ar fi fost atrase de el, 
scule de toate tipurile, tuburi de lemn şi de plastic, 
telefoane mobile vechi, roboţi vechi de bucătărie, munţi de 
piuliţe şi şuruburi, sârme de cupru şi detonatoare. In 
grupul lor de prieteni, toţi ştiau că, în loc să arunce 
casetofonul uzat sau vechiul robinet de duş, puteau să i le 
dea pur şi simplu lui Nordgren. El le era recunoscător. 


În consecinţă, grămezile de nimicuri din camera lui de 
recreere creşteau fără încetare. 


Era aproape douăsprezece şi jumătate când Nordgren îşi 
dădu seama că avea nevoie de şurubelniţa cu mâner scurt 
ca să termine sarcina pe care şi-o stabilise singur pentru 
seara aceea: să instaleze un ceas într-o maşinuţă 
controlată prin unde radio. Dar dusese şurubelniţa şi alte 
scule la subsol săptămâna trecută. 


Era oare un semn că trebuia să pună capăt meşteritului 
din seara aceea? 


Se uită la maşinuţa de pe masă. Un Opel, poate? Era 
ponosită şi albastră, nu ştia de unde o căpătase. În cele 
din urmă se gândi că avea să doarmă mai bine dacă 
termina, în loc s-o lase pe mâine. Aşa că se ridică, 
deschise uşa camerei de zi şi ieşi în tăcere pe hol, trecând 
pe lângă Annika, care adormise la televizor. 


Găsi şurubelniţa acolo unde o lăsase, în cutia de scule. 
Când să stingă lumina, Nordgren zări ceva negru pe 
podea, lângă rafturi. Pentru o clipă se gândi că era un 
şobolan, dar apoi îşi dădu seama ce era. Roca vulcanică. 
Se întoarse şi se aplecă s-o ridice. Era uscată şi poroasă. O 
băgase cândva în rucsac pur şi simplu pentru că nu 
cântărea aproape nimic. 


Ochii lui căutară cutia de transport maro-închis în care ar fi 
trebuit să fie roca. Bineînţeles, era în stiva cel mai aproape 
de perete, sub alte câteva cutii. De asta, îşi aminti el 
acum, nu mai pusese roca vulcanică la loc. 


Se uită la ceas. 


Decise să-şi învingă lenea. Nu avea să-i ia mai mult de 
câteva minute ca să dea celelalte cutii la o parte. Însă nu 
efortul fizic era problema. Nordgren ştia ce se întâmpla 
atunci când deschidea poarta către trecutul său, şi tocmai 
permisese ca acest lucru să se întâmple. 


În cutia maro în care ar fi trebuit să fie roca vulcanică erau 
patru albume cu fotografii. Erau şi un skateboard, o pungă 
cu rotiţe de rezervă şi câteva şasiuri care nu fuseseră 
folosite niciodată. Erau două pedale de BMX pe care le 
comandase cândva din Germania şi o sticluţă de lac 
special pentru tratarea lemnului de surfboard. Alături era 
altă cutie, conţinând mănuşile, ochelarii şi hamurile de 
căţărat pe care le folosise în Thailanda. 


Nordgren privi lung aceste rămăşiţe ascunse ale unei vieţi 
uitate şi se trezi încremenit în acel loc, cu cutia deschisă 
pe podea, în faţa lui. 


Ce se întâmplase? 
De ce renunţase la skateboard, surfboard şi bicicletă? 


De ce schimbase acel tip de adrenalină pe unul mai 
tenebros şi mai distructiv? 


Se aşeză pe podeaua rece de piatră şi-şi lăsă capul între 
genunchi. Viaţa, îşi aminti el, era ceea ce mergea mai 
departe în timp ce el repara maşinuţe cu telecomandă şi 
roboţi de bucătărie din anii '60. Zilele treceau una după 
alta. Se transformau în săptămâni şi luni. 


Trecuseră şase luni deja de când ieşise din închisoare. Ce 
făcuse cu libertatea lui? Se trezea sub un cer negru ca 
smoala, se îmbrăca, lua micul dejun, se ducea la muncă şi 


apoi se întorcea acasă în timp ce întunericul se aşternea 
din nou deasupra LidingG-ului. Dar asta nu era viaţă, era 
un mod de a face timpul să treacă. 


Se uită în cutie şi închise ochii. Acestea erau amintirile 
vieţii pe care o începuse cândva. 


Valurile înspumate care se spărgeau pe plajele din Bali, 
felul în care i se încorda trupul atunci când apa îi ajungea 
la piept, cu mâinile pe surfboard şi privind spre orizont ca 
să depisteze valurile spre care merita să vâslească. 


Silueta vârfului spectaculos al Matterhornului; aerul 
rarefiat şi limpede al Alpilor şi modul în care ochii lui 
căutaseră cel mai bun drum de urcare pe munte, în timp 
ce îşi întindea muşchii dureroşi dându-şi degetele pe spate 
după etapele de dimineaţă. 


Durerea de la noadă atunci când ratase o rotaţie completă 
şi skateboardul se dusese înainte, lăsându-l cu o julitură 
usturătoare de la genunchi până la jumătatea gambei. Mai 
avea şi acum cicatricea îngustă şi albă. 


Nu-şi mai putea explica de ce abandonase viaţa aceea. 
Îi plăcuse la nebunie. 


Dar intervenise ceva, găsise un tip de emoție care era încă 
şi mai intensă. Infracţionalitatea lui fusese o dependenţă. 
Oare putea să se desprindă şi să se elibereze de ea prin 
căutarea unui viitor în trecut, urmând pistele trasate de 
conţinutul cutiei maro de carton? 


Nordgren puse roca vulcanică în cutie şi-i închise clapele. 
Apoi împinse cutia la loc spre perete şi le aşeză pe 


celelalte două deasupra ei, astfel ca totul să arate exact ca 
înainte. 

— Ce... adică... ce e aici? 


Michel Maloof privi în jur. Se afla într-un club de noapte de 
lângă Stureplan, în centrul Stockholmului, era trei şi 
jumătate noaptea şi oamenii frumoşi fuseseră încă şi mai 
frumoşi cu câteva ore mai devreme. Muzica house 
bubuitoare se revărsa peste canapelele scunde pe care 
bărbaţii se lăudau cu realizările lor în faţa unor femei care 
râdeau fals şi-şi arătau dinţii. Buzele sclipeau, paharele cu 
băutură erau golite, pielea transpira, mâinile fluturau şi 
Maloof agoniza. 


— Dă-ţi drumul, Michel! îl îndemnă râzând Zoran Petrovic. 
Ar trebui să ieşi mai mult în oraş. Să-ţi lărgeşti orizonturile. 
E grozav la Fittja, dar, ştii, există oameni şi în alte locuri. 


lugoslavul înalt porni spre bar, urmat îndeaproape de 
Michel. Cluburile de noapte erau fieful lui Petrovic încă de 
la sfârşitul anilor '90. Îmbrăcat într-un costum Armani şi cu 
un pistol în toc la subsuoară, Petrovic fusese regele 
acestor locuri. Buzunarele sacoului său fuseseră pline cu 
teancuri de bancnote prinse cu elastice, ca în filme. In 
unele luni, probabil că Petrovic cheltuise mai mulţi bani în 
restaurantele şi barurile din jurul Stureplanului decât PIB-ul 
Muntenegrului. 


Îşi croiră drum către barul lung şi alb, unde oamenii se 
îngrămădeau laolaltă, încercând să acopere bubuitul 
muzicii cu propoziţii scurte şi pline de miez. Când se 
apropie Petrovic, un spaţiu păru să se deschidă brusc 
pentru ei, ceea ce nu s-ar fi întâmplat niciodată dacă 
Maloof ar fi fost singur. 


— Ce bei? îl întrebă iugoslavul înalt. 

— Apă minerală. 

Petrovic încuviinţă din cap, dar peste o clipă ochii lui 
trecură în diagonală peste umărul lui Maloof. Acesta se 
întoarse şi se trezi holbându-se drept în decolteul unei 
blonde. Când ridică privirea şi-i zări buzele de un roşu 
strălucitor, înţelese de ce Petrovic îşi pierduse temporar 


interesul pentru băutura comandată; buzele acelea 
reprezentau exact caracteristica de care era el interesat. 


— Pot să-ţi ofer ceva de băut? o întrebă Petrovic. 


Blonda înaltă era îmbrăcată într-o rochie albă pe care cu 
siguranţă o purta doar vara. lunie tocmai sosise, chiar 
dacă aerul părea mai degrabă de martie. 


— Şampanie, răspunse ea. 


— În acest caz, din 1988, spuse Petrovic. Să nu bei din nici 
un alt an, nu merită efortul. 


Cu asta reuşi să-i stârnească interesul. 
— Ai fost vreodată la vânătoare cu şoimi? o întrebă. 


Deopotrivă derutată şi impresionată, blonda scutură din 
cap. 


Petrovic îi spuse o scurtă poveste despre cum erau 
antrenați şoimii în podgoriile din regiunea Champagne din 
Franţa ca să elimine dăunătorii care ar fi putut să producă 
stricăciuni viţei-de-vie, apoi îşi aplecă trupul lung peste 
bar. Prin asta încălcă linia invizibilă, dar absolută dintre 
clienţi şi angajaţii aflaţi de cealaltă parte a tejghelei. 
Barmanul veni imediat în fugă. Petrovic comandă două 
pahare de şampanie. Îşi aminti chiar şi de apa minerală a 
lui Maloof. 


În timp ce-şi aşteptau băuturile şi Petrovic o întreținea pe 
blondă cu o poveste despre motivul pentru care recolta de 
struguri din 1988 fusese atât de bună, Maloof observă un 
bărbat scund, cu ochi mari, undeva la începutul vârstei 
mijlocii, care venea drept spre ei prin mulţime. Purta o 
pereche de blugi uzaţi şi o cămaşă cu pătrăţele, cu pete 
imense de transpiraţie sub braţ. 


Maloof îl înghionti pe înaltul său prieten. 
— El e? 


Petrovic se întoarse şi-şi pierdu instantaneu interesul faţă 
de blondă. 


— Manne! strigă el. Vino, vino. 


invitaţia nu era necesară. Manne Lagerström era deja 
lângă ei. Mirosea groaznic. 


— Mergem? întrebă el. 


Se uită lung la Petrovic, fără să-i bage în seamă pe Maloof 
sau pe blondă. 


— Sigur, spuse Petrovic. Poartă-te frumos, Manne. El e 
Michel. Cred că nu v-aţi cunoscut. 


Maloof întinse mâna. Manne i-o strânse cu o mână inertă şi 
umedă. 


— Urăsc cluburile astea, murmură el. 

Apoi se aplecă în faţă ca să mai spună ceva, dar muzica 
era atât de tare, încât Maloof auzi doar jumătate din 
cuvinte. 

— Ce spune? întrebă Petrovic. 

— Cere bani. 

Petrovic scutură din cap cu o expresie de exasperare. 


— Să mergem, zise el. 


Blonda cea drăguță părea să-i fi dispărut complet din 
minte. 


— Sigur, sigur, aprobă Maloof. 


Barmanul tocmai se întorsese cu două pahare de 
şampanie şi o sticlă de apă minerală. Petrovic scormoni în 
buzunar şi pescui câteva bancnote de cinci sute de 
coroane. Le aruncă pe bar, puse mâna pe umărul lui 
Manne şi-l îndrumă spre ieşire. 


— Data viitoare, îi strigă el peste umăr blondei. Data 
viitoare. 


Femeia îşi luă paharul de şampanie şi le întoarse spatele. 


Când ieşiră în stradă, Manne începu iar să protesteze. 
— Asta înseamnă plată în avans, ştii? Bani. Acum. 


Vocea îi era slabă şi ascuţită. Era ca şi cum trupul 
transpirat al lui Lagerström ar fi conţinut prea multă 
energie, iar o parte din aceasta îşi găsise debuşeu prin 
gura lui. 


Petrovic clătină din cap. Mergeau spre vest, pe Birger 
Jarlsgatan, iar pe trotuare păreau să fie la fel de mulţi 
oameni beţi ca şi înăuntrul cluburilor din ferestrele cărora 
se scurgea muzica tehno. Taxiurile erau parcate în şiruri 
paralele de câte trei, aşteptând clienţii să urce împleticit 
pe bancheta din spate, în timp ce poliţia plasase o maşină 
pe Biblioteksgatan, ca un memento al existenţei sale. 


— Ţine-ţi gura, Manne. Ai promis că ne arăţi ce ai. Atunci o 
să-ţi arăt şi eu ce am. 


— E patru noaptea, fir-ar a naibii de treabă, se văită 
Manne. N-o să merg până acolo doar de distracţie. Pentru 
că nu e nici o distracţie. 


Ajunseseră la maşină. Petrovic deschise portiera pentru 
bărbatul cel slab, al cărui întreg trup părea să tremure, 
însă el scutură din cap şi refuză să urce. 


— Jur, spuse el cu o voce care ajunsese la falset, că nu 
lucrez pentru Crucea Roşie. Nu sunt o aplicaţie gratuită. 


Petrovic oftă, vâri mâna în buzunar şi scoase un rotocol de 
bancnote legate cu un elastic. Aruncă banii pe bancheta 
din spate, iar Manne sări după ei. Petrovic închise portiera 
în urma lui. 


— E ca un câine, doar că e mai uşor de dresat, îi spuse el 
lui Maloof, aruncându-i o privire dezgustată bărbatului din 
maşină. 


Petrovic mergea spre Roslagstull. Schimbase bancnotele 
de cinci sute de coroane în bancnote de douăzeci, pentru 
ca rotocolul să pară mai gros, iar Manne le număra pe 
bancheta din spate, foarte concentrat. După ce termină, o 
luă de la capăt. Asta îl ţinu ocupat până ajunseră la Podul 
Stocksund. În acel moment era deja satisfăcut că rotocolul 
conţinea suma pe care o conveniseră. Vâri banii în 
buzunar şi-şi strecură capul printre cele două locuri din 
faţă. Energia care mai devreme îl făcuse să tremure de 
anxietate părea să fi suferit o transformare, fiind acum 
îndreptată către cei doi bărbaţi din faţa lui. 


— Bine, prieteni, zise el. Dat fiind faptul că o să facem 
împreună această mică călătorie, trebuie să profităm cât 
mai mult de situaţie. Vrea careva din voi să-mi cânte o 
melodie? Manne Lagerström râse de propria-i glumă, ca şi 
cum ar fi fost cel mai amuzant lucru pe care-l auzise 
vreodată. Avea un râs vesel şi pătrunzător; când se potoli, 
continuă: Nu, nu, serios, în seara asta nu cântăm nimic. 
Dar, Dumnezeule, când eram mic maică-mea şi taică-meu 
nu făceau altceva când mergeam cu maşina în vacanţă. 
Cântau cântece vechi şi fumau ţigări mentolate. Dar voi nu 
sunteţi cântăreţi. Sau fumători. Nu-i aşa, băieţi? 


Hohotul de râs care urmă era ca o mică explozie, chiar 
dacă nici Petrovic, nici Maloof nu ştiau care parte a 
monologului său ar fi trebuit să fie amuzantă. Insă Manne 
Lagerstrom nu era un interpret care se baza pe reacţiile 
publicului; faptul că avea un public era suficient. Vorbi fără 
întrerupere tot drumul până la Norrtälje. Râdea 
necontrolat la propriile lui glume, îi dădeau lacrimile când 


recunoştea ceva şi le spuse povestea întregii lui vieţi - 
totul, de la primii ani din Sollentuna până la bărbatul 
singuratic care era astăzi. 


Manne lucra ca îngrijitor la hangarul de elicoptere din 
Roslagen. Avea slujba aceea deja de zece ani şi o detesta. 
Nu-i vedea aproape niciodată pe proprietarii elicopterelor, 
în afara momentelor în care apăreau ca să ţipe la el că 
făcuse ceva greşit. Piloții erau, invariabil, nişte zbiri care 
se credeau mai buni decât toţi ceilalţi doar pentru că 
puteau să tragă de o manetă şi să apese pe o pedală în 
acelaşi timp. 


— Nu-i greu să pilotezi un elicopter, fir-ar a naibii, explică 
Manne. 


lar posesia unui amărât de permis nu dădea nimănui 
dreptul de a se purta ca un dobitoc. Să nu se deranjeze să 
salute, să-şi strivească ţigara pe podea şi să lipească 
gumă de mestecat sub scaune. 


— Tu ştii să pilotezi? îl întrebă Maloof. 
— Bineînţeles că ştiu! răspunse Manne. 


Era ca un copil, se bâţâia încontinuu. Apăsă pe butoanele 
pentru aer condiţionat până când îşi dădu seama că 
locurile din spate puteau fi urcate sau coborâte. Asta îl ţinu 
ocupat o vreme, dar în tot acest timp continuă să 
vorbească. 


— Da? repetă Petrovic. Chiar ştii să pilotezi? 


— Bineînţeles că ştiu! ţipă Manne. Dar cine naiba îşi 
permite să dea examenul? Cine naiba are acces la un 
elicopter? 


Asta era încă o glumă care păru să-l surprindă prin fineţea 
ei. Izbucni într-un hohot zgomotos. 


— Sigur, sigur, zise Maloof. Apoi, încercând să clarifice 
chestiunea, îl întrebă: Dar nu ai... pilotat efectiv niciodată? 


— Nu, n-am pilotat niciodată un elicopter, strigă Manne 
Lagerström. Pot să pilotez, dar n-am pilotat niciodată. Dar 
lasă asta. Las-o baltă. V-am povestit când taică-meu a 
fugărit bursucul ăla blestemat care trăia în pivnita 
noastră? 


— Taci din gură, Manne, îi ordonă Petrovic în timp ce 
pădurea de pe marginile drumului părea să se întunece şi 
mai tare. Nu ne interesează taică-tău. Taci odată din gură. 


Povestea despre bursuc dură aproape tot drumul până la 
Osthamra. 


Când ajunseră, Manne sări jos din maşină şi-i dădu ocol ca 
să-i deschidă portiera lui Petrovic. Apoi traversă parcarea 
în fugă, ca să ajungă primul la hangarul pentru elicoptere. 


— Manne pare... un om foarte special, zise Maloof. 


— Nu există suficiente litere în alfabet ca să descrii 
amestecul din care e făcut, oftă Petrovic. Dar calul de dar 
nu se caută la dinţi. 


Pe laturile terenului deschis din faţa clădirii erau mai mulţi 
pini înalţi, care formau o alee largă către lacul Limmaren. 
Parcul industrial aflat de cealaltă parte a drumului 


principal era tăcut şi pustiu, însă briza purta cu ea miros 
de cauciuc şi lemn arse. 


Pe drumul spre hangar, Petrovic îi explică lui Maloof 
despre ce e vorba. 


La Roslagen existau aproximativ cincisprezece elicoptere, 
aparţinând fie direct unor multinaționale, fie unor indivizi 
privaţi care-şi  recuperau costurile prin închirierea 
aparatelor către multinaționale. Manne era îngrijitorul şi 
singurul angajat al clubului. Slujba lui era să asigure 
ordinea şi curăţenia. Dacă unele grupuri făceau excursii 
mai scurte de o zi, aparatele trebuiau să fie pregătite, 
rezervoarele pline şi toate hârtiile în regulă. Manne putea 
să le asigure chiar şi o mentenanţă elementară, dacă era 
nevoie. 


Atunci când secretarele directorilor sunau ca să rezerve un 
elicopter pentru şefii lor, Manne era cel care se ocupa de 
calendar. Zoran Petrovic cunoştea multe secretare de la 
nivelul acela. 


Prea entuziastul îngrijitor aştepta plin de nerăbdare lângă 
uşile descuiate ale hangarului. 


— Haideţi, haideţi! strigă el. 


înăuntrul hangarului se simţea un miros puternic de 
benzină şi metal. Elicopterele erau aliniate în şiruri, în 
întuneric. Ca nişte cai adormiţi, se gândi Maloof, nu că el 
ar fi văzut vreodată un cal adormit. Scena avea ceva 
solemn. Puternic. Excesiv. Bogat. lar faptul că Manne 
alerga de colo colo, trăncănind întruna, era extrem de 
enervant. 


— lată-l, strigă el, făcându-le semn să vină. lată-l, ăsta e 
cel la care mă gândeam pentru voi. Un Bell 206 Ranger. E 
drăguţ, nu? 


Cu excepţia faptului că era alb, lui Maloof i se părea că 
arată exact ca toate celelalte. 


Manne umbla în jurul lui, explicându-i caracteristicile şi 
istorisind poveşti din ce în ce mai incoerente. 


— Îl împrumutaţi, îl aduceţi înapoi. Eu sunt plătit în avans. 
Tu ştii asta, Zoran, eu sunt plătit întotdeauna în avans. Aşa 
merg lucrurile. Mai întâi banii. 


— Mi se pare că ai fost deja plătit, îi replică Petrovic. 

— Sigur, sigur, întări Maloof. 

— Fără glume, băieţi, îi imploră Manne cu o expresie 
plângăreaţă. Eu o să-mi primesc banii. Şi o să ţin 
elicopterul pregătit, cu rezervorul plin, oricând aveţi 
nevoie de el. Dar faceţi în aşa fel încât să pară că l-aţi 
furat. Şi toată lumea e mulţumită. Bine? 

Fără un cuvânt, Maloof aprobă din cap. 


Găsiseră un elicopter. Acum mai trebuiau să găsească pe 
cineva care să-l piloteze. 

Se vărsase sânge. 


Cuţitul, a cărui lamă ascuţită ca briciul tăiase antricotul 
fâşii, zăcea în continuare lângă tocătorul de pe blatul din 
bucătărie. Sami Farhan nu făcea niciodată curat în timp ce 
gătea. Carnea maronie fierbea în tocană de peste o oră 
deja, dar pe blat încă era sânge. Pe masă erau castroane 
murdare, în chiuvetă, oale una peste alta; cuțite, linguri de 
lemn şi teluri pretutindeni, revărsându-se pe podea şi pe 
blat. Dacă după aceea i s-ar fi cerut să refacă întregul 
proces, să explice la ce folosise fiecare instrument, i-ar fi 
fost imposibil. Sami gătea aşa cum făcea toate celelalte 
lucruri din viaţa lui: cu o energie fizică neobosită. 


Aromele umpleau bucătăria. Sami îşi începuse ziua prin a 
face o supă de legume. Cubuleţele erau excelente, dar 
dacă aveai timp, bulionul adevărat era mai bun. 


Adăugă în tocană nişte ardei iute, scorţişoară şi sambal 
oelek. Ceapa şi usturoiul se prăjeau într-o tigaie de alături. 
Mai târziu avea să amestece ceapa înmuiată cu cuscusul 
cu caise şi portocale. 


Karin se dusese cu copiii la mama ei, care locuia la câteva 
străzi distanţă, pe Sankt Paulsgatan. Ideea era să-l lase o 
după-amiază liber pe Sami, cu tocana lui. Era cel mai 
frumos cadou pe care i-l putea face. Existau oameni care- 
şi goleau mintea alergând kilometri în şir pe banda de 
alergat. Alţii făceau sex sau se îmbătau. Dar metoda 
preferată a lui Sami de a-şi alina sufletul şi de a-şi 
împrospăta ideile era gătitul. 


Când gustă bulionul cu lingura, nu se gândi deloc la 
neliniştea recurentă pe care o simţea în ultimul timp 
noaptea. Zvonurile despre cum fusese tras în piept cu 
creveţii congelaţi păreau să se răspândească iute ca 
fulgerul, şi în curând nu avea să mai rămână nimeni în 


întreg Stockholmul - inclusiv suburbiile - care să nu ştie 
deja povestea. De fiecare dată când dădea la supermarket 
peste oameni pe care nu-i văzuse de ani de zile, aceştia 
coborau vocea şi-l întrebau cu compasiune câţi bani 
împrumutase de fapt de la fraţii lui. De asemenea, tinerii 
din suburbii care, cu doar câteva luni în urmă, nu ar fi 
îndrăznit să-l privească în ochi râdeau acum pe la spatele 
lui. 


În sertar nu mai era nici un cuţit curat, dar Sami găsi unul 
pe pervazul ferestrei, fără să aibă habar ce căuta acolo. Îl 
clăti, apoi mărunți caisele. Asta necesita întreaga lui 
concentrare, ceea ce însemna că se putea descotorosi o 
vreme de toate întrebările pentru care avea în continuare 
nevoie de răspunsuri, chiar dacă Maloof şi prietenul lui 
spuseseră că rezolvaseră cu elicopterul. 


Sami curăţă pieliţa portocalelor cu un cuţit la fel de ascuţit 
precum cel pe care-l folosise la carne şi continuă să 
lucreze în acelaşi ritm susţinut. Karin şi băieţii aveau să se 
întoarcă la cinci, dar el termină de pregătit mâncarea la 
două. Tocana putea să mai fiarbă o vreme sub capac. 
Sami avea de gând să amestece cuscusul abia în ultima 
clipă. 


Se uită prin bucătărie. 


Trebuia să facă curăţenie, dar acum se impunea să-şi 
folosească timpul pentru ceva mai valoros decât spălatul 
castroanelor. Işi dădu jos şorţul, îl aruncă pe masă şi se 
duse în camera de zi. 


Cu mai mulţi ani în urmă, Sami Farhan citise un lung 
articol despre amprentele online, iar de atunci încoace nu- 
şi putuse alunga îngrijorarea cu privire la ceea ce puteau 


să dezvăluie despre el Google şi Facebook. Cu cât folosea 
mai puţin computerele şi telefoanele, cu atât mai bine. 
Epitetul dispreţuitor de tehnofob era un preţ mic în 
schimbul siguranţei. 


Se duse la bibliotecă şi scoase vechea şi fidela carte de 
telefon. Copiii lui nu ar fi înţeles niciodată, Sami ştia asta, 
de ce aceste teancuri enorme de hârtie fuseseră tipărite şi 
distribuite în fiecare casă din Suedia, cu atât mai puţin de 
ce le-ar fi deschis cineva. 


Primele pagini ale secţiunii galbene conţineau hărţi cu 
suburbiile Stockholmului, inclusiv Västberga. 


Sami deschise pagina pliată respectivă şi studie harta. 
Puse degetul pe clădirea de la intersecţia dintre Västberga 
alle şi Vretensborgsvăgen. Vreten numărul 17, depozitul 
de bani al G4S. Trase cu un creion câte o linie subţire pe 
fiecare rută de acces. 


Planul era să stea mai puţin de zece minute în interiorul 
clădirii. 


Cu alte cuvinte, trebuiau să ţină la distanţă poliţia acelaşi 
interval de timp. 


Abordarea obişnuită era de a presăra pe drum cuie 
ascuţite din oţel care se înfigeau în cauciucurile maşinilor. 
Problema cu această metodă era că, odată descoperite, 
cuiele puteau fi măturate pur şi simplu la o parte. Ele 
aveau să furnizeze o întârziere de câteva minute, dar nu 
mai mult. 


Michel Maloof îi spusese că sârbii procedau altfel. Sudau 
cuiele pe un lanţ pe care-l întindeau bine peste drum şi-l 


legau de ambele părţi. Cauciucurile erau sfâşiate în bucăţi, 
fără să ia ghimpii cu ele, ceea ce însemna că acestea 
găureau şi cauciucurile maşinii următoare. Nu puteai să le 
mături la o parte, ci trebuia să tai lanţul cu cleştele. 


În loc să întârzie poliţia cu două-trei minute, lanţurile 
adăugau încă un interval similar. Presupunând că dura 
câteva minute după ce se declanşa alarma şi încă câteva 
înainte ca poliţia să ajungă la capcană, era exact timpul de 
care aveau ei nevoie. 


Sami însemnă ruta de acces dinspre nord, de pe 
autostradă, prin Västberga allé. Apoi mai trase o linie pe 
Elektravăâgen, dat fiind că acesta era drumul pe care l-ar fi 
urmat poliţia de la secţie. Pentru siguranţă, trase o a treia 
linie pe Västberga alle, prin Drivhjulsvăgen, în caz că 
cineva încerca să se apropie dinspre sud. Întrebarea era 
dacă aveau nevoie de lanţuri şi pe Karusellvâgen şi 
Vretensborgsvăgen. Probabilitatea era destul de mică, 
decise Sami, plus că acelea erau ocoluri care, în sine, ar fi 
durat mai mult. 


Apoi încercă să stabilească exact cât de late erau 
drumurile pe care le marcase. Dat fiind că nici el, nici 
Maloof nu îndrăzneau să se ducă în zona industrială 
Västberga şi să rişte să fie văzuţi în apropierea depozitului 
de bani, nu avea altă variantă decât estimarea. 


Decise că aveau să folosească trei, poate patru lanţuri de 
cincisprezece metri, cu cuie sudate pe ele. Părea mult, 
dar, deşi calculă iar şi iar, ajunse la aceeaşi concluzie. 


Cincizeci de metri de lanţ aveau să coste bani buni. 


Locul exact în care puteau să fixeze lanţurile de fiecare 
parte a drumului depindea de creativitatea persoanei care 
le monta. O misiune de recunoaştere ar fi fost mult prea 
riscantă. 


Era ora trei când Sami se simţi în sfârşit satisfăcut de 
munca din după-amiaza aceea. Puse cartea de telefon la 
loc în bibliotecă, încrezător că nimeni nu avea să vadă 
liniile cu creionul pe care, pentru siguranţă, le ştersese cu 
guma. Se întoarse în bucătărie, unde-l întâmpinară nişte 
arome fantastice şi un haos absolut. 


Inspiră adânc şi dădu drumul la radioul de pe pervaz. 
Acesta emitea non-stop o muzică pe care el nu o 
recunoştea. Se apucă să facă curat. Tocmai reuşise să 
şteargă masa şi mare parte a blatului când începură ştirile 
locale, care-l făcură să se oprească. 


„leri, cu puțin înaintea miezului noptii, hotii au dat lovitura 
la Hipodromul Täby, jaful având legătură cu Cursa 
Diana... ”, spuse prezentatorul. 

Sami căscă gura. 

Nebunul ăla. Până la urmă o făcuse. 

„... dar după o tentativă eşuată de a fugi călare, hoţii au 
fost prinşi înainte să ajungă la poartă. Acum ne îndreptăm 
către reporterul nostru de la locul faptei...” 


Şi dăduse greş. 

Zoran Petrovic ajunsese mai devreme. 


Mergea pe jos pe străzile din Podgorica, în timp ce 
înserarea cădea asupra văii şi luminile oraşului trimiteau 
pe cerul înnorat o sclipire caldă şi galbenă. Petrovic se 
îndrepta spre vest. Făcu la dreapta pe largul bulevard 
Svetog Petra Cetinjskog, care mărginea Parcul Kraljev. 
Copacii erau complet înfrunziţi, ca şi cum n-ar fi îndrăznit 
să creadă într-o vară lungă şi considerau că era mai bine 
să dea tot ce puteau înainte ca iunie să se termine. 
Primăvara şi începutul verii fuseseră neobişnuit de 
friguroase în Muntenegru, iar scurta bleumarin pe care 
Petrovic şi-o făcuse la comandă la Gotrich din Stockholm 
nu era suficientă ca să-l apere de frig. Drept rezultat, pasul 
lui lung era şi mai lung decât de obicei. 


Podgorica era un oraş care primise multe nume de-a 
lungul timpului. Era un loc care atrăsese întotdeauna 
colonişti, punctul în care două mari râuri se uneau, în 
drumul lor prin Europa spre Mediterana. 


Traversă podul urât al noii autostrăzi peste râul Moraca. 
De acolo vedea rămăşiţele vechiului pod de piatră peste 
Ribnica, una dintre puţinele construcţii istorice care 
supravieţuiseră bombelor din al Doilea Război Mondial. 
Hotelul Podgorica, spre care se îndrepta acum, era de 
cealaltă parte. La barul de dincolo de recepţie, unul dintre 
cei mai buni barmani ai capitalei trudea din greu. 


Petrovic se aşeză la o masă de la geam, care dădea spre 
albia luxuriantă a râului, şi comandă măsline şi un pahar 
cu apă călduţă. 


Era doar opt fără un sfert, ajunsese cu un sfert de oră prea 
devreme. Scoase telefonul pe care-l folosea de fiecare 


dată când venea în Muntenegru. Trecuseră două 
săptămâni de când fusese aici ultima oară, şi avea 43 de 
mesaje noi. Le derulă pe toate, după care reveni la 
începutul listei, ca să răspundă celor care meritau un 
răspuns. Cele mai importante cunoştinţe de afaceri ale lui 
foloseau numărul suedez dacă trebuiau să ia legătura cu 
el, aşa că acestea erau doar contactele secundare. 


Deşi nu venea în Muntenegru mai des de o dată sau de 
două ori pe lună, se simţea aici la fel de confortabil ca în 
Suedia. Generaţii de Petrovic îşi lăsaseră amprenta asupra 
capitalei, făcând din ea o parte a istoriei lor comune. 
Reuşiseră să supravieţuiască secolelor de război şi 
distrugere numai graţie rădăcinilor lor adânci. Puteai să 
găseşti oricând o legătură de familie, dacă te uitai 
suficient de departe în timp. 


Petrovic îşi crease în Stockholm propriul lui univers. Acolo 
toţi păreau să fie nou-sosiţi, fie că erau din nordul Suediei, 
Finlanda sau Istanbul. Suburbiile fremătau de energie, o 
nervozitate suspectă care provenea din efortul de 
integrare sau de menţinere la distanţă. 


Petrovic nu voia să trăiască fără vreunul din aceste două 
oraşe. 


* 


Barul şi restaurantul începură încet să se umple cu clienți. 
In comparaţie cu Stockholmul, la Podgorica activităţile se 
desfăşurau târziu; ritmul vieţii cotidiene din ţările 
mediteraneene era adaptat unui alt fel de climat. Petrovic 
se uită, prin ferestrele imense care dădeau spre râu, cum 
cerul gri-închis se întuneca deasupra liniei munţilor. De 


obicei aştepta atât doar femei frumoase sau oameni 
bogaţi. 


Filip Zivic nu aparţinea nici uneia din aceste două 
categorii. 


Totul era de dragul lui Michel Maloof. 


Petrovic se considera în aceeaşi măsură protectorul şi 
admiratorul lui Maloof. Fusese un sentiment ciudat să-l 
vadă pe micul Michel crescând şi îndurând loviturile care 
făcuseră din el bărbatul care era astăzi. Petrovic nu mai 
avea nici un motiv să adopte o astfel de atitudine 
protectoare, dar după atât de mulţi ani îi venea greu să n- 
o facă. 


În acest caz anume, existau două motive pentru care i se 
părea deosebit de important să-şi ajute prietenul mai 
tânăr. În primul rând, ştia de cât timp pusese Maloof ochii 
pe depozitul de bani din Västberga. Era o şansă ca acesta 
să-şi împlinească un vis de-o viaţă. Pe de altă parte, se 
simţea vinovat pentru că-l făcuse să-şi piardă timpul cu 
sacii antifurt albaştri. 


Avusese nevoie de ceva timp ca să-l găsească pe Manne 
Lagerström, dar faptul că în Muntenegru existau piloţi de 
elicopter păruse evident de la bun început. 


Teribilul război civil din Balcani făcuse ravagii de-a lungul 
ultimului deceniu din secolul XX. Nedreptăţile istorice 
fuseseră ispăşite sau amplificate, iar lumea largă fusese 
luată prin surprindere de ura pe care foştii vecini o 
manifestau unii faţă de ceilalţi. Încă de la început, unul 
dintre unchii lui Zoran Petrovic îl sfătuise: „Câte zile ai, să 
te ţii departe de politică”, şi exact asta fusese atitudinea 


pe care o adoptase. Încercase cât mai mult timp posibil să 
nu aibă nici o poziţie în chestiunile care nu aveau răspuns. 
Continua să se prezinte drept „iugoslav” şi, cu timpul, 
devenise un diplomat abil într-un conflict care cerea ca 
toată lumea să aleagă o tabără. 


În timpul războiului din anii '90 intrase în contact cu nişte 
oameni care acum aveau funcţii înalte atât în Serbia, cât şi 
în Muntenegru. Oamenii care, pe vremea aceea, îşi 
făcuseră de cap în pădurile bosniace erau acum însărcinaţi 
cu cheltuielile pentru infrastructură, acordarea de 
autorizaţii de construcţie şi repartizarea bugetului. Pe 
vremea aceea minaseră pilonii podurilor, îmbrăcaţi în 
uniforme zdrenţuite. Astăzi purtau costume şi cravate, 
erau înconjurați de avocaţi şi economişti şi le întindeau 
capcane politice adversarilor. 


Zoran Petrovic îi sunase pe mai mulţi dintre aceşti oameni 
ca să le ceară ajutorul, şi aşa aflase despre Filip Zivic - un 
om care chiar atunci, în clipa în care ceasul bătu ora opt, 
intră în încăpere. 


Petrovic îşi dădu seama imediat că el era. 


Zivic era un bărbat scund, cu părul des şi o barbă 
compactă şi neagră. Purta un costum bine croit, şi nimic 
din aspectul lui nu trăda pilotul sau fostul soldat. Unchiul 
lui Petrovic îl cunoscuse pe tatăl lui Zivic, şi un prieten de- 
al lui din copilărie era căsătorit cu una din surorile lui Zivic. 


Bărbatul avea o prezenţă calmă. Făcu câţiva paşi spre bar 
şi privi în jur. Când Petrovic ridică mâna, Zivic se apropie 
de masă şi se aşeză. Se uită la paharul lui Petrovic. 


— Apă, sau votcă? întrebă el. 


— Apă, răspunse Petrovic. Călduţă. 

Zivic râse. 

— Am auzit că ăsta e semnul tău distinctiv. 
— M-ai verificat? întrebă Petrovic. 


— Bineînţeles, zâmbi muntenegreanul. Şi presupun că tu 
ai făcut la fel cu mine. 


Petrovic aprobă din cap. 


— Am primit rezumatul, continuă Zivic, şi mi se pare 
interesant. Poţi conta pe mine. 


Petrovic simţi o încredere imediată faţă de pilotul de 
elicopter, care comandă şi el un pahar cu apă, de data 
asta carbogazoasă, cu gheaţă şi lămâie. 


— Dar am câteva întrebări, adăugă acesta. 


Seara se prelungi, şi Zoran Petrovic spuse, cu reticenţă, 
mai mult decât avusese de gând. Filip Zivic supravieţuise 
războaielor din Balcani deoarece nu lăsase nimic la voia 
întâmplării. Puse întrebări şi apoi alte întrebări rezultate 
din acestea - atât aşteptate, cât şi neaşteptate. Petrovic le 
răspunse cât de bine putu. 


Potrivit lui Zivic, aterizarea pe acoperişul unei clădiri la 
miezul nopţii nu era deloc o problemă. Putea să pară 
dificil, însă chiar şi în cazurile normale, elicopterele 
aterizau pe ceva numit „cărucior”, o placă de metal pe roţi 
care nu era mult mai mare decât elicopterul însuşi, şi 
considerabil mai mică decât acoperişul unui depozit de 
bani. 


Nu, Zivic era mai preocupat de alte lucruri. Era Petrovic 
sigur că poliţia suedeză nu avea să-şi ridice elicopterele în 
aer? Era cu adevărat posibil ca jaful să fie întreprins în 
zece minute? Şi nu exista riscul ca poliţia să deschidă 
focul? 


A 


Zivic nu fu mulţumit decât după ce Petrovic îi oferi 
răspunsuri lungi şi detaliate. 


La miezul nopţii, cei doi bărbaţi reuşiseră în sfârşit să 
acopere toate detaliile, iar Zivic înţelesese exact ce i se 
cerea. 

— Bine, spuse el. Şi când trebuie să fac asta? 


— Discutam despre cincisprezece septembrie, cel târziu, 
răspunse Petrovic. 


— De ce atunci? 

Curiozitatea pilotului îl făcu să ofteze. 

— În parte, din cauza zilei din săptămână. Trebuie să fie o 
anume zi de lucru. Şi în parte, ca să avem suficient timp să 
pregătim totul. In iulie şi jumătate din august, Suedia 
încetează să funcţioneze... 


— E mult până în septembrie. Pot să fiu sigur că n-o să vă 
răzgândiţi? 


— Chestia asta o să aibă loc, îl asigură Petrovic. 
— Îmi dai cuvântul tău? 


— Pot să-ţi dau ceva mai mult de atât. 


Petrovic îşi scoase carnetul de cecuri muntenegrean. Găsi 
un stilou în buzunarul interior şi completă un cec de 20 
000 de euro. Îl rupse şi i-l întinse lui Zivic, care privi uimit 
foita de hârtie. 


— Nu e nevoie de asta, dacă îmi dai cuvântul tău, spuse 
pilotul. 


— Cele două nu se exclud, zâmbi Petrovic. 


Se ridicară şi-şi strânseră mâinile. 

Antena de pe turnul radio Kaknäs sclipea leneş în 
depărtare. Licărul ei alb şi difuz dispărea în noapte, 
estompându-se pe cerul albicios. Căprioarele care în 
timpul zilei se ascundeau printre copacii din Djurgården 
cutreierau noaptea pe câmpurile uscate, încrezătoare că 
nu vor fi găsite nici de câini, nici de oamenii ieşiţi la 
plimbare. lar pe plajele de lângă Hundudden, lebedele se 
odihneau la marginea apei, în vreme ce gâştele canadiene 
cu piept alb moţăiau pe lângă poteci. 


Explozia sfâşie aerul liniştit. 


Maşina era în parcarea ascunsă în spatele fostei şcoli de 
echitație de lângă Djurgârdsbrunn. În timpul iernii, zona 
era folosită mai mult ca loc de depozitare pentru plugurile 
de zăpadă, iar vara, doar de câte un taximetrist care 
trebuia să dea curs unei nevoi subite. 


Parbrizul zbură din ramă şi zeci de mii de cioburi de sticlă 
ca nişte cristale se abătură asupra betonului şi pădurii. O 
flacără roşu cu galben ţâşni în sus atunci când benzina din 
motor se aprinse, iar capota smulsă din balamale zbură 
peste parcare într-un larg arc de cerc. Ateriză câţiva metri 
mai încolo, cu un zăngănit jalnic. 


— Căcat, bombăni Michel Maloof trecându-şi mâna prin 
barbă. 


— Aşteaptă, spuse Niklas Nordgren. 


Stăteau la marginea pădurii, la vreo cincizeci de metri 
distanţă, privind cum benzina aprinsă se scurgea de sub 
maşină, formând un şir de flăcări care încălzeau 
combustibilul din rezervor. Peste câteva clipe, focul de la 
motor se stinse la fel de brusc pe cât izbucnise. 


— Aşteaptă, repetă Nordgren. 


Cuvintele lui fură urmate de o a doua explozie, mai 
puternică, atunci când flăcările ajunseră în sfârşit la 
rezervor, probabil prin ţeava de eşapament sau pe 
dedesubt. 


Maloof se lăsă instinctiv în genunchi. Bucăţi de maşină 
zburau prin aer, aterizând peste tot în jurul lor: rame de 
parbriz, piese electronice, numere de înmatriculare şi 
piese din metal. După ce totul luă sfârşit şi reveni tăcerea, 
umplutura de spumă a scaunelor continuă să plutească 
încet prin aer. 


— Căcat, spuse Maloof din nou. 


Nordgren îşi scoase telefonul şi-i explică: 


— Chestia interesantă atunci când foloseşti un telefon e că 
poţi fi absolut oriunde. De cealaltă parte a lumii, dacă aşa 
vrei. Nu trebuie decât ca cineva să pună al doilea telefon 
lângă accelerator sau, mai bine, în compartimentul 
motorului, apoi apelezi numărul respectiv de pe primul 
telefon, astfel comandând  detonarea. În secunda 
următoare explodează. 


— Căcat, spuse Maloof a treia oară. 
Era sincer impresionat. 
— La ceva de genul ăsta te gândeai? întrebă Nordgren. 


Încă nu ştia exact ce plănuia Maloof. începea să 
suspecteze o lovitură de amploare, dar învățase să nu 
pună întrebări, nici măcar prietenilor lui apropiaţi. Până 
acum, Maloof voise doar să afle cum se puteau folosi 
telefoanele mobile pentru detonarea bombelor de la 
distanţă. Asta era motivul călătoriei lor la Djurgården. 


Din perspectiva lui Maloof, păstrarea secretului nu avea 
legătură nici măcar cu neîncrederea, ci cu respectul. Jaful 
din Văstberga era încă în etapa planificării, iar a-i crea 
aşteptări lui Niklas Nordgren însemna să-i facă un 
deserviciu. Existau puţini oameni în care Maloof avea atât 
de multă încredere. 


— Aşa e mai bine, răspunse Maloof. Mult mai bine. 
Nordgren zâmbi. 


Cei doi bărbaţi priviră lung maşina distrusă. Semăna mai 
mult cu un schelet în flăcări. 


— Mergem? 


— Mai întâi trebuie să stingem focul, spuse Nordgren. 


Se duse să ia un extinctor din maşina pe care Maloof o 
parcase lângă fostele grajduri. 


În timp ce traversau podul Lidingö, atât soarele, cât şi luna 
se vedeau pe cerul albicios de vară. Maloof se simţea 
satisfăcut. Excursia lor la Djurgården demonstrase încă o 
dată competenţa excepţională a lui Niklas Nordgren. Tipul 
se ridica întotdeauna la înălţimea aşteptărilor. Nu ieşea în 
evidenţă, dar ştia mai multe decât majoritatea oamenilor 
despre aproape orice. Maloof nu regretase niciodată că-l 
înregistrase în lista lui de contacte drept „100%”. Se 
cunoscuseră cu cinci ani în urmă, atunci când fuseseră 
arestaţi amândoi pentru comiterea aceluiaşi jaf. 


În momentul acela, Maloof deja nu mai ştia de câte ori 
fusese aruncat într-o celulă strâmtă a arestului din 
Kronoberg. Pentru Nordgren fusese prima oară. Il 
arestaseră la muncă. II duseseră cu maşina la 
Kungsholmen, încătuşat, îi făcuseră formalităţile, îi luaseră 
mostre de ADN şi amprentele, apoi îl lăsaseră să petreacă 
câteva nopţi pe un pat rahitic cu saltea de paie, înainte de 
a-l trimite acasă. Se dovedise că Nordgren nu avusese 
nimic de-a face cu jaful pentru care Michel Maloof fusese 
condamnat la doar câteva luni după aceea. 


Astfel că, atunci când doi poliţişti în uniformă bătuseră la 
uşa lui Niklas Nordgren din Lidingö, câteva zile mai târziu, 
el presupusese că era o simplă neînțelegere. 


— Nu, protestase el. Am fost deja exonerat în ancheta aia. 
Poate că nu v-aţi adus la zi informaţiile? 


— Bineînţeles, rânjiseră poliţiştii. 


În timp ce Nordgren o liniştea pe Annika, spunându-i că 
avea să se întoarcă până la ştirile de seară, agenţii îl 
aşteptaseră în hol. 


Aveau să treacă cinci ani până ca Nordgren să stea din 
nou pe canapeaua din faţa televizorului. 


În Suedia, tot ADN-ul găsit la locul comiterii unor 
infracţiuni este înregistrat şi arhivat, iar procedura 
standard presupune verificarea bazei de date la orice nouă 
investigaţie. Întâmplător, mostrele genetice ale lui Nicklas 
Nordgren făcuseră computerele de la secţia de poliţie să 
pâlpâie ca nişte automate de jocuri atunci când se câştigă 
potul cel mare. 


Se dovedise că ADN-ul lui Nordgren corespundea cu acela 
găsit la scena unui jaf bancar comis în urmă cu patru ani la 
Sollentuna. Corespundea de asemenea unui jaf de la 
Mörby, din urmă cu doi ani. Şi unui atac asupra unui oficiu 
poştal din Sundbyberg din 2001. Ca şi unui jaf de lao 
bijuterie din Ostermalm, la un an după aceea. 


Hazardul făcuse ca Niklas Nordgren să primească tot 
atâţia ani de închisoare ca şi Michel Maloof. După 
eliberare, era aproape ca şi cum fuseseră prinşi împreună. 
Începuseră să se întâlnească din ce în ce mai des. 


Contagioasa atitudine pozitivă faţă de viaţă a lui Maloof, 
bonomia şi loialitatea lui evidentă se potriveau bine cu 
curiozitatea meditativă a lui Nordgren. Pe deasupra, 
împărtăşeau o trăsătură de caracter fundamentală: 
amândoi priveau mereu înainte, niciodată înapoi. 


Maloof coti la dreapta după pod şi merse mai departe pe 
Södra Kungsvägen, spre Larsberg. Parcă la două străzi 


distanţă de locuinţa lui Nordgren, apoi o luară pe jos prin 
noaptea caldă de vară. Era puţin înainte de miezul nopţii, 
nu se zărea nici un trecător. 


— Ştii... dacă vrei, spuse Maloof, ai putea să te bagi şi tu. 
Aşa am fi patru. Am împărţi totul la patru. 


— Da? făcu Nordgren. Cât de mare e treaba asta? 

— Păi... Maloof ştia că, oricât l-ar fi înflorit, planul tot părea 
nebunesc. Avem de gând să... aterizăm cu un elicopter pe 
un depozit de bani de lângă o secţie de poliţie şi să luăm 
câteva sute de milioane. 

Apoi râse. 

— Serios? 

— Da, da. 

Nordgren îşi privi prietenul în ochi. 

— Mă bag. 

— De asta avem nevoie de telefoanele tale cu exploziv, 


zise Maloof. Ca să împiedicăm elicopterele poliţiei să 
decoleze. 

La nouă dimineaţa, Sami deschise încet uşa de la dormitor. 
Karin se trezise de la cinci. 


— leşim afară puţin, îi şopti, referindu-se la el şi la John. 


Copilul adormise cu sânul lui Karin în gură. Ea se desprinse 
încet. 


— Nu eo problemă, nu-i aşa? 
În vocea ei se simţea o uşurare inconfundabilă. 
— Dormi câteva ore, spuse Sami blând. 


— Pentru ca laptele să aibă timp să se îngroaşe şi să-l 
adoarmă după-amiază, şopti ea ironic, fără să deschidă 
ochii. 


— Copiii sunt minunati, răspunse el cu un zâmbet strâmb. 
Închise uşa la loc, încet. 


John aştepta pe podeaua din hol. Când Sami îl ridică, 
puştiul râse. Era un copil fericit. Potrivit părinţilor lui, 
vorbea deja, chiar dacă nici măcar bunica lui nu înţelegea 
zgomotele pe care Sami le interpreta drept „mami”, „tati”, 
„pat” şi „om”. 


De fapt, era cam greu ca să mai poată fi purtat în braţe, 
dar lui îi plăcea asta, şi Sami se simţea mai liber fără 
cărucior. In plasa atârnată pe umăr pusese terci de ovăz şi 
scutece de rezervă, la care adăugase şi o pătură. În ajun, 
vara îşi  întinsese  îmbrăţişarea caldă deasupra 
Stockholmului, însă buletinul meteorologic de dimineaţă 
anunţase că frontul de aer cald avea să se întrerupă timp 
de câteva zile. Cel puţin nu aveau nevoie de salopetă, iar 
pentru asta Sami era recunoscător. 


Merse pe Högbergsgatan cu John în braţe, dar în timp ce 
cotea pe Götgatan îl copleşi pe neaşteptate senzaţia că 
era urmărit. 


Trotuarele erau aglomerate. Trecuse o săptămână din 
iulie, oamenii încă nu plecaseră în vacanţa de vară. Sau 
poate că ăsta era motivul pentru care toată lumea părea 
atât de stresată, se gândi Sami. De-a lungul a patru 
săptămâni de vară pline de ploaie măruntă, pasiunile 
trebuiau să se reaprindă, relaţiile cu copiii să fie refăcute, 
cărţile să fie citite, prietenii să se întâlnească, iar gardul să 
fie răzuit şi apoi vopsit. In august, când venea în sfârşit 
vremea întoarcerii la lucru, aveai senzaţia că ieşi anevoie 
pe uscat după ce ai înotat prin apele agitate ale 
concediului. 


Ajunseră în Medborgarplatsen. Sami o luă rapid spre staţia 
de metrou şi cobori scările în fugă. Odată ajuns în 
subteran, întoarse capul. Cel puţin câţiva oameni din spate 
păreau să se grăbească la fel de tare ca el. 


De pe peron urcă în metroul de Hagsätra, care tocmai 
oprise în staţie. Insă, chiar înainte ca uşile să se închidă, 
sări înapoi pe peron. John, aflat în braţele lui, râse fericit. 
Saltul din vagon i se păruse probabil o aventură 
extraordinară. 


Nimeni altcineva nu urmă exemplul lui Sami. 


Traversă peronul. Potrivit ecranelor, până la metroul spre 
Akeshov mai erau două minute. Când acesta opri în staţie, 
Sami repetă manevra. Urcă înăuntru, aşteptă câteva 
secunde şi apoi sări iar pe peron. Nevăzând pe nimeni care 
să facă la fel, urcă la loc. John râse tare şi gâlgâit. 


Luară un metrou spre gara centrală. Sami urcă în goană 
până în stradă, doar pentru a lua scara rulantă înapoi spre 
magistrala albastră. 


Era destul de sigur că se înşelase. 
Nu-l urmărea nimeni. 


Totuşi, spre amuzamentul fiului său, repetă trucul cu saltul 
pe peron în metroul spre Hjulsta. 


Sami Farhan umblase prin suburbiile sudice ale 
Stockholmului în copilărie, dar cele din nord îi erau mai 
puţin familiare. Când ieşi în sfârşit din staţia Rissne, între 
Sunbyberg şi Rinkeby, la început o luă în direcţia greşită. 
Mergea spre clădirea Shurgard, un depozit unde 
particularii puteau să închirieze o magazie întunecoasă în 
care să încuie ceea ce nu voiau să folosească, să arunce 
sau să vândă. 


Copilul de un an aproape adormise în timpul călătoriei cu 
metroul, dar când ieşiră la aer proaspăt deschise ochii, 
părând pe punctul de a începe să protesteze. Însă atâta 
timp cât era dus în braţe nu avea mari motive de 
nemulţumire, aşa că îşi păstră buna dispoziţie. 


Ar fi trebuit să ajungă în cinci minute, dar Sami avu nevoie 
de cincisprezece. În cele din urmă găsi locul. Îl depistă de 
la distanţă pe albanezul care stătea pe un taburet în faţa 
intrării în clădirea cea nouă. Era un bărbat destul de masiv 
care, sub toată acea grăsime, era mai musculos decât 
majoritatea oamenilor. Mâinile şi braţele îi erau pline de 
tatuaje, iar pe gât, deasupra gulerului tricoului, nişte 
flăcări verzi se întindeau spre vârfurile urechilor. 


La apropierea lui Sami, albanezul se ridică alene de pe 
taburet. Nu aruncă nici o privire către copil. 


— Poţi intra, spuse el. 


Clădirea era întunecoasă, dar printr-o uşă din capăt intra 
nişte lumină. Sami văzu în birou alţi doi oameni. Arătau 
exact ca bărbatul care fusese pus de pază afară, ceea ce 
nu era de mirare, se gândi el, pentru că erau fraţi. Nu mai 
făcuse afaceri cu ei, dar tocmai asta era ideea. Să nu 
folosească nici una din cunoştinţele lui obişnuite. 
Incăperea era aglomerată şi murdară, iar calculatoarele 
semănau cu cele produse de IBM în anii '90. 


— Pe aici, spuse unul dintre ei. 


Se ridică greoi de pe un fotoliu de catifea verde-închis din 
care ieşea căptuşeala. 


Sami îl urmă pe coridor, pe nişte scări întunecoase şi pe 
lângă un lung şir de uşi încuiate. Nu se vedea nici ţipenie 
de om. Poate că fraţii închiriau întreaga clădire? 


Albanezul se opri în faţa penultimei uşi, o descuie şi 
aprinse lumina. 


— Uită-te pe aici şi spune-mi ce vrei. 


Sami intră în cameră. Semăna atât cu o sală de expoziţii, 
cât şi cu o cămară. Puşti-mitraliere şi arme de foc mai mici 
erau expuse pe nişte cutii de lemn, în acelaşi mod în care 
vedeai tenişii la ofertă de la ICA Maxi. Sami atinse absent 
câteva arme cu mâna stângă; cu dreapta îl ţinea pe John. 


Albanezul se apropie de el. 


— Aici avem şi câteva noi, dacă vrei... Dar... ce naiba e 
mirosul ăsta? 


— Ce vrei să spui? întrebă Sami indiferent. 
— Nu simţi? se răsti albanezul. Miroase a căcat. 


În timp ce urcau scările, Sami auzise succesiunea de 
pârţuri şi simţise căldura pe braţ. Se gândise că asta mai 
putea aştepta. 


— Aşteaptă-mă o clipă, zise el. Trebuie să fac ceva. 
Repede. 


Înainte ca albanezul să apuce să răspundă, Sami o luase 
spre ieşire. Cobori scările în fugă, ieşi din clădire şi dădu 
colţul. Îl puse pe John pe spate în iarbă, scoase pătura şi 
şerveţelele umede din plasă şi schimbă scutecul cu 
îndemânare. Pe drumul de întoarcere spre albanez şi spre 
armele automate, găsi un coş de gunoi de lângă un 
automat de bilete şi aruncă scutecul folosit. 


Băiatul râse în timp ce tatăl lui urca scările în fugă. 


Sami alese un Kalaşnikov tradiţional pe care ştia că era în 
stare să-l mânuiască, apoi arătă spre câteva pistoale şi citi 
de pe lista pe care i-o dăduse Maloof, conţinând cerinţele 
lui Niklas Nordgren. 


— Hai să facem aşa, spuse albanezul. Data viitoare când 
vii aici, aduci mălaiul. Îţi dăm cheia de la una din magazii. 
Lucrurile pe care le-ai cerut o să fie înăuntru. Poţi să le 
ridici când vrei, apoi laşi cheia în broască după ce termini. 
Bine? 


August 

Într-o luni de la începutul lui august, Niklas Nordgren 
instală un aparat de aer condiţionat la un magazin din 
Sigtuna, apoi o luă spre aeroportul Arlanda, care era la 
doar cincisprezece minute de mers cu maşina. 


Aeroporturile erau ţinte sensibile, cu un grad înalt de 
securitate şi păzite non-stop. Poliţia îşi avea sediul într-una 
din clădirile de lângă terminalele principale, dar 
indicatoarele şi clădirea însăşi erau mai impresionante 
decât personalul efectiv. Reprezentanţii legii de la Arlanda 
nu se remarcau nici prin nivelul pregătirii, nici prin 
armamentul pe care-l deţineau; munca lor implica de 
obicei doar prinderea sau evacuarea scandalagiilor în 
vacanţă care încercau să-şi înece frica de zbor în alcool. 
Ameninţările teroriste şi ponturile despre traficanţii de 
droguri erau gestionate de alte unităţi ale poliţiei din 
Arlanda. 


Nordgren găsi un loc în parcarea multietajată de lângă 
Terminalul 5, apoi străbătu pasarela de sticlă spre şirul de 
taxiuri în aşteptare. O luă la stânga spre Sky City, care 
făcea legătura dintre terminalele internaţionale şi cele 
interne. Aici găsi biroul de informaţii. 


O femeie tânără care mesteca gumă îşi ridică iritată 
privirea din carte. Avea părul vopsit roşu şi un piercing 
într-o sprânceană. 


— Scuzaţi-mă, spuse Nordgren, privind-o din umbra 
cozorocului şepcii. Doar o întrebare rapidă. Unde pot găsi 
baza elicopterelor poliţiei? 


— Baza de elicoptere? murmură femeia, căutând cu 
degetul mijlociu în tabelul de pe ecranul computerului din 
faţa ei. 


Atât Michel Maloof, cât şi Niklas Nordgren folosiseră, 
fiecare în felul lui, internetul, site-urile poliţiei, Flashback şi 
alte forumuri ca să afle unde-şi aveau baza elicopterele 
poliţiei. 


Nu avuseseră succes, nu găsiseră un singur pai de care să 
se poată agăța. 


Nordgren ştia foarte bine că îndrăzneala e ceva ce un 
infractor trebuie să folosească cu chibzuinţă. Insă uneori e 
cea mai bună metodă, iar în clipa aceasta el era dispus să 
meargă mai departe ca de obicei. 


— Nu, nu o găsesc, îi spuse în cele din urmă femeia. Dacă 
mă lăsaţi o secundă, sun la poliţie să întreb. 


Nordgren încuviinţă din cap recunoscător. 


— Bună, zise ea în receptor. Sunt Sophie de la biroul de 
informaţii din Sky City. Am o întrebare despre elicopterele 
poliţiei. Au baza aici pe undeva? La Terminalul 3? 


Continuă să mestece gumă în timp ce asculta răspunsul. 
Apoi îi mulţumi persoanei de la celălalt capăt al firului, 
închise şi-l privi pe Nordgren. 


— Nu, poliţia n-a avut niciodată elicoptere aici. De fapt, la 
Arlanda sunt foarte puţine elicoptere. Mi-au zis că nu-s 
siguri, dar că ar trebui să încercaţi la Tullinge. 


— La Tullinge? Aşa a spus poliţia? 
— Asta au spus, confirmă femeia. 


Apoi îşi pierdu orice interes şi reveni la cartea ei. 


* 


Trei zile mai târziu, Michel Maloof stătea pe locul din 
dreapta al maşinii lui Niklas Nordgren, privind cum cădea 
ploaia peste Tumba. Muzica non-stop de la radio oferea 
acompaniamentul perfect. 


— Mie tot nu-mi vine să cred, spuse Maloof. 
— A fost o surpriză, aprobă Nordgreen. Dar una bună. 
— Eu tot nu pot să cred. Eşti sigur? Absolut sigur? 


Nordgren era cât se poate de sigur. Avea mai multe 
cunoştinţe în poliţia din Stockholm, şi nici una din ele nu 
putuse să-i spună unde se afla hangarul elicopterelor 
poliţiei. Însă cu toţii susțineau că în capitală era postat un 
singur elicopter. 


— Au un elicopter în Norrland, îi explică Nordgren lui 
Maloof, unul la Malmö, unul la Goteborg şi unul la 
Stockholm. Pare ciudat, dar... Atunci când zboară pe 
deasupra oraşului îl vede toată lumea, şi ei îl învârt de 
câteva ori pe zi, ca noi să credem că sunt mai multe. Se 
pare că uneori împrumută unul din Göteborg. Dacă au 
nevoie de el pentru un motiv anume. Dacă avem ghinion. 


Maloof încuviinţă din cap. Dacă aşa spunea Nordgren, 
atunci aşa era. 


— Doar un elicopter... totuşi, e foarte ciudat. 


Ajunseră la Tullingen şi cotiră spre singura pistă a 
vechiului aeroport, ca să arunce o privire în jur. 


— Dar tu nu crezi că e aici, nu? întrebă Maloof. 


— Nu, spuse Nordgren. Sunt destul de sigur că nu. Dar nu 
ştii niciodată. Se pare că de ani de zile poliţia mută 
elicopterul dintr-o parte în alta. Nu ca să fie deştepţi; pur şi 
simplu se pare că nu-l vrea nimeni. 


— De ce nu-l vrea nimeni? se miră Maloof. 


— Habar n-am, zise Nordgren. Dar asta nu ne ajută. 


* 


În aparență, cei doi bărbați erau foarte diferiți: libanezul, 
prietenos şi mereu zâmbitor, cu părul des pomădat şi 
barbă perfect îngrijită, şi suedezul, introvertit, posac şi 
spân. Copilăriseră aproape unul de celălalt, între Vårby 
gård, unde trăia familia Nordgren, şi Fittja lui Maloof nu 
era mai mult de un şut bun pe poartă, şi nici unuia nu-i 
prea plăcuse şcoala. Dar în timp ce Nordgren îşi 
descoperise pasiunea pentru sporturile extreme, Maloof 
rămăsese la postul lui de fundaş central în echipa de 
fotbal, ceea ce reflecta bine personalităţile lor. 


Nevoia de companie a lui Niklas Nordgreen era limitată. 
Mai interesat de circuitele electronice decât de relaţiile 
umane, studia lumea din jurul lui cu o privire întrebătoare 
de la adăpostul şepcii pe care o purta permanent. Nu voia 


să se eticheteze singur drept pesimist, însă ideea de 
fericire nu i se păruse niciodată limpede. Uneori părea să 
nu se împace cu imaginea de sine, şi activitatea pe care şi- 
o alesese nu era dintre cele mai constructive. 


Michel Maloof era altfel. Îi plăcea mai mult soarele decât 
ploaia, fotbalul decât hocheiul, prefera soluţia problemei. 
Nu era genul de om care să-şi îngreuneze singur viaţa. 
Părinţii lui Maloof erau amândoi creştini şi-şi obligaseră 
copiii să meargă la biserică la intervale regulate. Însă 
credinţa creştină nu reuşise niciodată să prindă rădăcini în 
inima lui Maloof, iar fraţii lui erau convinşi că asta se 
datora orientării lui budiste. Capacitatea lui de a suporta 
nedreptatea, de a rămâne indiferent la provocări, de a 
zâmbi în faţa prostiei, în loc să se enerveze, era de-a 
dreptul miraculoasă. Dalai Lama susţinea că drumul spre 
fericire se parcurge prin înlocuirea fiecărui gând 
înverşunat sau negativ cu unul pozitiv sau frumos. Exact 
acesta era modul în care îşi ducea viaţa Maloof. 


Singura lui problemă erau banii. 
Nu avea destui. 


însă el n-ar fi putut să spună ce însemna acest cuvânt - 
„destui”. 


Familia lui Maloof, cei patru fraţi şi părinţii care aveau o 
căsnicie fericită, erau temelia trainică a vieţii sale. Graţie 
puterii însumate a familiei, copiii reuşiseră să treacă doar 
cu vânătăi uşoare prin sistemul şcolar suedez şi să se 
afirme în societatea pe care părinţii lor şi acum o 
înțelegeau adesea greşit. Toţi în afară de el. lar motivul 
era acela că nu reuşise să definească niciodată cuvântul 
„destui”. 


Până şi căsnicia de aproape patruzeci de ani a părinţilor lui 
Niklas Nordgren supravieţuise presiunilor sub care se 
prăbuşiseră multe din relaţiile prietenilor lor. Niklas nu 
nutrea acelaşi sentiment de apartenenţă la turmă ca 
Maloof; avea doar o soră, dar şi ea, şi părinţii lui se 
ţinuseră mereu departe de viaţa pe care ajunsese el s-o 
ducă. 


Infracţionalitatea fiului lor îi şocase pe soţii Nordgren, după 
cum isprăvile lui Michel descumpăniseră întregul clan 
Maloof. Cu toate acestea, cei doi primiseră tot sprijinul, 
atât la prima arestare, când sunaseră disperaţi din arest 
ca să ceară ajutor, cât şi atunci când, încălcându-şi 
promisiunile de a se cuminţi şi ajunseseră să sune a doua, 
a treia şi a patra oară. Mamele lor zdrobite şi taţii 
îngânduraţi aşteptaseră credincioşi în faţa penitenciarului 
în ziua eliberării, pe când fraţii furioşi se dezlănţuiseră 
asupra lor când ajunseseră acasă. 


Atunci când luminile albastre ale poliţiei apăreau în 
oglinda retrovizoare, şi mai rău decât perspectiva 
întoarcerii în celula strâmtă era gândul că urmau să-şi 
dezamăgească iarăşi familiile. 


Spre deosebire de majoritatea infractorilor pe care-i 
cunoscuseră de-a lungul timpului, Nordgren şi Maloof 
reprezentau excepţii în familiile lor. 


lar faptul că prietenia lor se întărise odată cu trecerea 
timpului avea o explicaţie simplă: fiecare se putea 
identifica cu izolarea autodesemnată a celuilalt. 


Ploaia continua să cadă atunci când ajunseră ei; ar fi fost 
dificil să găsească un loc mai pustiu şi mai mohorât. Ideea 
că pe această fâşie minusculă de teren decolaseră şi 


aterizaseră cândva avioane era greu de imaginat. Dădură 
ocol cu maşina de câteva ori, însă nu zăriră nici un suflet 
de om şi nici urmă de hangar pentru elicoptere. 


Maloof oftă şi-şi trecu mâna prin barbă. 
— E puţin... altfel. 
Nordgren râse. 


— Unii oameni merg la pescuit în arhipelag. Noi suntem 
într-un safari de elicoptere, în suburbiile Stockholmului. 


Dar la Tullingen nu exista nici un elicopter de poliţie. 
Înainte să se despartă, îşi împărţiră sarcinile pe Google 
Earth. Nordgren printase districtul Stockholm şi trăsese o 


linie drept prin mijlocul lui. El avea să ia jumătatea de est, 
Maloof, pe cea de vest. 


— Şi ce anume căutăm? întrebă Maloof. 

— Un hangar. Într-o pădure. Suficient de mare pentru 
câteva elicoptere. Cu asfalt în faţă. Nu trebuie să fie la fel 
de mare ca o pistă de aterizare pentru avioane. 


— Sigur, sigur, zâmbi Maloof. Pare mai degrabă ca un 
hangar în carul cu fân. 


— Nu avem de ales, nu-i aşa? replică Nordgren ferm. 


Ploaia, care se îndesise, răpăia pe parbriz în timp ce 
străbăteau Hăâgelbyvâgen înspre Fittja. 

Era trei şi jumătate noaptea, şi nimeni nu avea să iasă pe 
uşa pe care o supravegheaseră începând de la miezul 
nopţii. Caroline Thurn, şefa unităţii speciale de la 
Departamentul de Anchete Criminalistice al Autorităţii 
Naţionale a Poliţiei, renunţase deja de o oră să mai spere. 
Totuşi, decisese să mai rămână. 


Parcaseră pe Karlavăgen, aproape în Karlaplan. Clădirea 
de vizavi funcţiona ca bordel secret pentru ambasadorii 
străini din Stockholm, dar în noaptea aceea nivelul de 
testosteron al diplomaților părea să fie scăzut. 


Thurn se uită spre detectivul inspector-şef Mats Berggren, 
colegul ei din ultimele trei săptămâni, care dormea pe 
locul din dreapta. Avea să-i fie greu să se deprindă cu 
şuieratul care-i ieşea din gât şi cu vibrația sonoră a 
obrajilor lui cărnoşi. Dar până acum Thurn reuşise să 
lucreze bine cu toţi colegii cu care avusese de-a face şi nu 
avea nici o intenţie să dea greş cu Berggren. Respect şi 
răceală, acesta era secretul. 


Thurn nu se împrietenise cu nimeni şi nici nu-şi făcuse 
duşmani. Totul se reducea la profesionalism. Sarcina ei nu 
era să-şi facă prieteni, ci să menţină şi să apere societatea 
democratică suedeză. 


— Mats, şopti ea, scuturându-l ca să-l trezească. Hai să 
renunţăm în noaptea asta. 


Până atunci nu mai întâlnise pe cineva atât de masiv ca 
Berggren. Avea în jur de 150 de kilograme, şi Thurn auzise 


că se lupta mereu cu o dietă sau alta. În mod evident, era 
o luptă inegală. Ea cântărea doar 61 de kilograme, deşi 
avea 1,75 metri. Se abţinea să mănânce dulciuri şi pâine 
albă încă din adolescenţă, chiar dacă acum nu se mai 
gândea să se joace cu mâncarea în farfurie ca să evite 
întrebările curioşilor. 


Thurn nu era genul misionar. Fiecare putea să facă ce 
dorea, iar dacă noul ei coleg nu reuşea să slăbească deloc, 
ea nu avea nici o opinie despre asta. 


— Poate că n-am nimerit noaptea potrivită, zise Berggren. 


Avea o voce aspră pe care somnolenţa o îngroşa şi mai 
mult. 


— Nu e noaptea potrivită, încuviinţă ea. Sau ziua, sau 
data, sau ora? Sau poate că pur şi simplu s-au mutat 
altundeva. 


Berggren murmură ceva nedesluşit, apoi adăugă: 


— Dumnezeule, ce obosit sunt. Doar gândul să mă târăsc 
până acasă... 


Era genul plângăcios, Thurn îşi dăduse seama de asta încă 
din prima zi. 


— Eu stau după colţ, răspunse ea. Dacă vrei, poţi să dormi 
câteva ore pe canapeaua mea, înainte să te duci la 
Hägersten. 


În lumea lui Caroline Thurn era firesc să facă o asemenea 
propunere. Curtoazia îi fusese întipărită încă de când era 
mică; era un reflex, ca respiraţia. In plus, aceste oferte 


amabile nu implicau nici un risc, deoarece răspunsul era 
întotdeauna nu. 


— Da, sigur, spuse Berggren, care nu crescuse în acelaşi 
mediu social. 


* 


Intrară într-un garaj de pe Väpnargatan, după colțul cu 
Strandvägen, şi luară liftul până la ultimul etaj, unde locuia 
Caroline Thurn. Când intră în hol şi privi în jur, Mats 
Berggren trebui să facă eforturi ca să-şi ascundă 
surprinderea. 


Cuvintele care-i apăreau în cap păreau desprinse dintr-o 
reclamă a unei agenţii imobiliare: apartament somptuos, 
în cea mai exclusivistă zonă a oraşului. 


Lumina zorilor arunca un licăr cald prin ferestre, iar 
podeaua cu parchet în zigzag părea să nu se mai termine. 
Totuşi, în timp ce privea în jur, Berggren văzu că 
apartamentul avea nevoie de renovare. Pe tavan erau 
crăpături, deşi era de sperat că se limitau la zugrăveală. 
Cineva începuse să dea jos tapetul galben din hol, însă 
renunţase înainte de a termina, iar parchetul era aproape 
negru pe alocuri. Ceea ce-l impresionă cel mai tare pe 
Berggren fu faptul că apartamentul era aproape complet 
gol. 


— Ai o locuinţă frumoasă, murmură el, fără să ştie ce 
altceva să spună. 


Berggren lucra la Poliţia Criminalistică Naţională doar de o 
săptămână când i se propusese să devină noul partener al 
lui Thurn. Fusese deopotrivă îngrozit şi curios. Thurn avea 


o reputaţie. Păstra distanţa. Era respectată din cauză că 
rareori dădea greş, era abordabilă şi îndatoritoare, şi totuşi 
despre nici unul dintre colegii ei nu s-ar fi putut spune că-i 
era prieten. 


Înaintea primei lor întâlniri, Mats Berggren se 
documentase cu privire la noua sa parteneră. Baza de 
date a poliţiei îi oferise suficiente informaţii. 


Caroline Thurn se născuse pe 16 februarie 1977, deci avea 
treizeci şi doi de ani. Berggren nu descoperi unde crescuse 
sau unde mersese la şcoală, dar trebuia să se fi înscris la 
Academia de Poliţie imediat după liceu, deoarece primise 
un post în poliţia din Stockholm încă din toamna lui 1998. 
După primul an de patrulare, fusese recrutată de un grup 
care pe vremea aceea se bucurase de multă atenţie din 
partea presei şi care făcea parte dintr-un schimb 
internaţional. Berggren şi-l amintea foarte bine; cererea lui 
de a se înscrie în acel program fusese respinsă. 


Acel prim an petrecut în străinătate se transformase 
pentru Caroline Thurn în mai mulţi, dar în 2005 se 
întorsese la Poliţia Criminalistică Naţională. După asta nu 
mai existau informaţii despre activitatea ei. Berggren nu 
trebuise decât să-i întrebe pe noii lui colegi de 
departament ca să-şi facă o imagine. Caroline Thurn era 
un om care lucra zi-lumină şi care nu suporta eşecul. 
Totuşi, toţi cei cu care stătuse de vorbă îl felicitaseră. 
Thurn era genul de persoană pe care vrei s-o ai de partea 
ta. 


Prima oară când se întâlniseră, Berggren fusese şocat. 
După tot ceea ce auzise şi citise despre ea, femeia înaltă şi 
zveltă nu corespundea deloc aşteptărilor lui. Profilul ei, cu 
acel nas îngust ca un cioc şi pomeţii aceia înalţi, era fără 


îndoială ascuţit ca o lamă, dar Thurn se dovedi a fi 
deopotrivă caldă şi empatică. Berggren ar fi mers chiar 
până la a o descrie drept blândă. 


Berggren făcu un pas din hol în cameră. 
— Te-ai mutat de curând? o întrebă. 


Apartamentul de cinci camere se întindea de-a lungul 
străzii Strandvägen, căminul oamenilor bogaţi şi puternici 
din Stockholm, cu panoramă asupra golfului Nybroviken şi 
a cartierului Blasieholmen, de cealaltă parte a apei. Nu 
existau piese de mobilier, covoare, fotografii sau perdele, 
doar podele de lemn scârţâitoare. 


— Hmm, spuse ea în cele din urmă, părinţii mei au 
cumpărat apartamentul ăsta după război. Eu... încă n-am 
apucat să-l amenajez. 


— N-ai apucat? făcu Berggren ducându-se la fereastră. 
Despre care război e vorba? 


— Am o canapea pe care poţi dormi, răspunse ea făcându- 
i semn să se desprindă de priveliştea apelor calme. 


Trecură prin încă două încăperi goale până la o cameră 
mai mică. lnăuntru era o canapea adâncă şi uzată. 


— Locuieşti singură? vru să ştie Berggren. 


Trecuse mult timp de când bărbaţii îşi terminaseră de 
jucat rolul în viaţa lui Caroline Thurn. Nu era o constatare 
amară, Thurn presupunea că experienţa ei în materie de 
relaţii nu era diferită de a altora. Totuşi, luase decizia de a 
locui de una singură. Nu-i plăcea să vorbească despre 


asta. În ochii celorlalţi, a prefera să locuieşti singur 
dobândea întotdeauna dimensiuni politice sau filosofice. 


Acum, în loc să-i răspundă partenerului ei, îl îndemnă: 
— Dormi câteva ore. Ai nevoie de asta. 


— Pare confortabilă, spuse Berggren arătând din cap spre 
canapea şi amintindu-şi brusc cât de obosit era. 


Ea zâmbi. 


— Când te trezeşti poţi să faci cafea în bucătărie. Nu am 
prea multe vase, dar dacă nu găseşti nimic poţi să speli o 
ceaşcă din maşina de spălat vase. 


„Dacă o să găsesc bucătăria”, se gândi Berggren. 


El crescuse împreună cu părinţii lui într-un apartament mic 
de pe Hantverkargatan, în Stockholmul anilor '50 şi '60, pe 
vremea când oraşul era plin de speranţă faţă de viitor şi 
de ceea ce mai târziu avea să se numească „muncă grea 
şi cinstită”. Copilăria lui fusese o luptă. Faptul că era gras 
însemnase că era întotdeauna un intrus. Nu făcea nici un 
sport, nu era invitat niciodată la petreceri. Cum ambițiile 
lui fuseseră întotdeauna mai mari decât aptitudinile, 
învățatul fusese un chin îndelungat. Îşi moştenise 
înflăcărarea şi pasiunea pentru solidaritate şi dreptate de 
la tatăl lui, un muncitor metalurgist care se mutase la 
Stockholm din Falun. De la mama lui, profesoara din 
Kungsholmen, învățase că o societate dreaptă şi 
democratică trebuie să fie construită pe principiul egalităţii 
în faţa legii. De la amândoi învățase să nu se creadă mai 
bun decât ceilalţi. Ştiuse dintotdeauna că avea să devină 
poliţist, iar cele câteva luni dinaintea examenului de 


admitere la Academia de Poliţie fuseseră singura perioadă 
din viaţa lui când reuşise să slăbească puţin. 


Însă nu stătuse niciodată într-o locuinţă mai mare decât 
apartamentul copilăriei. 


— Câţi metri pătraţi are? nu se putu abţine să întrebe. 


— Mai mult decât am eu nevoie, răspunse Thurn. Te 
descurci? 


— Poftim? făcu el. Pleci...? 


— Tocmai mi-am amintit ceva. Vreau să verific dacă există 
vreo altă cale de acces în clădirea de pe Karlavăgen. Prin 
clădirea de alături sau prin garaj. N-am verificat asta. 


— Acum? 
Berggren era şocat. 


— Eu n-am nevoie de prea mult somn. Dar tu culcă-te 
puţin. 


Berggren ştia că ar fi trebuit să protesteze, dar era stors 
de vlagă. În loc de asta, încuviinţă din cap şi se lungi pe 
canapea, care era încă şi mai confortabilă decât îşi 
imaginase. Adormi imediat. 

În timpul celui de-al Doilea Război Mondial, capitala 
Muntenegrului fusese rasă de cele peste şaizeci de raiduri 


aeriene care se năpustiseră asupra oraşului. Părea absurd, 
un fel de exagerare grotescă a importanţei Podgoricei, 
însă de atâtea ori se abătuseră bombardierele asupra 
acelei văi minunate pentru a-şi elibera încărcătura, ca o 
ploaie malefică, asupra oraşului cândva frumos unde se 
întâlneau cele două râuri. 


La sfârşitul războiului nu mai rămăsese nimic. 


Atunci când partidul comunist se apucase să 
reconstruiască oraşul, în anii '50 şi '60, urmase acelaşi 
model de pretutindeni din Europa de Est, creând un fel de 
variantă ieftină a modernismului brutalist. Asemenea 
Stockholmului, Podgorica devenise un oraş în care 
clădirilor nu li se permitea niciodată să se înalțe mai mult 
de cinci sau şase etaje. Dar, spre deosebire de Stockholm, 
Podgorica devenise omogenă, planificată, ieftină şi 
aseptică. 


Filip Zivic, pilotul de elicopter, iubea Podgorica, dar nu din 
cauza frumuseţii oraşului. Aspectul lui general suferise 
multe modificări pozitive în ultimii douăzeci de ani, însă 
Zivic nu avea să joace nici un rol în dezvoltarea capitalei 
din următoarele câteva decenii. 


Abătut, Zivic îşi puse bagajele în portbagajul maşinii. 


— Mergem? îl întrebă soţia lui, care se aşezase deja pe 
locul din dreapta. 


Fiul lor era în spate, concentrat asupra unui joc de pe 
telefon. Din punctul de vedere al băiatului, între 
Muntenegru şi Serbia nu exista nici o diferenţă reală, iar 
gândul acesta îl deprima şi mai tare pe Filip Zivic. 


— Da, spuse el. Să mergem. 


Ministrul Justiţiei din Serbia, Nebojsa Have, presupunea că 
întâlnirea de după prânz avea să implice o nouă negociere 
de un tip sau altul. Dar, spre deosebire de celelalte 
întâlniri pe care trebuise să le suporte în timpul lungilor 
zile petrecute în birourile guvernamentale de pe Nemajina 
numărul 11, o clădire minunată de pe colţ, acum nu mai 
trebuia să se ascundă. Era ministru într-un guvern sârb 
care, dincolo de suprafaţă, se întindea în toate direcţiile şi 
se baza pe compromisuri. 


Auzi o bătaie la uşă, iar peste o clipă apăru unul dintre 
consilierii lui, un tânăr cu spatele drept şi ochii plini de 
ambiţie. 


— Filip Zivic vrea să vă vadă, spuse el. 
— Bine, spuse Have. Roagă-l să intre. 


Have ştia ce fel de impresie lăsa biroul lui cuiva care-l 
vizita prima oară. Plafon de aproape patru metri înălţime, 
cu stucaturi din ipsos, ferestre înalte care dădeau spre 
stradă şi perdele grele de catifea, deschise la culoare. 
Avea un set de fotolii vechi şi un candelabru sclipitor de 
cristal deasupra măsuţei de cafea, iar pereţii erau plini de 
tablouri cu sârbi celebri. Era imposibil să nu fii 
impresionat. 


Filip Zivic îşi făcu apariţia. Prietenia celor doi bărbaţi era 
atât de veche, că suporturile pentru stilouri din aur şi 
covoarele persane nu ar fi trebuit s-o influenţeze; totuşi, 
eleganța biroului îi stârni lui Zivic o reacţie de uimire. 


— Putem sta aici, sugeră ministrul, arătând spre un set de 
fotolii mai moderne de lângă fereastră. 


Se aşezară unul în faţa celuilalt. 


— Am fost puţin surprins de telefonul tău, Filip, începu 
Have. Nici nu ştiam că eşti la Belgrad. 


— Nimeni nu ştie că sunt aici, răspunse Zivic. Dar cred că 
am ceva care ar putea, în sfârşit, să pună capăt 
negocierilor noastre. 

Ministrul Justiţiei încuviinţă din cap fără să spună nimic. 


Have era sigur că în încăpere fuseseră instalate 
microfoane şi presupunea că cel care-l asculta îi dorea 
binele. În acelaşi timp, îşi făcuse obiceiul de a nu rosti nici 
un cuvânt care să poată fi înregistrat şi eventual folosit 
împotriva lui în viitor. La urma urmei, regimurile se 
răsturnau unele pe altele, era practic o tradiţie naţională. 


— Am informaţii despre un jaf, continuă Zivic. Cei implicaţi 
sunt din Muntenegru. Şi toată chestia e... spectaculoasă. 


Nebojsa Have îşi repetă gestul de aprobare. 


— Nu pot să folosesc informaţii bazate pe zvonuri, explică 
el. Am discutat deja despre asta, nu-i aşa, Filip? 


— E ceva mai mult decât zvonuri. 
— Şi jaful ăsta o să aibă loc aici, la Belgrad? 
— Nu. 


— În Muntenegru? 


— Nu, o să aibă loc în Suedia, spuse Zivic. 

— Serios? 

— Nu voiai o ţară UE? 

— Suedia e bună, confirmă Have. Suedia e foarte bună. 


Ministrul Justiţiei era dornic ca ţara lui să se implice în 
cooperarea poliţienească la nivel european, însă mereu se 
punea problema să şi dai, nu doar să primeşti. Ultima oară 
când vorbise cu Zivic despre asta fusese cu peste un an în 
urmă. La momentul respectiv avusese grijă să sublinieze 
că trebuia să fie o tranzacţie de un fel sau altul. 


— Pot să-ţi ofer informaţii detaliate, continuă Zivic. Nu am 
multe nume, dar am tot restul. Cu ajutorul lor, poliţia 
suedeză ar trebui să-şi dea seama unde, când şi cum o să 
aibă loc jaful. judecând după plan, o să fie cel mai mare jaf 
din istoria Suediei. 


Have oftă. 


— Toţi plănuiesc cel mai mare jaf din istorie. Aşa se 
întâmplă mereu. 


— Dar am nevoie de garanţii c-o să-ţi ţii promisiunea. 


Cu un an în urmă, Have îi făcuse o promisiune prietenului 
său din copilărie. Era singurul motiv pentru care pilotul se 
afla astăzi în biroul lui. 


În timpul războiului, Filip Zivic luase parte la unele 
evenimente care-i aduseseră duşmani pe viaţă. Vreme de 
câţiva ani păruse că totul fusese uitat, dar apoi vechile 
ranchiune explodaseră dintr-odată. Nu ştia de ce, dar, de 


un an şi jumătate, el şi familia lui trăiau sub ameninţări 
permanente cu moartea. Zivic îşi obliga soţia şi fiul să se 
mute cel puţin o dată pe săptămână, iar el dormea cu o 
armă pe noptieră. De asemenea, întrerupsese toate 
legăturile cu majoritatea prietenilor şi rudelor. Era mai 
degrabă o modalitate de a-i proteja pe ei decât pe sine 
însuşi. 


Însă acest tip de existenţă nu putea fi susţinut pe termen 
lung. 


În paralel cu asta, ministrul Justiţiei din Serbia - care 
încerca să producă o schimbare reală într-o ţară măcinată 
de corupţie şi de crima organizată - crease primul 
program credibil de protecţie a martorilor. Un program în 
care oamenii puteau avea încredere. În schimbul 
informaţiilor, statul putea să furnizeze o nouă identitate, o 
viaţă nouă sub un nou nume, şi, într-adevăr, părea că 
toate scurgerile din administraţie fuseseră stopate pentru 
moment. 


Deoarece urmărise cariera lui Nebojsa Have încă de când 
intrase în politică, Filip Zivic ştia că asta era şansa lui. 
Ambiţiile şi moralitatea lui Have erau mai mari decât ale 
oricărui alt politician. 


— Nu pot să garantez nimic, spuse acesta acum, cu o 
prudenţă deliberată. Mai ales în condiţiile în care toată 
lumea ştie că suntem prieteni de ani de zile. 


— Vreau să-ţi spun ceva, răspunse pilotul. Dacă eu aş 
avea informaţii atât de unice şi de relevante încât ar putea 
fi folosite ca monedă de schimb în dialogul cu poliţia 
suedeză şi europeană, asta mi-ar asigura un loc în 
programul tău? 


— Bineînţeles, zise ministrul. Nu ai fi tratat altfel decât 
ceilalţi. 


— Bine atunci, spuse Filip Zivic. Omul care plănuieşte jaful 
se numeşte Zoran Petrovic şi locuieşte la Stockholm. Să 
păstrez detaliile pentru poliţia suedeză? 

Era zece şi jumătate atunci când numele Comisarului 
Poliţiei Naţionale apăru pe telefonul lui Caroline Thurn. În 
momentul acela, Thurn bea o cafea la Villa Kâllhagen din 
Djurgården. Cu câteva ore mai devreme descoperise o uşă 
care ducea din garaj în imobilul de pe Karlavägen, dar nu 
conta, deoarece garajul era amplasat de aşa manieră, 
încât ea şi cu Berggren, fără să ştie, îi supravegheaseră 
intrarea în noaptea precedentă. 


Thurn se întorsese acasă ca să descopere că Berggren 
continua să sforăie pe canapeaua ei. Îşi luase hainele de 
alergat şi decisese să dea o tură în jurul Djurgârdenului. Pe 
drumul de întoarcere se oprise pentru un mic dejun lichid 
şi negru. 


Therese Olsson, Comisarul Poliției Naţionale, părea 
agitată. 


— Am primit un pont, spuse ea la telefon. Ni se pare 
extrem de interesant. Vino în faţa Ministerului Afacerilor 
Externe peste o jumătate de oră. 


Thurn confirmă şi închise. 


După asta îl sună pe Berggren, care părea că abia se 
trezise. li transmise ordinele Comisarului Poliţiei Naţionale. 


— Ne vedem acolo, zise Berggren. Şi mulţumesc că m-ai 
lăsat să dorm pe canapea. 


Cum auzea în fundal maşini, Thurn presupuse că Berggren 
plecase deja din apartamentul ei. 


Nu era ceva neobişnuit ca Thurn să fie chemată la întâlniri 
la Ministerul Afacerilor Externe, care-şi avea sediul în una 
dintre cele mai vechi clădiri din Gustav Adolfs torg, chiar în 
centrul Stockholmului. Unul din motivele pentru care se 
constituise Poliţia Criminalistică Naţională era acela de a 
facilita cooperarea cu autorităţile de resort din alte ţări; 
drept rezultat, exista o conexiune firească între cele două 
instituţii. 


În timp ce-şi parca Volvo-ul de serviciu care mirosea a nou 
pe unul din locurile rezervate chiar în faţa intrării în 
clădire, Thurn îi văzu pe cei doi aşteptând pe trotuar. 


Olsson era în uniformă, iar Berggren în aceleaşi haine pe 
care le purtase în ajun. 


Era 20 august, şi de câteva zile căldura verii revenise pe 
Coasta de Est. Cerul era albastru-deschis, sub ceața 
uşoară a unui nor, şi familii de plimbăreţi cu tenişi urâţi se 
sprijineau de  balustradele de lângă apă, făcându-şi 
fotografii cu telefonul, cu Norrbron în fundal. Era abia ora 
unsprezece. Stockholmul de sfârşit de vară era un paradis 
al turiştilor, cu maşini ezitante pe străzi, excursionişti cu 
rucsac la metrou şi hoţi de buzunare omniprezenţi. 


Thurn se dădu jos din maşină. 


— M-ai întrecut, îi spuse lui Berggren cu un zâmbet. 


— Eram imediat după colţ, replică el spăsit, ca şi cum i s-ar 
fi părut neloial să ajungă înaintea ei. 


Berggren ar fi vrut s-o întrebe despre dormitorul ei, dar îşi 
dădu seama că nu era momentul. 


Când se trezise în dimineaţa aceea, o căutase pe Thurn 
prin apartament şi-şi dăduse seama că în nici una din 
camere nu exista un pat. In afara unei uşi încuiate din 
bucătărie, se uitase peste tot. Nu exista nici un dormitor. 


Îşi arătară actele de identitate la recepţie, şi consilierul 
ministrului Afacerilor Externe apăru peste câteva minute. 


— Cărui fapt îi datorăm interesul domnului ministru? 
întrebă Thurn în timp ce urcau pe scările late de piatră 
către etajul unu. 


Olsson făcu un gest nepăsător care indica faptul că ar fi 
vrut să-i explice, dar nu chiar în clipa aceea. Therese 
Olsson, intrată pe deplin în rolul ei profesional, prefera să 
fie acuzată că era plictisitoare decât că nu era clară. Nu 
prin francheţe şi jovialitate reuşeai să ajungi la rangurile 
superioare, demne de invidiat, ale ierarhiei poliţiei. 


Ofițerii de poliţie fură conduşi în camera ministrului, în 
urma consilierului, iar acolo se aşezară pe canapea, 
aşteptând în tăcere. Când apăru oficialul se ridicară în 
picioare. 


Energicul ministru îi salută pe fiecare, strângându-le mâna 
puternic, şi îi rugă să se aşeze. 


— Înţeleg că vom continua cooperarea cu Belgradul? 
spuse el, în timp ce Thurn se întreba dacă dialectul lui 
grosier era motivul pentru care suedeza care-i ieşea din 
gură părea întotdeauna atât de forţată. 


— Aşa e, răspunse Olsson. 


— După cum ştiţi, continuă ministrul, am încă relaţii bune 
cu majoritatea decidenţilor din Balcani. Voiam doar să vă 
spun că dacă aveţi cumva nevoie de ajutor, vă stau la 
dispoziţie. 


— Sunteţi foarte amabil, domnule ministru, răspunse 
Olsson, dar eu cred că stăpânim situaţia. Deşi contactul 
iniţial a fost la nivel ministerial, colegii noştri sârbi i-au 
oferit şi ofițerului nostru de legătură din Belgrad informaţii 
extrem de detaliate peste care se pare că au dat din 
întâmplare. 


— Păi, de obicei când dai peste ceva o faci din întâmplare, 
nu-i aşa? spuse ministrul. 


Berggren  râse, şi ministrul îi aruncă o privire 
recunoscătoare. Caroline Thurn zâmbi din reflex. Nu era o 
admiratoare a vorbelor de duh. Cuprinsă brusc de un val 
de oboseală, închise ochii şi aţipi. Deschise ochii peste 
câteva secunde, fără ca cineva din cameră să-i fi observat 
picoteala. 


Somnul era cel mai mare duşman şi cea mai mare 
provocare a ei. Dormise prost dintotdeauna, dar nu-şi mai 
amintea exact când anume nopţile ei se transformaseră în 
coşmaruri prelungite. La un anumit moment de la sfârşitul 
adolescenţei, bănuia ea. Începuse ca insomnie, 
incapacitatea de a se odihni. Nopțile deveniseră un lung 


chin, iar zilele, o luptă neclară pentru a rămâne trează, 
până când venea momentul să repete întregul proces. 


Încercase tot ce-i trecuse prin cap. Să mănânce mult sau 
foarte puţin seara, să facă exerciţiu fizic sau să evite să 
facă exerciţiu fizic după o anumită oră. Cumpărase saltele 
de diverse durități, umidificatoare şi efecte sonore - ploaie 
şi vânt. Începuse să mediteze şi luase o lungă listă de 
poţiuni şi medicamente prescrise atât de doctorii obişnuiţi, 
cât şi de psihoterapeuţi. Situaţia nu făcuse decât să se 
agraveze. 


Abia după câţiva ani, după ce încetase să se mai lupte cu 
asta şi reuşise să găsească doza potrivită de 
medicamente, zilele ei deveniseră iar suportabile; acum 
nu-şi mai bătea capul să se ducă noaptea la culcare. In loc 
de asta, stătea în întuneric şi-şi lăsa gândurile să vină şi să 
plece fără nici o opoziţie, cu scopul de a economisi cât mai 
multă energie posibilă pentru ziua următoare, când venea 
momentul să funcţioneze iar într-un context social. 


Microsomnul pe care-l detestase în trecut - deoarece 
reprezenta o promisiune mereu încălcată - devenise cel 
mai bun prieten alei. 


Pe de altă parte, ştia că era diferită şi că această diferenţă 
nu era una bună. Atunci când Mats Berggren avea s-o 
întrebe mai târziu unde era dormitorul ei, avea să mintă ca 
de obicei şi să vorbească despre un pat rabatabil ascuns în 
perete. 


Peste treizeci de minute, când ieşiră din biroul ministrului 
Afacerilor Externe, Caroline Thurn şi Mats Berggren nu 
ştiau mult mai multe. Comisarul Olsson repetase la 
nesfârşit că primiseră un pont de mare importanţă. 


Folosise chiar cuvântul „unic”, acesta fiind motivul pentru 
care ministrul de Externe sârb luase legătura cu omologul 
lui suedez. Ca să câştige apreciere politică la cel mai înalt 
nivel. 


Infracţiunea planificată avea să fie cel mai mare jaf din 
istoria Suediei. Şi graţie colegilor din Serbia, poliţia 
suedeză avea dintr-odată o pistă reală, spusese Olsson. 


Dar atunci când Caroline Thurn încercase să afle mai 
multe despre această pistă, Comisarul nu-i răspunsese. Nu 
ştia detaliile, îi spusese ea. Dar ştia că era o şansă unică 
de a arăta crimei organizate din Balcani ce putea să facă 
Poliţia Criminalistică Suedeză, ce putea să realizeze 
cooperarea internaţională. Pentru ministrul Afacerilor 
Externe şi pentru guvern, asta însemna recunoaşterea 
unei datorii de onoare faţă de sârbi. 


— Când mă întorc îl sun pe Björn Kant, spuse Thurn în timp 
ce ieşeau din clădire. Poate c-o să mă pună el la curent. 


Nu-l mai văzuse pe Kant de la arestarea lui Henrik Nilsson 
din una dintre clădirile Hötorget, din urmă cu câteva luni. 
Imediat ce Nilsson ajunsese la Sediul Central al Poliţiei, 
avocaţii şi relaţiile lui se asiguraseră că putea să plece 
liber. Când auzise asta, Thurn se dusese la Djurgården şi 
alergase trei ture de canal, ca să-şi consume furia. Oameni 
precum Nilsson scăpau întotdeauna, chiar dacă la cazul lui 
lucrase cel mai bun procuror suedez. Dacă Henrik Nilsson 
avea să-i mai iasă vreodată în cale, Thurn jurase să-l 
distrugă. 


— Björn Kant nu era disponibil, spuse Comisarul Poliţiei pe 
un ton neutru. Departamentul Internaţional al Procuraturii 
a numit pe altcineva în cazul ăsta. Lars Hertz. 


— Lars Hertz? repetă Thurn, scormonindu-şi memoria. E 
din Goteborg? Nu cred că ştiu cine... 


— Ăsta o să fie primul caz penal al lui Hertz, răspunse 
Therese Olsson. 


Caroline Thurn se opri brusc. 


— Îmi pare rău, dar nu cred că înţeleg. Va trebui să 
cooperăm cu un procuror care nu a mai lucrat niciodată la 
un caz penal? 


— Am auzit că e foarte competent, spuse Comisarul. 


O maşină neagră trase lângă trotuar. Olsson deschise 
portiera neagră şi urcă înăuntru, fără să mai spună nimic. 
Thurn şi Berggren rămaseră în faţa Ministerului Afacerilor 
Externe. 


Thurn era furioasă, dar reuşi să zâmbească uşor. 


— Bănuiesc că rămâne în seama noastră să-i oferim lui 
Lars Hertz un curs scurt de infracţionalitate internaţională, 
spuse ea. 

Michel Maloof vedea printre perdelele pe jumătate trase 
până la terenul de fotbal, autostradă şi, mai în depărtare, 
pădurea deasă. Părea să existe întotdeauna la îndemână o 
cutie deschisă de pizza din ajun, aşa că luă una din feliile 
rămase cărora reuşise să le reziste de la prânz încoace. 


Nu ştia de cât timp se holba la ecranul calculatorului. Ura 
Google Earth. După-amiaza se apropia încet de sfârşit, iar 
el îşi petrecea timpul cu asta. Căuta ceva ce nu avea să 
găsească niciodată. Pe masă, sub cutia de pizza, era harta 
printată pe care i-o dăduse Niklas Nordgren. Maloof o 
împărţise metodic în pătrăţele, însă mai avea de parcurs 
din ea tot atât cât verificase deja. 


Singura lui consolare era gândul că în nordul oraşului, în 
Lidingö, Niklas Nordgren făcea exact acelaşi lucru. 


Era şase şi jumătate seara, trei zile mai târziu, când Michel 
Maloof găsi căruciorul, în timp ce privea lung varianta 
pixelată a realității oferită de Google. De-a lungul 
săptămânii trecute, lumina ecranului şi rezoluţia groaznică 
a imaginilor îi dăduseră dureri de cap, aşa că atunci când îl 
zări prima oară lângă două clădiri mici din mijlocul pădurii 
Värmdö fu sigur că era o vedenie. 


Se lăsă pe spate şi se tot holbă, dar nu putu ajunge la nici 
o altă concluzie: fotografia făcută aleator de un satelit 
american chiar era ceea ce căuta el. 


Elicopterele nu aveau roţi, acesta fiind motivul pentru care 
aterizau pe o placă de metal cu roţi - aşa-numitul cărucior 
- cu ajutorul căruia puteau fi trase, fie cu mâna, fie cu 
ajutorul unui vehicul, şi băgate sau scoase din hangar. 
Obiectul din imaginea neclară din faţa lui semăna perfect 
cu aşa ceva. 


Deschise o nouă fereastră, găsi o imagine cu un cărucior şi 
o puse lângă cea din Google Earth. 


Îl sună pe Nordgren în timp ce se holba la ecran. 


— Hei, ascultă... probabil că poţi să închizi computerul. 
Nordgren nu spuse nimic, dar Maloof îl auzea cum respiră. 
— Vrei să spui că l-ai găsit? 

— Sigur, sigur. 

— Glumeşti. 

— Nu. Da. Nouăzeci şi nouă la sută. 

— Incredibil. 

— Mai verific mâine o dată. Bun. Somn uşor. 

— În sfârşit, oftă Nordgren. 

Myttinge se afla la nord de Värmdö. 


Maloof îl luă pe Sami Farhan din Slussen, puţin înaintea 
prânzului, şi porniră spre Gustavsberg cu Seatul lui gri- 
argintiu. Graţie autostrăzii, avură nevoie doar de puţin 
peste jumătate de oră ca să ajungă la Värmdö, dar apoi 
drumul pe lângă Ängsvik şi Siggesta gård era îngust şi 
şerpuit. Nu existau alte maşini, şi totuşi era greu să ajungă 
la limita de viteză. 


Apoi, dintr-odată, îl văzură. 
Hangarul. 


Era pe marginea drumului, modest şi fără nici un fel de 
aparatură de supraveghere. Gardul din jurul lui era din 
plasă împletită obişnuită. La o curbă a drumului găsiră o 
mică potecă prin pădure; parcară acolo maşina şi se 


întoarseră la hangar, ca să se asigure că găsiseră cu 
adevărat locul căutat. 


Poliţia pusese panouri de semnalizare atât pe clădiri, cât şi 
pe porţi. Existau două hangare mici, şi pe fereastra 
laterală a unuia din ele văzură un elicopter. 


Pe drumul de întoarcere spre oraş, Sami era binedispus. 
— Parcă l-ar ţine într-o căsuţă de păpuşi. 


— Exact, exact, spuse Maloof. 


— O să fie floare la ureche să pătrundem înăuntru cu 


bombele lui Nicke. 


Trecură pe Danvikstull, apoi merseră mai departe pe 


Stadsgârdsleden, unde feriboturile imense îşi aşteptau 
clienţii participanţi la conferinţe. 


— Pot să te duc acasă, spuse Maloof. Nu trebuie să ajung 
nicăieri înainte de ora două. 


— Ai putea să mă laşi mai bine la Sergels torg? întrebă 
Sami. l-am promis lui Karin că trec pe la magazinul de 
cărucioare pentru copii ca să văd dacă au roţi de schimb. 


În timp ce Sami îi explica foarte detaliat funcţia de blocare 
a roții de la căruciorul pentru copii, Maloof o luă pe 
Skeppsbron, pe lângă urâtul castel al Regelui, iar după pod 
merse drept înainte. Parcul Kungsträdgården era de un 
verde luxuriant, frumos chiar şi fără nici un ulm, iar 
oamenii stăteau pe iarba din jurul statuii lui Karl al XII-lea, 
bucurându-se de căldură. Şcolile începuseră deja, însă n-ai 
fi putut să-ţi dai seama de asta; vacanţa de vară părea să 
continue. 


— Dumnezeule, ce plăcut, remarcă Sami privindu-i pe 
adoratorii soarelui care ieşiseră la picnic îmbrăcaţi sumar. 


Cobori geamul de pe partea lui. 


Maloof opri încet în spatele unui autobuz care trăsese în 
staţie. 


— Ce NAIBA! 


Sami era cel care strigase. Complet din senin, iar Maloof, 
care fusese pe punctul de a reporni, călcă frâna. 


— Uite! Ce naiba, UITE! 
— Ce naiba e? 


Maloof simţi un val de frig, urmat rapid de unul de 
adrenalină. 


— El e! strigă Sami, arătând pe fereastră. Turcul! Hassan 
Kaya! E hoţul de creveţi, fir-ar al dracu'! 


Înainte ca Maloof să-şi dea seama ce se întâmpla, Sami 
deschise portiera şi sprintă spre trotuarul celălalt. Un 
Porsche roşu frână scrâşnit, oamenii care tocmai 
coborâseră din autobuz se opriră, arătând cu degetul, dar 
Sami alergă mai departe. 


— NEMERNICULE! răcni el. 


— STAI! strigă Maloof. 

A doua zi, dimineaţa devreme, după întâlnirea de la 
Ministerul Afacerilor Externe, Thurn şi Berggren fură 
convocați la procuratura de pe Ostermalmsgatan. Se 
întâlniră la un magazin 7-Eleven din apropiere, la nouă 
fără un sfert. Fiecare îşi adusese o cafea, iar Berggren nu 
se putu abţine să nu plătească încă cinci coroane pe o 
brioşă. Ca să atenueze această înfrângere, termină brioşa 
înainte să iasă din magazin. Lui Thurn îi veni greu să nu 
întoarcă privirea în timp ce el se mânjea tot. Berggren se 
simţea ruşinat, o înţelegea perfect. 


— Vrei un şerveţel? îl întrebă ea. 
El scutură din cap şi-şi linse degetele lipicioase. 


— Hai să mergem. Sunt curios. Am auzit că e ceva cu 
adevărat impresionant. Ştii, la acelaşi nivel cu Muzeul 
Naţional. 


Berggren se referea la unul dintre cele mai temerare jafuri 
din istoria infracţională a Suediei. Hoţii loviseră cu două 
zile înainte de Crăciun, într-o vineri, exact înaintea 
închiderii, când muzeul era practic gol. Inşfăcaseră trei 
tablouri nepreţuite, nu mai mari decât nişte cărţi poştale, 
două Renoir şi un Rembrandt, şi le îndesaseră sub haine. 
Apoi alergaseră douăzeci de metri până la o barcă aflată în 
aşteptare şi dispăruseră cu ea în întunericul ca smoala de 
pe apele întinse ale Stockholmului. 


Caroline Thurn murmură ceva inaudibil. 


— Ai lucrat la asta, nu-i aşa? o întrebă Berggren. 


Nu voia să pară prea curios. 


— Da. Ali Farhan i-a trimis pe fraţii lui mai mici înăuntru ca 
să fure tablourile. Am lucrat o grămadă de oameni la cazul 
ăsta. N-am fi reuşit niciodată fără FBI. Dar până la urmă i- 
am prins. Şi nu doar pe fraţii Farhan, mai erau mulţi alţii 
implicaţi. Până la urmă au fost condamnaţi pentru tăinuire 
de bunuri furate. 


— Sigur, spuse Berggren, prefăcându-se că-şi amintea 
informaţiile pe care el şi toţi ceilalţi poliţişti le ştiau deja în 
detaliu, dat fiind faptul că despre ancheta ulterioară se 
scrisese aproape la fel de mult ca despre jaful însuşi. Nu, 
să fluturi o armă automată prin aer e una, dar e mai 
complicat să faci afaceri după aia. 


Caroline Thurn nu răspunse. Nu era sigură că e de acord. 
Pentru afaceri era nevoie de abilităţi diferite, bineînţeles, 
dar ce legătură avea asta cu nivelul de dificultate? Şi cum 
ar fi trebuit să evaluezi riscurile? Atunci când infractorii îşi 
riscau viaţa, o făceau adesea pentru o sumă mult mai 
mică decât impozitele pe care directorul Henrik Nilsson le 
sustrăgea statului suedez. Şi singurul risc pe care şi-l 
asuma Nilsson erau câteva amenzi mărunte. În lumea 
tradiţională a delincvenţei, riscul nu mai era legat de 
răsplată; în sfera infracţională mai nouă din lumea bancară 
şi financiară erau puse la bătaie sumele importante. 


„Totuşi, o infracţiune e o infracţiune, se gândi Thurn, 
indiferent dacă are loc într-un birou sau pe stradă.” 


Procurorul Lars Hertz era în una din încăperile amenajate 
impersonal de pe coridorul lung şi întunecos al sediului 
Procuraturii Suedeze. 


Atunci când cei doi poliţişti intrară înăuntru, sări în picioare 
şi-i întâmpină cu o strângere de mână fermă şi entuziastă. 
Hertz era un bărbat în floarea vârstei, aparent în bună 
formă fizică şi preocupat de modă, cu o cămaşă albă 
strâmtă şi bine călcată. Părea amabil, cu o frunte încreţită 
care sugera o contemplare mereu preocupată a lumii din 
jur, o claie deasă de păr blond şi nişte ochi albaştri care 
transmiteau energie şi tinereţe. 


Berggren, care începuse să gâfâie în timp ce urca scările, 
scoase un şerveţel din buzunar şi se şterse pe frunte în 
timp ce se aşeza pe scaunul auster de lemn din faţa 
biroului procurorului. Thurn luă loc lângă el. 


— Deci, începu Hertz, din câte înţeleg e o poveste 
senzaţională. 


Berggren scoase un carneţel şi un pix. Era un obicei al lui, 
gândea mai clar dacă avea un carneţel şi un pix în mână, 
chiar dacă rareori îşi citea notițele după aceea. 


— Ce e senzaţional? întrebă Thurn. 


Detesta acest cuvânt. Suna ca un titlu vulgar de tabloid şi 
nu avea ce căuta în munca serioasă de poliţie. 


— Păi, vreau să spun, aspectul senzaţional constă în 
informaţiile detaliate pe care le-am primit, răspunse Hertz 
şovăielnic. 


— Noi am primit cazul abia ieri, zise Mats Berggren, deci, 
evident, suntem curioşi în privinţa detaliilor. 


— Bineînţeles, spuse Hertz. Bineînţeles. Păi... după cum 
poate că aţi auzit, ăsta o să fie primul meu caz penal. 


— Sunt sigură că o să fie bine, îl încurajă Thurn. 


— Am nevoie de ajutorul vostru, răspunse procurorul. Voi 
aveţi experienţa care-mi lipseşte mie. Imi dau seama 
foarte bine de limitările mele. 


Se uită de la Thurn la Berggren şi înapoi. De-a lungul 
carierei, învățase să nu-şi piardă timpul cu pesimiştii şi 
apostolii dezastrului. Coridoarele şi sălile tribunalelor şi 
procuraturilor din ţară erau pline de profesionişti mohorâţi 
care se baricadau în camerele lor întunecoase şi 
respingeau orice posibilitate ca fiind lipsită de sens. 


Cei doi poliţişti din faţa lui păreau dificil de încadrat într-o 
categorie anume. Păreau diferiţi; femeia înaltă, care era 
mai frumoasă decât pretindea ea că e, încă îi zâmbea 
încurajator. Până atunci nu mai întâlnise o 
condescendenţă atât de fermecătoare. lar alături de ea, 
bărbatul gras şi transpirat pe care nimeni nu l-ar fi numit 
niciodată frumos, care-şi nota fiecare cuvânt şi îşi asuma 
rolul de subordonat ca pe ceva de la sine înţeles. 


— Informaţiile provin de la poliţia sârbă, zise Hertz. Nu 
avem numele sursei lor, dar e cineva care a cerut şi a fost 
inclus în programul de protecţie a martorilor din Serbia. 


Procurorul îşi dădu la o parte bretonul, o şuviţă serioasă de 
păr. 

— Protecţia martorilor? repetă Thurn. În Serbia? Asta e ca 
şi cum te-ai ascunde după un stâlp de iluminat. 


— Nu, nu e, obiectă Hertz, ofensat în numele statului care 
se dovedise atât de cooperant. E vorba de colegii noştri de 
acolo, nu-i aşa, doamnă detectiv inspector-şef? In plus, e 


în interesul Europei ca sistemele noastre de protecţie a 
martorilor să funcţioneze cu adevărat. 


— Ai spus că sursa iniţială a fost inclusă în programul de 
protecţie a martorilor, interveni Berggren. Asta înseamnă 
că mai sunt şi alţii? 


Procurorul aprobă din cap. 


— După pontul iniţial, sârbii au ascultat mai multe 
telefoane. Unul dintre ele, cel mai activ, a luat constant 
legătura cu un individ din Suedia. 


— Cine? întrebă Berggren. Avem numele? Trebuie să ne 
spui tot ce ştii. 


— Ştim că plănuiesc un jaf la un depozit de bani din 
Stockholm, spuse Hertz. Nu un vehicul blindat, nu un 
curier, ci depozitul însuşi. Sursa iniţială e unul dintre 
oamenii care ar trebui să ia parte la jaf. E demn de toată 
încrederea, afirmă omologii noştri, e un pilot de elicopter 
care a acumulat o experienţă impresionantă în războiul 
civil de acolo. 


— Un pilot de elicopter? repetă Berggren, ridicând privirea 
din carneţel. Hoţii o să zboare cu elicopterul? 


Râse, ca şi cum ar fi spus o glumă, dar amuţi când văzu 
expresia procurorului. 


— Da, spuse acesta. Potrivit informaţiilor pe care le avem, 
hoţii plănuiesc să se deplaseze cu un elicopter către un 
depozit de bani din zona Stockholmului. Se pare că acesta 
e într-o clădire cu patru etaje. O să dea o gaură în 
acoperiş. De asemenea, au de gând să saboteze şi să 


neutralizeze elicopterul poliţiei, ca să poată fugi 
netulburaţi. 


În încăpere se aşternu tăcerea. Nici măcar Caroline Thurn 
nu ştia ce să spună. Nu primeau prea des acest gen de 
informaţii detaliate dintr-o sursă de încredere. 


Hertz zâmbi. Ştia că obținuse o victorie parţială. Îşi dădu 
iar bretonul într-o parte. 


— Care depozit de bani din Stockholm... începu Berggren. 


Dar nu avu timp să termine propoziţia, pentru că Hertz îl 
întrerupse. Procurorul ştia cum să dozeze informaţiile. Mai 
avea şi altele de dezvăluit. 


— Prin intermediul canalelor noastre speciale, continuă el, 
părând că vorbea mai degrabă în faţa unui public larg, am 
reuşit să confirmăm indiciile informatorului. Drept rezultat, 
ştim că jaful va avea loc pe 15 septembrie. 


— Peste doar trei săptămâni? gâfâi Berggren. 


— Da, aşa e. Ceva mai mult de trei săptămâni. Informaţia 
asta e proaspătă, dar ne lasă timp să ne pregătim. 


— Incredibil! exclamă Thurn. 


Era dispusă să recunoască faptul că acest pont putea fi 
descris într-adevăr drept „senzaţional”. Dar Hertz încă nu 
terminase. 


— Ştim că elicopterul pe care jefuitorii îl vor folosi ca să 
ajungă la depozitul de bani şi să plece de acolo va fi, 
probabil, un Bell 206 JetRanger, urmă el, în faţa poliţiştilor 
uluiţi. 


— Probabil că nu e greu de găsit aşa ceva, îl întrerupse 
Thurn. Tu ce crezi, Mats? Trebuie să existe un fel de 
registru cu elicopterele din Suedia, nu? 


Înainte ca Berggren să apuce să deschidă gura, Hertz 
ridică vocea puţin ca să răspundă la întrebare şi să-şi 
încheie monologul. 


— Registrul n-o să ne ajute. Tipul acesta de aparat e foarte 
răspândit, iar cumpărarea unui elicopter pentru uz privat 
nu a necesitat niciodată o autorizaţie specială. În plus, e 
foarte posibil ca elicopterul pe care au ei de gând să-l 
folosească să fi fost adus dintr-una din ţările învecinate 
sau din Germania. Pentru că jaful ăsta e colosal. Noi 
credem că deja sunt douăzeci de oameni implicaţi în 
pregătirea lui şi că prada e estimată la cel puţin zece 
milioane de euro. 


Thurn şi Berggren se uitară lung la procuror. 
— Bun, asta e tot, spuse acesta înclinându-şi scurt capul. 


Asupra biroului anonim al procurorului Lars Hertz se 
aşternu o nouă tăcere. Mats Berggren era cu gura căscată. 
Thurn zâmbea larg. 


— Ai noroc, Lars, zise ea. 
— Da. Sau, mai degrabă, ce vrei să spui? 


— Şansele ca primul tău caz penal să fie o reuşită sunt 
destul de bune. Thurn se ridică, urmată de Berggren. Ştim 
ce o să facă hoţii, rezumă ea. Ştim când o să facă asta. 
Aşa că tot ce mai rămâne e să descoperim unde o s-o facă. 


Nu sunt foarte multe variante. De când ai această 
informaţie? 


— De alaltăseară, răspunse Hertz. Poliţia sârbă ne-a 
abordat la Belgrad, dar după întâlnirea miniştrilor a existat 
o întârziere. 


— Am pierdut câteva zile? întrebă Thurn. 
— Poliţia sârbă a continuat să preseze, o asigură Hertz. 


— Şi suspectul nostru suedez? zise Berggren. Ai spus că 
sârbii au interceptat un suedez? 


— Aşa e, confirmă Hertz. 
— Avem numele? vru să ştie Thurn. 


— Zoran Petrovic, răspunse Lars Hertz. El e cel care o să 
întreprindă jaful. 


— În mai puţin de o oră, cineva o să-l urmărească pe 
Petrovic, spuse răspicat Thurn în timp ce stătea în picioare 
în faţa biroului imens al procurorului. Non-stop. Aş vrea să- 
i plantăm şi microfoane. Vreau să aud tot ce spune. Vreau 
microfoane în maşina lui, acolo unde lucrează, în dormitor. 
înţelegi, Lars? Vreau să ştiu pe cine sună, de unde e 
maică-sa, cu cine a fost la şcoală. Totul. Bine, Lars? 


Lars Hertz aprobă din cap. Înţelegea. Ceea ce nu spusese 
era că ceruse deja informaţiile relevante despre trecutul 
lui Zoran Petrovic, dar că acesta nu se afla în baza de date 
cu infractori a poliţiei, nici în celelalte registre. Nu le spuse 
asta. Dorea ca prima lor întâlnire să se termine pe o notă 
optimistă. 


— Mă ocup de asta, spuse el. O să primiţi toate 
informaţiile. 

Michel Maloof trase la marginea trotuarului şi urmări, de 
pe locul şoferului, agitația de pe marginea sudică a 
Kungstrădgârdenului. 


Sami traversă strada de-a dreptul. Maşinile frânau brusc şi 
claxonau, oamenii ridicau pumnii, dar boxerul nu vedea 
nimic din toate acestea, alerga ca şi cum viaţa lui ar fi 
depins de asta. 


La o masă a unei cafenele aglomerate din parc era Hassan 
Kaya, turcul care-l escrocase în afacerea cu crustacee. 
Omul care dispăruse fără urmă. Era acolo. In carne şi oase. 


Sami nu gândea, nu putea să gândească; câte nopţi nu 
visase că-l găsea pe Hassan Kaya? ŞI, în sfârşit, iată-l aici. 


— NEMERNICULE! răcni, alergând drept spre el cu pumnii 
încleştaţi şi ochii negri de ură. 


Când Sami ajunse la şirul de mese cel mai aproape de 
drum, Kaya îşi dădu seama în sfârşit ce se întâmpla. Se 
holbă îngrozit la Sami Farhan, care sprinta furios spre el, şi 
se ridică brusc în picioare. Masa la care stătea se răsturnă 
şi căzu, farfuria lui de mâncare se sparse de pietriş. Apoi 
Kaya fugi cât de repede putea, răsturnând alte câteva 
mese în drum. Alergă spre Hamnagatan, departe de 
pericol. 


Silueta masivă a lui Sami îşi croi drum printre mese. În loc 
să ocolească pe aleea asfaltată pe care ar fi putut să 
alerge cu uşurinţă, se transformă într-o rachetă 
autoghidată. Arunca mesele într-o parte, împingea din 
calea lui oamenii care se ridicau să protesteze. Era ca şi 
cum te-ai uita la o combină uriaşă care străbate un câmp 
nearat, lăsând în urma ei un şir de mese şi scaune 
răsturnate, copii plângând şi clienţi derutaţi. 


Kaya alerga mai repede decât era în stare trupul lui bătrân 
şi greoi. 


— Stai, nemernic ce eşti! strigă Sami. 


însă cuvintele lui nu reuşiră decât să-l facă pe turc să 
accelereze. Acesta o luă la dreapta, pe după colţul 
cafenelei cu terasă, şi traversă strada. 


Maloof aştepta în continuare pe trotuar, cu motorul pornit. 
Kaya se năpusti pe lângă el. Era la doar cinci-şase metri 
distanţă, aşa că, dacă ar fi vrut, ar fi putut să bage maşina 
în viteză şi să intre în turc. 


Dar ăsta era ultimul lucru pe care şi l-ar fi dorit. 
Nu. 


După săptămâni de căutare, găsise în sfârşit elicopterul 
poliţiei. Să atragă atenţia asupra lui era ultimul lucru de 
care avea nevoie. lar Sami ar fi trebuit să gândească la fel. 
Totuşi, când Maloof îl văzu pe boxerul furios venind în fugă 
după turc, care o luase mai departe pe Arsenalgatan, îşi 
dădu seama că nu judecata era cea care-i controla 
mişcările. 


Hassan Kaya ajunse la intrarea staţiei de metrou 
Kungsträdgården, cu Sami imediat pe urmele lui. Sami îşi 
dăduse seama că turcul obosea. Că explozia de energie 
intensă trezită de frică se consumase. 


Sami câştiga teren. 


În interiorul staţiei erau mai multe scări rulante scurte 
către casele de bilete. Kaya o luă, în schimb, pe scările din 
dreapta, apoi sări peste turnichetul înalt. Aproape că reuşi 
să treacă, însă un picior i se agăţă de el, făcându-l să se 
împiedice şi să cadă pe podea de partea cealaltă. Sări 
înapoi în picioare şi se repezi spre scările rulante către 
peroane. Era evident că începea să-şi piardă puterile. 


Asta îi oferi lui Sami o explozie reînnoită de energie. Staţia 
era ultima oprire a magistralei albastre, şi în mijlocul zilei 
era practic pustie. Avu timp să valideze cartela ca să 
treacă de turnichet, apoi continuă să alerge. 


„Acum e-acum, nemernicule.” 


Kaya ajunsese deja la scările rulante, dar dacă exista un 
lucru la care Sami se pricepea, acesta era să coboare 
scările în fugă. Kungsträdgården era cea mai adâncă staţie 
de metrou a oraşului, fiind la aproape treizeci de metri sub 
nivelul solului, şi scările rulante erau nesfârşit de lungi şi 
de abrupte. Sami simţi cum încrederea îi sporea. 
Nemernicul cu creveţii se arsese. Gonea de parcă el era un 
taur şi Kaya steagul lui roşu, astfel că distanţa dintre ei se 
micşoră. 


Spre surpriza lui Sami, Kaya trecu de primul şir de scări 
rulante şi o luă spre ultima. Acum era atât de aproape, că 
mai că putea să-l atingă. 


Turcul ajunse împleticindu-se în capul scărilor. Pe peretele 
îndepărtat, făcut din plasă roşie, existau mai multe 
panouri publicitare, şi Kaya smulse disperat unul, un afiş 
care-i încuraja pe oameni să bea suc. 


Sami nu-şi dădea seama ce intenţii avea escrocul. Nici nu-i 
păsa. Se repezi spre el în timp ce Kaya se arunca în faţă, 
cu panoul sub el ca un fel de sanie. Incepu să alunece în 
jos, pe suprafaţa metalică dintre scările rulante. Nici măcar 
monturile care apăreau la intervale regulate nu-l puteau 
opri; acestea scoteau un clinchet clar la trecerea lui, dar 
turcul prindea rapid viteză. 


— Ce naiba...? 


Sami se repezi pe scări, fără să-l scape din vedere pe 
escroc. Sania metalică prindea viteză de parcă ar fi fost 
lansată cu o catapultă. Kaya zbura în jos. În curând, turcul 
n-avea să mai poată încetini. Mergea prea repede. 


— Căcat, înjură Sami, neştiind exact ce voia să spună. 
Căcat! 


Picioarele lui pistonau ca cele două ace ale maşinii de 
cusut în timp ce el gonea în jos pe scara rulantă. 


— Căcat! 

Sub el, jos de tot, Kaya dispăru din câmpul lui vizual. 

Oare îl pierduse iar? 

Când ajunse pe peronul pustiu, după unul sau două 
minute, Sami îl găsi pe Hassan Kaya, un morman 


însângerat pe podeaua de beton. Era la câţiva metri 
depărtare de scara rulantă, sub reproducerea unei statui 


antice greceşti. Nu se vedea nicăieri sania metalică, ceea 
ce spunea foarte multe despre deplasarea prin aer care 
trebuia să fi pus capăt călătoriei lui. 


Se opri şi privi în jur. Nu era nimeni altcineva. Se apropie 
încet, se lăsă pe vine şi-l întoarse cu grijă pe turc. 


— Nu-i am, murmură Kaya. 


Acestea fură primele lui cuvinte. Avea faţa toată o rană şi 
ochii închişi. Când deschise gura, pe bărbie i se prelinse 
nişte sânge. 


— Tu ai pierdut cinci, dar eu am pierdut zece, gemu el. 
Blestematul de căpitan şi-a cumpărat congelatoarele alea 
afurisite şi apoi a dispărut. Ne-a tras-o la toţi. 


Vocea turcului devenea din ce în ce mai slabă. Sami se 
apropie mai mult ca să-i poată auzi ultimele cuvinte, doar 
o şoaptă chinuită. 


— N-am îndrăznit... am crezut c-o să mă omori... îmi pare 
rău... 


Apoi îşi pierdu cunoştinţa. 


În timp ce urca înapoi cu scara rulantă, Sami văzu cum 
pieptul lui Kaya urca şi cobora. Avea să supravieţuiască. 
Pe Kungstrădgârdsgatan, Maloof aştepta în maşină. Sami 
urcă înăuntru. 


— Şi asta chiar a fost necesar, nu-i aşa? se răsti Maloof. 
Tocmai azi? 

— Pari îngrijorat? spuse Zoran Petrovic batjocoritor. 


Zâmbetul lui Michel Maloof era la fel de larg ca de obicei, 
dar Petrovic detectase în ochii scundului său prieten o rară 
sclipire de şovăială. 


— Sigur, sigur, răspunse Maloof, trecându-şi rapid mâna 
prin barbă. Nu... doar că... nu-ți face griji. Sigur că o s-o 
facem. Şi pilotul tău... 


— Zivic. 
— Zivic. E bun. Nu? 
Petrovic zâmbi. 


Stăteau lângă heliportul de la hangarul din Roslangen, 
imediat la sud de Norrtälje. Maloof nu-i spusese lui 
Petrovic despre Sami şi despre faptul că acesta îl fugărise 
pe Hassan Kaya. Impulsivitatea acestui gest continua să-l 
deranjeze; nu era ceva ce Petrovic trebuia să afle. 


Era o duminică minunată. Briza făcea ca apele Lacului 
Limmaren să scânteieze atrăgător, cerul era albastru- 
deschis şi norii albi se ţineau la o distanţă rezonabilă, 
departe, deasupra Balticii. Totuşi, diferenţa dintre astăzi şi 
ultima oară când fuseseră acolo noaptea, cu Manne 
Lagerström, era mai mică decât şi-ar fi putut imagina 
oricine. Între cele două dăţi exista o întreagă vară, dar 
locul îşi păstrase frumuseţea şi liniştea. 


Atâta timp cât stăteai cu spatele la zona industrială de pe 
cealaltă parte a drumului. 


— Am putea să zburăm până la nişte prieteni de-ai mei din 
Blidö, sugeră Petrovic. Ştiu un tip care are o fermă de 
nurci pe insulă. Cred că a început să crească şi dihori. 
Scoate patruzeci de mii pe un animal. L-am ajutat să ducă 
acolo prima pereche. Acum mult timp. l-am ascuns în 
furtunurile de cauciuc pe care le-am folosit ca să 
construim duşurile pentru zona aia din Nacka, ştii? Nurcile 
pot fi subţiri ca nişte viermi. Bănuiesc că şi dihorii. 


Maloof dădu din cap şi Petrovic se pierdu într-o poveste 
lungă despre ce se întâmplase atunci când un transport de 
materiale de construcţii trecuse graniţa dintre Uniunea 
Sovietică şi Finlanda şi unul dintre animale începuse să 
tipe. Fără să asculte prea atent, Maloof afişa un zâmbet 
foarte larg de fiecare dată când i se părea că e cazul. 


La heliport se observa o oarecare agitaţie. După câteva 
săptămâni  vântoase de la începutul lui august, 
meteorologii fuseseră în sfârşit în măsură să promită un 
weekend liniştit şi frumos. Câţiva dintre proprietarii 
elicopterelor parcate în hangar se folosiseră de această 
ocazie ca să se bucure în sfârşit de zbor, după o lungă 
pauză de vară. 


Petrovic şi Maloof erau la câţiva metri depărtare de gura 
hangarului, la marginea pădurii, uitându-se la maşina de 
tractare care scotea imensele aparate de zbor din hangar. 
Elicopterele semănau cu nişte albine furioase, cu antenele 
plecate spre pământ. 


— Jucării pentru cei care au deja totul, mormăi Petrovic. 


— Sigur, sigur, aprobă Maloof. 
— Eu aş prefera să cumpăr un Bentley, ştii? 


— Sigur, zise Maloof, chiar dacă nu era absolut deloc 
interesat de maşini. 


Michel Maloof nu mai urcase până atunci într-un elicopter 
şi se gândise că trebuia să zboare cel puţin o dată înainte 
de ziua Z. Cât de spaţios era interiorul unui elicopter? Cum 
arăta spaţiul de depozitare? Navigarea pe timpul nopţii nu 
părea să fie o problemă, dar cu sistemele normale de 
comunicaţii închise, pentru a reduce riscul de a fi detectaţi 
de radar, cât de bine ar fi funcţionat un sistem GPS 
obişnuit în aer? 


Maloof nu era singurul care se gândise că excursia din ziua 
aceea era necesară. Filip Zivic, pilotul militar sârb pe care 
Petrovic îl plătise deja, insistase şi el să întreprindă câteva 
zboruri de probă de-a lungul verii. Nu era nimic ciudat în 
asta. Fiecare aeronavă avea capriciile ei, explicase Zivic, şi 
atât Maloof cât şi Petrovic apreciaseră ceea ce ei 
considerau a fi dedicare şi sârguinţă din partea pilotului. 


Petrovic luase legătura cu Manne, care promisese că 
puteau să împrumute elicopterul alb pentru câteva ore 
fără nici un fel de problemă. Manne putea să scrie în 
registru numele pilotului obişnuit şi, dacă întreba cineva - 
ceea ce era improbabil -, putea să spună că făcuse o 
greşeală. Aşa ceva se mai întâmplase. 


De asemenea, Maloof era nerăbdător să-l cunoască pe 
pilot şi să-l privească drept în ochi. În definitiv, lovitura 
aceasta avea să reuşească sau să eşueze în funcţie de 
abilitatea celui aflat la manşă. 


— Dacă poţi să pilotezi cu 150 de kilometri pe oră pe sub 
podurile din Croaţia, şi vreau să spun pe sub poduri, îţi 
garantez că poţi să aterizezi cu elicopterul pe un acoperiş 
din Västberga, spusese Petrovic. 


— Sigur, sigur, răspunsese Maloof. Dar... nu... de fapt nu 
ştii sigur asta? 


Acum, Maloof se uită la ceas. 
— E două şi douăzeci. 


Râse scurt, aproape ca pentru a-şi cere scuze că spunea 
asta, dar apoi îşi scărpină barba nervos. 


— E într-adevăr ciudat, recunoscu Petrovic. Când ne-am 
întâlnit în Muntenegru, a venit exact la ora fixată. 


— Bine, spuse Maloof. 
— Sun să văd. 


Petrovic îşi salvase numărul lui Zivic în telefon la litera „P” 
de la „Pilot”. Dar legătura nu se făcu, telefonul lui Zivic era 
închis. 


Petrovic nu doar îi cumpărase lui Zivic biletul de avion spre 
Suedia, ci îi rezervase şi o cameră la Hotelul August 
Strindberg din Tegnérgatan. Petrovic îl cunoştea pe 
portarul de noapte şi, în schimbul anumitor servicii, putea 
să obţină o cameră gratis oricând voia. 


Sună la hotel. 


— Cum aţi spus că-l cheamă? întrebă recepţionerul. 


— Filip Zivic, răspunse Petrovic cu o claritate exagerată. S- 
a cazat ieri, la sfârşitul după-amiezii. 


La celălalt capăt al firului urmă un moment de tăcere, apoi 
vocea recepţionerului reveni. 


— Îmi pare rău, dar acest client nu s-a cazat deloc. 
— Ce? 


Petrovic se întoarse instinctiv cu spatele la Maloof, ca să-şi 
ascundă reacţia. 


— Văd că aşteptam un client cu acest nume, continuă 
recepţionerul, dar nu s-a cazat nimeni cu numele Zivic. 
Eu... nu ştiu ce să zic. 


* 


Michel Maloof nu putu să zboare cu elicopterul în după- 
amiaza aceea. 


În loc de asta, cei doi bărbați se întoarseră la Stockholm cu 
Seatul. Zoran Petrovic găsi cel puţin o duzină de explicaţii 
rezonabile despre ce s-ar fi putut întâmpla pe drum. Poate 
că Filip Zivic era bolnav. Intoxicaţie alimentară de la 
mâncarea din avionul din Croaţia, una atât de gravă, că 
nici nu putea să se ridice din pat ca să sune şi să 
contramandeze întâlnirea? Sau poate că se întâmplase 
ceva pe drumul spre aeroportul din Dubrovnik? Petrovic 
făcuse rezervare de acolo deoarece voia un zbor direct. 
Poate că Zivic căzuse într-o ambuscadă pe drum, fusese 
doborât şi jefuit de telefon, paşaport şi bani. Poate zăcea 
într-o crevasă stâncoasă, undeva de-a lungul coastei 
croate, fără să aibă cum să comunice? 


— Sigur, sigur, încuviinţă Maloof. Sau... altceva? 


— Când ajung acasă o să-mi ia cinci minute ca să verific, 
declară Petrovic. Cinci minute. 


— Sigur, sigur. Cinci minute. 


Maloof îl lăsă pe înaltul iugoslav în Upplandsgatan. 
Petrovic traversă strada nonşalant, încercând să se 
folosească de limbajul trupului ca să arate că ţinea situaţia 
sub control, dar în clipa în care uşa se închise în urma lui 
începu să urce scările în fugă. 


Găsi telefonul muntenegrean pe birou şi-l sună pe unchiul 
lui din Podgorica. Trecu direct la subiect, expunându-i 
situaţia. 


Era responsabilitatea unchiului său să dea de Filip Zivic, 
dat fiind faptul că, de fapt, pilotul fusese înrolat prin 
intermediul cunoştinţelor lui. 


Unchiul lui promise că avea să se intereseze. Când 
Petrovic îi spuse că avea nevoie de nişte răspunsuri chiar 
în seara aceea, unchiul lui îi replică râzând că aşa ceva nu 
avea să se întâmple. Se ducea la un meci de fotbal şi avea 
de gând să iasă la o bere. Era duminică. 


Petrovic nu avea energia să se certe. În schimb, mai dădu 
câteva telefoane în Muntenegru. Când veni seara, cinci 
oameni diferiţi încercau să afle ce se întâmplase cu Filip 
Zivic. 


Dar nici unul dintre cei cărora le dăduse această sarcină 
nu reuşi să dea de Zivic în seara aceea. Petrovic deveni 


din ce în ce mai neliniştit. Nu era o senzaţie obişnuită 
pentru el. 


Adormi în zori, însă fu trezit în scurt timp de soneria 
telefonului muntenegrean. 


Fără să se ridice din pat, bâjbâi după telefon şi răspunse 
fără să deschidă ochii. 


— Hmm? 

— A dispărut. 

La telefon era unchiul lui. 

Petrovic se ridică în capul oaselor. Era complet treaz. 
— Ai auzit ce-am spus? 

— Da. 


— A dispărut. Filip nu mai e aici. El şi familia lui, soţia şi 
băiatul, au dispărut toţi. 


Petrovic abia îşi putu stăpâni furia. Privea fix drept în faţa 
lui, în timp ce sângele îi bubuia în tâmple. 


— Cum adică, a dispărut? 

— Locuinţa lor e goală. Nimeni nu i-a văzut plecând. 
Nimeni nu ştie unde sunt. Sunt deja câteva săptămâni de 
când i-a văzut cineva ultima oară. 


Zoran Petrovic aruncă telefonul în celălalt capăt al 
camerei, iar aparatul se sparse într-o mie de bucățele de 


caloriferul de sub fereastră. Strigătul lui îi trezi pe cei care 
locuiau în apartamentul de deasupra. 

Era cinci dimineaţa atunci când Niklas Nordgren şi Sami 
Farhan se dădură jos din maşina pe care Michel Maloof o 
parcase pe Malmskilinadsgatan, imediat după colţ de 
Mäster Samuelsgatan. Se aflau doar la o aruncătură de băț 
de centrul absolut al Stockholmului, dar era atât de linişte, 
că-şi auzeau respiraţia. 


Maloof nu le spusese încă lui Nordgren şi lui Sami despre 
dispariţia pilotului de elicopter. Petrovic zisese că mai 
exista o şansă ca el să apară şi, în lipsa unor răspunsuri 
categorice, Maloof nu voia să-i îngrijoreze pe ceilalţi. 


Centrul oraşului era pustiu. În afara câte unui stagiar 
angajat pe timpul verii, clădirile de birouri din jurul lui 
Sergels torg erau goale toată ziua. Suedia se adaptase 
treptat la practica europeană, şi august era acum o lungă 
şi tărăgănată perioadă pregătitoare a toamnei. In timpul 
verii, locuitorii get-beget ai capitalei fugeau din centru: 
dacă îţi permiteai să locuieşti acolo îţi permiteai şi o casă 
de vacanţă în arhipelag sau o ultimă vacanţă cu un zbor 
privat în Grecia. În urma lor rămâneau străzi închise şi 
excavate, autorităţile folosindu-se de această ocazie 
pentru a le repara atunci când nu era nimeni care să fie 
deranjat de ambuteiaje şi haos în afară de turiştii germani 
veniţi cu rulota sau de cei americani veniţi cu vasele de 
croazieră şi familiile cu copii mici din sudul Suediei. Peste 
o săptămână avea să se revină la normalitate, lucrările 


stradale aveau să ia sfârşit şi stagiarii urmau să fie trimişi 
acasă, dar deocamdată calmul verii încă domnea asupra 
capitalei. 


Nordgren se duse să aducă rucsacul imens din portbagaj. 


Rucsacul era plin cu explozivi plastici, baterii şi cabluri 
pentru detonare. Ca întotdeauna, Nordgren ţinea 
detonatoarele în buzunarele vestei. 


Se îndreptară împreună spre Jakobsbergsgatan. Soarele 
răsărise, dar era mascat de păcla unui nor alb. Mirosul de 
clor şi bere stătută plutea în aer, iar un pescăruş derutat 
zbura printre clădirile de pe Oxtorget, însă cei trei nu 
auzeau deloc viaţa de noapte care probabil continua să se 
desfăşoare în jurul Stureplanului. O maşină de măturat 
trecu pe lângă ei, iar foşnetul harnic al periilor rotitoare se 
stinse după ce vehiculul dădu colţul. 


Zăriră maşina de poliţie în aceeaşi clipă. 
Venea direct spre ei, cu cel mult zece kilometri pe oră. 
Poliţia căuta pe cineva sau ceva. 


Fără să fi discutat dinainte cum să trateze o astfel de 
situaţie, Niklas Nordgren se opri şi se lăsă jos pe trotuar, 
prefăcându-se că-şi lega şireturile. Sami Farhan acceleră şi 
se furişă după colţ, pe Jakobsbergsgatan, iar Michel Maloof 
merse mai departe drept spre maşina de poliţie. 


În loc să fie un grup de trei bărbaţi pe Malmskillnadsgatan 
la ora cinci dimineaţa, acum păreau trei necunoscuţi cu 
agende diferite. Păreau mai puţin ameninţători. 


* 


Motivul pentru care Maloof, Nordgren şi Sami erau pe 
Malmskillnadsgatan în acea dimineaţă devreme de august 
era îngrijorarea lui Nordgren. Planul era să dea o gaură 
drept în acoperişul departamentului Numerar unde lucra 
Alexandra Svensson. Aveau la dispoziţie zece minute în 
total, iar Nordgren promisese că explozia nu avea să 
dureze mai mult de două din acele preţioase minute. 


La începutul acelei săptămâni însă, Nordgren aflase de la 
Katinka, sora lui Ezra, că acoperişul depozitului de bani din 
Västberga era alcătuit din trei straturi. Beton deasupra, 
dedesubtul lui grinzi şi apoi o foaie de metal care proteja 
plafonul interior. Era posibil să dea o gaură cu ajutorul 
explozivilor în foaia metalică îmbinată. Stratul grinzilor era 
doar lemn şi izolaţie, îl puteau rezolva cu un fierăstrău şi o 
rangă. 


Întrebarea era cât de gros e betonul. 


Pentru a evita orice surpriză, Nordgren începuse să caute 
clădiri care fuseseră construite în acelaşi mod, ca să poată 
întreprinde un test. Clădirea parţial terminată de la colţul 
dintre Jakobsbergsgatan şi Regeringsgatan din centrul 
Stockholmului era rezultatul acestei căutări. 


Acoperişul ei era construit în exact acelaşi mod ca şi cel 
din Văstberga. În timpul verii, constructorii reuşiseră să 
facă fundaţia, să ridice pereţii interiori şi exteriori de 
rezistenţă şi să instaleze plafoanele fiecăruia dintre cele 
opt etaje. Nordgren avea la dispoziţie un întreg schelet pe 
care să exerseze, fără nici un risc de a răni pe cineva. Dar, 
dat fiind că clădirea era încă în construcţie, fuseseră 
obligaţi să se trezească în zori, ca să ajungă pe şantier 
înaintea muncitorilor. 


Maloof mai avea doar câţiva paşi până să dea colţul spre 
Jakobsbergsgatan, o stradă pietonală, când maşina de 
poliţie ajunse în dreptul lui. Nordgren era la zece metri 
distanţă, încă ocupat cu legarea şireturilor. Era cel mai 
atent nod pe care-l făcuse vreodată. 


După o clipă, zări cu colţul ochiului cum maşina albastru 
cu alb trecu încet mai departe. Nu se ridică nici acum. In 
timp ce Maloof dispărea după colţ, unde nu mai putea fi 
văzut, Nordgren se folosi de această ocazie ca să-şi lege 
şiretul de la celălalt pantof, apoi se ridică. 


Rezistă impulsului de a se întoarce ca să se uite dacă 
poliţia se oprise la intersecţia cu Măster Samuelsgatan. În 
schimb, se grăbi să-şi ajungă din urmă prietenii, care 
coborâseră deja destul de mult pe panta abruptă a străzii 
pietonale. 


— Aşa ceva îţi întinde nervii la maximum, bombăni Sami. 


— Cu un rucsac plin cu explozivi în mijlocul oraşului, avem 
şi motive, adăugă Nordgren. 


Ajunseră pe Regeringsgatan fără să se mai întâlnească cu 
nimeni. Mai încolo, pe stradă, se vedea un cuplu care se 
mozolea cu patimă; fata era lipită de perete şi practic se 
căţărase pe piciorul bărbatului. Auzeau în depărtare 
zgomotul maşinii de curăţenie. 


Poarta de fier din faţa clădirii era încuiată cu un lanţ cu 
lacăt. Nordgren scoase un cleşte. Nu avu nevoie de 
altceva ca să taie lanţul. Deschise poarta şi se furişară 
înăuntru. Nordgren puse lanţul la loc, cu partea tăiată 
atârnând înăuntru. Pentru un trecător, totul părea normal. 


— Să folosim liftul? 


Simpla idee că puteau rămâne toţi trei blocaţi în liftul lent, 
scârţâitor şi şubred al clădirii, care se vedea perfect din 
toate direcţiile, şi cu un rucsac plin cu explozivi era absolut 
stupidă. 


lar când păşiră înăuntrul lui, peste aproximativ un minut, 
nu păru cu nimic mai bună. 


— E o nebunie, oftă Sami. 
— Sigur, sigur, aprobă Maloof. 


Nordgren nu spuse nimic. Peste doar câteva minute avea 
să încerce să dea o gaură într-un acoperiş de beton din 
centrul Stockholmului cu ajutorul explozivilor. Nu voia să 
recunoască, dar ideea începea să i se pară suspectă. Pe de 
altă parte, alternativa era şi mai rea: să nu-şi facă temele 
şi să descopere într-un moment crucial că misiunea era 
imposibilă. 


Călătoria cu liftul păru să dureze la nesfârşit, iar când 
ajunseră în cele din urmă pe acoperiş nu găsiră priveliştea 
la care se aşteptaseră. Discutaseră despre asta în maşină, 
cum o să poată admira întregul oraş, dar clădirile din 
vecinătate le blocau vederea. Pâcla de pe cer sugera că 
avea să fie o zi călduroasă. 


Nordgren privi în jur şi arătă spre o grămadă mare de 
cherestea. 


— Putem să ne adăpostim după aia, spuse el. 


Şi cu asta începu să pregătească explozivii. Ca 
întotdeauna, pentru început avea să folosească o 
încărcătură mică. 


Sami îi citi gândurile. 


— Nu putem face asta acum, zise el. Înţelegi ce vreau să 
spun? Suntem pe un acoperiş. În mijlocul oraşului. Poliţia 
umblă cu maşina exact sub noi. Ştii? Nu putem să testăm 
şi iar să testăm. Nu mai suntem în pădure. 


— Nu... făcu Nordgren ezitant. 
Prudenţa era o virtute la care renunţa cu greu. 


— Bine, bine, spuse Maloof. Doar o dată. Nu mai mult. O 
încărcătură, ca să vedem dacă funcţionează. Apoi fugim. 


Nordgren pricepu. 


— Bine, murmură el, aplecându-se ca să caute mai adânc 
în rucsac. 


Cei doi aveau dreptate, bineînţeles. Peste câteva 
săptămâni, când aveau să stea pe acoperişul depozitului 
de bani, nu trebuiau să fie discreţi sau precişi, misiunea lor 
era să dea o gaură suficient de mare ca să poată ajunge la 
nivelul grinzilor. Şi asta era sarcina acelei dimineţi. Să 
vadă dacă era posibil. 


Niklas Nordgren scoase un con de plastic mic şi galben din 
rucsac. Era tipul de con pe care echipele de fotbal îl 
folosesc ca să exerseze deplasarea laterală. Forma era 
perfectă, dat fiind faptul că scopul lui era să direcţioneze 
explozia drept în jos. 


Nordgren umplu conul cu explozivi. Folosea explozivi 
plastici roşii, cu o viteză de detonare de 7 800 de metri pe 
secundă. Voia să creeze o explozie concentrată, astfel 
încât să poată garanta crearea unei găuri. Semtex-ul ar fi 
îndeplinit aceeaşi sarcină, dar explozivii folosiţi de armată 
erau deopotrivă mai scumpi şi mai greu de procurat. 
Nordgren înfipse un detonator într-o margine. 


— Bun, spuse el. O încercare. Nici mai mult, nici mai puţin. 


Prinse cablul de sârmele libere ale detonatorului, şi cei trei 
alergară în spatele grămezii de lemne şi se lăsară în jos. 


— O să bubuie al naibii de tare, comentă Nordgren 
prozaic. 


Maloof şi Sami se lăsară în genunchi, ţinându-şi capul în 
mâini. Nordgren atinse metalul dezgolit al cablului de 
detonare de polii bateriei de motocicletă. 


Explozia fu asurzitoare. 
Dar ce urmă fu şi mai rău. 


Întreaga clădire se cutremură. Se ridicară, însă peste o 
clipă simţiră că pământul le fugea de sub picioare. 
Nordgren nu era pregătit pentru asta. Grămada de 
cherestea în spatele căreia stăteau se prăbuşi într-o parte 
cu un zgomot incredibil, încă şi mai tare decât explozia 
iniţială. Maloof căzu. 


— Căcat! strigă Sami. 


Plafonul pe care stăteau ghemuiţi se prăbuşi pe cel de 
dedesubt. Două sau trei alarme începură să sune simultan. 


— Sami! răcni Maloof. 

Nu vedea nimic. 

— Sunt aici. Unde e Nicke? 

— Aici! strigă o voce dintr-un nor de praf. 


Se auzeau unul pe celălalt, dar trecură câteva secunde 
până când să poată vedea ceva. 


— Trebuie să plecăm! 

Nordgren începu să alerge spre liftul care, în mod 
incredibil, părea să fi supravieţuit nevătămat exploziei. 
Sami şi Maloof îl urmară. In timp ce praful începea să se 
aşeze, studiară stricăciunile din jur. 

În depărtare se auzeau sirenele vehiculelor de intervenţie. 


Alergară în lift, şi Nordgren apăsă butonul. Motorul porni 
cu o smucitură, coborându-i încet spre pământ. In stradă 
se strânsese deja o mulţime de oameni. 


— Ce dracu’ s-a întâmplat? întrebă Sami. 


Fruntea lui era umedă, ochii, strălucitori. Îşi scutură 
puloverul, fluturându-l din loc în loc. 


— Lucrare proastă, răspunse Nordgren. Am doborât 
întregul acoperiş. 


— Căcat! 


Maloof începu să râdă. Lui Sami îi zvâcnea gura. 


— Voi doi sunteţi nebuni, se răsti Nordgren. Nu e amuzant. 
Imediat o să fie plin de gabori pe aici. 


După o vreme care li se păru o eternitate, ajunseră jos. 
Acolo, alarmele de pe şantier răsunau şi mai tare. O dubă 
de televiziune opri lângă trotuar cam în acelaşi timp cu 
sosirea primului camion de pompieri de la staţia de pe 
Malmskillnadsgatan. Explozia declanşase până şi trei-patru 
alarme de maşină. 


Oamenii se îngrămădeau din toate direcţiile. 


Cei trei bărbaţi responsabili pentru acest haos ieşiră 
discret din fosta clădire cu opt etaje, în timp ce pompierii 
se năpusteau înăuntru. Nordgren, Sami şi Maloof se 
furişară rapid pe lângă spectatorii de pe trotuar, toţi 
disperaţi să întrezărească măcar ce se întâmpla. 


— E o nebunie, spuse Sami în timp ce mergeau rapid pe 
Jakobsbergsgatan. 


Nici unul dintre ei nu se întoarse atunci când maşinile de 
poliţie îşi făcură apariţia pe stradă, cu sirenele urlând. O 
luară spre maşină fără să spună un cuvânt; abia după ce 
urcară înăuntru şi închiseră portierele, Nordgren rupse 
tăcerea: 


— La dracu’, nici măcar n-am făcut gaura. N-o să putem 
intra prin acoperiş. 

Pe Karlavägen, imediat după colţul cu Skeppargatan, era 
un magazin elegant de dulciuri numit Karla frukt. Era acolo 
de la mijlocul anilor '60, alimentându-i cu delicatese pe 
amatorii de praline din cartier şi pe studenţii lacomi de 
dulce. Firma frumoasă din neon, în formă de portocală 
decojită, lumina faţada clădirii. Vitrinele magazinului 
formau un unghi spre interiorul clădirii, oferindu-i lui 
Caroline Thurn un spaţiu în care să poată sta în umbra 
acoperişului de deasupra intrării. Ascunsă acolo era 
complet invizibilă, în ciuda stâlpului care ilumina trotuarul 
la doar câţiva metri distanţă. Era două şi jumătate într-o 
noapte senină de vară, şi pe Karlavägen domnea liniştea. 


Karla frukt era vizavi, în diagonală, faţă de uşa pe care 
Thurn şi Berggren o ţinuseră sub supraveghere: uşa 
presupusului bordel. Thurn ştia că ar fi trebuit să renunţe 
la acel caz, dar nu voia s-o facă. Poliţia Criminalistică 
Naţională fusese sesizată deoarece cazul implica 
ambasadori, cetăţeni străini care comiteau infracţiuni pe 
teritoriu suedez. Informaţiile pe care le aveau erau dintr-o 
sursă credibilă, iar unitatea de moravuri susţinea şi ea 
teoria bordelului. 


Traficul de pe Karlavägen era despărţit de o alee largă din 
mijlocul străzii. Gazon, copaci frunzoşi şi tufişuri dese 
fuseseră plantate de-a lungul aleii de pietriş pe care câinii 
erau plimbaţi seara, iar copiii, duşi la şcoală dimineaţa. 
Thurn stătea în intrarea la Karla frukt de la miezul nopţii, 
însă nimic nu se întâmplase. Nimeni nu intrase sau ieşise 
din clădirea de vizavi. 


Nu se deranjase să-l întrebe pe Berggren dacă voia să vină 
cu ea. In clipa aceasta, Berggren era complet concentrat 
asupra jafului de la depozitul de bani, aşa că i-ar fi spus să 
dea cazul colegilor de la moravuri. După toate 


probabilitățile, presupusul bordel putea să primească la fel 
de multe vizite din partea demnitarilor suedezi ca şi din 
partea celor străini, iar detectivii de la Poliţia din 
Stockholm trebuiau şi ei să facă ceva. 


Thurn zâmbi de una singură. Parcă auzea argumentaţia lui 
Berggren. 


Apoi îl văzu. 


De cealaltă parte a lui Karlavăgen, un bărbat singuratic 
mergea pe stradă. Thurn îl observase în timp ce trecea pe 
Artillerigatan în drum spre Karlaplan şi reţinuse felul lui 
neobişnuit de a merge. Şchiopăta, ca şi cum un picior ar fi 
fost mai scurt decât celălalt, şi fiecare pas pe care-l făcea 
necesita împingerea şoldului drept în faţă, cu o răsucire 
uşoară. 


Thurn avu nevoie de câteva secunde ca să recupereze 
informaţia relevantă din bogata arhivă a subconştientului 
ei. Ştia exact cine era bărbatul care şchiopăta. 


Pe trotuarul de vizavi, la ora două şi jumătate noaptea, în 
mijlocul unuia dintre cele mai adormite cartiere al 
Stockholmului, un director de liceu recent pensionat din 
cele mai adânci păduri din Vărmland ieşise la plimbare. Jan 
Lowenheim. 


Şi, dat fiind tot ce ştia Caroline Thurn despre directorul 
Lâwenheim, şansele ca el să se îndrepte spre bordelul pe 
care poliţia încerca de mult să-l dea în vileag erau destul 
de mari. 


Thurn era la mijlocul străzii atunci când Lâwenheim ajunse 
la clădirea pe care ea o supraveghease. Dar, în loc să se 


oprească, bărbatul trecu şchiopătând de uşa aceea şi dădu 
colţul pe Grevgatan, imediat înaintea sensului giratoriu de 
lângă fântânile din Karlaplan. Thurn începu să alerge. 


Faptul că Lowenheim trecuse de bordel o făcuse să se 
simtă deopotrivă surprinsă şi uşurată. 


Dădu colţul în mare viteză şi aproape că se izbi din 
alergare de bărbatul mai în vârstă care stătea în faţa 
intrării de la Grevgatan numărul 63, cu o mână pe clanţa 
uşii. Acesta se întoarse panicat. 


— Ce e? exclamă el. 


Şocul lui era de înţeles. Nu văzuse picior de om de minute 
bune, pentru a se trezi acum aproape doborât la pământ. 


Thurn se opri brusc. Pulsul ei era accelerat, respira greoi şi 
nu avea habar ce să spună. 


În clipa următoare, el o recunoscu. 


— Caroline? Tu eşti, Caroline? Dumnezeule... ce 
coincidență! 


Ea încercă să se reculeagă. 


— Domnule director Löwenheim. Nu... ne-am văzut de 
mult. 


El întinse mâna şi poliţista i-o strânse automat, scuturând- 
o de parcă îi mulțumea pentru o diplomă la o ceremonie 
de absolvire. Strângerea lui de mână era moale şi umedă, 
ea îşi amintea asta foarte bine. Dar nu despre strângerea 
lui de mână bârfeau fetele de la şcoală, ci despre 
îmbrăţişările care deveneau rapid prea intime, privirile 


care întârziau mult prea mult înainte să ajungă la ochii tăi. 
Lowenheim nu mai putuse să scape niciodată de scandalul 
cu administratoarea unui internat. 


— Abia săptămâna trecută l-am văzut pe tatăl tău, la o 
cină de la Nääs, zise acum L6wenheim. Părea să fie 
binedispus. 


— Da, făcu Thurn evaziv. Sunt sigură că e. 


— Am discutat destul de mult despre fratele tău, dar n-am 
mai ajuns şi la tine... 


— Nu, spuse ea, se mai întâmplă. 


Caroline von Thurn nu-şi mai folosise particula de când îşi 
dăduse seama că Grefvelsta gård din Närke, locul în care 
copilăriseră cu toţii, ea şi tatăl ei, bunicul şi străbunicul ei, 
avea să-i fie luat. 


Avea cincisprezece ani pe atunci şi se înscrisese de curând 
la pensionul Lundsberg, unde colegele ei îi explicaseră ce 
urma să se întâmple. Nu avea să primească nimic. In 
virtutea unor legi care datau din secolul al XVII-lea, ferma 
şi pământul aveau să fie moştenite de fratele ei mai mic. 
Cu cincisprezece ani în urmă, parlamentul suedez 
acceptase să elimine treptat aşa-numitul fideicomis, 
regula care decreta că fiul cel mare era moştenitorul 
strămoşilor lui, dar legislatorii făcuseră, printre altele, o 
excepţie pentru Grefvelsta. 


La început, Thurn nu-şi crezuse prietenele. O sunase pe 
mama ei, în seara aceea, însă ea nu putuse să facă 
altceva decât s-o trimită la tatăl ei. Pe acesta îl iritară cel 
mai tare întrebările fetei. Nu trebuia să justifice nimic, nu 


putea fi făcut responsabil. Aşa stăteau lucrurile, aşa se 
procedase întotdeauna, nu era vorba de corectitudine. 
Oamenii se năşteau într-un anumit context, într-un anumit 
loc, unii se năşteau bărbaţi şi alţii, femei. Fetele din familie 
nu aveau să conducă ferme sau să moştenească pământ 
niciodată. 


Când tatăl ei plecase, în ziua aceea, Thurn îşi simţea gâtul 
şi inima arse de trădare. Seara abia mai respira. Era ca şi 
cum un covor subţire şi minunat, pe care era înfăţişată 
întreaga ei copilărie, îi fusese tras de sub picioare, lăsând- 
o pe o podea de pământ care puţea a vechi prejudecăţi şi 
era îmbibată într-o mentalitate meschină. 


De-a lungul săptămânii care urmase, şocul ei iniţial fusese 
înlocuit de o senzaţie profundă de nedreptate, pe care ea 
o alimentase şi o făcuse să se amplifice în cei trei ani 
petrecuţi la şcoala internat din pădurile Vărmlandului. 
Atunci când absolvise liceul, era deja mult prea târziu ca 
să se mai întoarcă în casa familiei. 


Ziua în care plecase de la şcoală fusese ultima oară când 
îşi văzuse tatăl, mama şi fratele. Nu existase nici un rămas 
bun dramatic, Thurn era mult prea bine crescută pentru 
acest gen de spectacol; provocarea unei scene era un 
lucru pe care pensionul îl scotea din capul elevelor, dacă 
nu învăţaseră asta deja. Avea să-şi revadă mama şi pe 
tatăl dacă era necesar. Dacă nu, nu avea să-şi bată capul. 


Şi astfel, Caroline von Thurn devenise Caroline Thurn, care 
îşi căuta un alt fel de viaţă. 


Devenise ofiţer de poliţie. 


— Ei, spuse directorul Lowenheim, dai aşa peste oameni, 
la miezul nopţii? Dar mă tem că trebuie să mă grăbesc. 


— Aha? făcu Thurn. Unde mergeţi? 


În clipa în care o recunoscuse, Lâwenheim dăduse drumul 
clanţei de parcă l-ar fi ars. Acum murmură un răspuns vag. 


— Am o soră a cărei cumnată locuieşte după colţ. Uneori o 
ajut... era urgent... are probleme cu şoldul... să locuieşti 
singur nu e uşor. Pornise deja, dându-se înapoi câţiva paşi. 
Salută-i pe părinţii tăi, Caroline, adăugă el înainte de a se 
întoarce. 


Thurn rămase acolo, privindu-l cum se îndepărta 
şchiopătând. Il lăsă să plece. 


Apoi se întoarse spre uşa pe care el fusese pe punctul de a 
intra. 


Această adresă de pe Grevgatan, această intrare ducea în 
aceeaşi clădire pe care ei o supravegheaseră de pe 
Karlavägen. Şi Thurn îşi dădu seama că acesta era motivul 
pentru care nu văzuse pe nimeni care să intre sau să iasă 
din bordel. 


Ambasadorii şi acei membri ai societăţii care frecventau 
stabilimentul foloseau intrarea considerabil mai discretă 
de după colţ. 


„Uneori, răspunsul e mai simplu decât îţi place ţie să 
crezi”, se gândi Thurn. 


Se întoarse încet pe Karlavägen. În acest timp, sună să 
ceară întăriri. Poliţiştii în uniformă puteau să urce în clădire 
şi să-i surprindă pe bărbaţii de acolo asupra faptului. 


Nu exista nici o îndoială încotro mergea Lâwenheim, iar 
când acesta se abătuse de la planurile lui, le şi dezvăluise 
fără să vrea. 


Caroline Thurn nu mai era deloc interesată să facă ea 
însăşi arestările. Dacă directorul ştia despre bordel, exista 
riscul ca şi alţi bărbaţi din cercurile tatălui ei să se afle 
acolo. lar ea era fericită să poată evita o asemenea 
descoperire. 

Când Maloof intră în parcarea de la Skärholmen Centrum, 
marţi, pe 25 august, constată surprins că aceasta nu era 
excesiv de aglomerată. Maloof avusese de gând să se 
plimbe pe coridoarele lungi, mărginite de magazinele 
centrului comercial, dar se răzgândi când văzu cât de 
liniştită era atmosfera. Zoran Petrovic era cu un cap mai 
înalt decât toţi ceilalţi, şi aveai nevoie de o adevărată 
mulţime ca să-l ascunzi. 


Era mai bine să iasă la o plimbare prin pădurea din jurul 
centrului comercial, se gândi Maloof, oprind între două 
maşini murdare şi cenuşii - era imposibil să-ţi dai seama 
de marca lor, vreo versiune asiatică a unui model vechi. 


Parcarea mirosea a gaze de eşapament şi verdeață. 
Maloof inspiră adânc şi se înfioră în briza rece. Găsi pe 
bancheta din spate o eşarfă care probabil că zăcea acolo 
din primăvară. Încă nu era pregătit pentru venirea 
toamnei. 


De asemenea, detesta problemele. Petrovic trebuia, pe 
nepusă masă, să găsească un nou pilot. Nordgren nu 
reuşise să dea o gaură în acoperişul de beton, ceea ce 
însemna că trebuiau să născocească altă modalitate de a 
pătrunde înăuntru. Dacă asta era măcar posibil. Dintr- 
odată, totul părea să meargă împotriva lor. 


Maloof văzu BMW-ul albastru al lui Petrovic apropiindu-se 
dinspre intrarea nordică. Observă, de asemenea, maşina 
care intră după el, un Saab gri-argintiu. Fu doar o scurtă 
observaţie, însă; maşina trecu mai departe, şi Maloof o 
uită în curând. 


Petrovic parcă, apoi înaltul iugoslav se apropie ţopăit prin 
parcare, în haina lui de vară scurtă şi deschisă la culoare. 
Făcu voios cu mâna. 


Maloof răspunse arătând spre pădure. 


Petrovic se întoarse şi porni în cealaltă direcţie, 
îndepărtându-se de centrul comercial. Maloof îl urmă. 


În loc să parcheze, Saabul continuă să se furişeze în 
spatele lui Maloof şi Petrovic, la o distanţă sigură. 


Prima etapă a plimbării lor îi duse adânc în pădure pe o 
cărare şerpuită, peste dealuri şi câmpuri. Pământul era 
uscat, făgaşele adânci pe care ploaia de vară le săpase în 
pietrişul pantelor dispăruseră fără urmă, aşa că Maloof 
reuşi să nu-şi murdărească tenişii cei noi. 


Discutau despre piloţii de elicopter. 


— S-ar putea să am pe cineva, spuse mereu optimistul 
Petrovic. Când am fost ultima oară la Cannes, am cunoscut 


un american care se ocupa de import-export. Vindea 
chimicale americane care fac cartofii să crească mai mari. 
Sau poate mai puţin făinoşi? În orice caz, e în domeniul... 
transporturilor... de mult timp. Şi când a lucrat în Indiile de 
Vest, avea un pilot de elicopter care transporta mărfuri 
între insule. Tipul ăsta, Kluger, e în Suedia deja de câţiva 
ani. 


Poteca îi scoase pe un câmp deschis. Trecură pe lângă o 
fermă abandonată. Maloof nu văzuse niciodată ţipenie de 
om. Când ajunseră în mijlocul câmpului, apropiindu-se de 
următoarea zonă împădurită, ceva dinăuntrul lui îl făcu să 
se întoarcă şi să privească înapoi. 


Saabul gri-argintiu era parcat, aproape invizibil, lângă 
gardul spart. De data asta, Maloof îi acordă atenţie. 
Aşteptă până când intrară iar printre copaci ca să 
vorbească. 

— Suntem urmăriţi. 

— Ce? 


— Suntem urmăriţi, repetă el. Uite. Se întoarseră pe unde 
veniseră. Maloof arătă printre trunchiurile rărite, şi 
Petrovic văzu maşina gri-argintie. Te urmărea în parcare. 
— Pe mine? făcu Petrovic. Eşti sigur? 

Maloof zâmbi şi dădu din umeri. 

— Da, da. Nu. 


— Nu? 


— Hai să verificăm. 


În loc să meargă mai departe prin pădure, Maloof se 
întoarse şi o luă peste iarbă spre drumul asfaltat îngust 
care trecea pe lângă ferma abandonată; pe acolo trebuia 
să fi venit Saabul. Petrovic îl urmă. După ce merseră 
câteva minute, Maloof scoase telefonul şi-l ridică în faţa 
lui. Văzură pe ecran imaginea maşinii care porni şi începu 
să-i urmărească încet. 


— Căcat, înjură Petrovic. 


Merseră mai departe spre parcarea centrului comercial. 
Intenţia lui Maloof era să intre la metrou şi să scape de 
urmăritori, însă Petrovic, din ce în ce mai iritat, părea să 
aibă alte planuri. 


— Dumnezeule mare, blestemă iugoslavul. Asta e al dracu' 
de josnic. li arătăm noi nemernicului. N-are nici un drept 
să ne urmărească, ce naiba. N-am făcut nimic. 


— Păi, totuşi... 
— Astăzi. N-am făcut nimic astăzi. 


Ajunseseră la parcare. În timp ce maşina gri-argintie 
continua să se furişeze pe drumul îngust, Petrovic alergă 
la BMW-ul lui şi sări înăuntru, apoi se aplecă spre locul din 
dreapta şi deschise portiera pentru Maloof. 


— Haide! strigă el. 


Maloof urcă şovăitor. Văzu în oglinda retrovizoare cum 
Saabul se apropie de intrarea în parcare şi apoi se opri. 
După asta, totul se întâmplă foarte rapid. Petrovic ieşi cu 
spatele din locul lui atât de rapid, că roţile scrâşniră. Băgă 
maşina în viteza întâi, ambală motorul şi porni drept spre 


ieşire. Pentru a-şi face intenţiile şi mai clare, claxonă 
nebuneşte. 


— Ce faci? îl întrebă surprins Maloof. 

Petrovic îşi continuă cursa fără să-i răspundă. Şoferul 
Saabului îşi dădu seama că dacă nu făcea ceva avea să 
rămână de partea nepotrivită a intrării, aşa că acceleră şi 
ajunse acolo imediat înaintea lui Petrovic, care luă curba 
pe două roţi. 

— Ce faci? strigă Maloof din nou. 


Virajul brusc îl izbise de portieră. Se redresă cu greu şi-şi 
puse centura. 


— Îl prindem, vreau să-l întreb pe nemernic de ce ne 
urmăreşte! se răsti Petrovic iritat. 


Încerca să acopere zgomotul motorului, care se apropia de 
4 500 de rotații pe minut. 


— Sigur, sigur, murmură Maloof. Îl prindem. Îl prindem? 


Maşina germană mugi. Saabul era cam la o sută de metri 
în faţa lor, pe calea de ieşire spre autostradă. 


— Îl scoatem de pe şosea! 


Maloof nu răspunse. Era cea mai proastă idee pe care o 
auzise vreodată. Se uită la vitezometru. Mergeau deja cu 
160, dar Saabul părea hotărât să nu se lase prins. 


— De ce nu opreşte?! ţipă Petrovic. 


Saabul se îndrepta spre Södertälje, iar Petrovic venea în 
urma lui. Erau aproape bară la bară, însă de fiecare dată 
când traficul se îndesea, înaltul iugoslav se răzgândea şi 
se concentra asupra supravieţuirii. 


— Urmărim un poliţist, sublinie Maloof. 
— Aşa e normal să fie, râse Petrovic. 


— Sigur, sigur. Dar dacă e poliţist, de ce nu trage pe 
dreapta, nu ne opreşte şi nu ne dă o amendă pentru 
depăşirea vitezei? 


După ce trecură de ieşirea spre Fittja şi Botkyrka cu 200 
de kilometri pe oră, se apropiară de Södertälje. 


— Dă-o naibii acum, spuse Maloof rugător. 


Părea indiferent, ca de obicei, dar în sinea lui creştea 
panica. Oricum se sfârşea situaţia asta, nu putea fi bine. 
Insă Petrovic nu părea să aibă nici o intenţie de a renunţa. 


Pe porţiunea dreaptă de la sud de Salem văzură un baraj 
rutier. Chiar în mijlocul autostrăzii. 


La început păru să fie doar o singură maşină de patrulare, 
cu luminile albastre sclipind intermitent, însă cu cât se 
apropiau devenea mai clar că era vorba de altceva. Maloof 
numără cinci maşini de poliţie parcate de-a latul drumului. 


— Căcat, murmură Maloof, ghemuindu-se în scaun de 
parcă ar fi încercat să se facă invizibil. 


În faţa lor, Saabul gri-argintiu încetini. Maşinile care blocau 
drumul se dădură la o parte, lăsându-l să treacă. Peste 
câteva clipe, gaura se închise iar în urma lui. 


Petrovic frână. Încetini, opri la câţiva metri de maşinile de 
patrulare şi cobori geamul. O polițistă se apropie şi-l salută 
nonşalant, de parcă ar fi oferit îndrumări unui turist. 


Maloof se aştepta la ce e mai rău, dar nu se întâmplă 
nimic. 


— Mergeaţi puţin cam repede, nu-i aşa? spuse ea amabil. 


Lui Maloof nu-i venea să creadă. De ce vorbea aşa de 
prietenos? 


— Vrem să reclamăm acea maşină, spuse Petrovic, 
arătând spre Saabul care se pierdea în depărtare. Ne-a 
hărțuit. 


— În ce fel v-a hărțuit? 
— Ne-a urmărit. 


— Serios? răspunse poliţista, lăsându-i lui Petrovic câteva 
secunde ca să se gândească. 


— Nu acum, zise Petrovic când îşi dădu seama de ce 
tăcuse poliţista. Acum eu îl urmăream pe el. Insă doar ca 
să-i cer să nu ne mai urmărească. 


— Eu aş sugera să tragem linie aici. În mod evident v-aţi 
urmărit unul pe altul. Cred că putem s-o lăsăm aşa, ce 
ziceţi? 


Maloof continuă să privească fix pe fereastră, dar situaţia 
devenea din ce în ce mai ciudată. De ce nu le cereau 
permisele de conducere, actele de identitate, cum putea 
poliţista să nu sublinieze faptul că rulaseră cu 200 de 
kilometri pe oră? 


Poliţia îl îndrumă pe Petrovic spre cealaltă parte a 
autostrăzii, de unde se putea întoarce spre Stockholm. 


Septembrie 

— Pare o luptă destul de dificilă, spuse Ali Farhan. 
— Complicat, îl aprobă Adil Farhan. 


Sami Farhan dădu din umeri. Bineînţeles, fraţii lui aveau 
dreptate. 


Luau cina la restaurantul unchiului lor din Liljeholmen, iar 
faptul că erau trei fraţi care stăteau în jurul mesei nu 
putea scăpa nimănui. Fratele cel mare, Ali, părea mai în 
vârstă şi mai dur decât ceilalţi, cu riduri pe frunte şi în 
jurul ochilor. Insă ochii şi nasul lui erau identice cu ale lui 
Sami. Fratele cel mic, Adil, avea considerabil mai mult păr 
şi ochi mai mici. De asemenea, transmitea o stare de 
calm, în timp ce atât Sami, cât şi Ali gesticulau intens în 
timp ce vorbeau şi emanau acelaşi fel de nerăbdare. 


— Păi, aşa e uneori, încercă Sami să se apere. Nu poate 
să-ţi meargă bine tot timpul. 


— Da, dar există tot felul de lupte dificile, zise Ali. Voi pare 
că v-aţi blocat. 


Să fii la restaurant în postura de client era o experienţă 
foarte diferită de munca în bucătăria aceea strâmtă, se 
gândi Sami. În bucătărie trudeai şi erai mândru de munca 
ta. Dotările nu erau noi, dar erau bine întreţinute; 
ingredientele proaspete nu erau de lux, dar erau alese cu 
grijă. Ambiţiile erau întotdeauna înalte la bucătărie, iar 
mâncarea pe care o preparau ar fi meritat o soartă mai 
bună decât să ajungă pe mâna chelnerilor plictisiţi care 
duceau farfuriile în restaurantul obosit şi întunecos care 
semăna cu oricare altă crâşmă. 


Ar fi trebuit să se simtă mult mai bine în calitate de client 
decât pregătind bufetul rece, însă pentru Sami era exact 
invers. Tocmai trecuse în revistă situaţia. Nu în detaliu, dar 
le oferise fraţilor lui imaginea de ansamblu. Nu exista nici 
o îndoială că ei aveau dreptate. În clipa asta, totul mergea 
în direcţia greşită. 


— Avem ceva în pregătire, spuse Ali. Poate vrei să lucrezi 
mai bine cu noi? 


— Da, încuviinţă Adil. Ar fi mişto. Ca pe vremuri. 

Sami se foi. 

— Mai întâi trebuie să le dau oamenilor banii înapoi. 
Inţelegeţi ce vreau să spun? Mai întâi primiţi ce vă datorez, 
apoi putem discuta despre viitor. 


— la-o încet, frăţioare, spuse Ali. 


— Dă-o naibii, îl susţinu Adil. Ne primim banii când tu îţi 
primeşti banii. Nu e complicat deloc. 


Sami ştia că voiau să fie amabili, să minimalizeze faptul că 
el le aruncase banii pe apa sâmbetei şi îngăduise să fie 
tras pe sfoară de căpitanul unui vas nenorocit. Dar nici 
faptul că Hassan Kaya se fripsese şi el, nici atenţia fraţilor 
lui nu-l făcea să se simtă mai bine. Le era dator, şi trebuia 
să-şi plătească acea datorie. Ca şi dobânda promisă. 


— Nu, nu merge aşa, spuse în cele din urmă, trăgându-se 
de gulerul tricoului. V-am făcut o promisiune, înţelegeţi? 


Ei înţeleseră, dar nu-l băgară în seamă. Ali schimbă 
subiectul şi începu să vorbească despre fotbal. Adil i se 
alătură. Sami, neavând ce să adauge la conversaţia despre 
Chelsea şi Arsenal, se retrase rapid în tăcerea la care-l 
reduceau întotdeauna fraţii lui. 


Comandară cafea şi tiramisu. 


Fratele mai mare, Ali, era cel care distribuia rolurile în 
familie, cam în acelaşi mod în care împărţeai un pachet de 
cărţi. El era cel pe care fraţii îl priviseră cu respect în 
adolescenţă, când încercaseră prima oară să-şi găsească 
identitatea; el era cel de care se temuseră şi pe care-l 
admiraseră. Dar după ce fiecare îşi primise cartea lui şi se 
definise pe sine, după ce pachetul fusese împărţit, poziţia 
lui Sami, între fratele protector mai în vârstă şi cel exploziv 
mai tânăr, rămăsese incomplet stabilită. Existaseră zile, 
momente în care-şi zisese că reuşise în sfârşit să-şi 
găsească o imagine despre sine, dar apoi conturul acela îşi 
pierduse rapid precizia şi dispăruse. Pentru Sami nu mai 
rămăsese altceva decât jokerul. 


— Pentru United cred că s-a terminat, spuse Ali, ca şi cum 
ar fi fost o întrebare. Fiecare cu vremea lui, iar Manchester 


United e gata. Terminată. De acum înainte e vorba doar de 
Arsenal. 


— Arsenal! strigă Adil, prefăcându-se şocat. Cum naiba 
poţi să spui asta? Arsenal? S-a transferat Drogba şi n-am 
aflat eu? 


Râseră la gluma lui şi Sami râse odată cu ei, chiar dacă nu 
ştia de ce. Nu-l interesa fotbalul, nu-l interesase niciodată, 
el era fratele mijlociu care nu se integra nicăieri. În timpul 
adolescenţei, soluţia fusese să-şi înfăşoare strâns mâinile, 
să-şi tragă mănuşile de box şi să lovească sacul şi mingea 
de box până-i sângerau articulațiile degetelor. Fandase şi 
lovise în umbrele unui tată pe care abia şi-l amintea şi 
care lăsase în urma lui misterul motivului pentru care 
dispăruse. Apoi, ud de transpiraţie, cu fruntea tăiată şi 
coasta ruptă, putea să se prăbuşească în vestiar după 
meci şi, preţ de o oră sau două, câtă vreme trupul lui îşi 
revenea, să resimtă o pace de care avea parte rareori. 


Acum, în restaurant, Sami căzu pe gânduri. Nimeni, nici 
fraţii lui, nici prietenii care investiseră în planul lui, nu-l 
presaseră să le dea banii înapoi. Însă el le promisese 
solemn că avea să facă rost de bani până în toamnă. 
Lumea interlopă a Stockholmului îi fusese martoră. Toţi îl 
auziseră spunând asta, şi acum era deja septembrie. 


— Ascultă-mă puţin, Sami, zise Ali, gustând desertul care 
le fusese mai mult sau mai puţin aruncat pe masă. Eu 
totuşi cred că ar trebui să rămâi cu noi. Lasă naibii ce-ai 
plănuit, oricum pare că nu merge. 


— Am ajuns prea departe ca să mai renunţăm acum, 
murmură Sami. 


— Uneori trebuie să iroseşti puţin timp cu ceva ca să vezi 
adevărul, spuse Ali înţelept, aruncându-i lui Adil o privire 
încurajatoare. 


Fratele mai mic încuviinţă din cap. 


Sami îi lăsă pe fraţii lui în Liljeholmen la ora unsprezece şi 
luă metroul spre Södermalm. În ultimele câteva săptămâni 
fusese plecat în cea mai mare parte a timpului. Existau 
momente în care Karin îi făcea reproşuri voalate, dar 
existau şi seri ca aceasta. 


Când ajunse la apartament, amândoi copiii dormeau şi 
Karin stătea pe canapea. li zâmbi lui Sami când îl văzu. 


— Ce e? întrebă el suspicios. 


— M-am uitat la o comedie romantică, spuse ea. M-a 
binedispus şi mi-am amintit de ce te-am lăsat să mă 
convingi. 


— Să te conving? Cum te-am convins? 


— Puteam să rămân cu hainele pe mine, ştii? Sau cel puţin 
cu lenjeria. Dar n-am rămas. M-ai convins. 


— Sunt bun de gură, zâmbi Sami afectat. 

— Poate. Dar mi-ai turnat şi o grămadă de votcă pe gât. 

— Cele două nu se exclud. 

Sami îşi dădu jos haina şi o aruncă pe fotoliu. Se duse şi se 
aşeză lângă soţia lui pe canapea, dar era încă prudent. In 


ultimele zile fusese îngrijorat că ea îi ghicise intenţiile. 
Incepuse să-şi repete cam insistent refrenul, potrivit căruia 


relaţia lor era construită pe faptul că el nu făcea nici o 
prostie. Nu se referea la aventuri amoroase; nu era 
îngrijorată din cauza asta. Sami o iubea pe Karin din liceu 
şi pentru el nu putea să conteze nimeni altcineva. Ea ştia 
asta. 


— De ce spui asta? întrebase el. N-am făcut nimic ce nu 
trebuia. 


— Îţi aminteam doar, răspunsese ea. 
Sami detesta intuiţia feminină. 


Însă acum o cuprinse pe Karin cu braţul şi o trase mai 
aproape. 


— Parcă îmi amintesc, spuse el cu faţa atât de aproape de 
obrazul ei că-i simţea mirosul rujului, că ţi-ai scos sutienul 
înainte ca eu să sugerez asta. 


Karin zâmbi, se desprinse din îmbrăţişarea lui şi se ridică 
în picioare. 


— Nu prima oară. Te gândeşti la toate celelalte dăţi. 


În clipa următoare îşi trase bluza în sus, peste cap. 

În dimineaţa de miercuri, 9 septembrie, detectivul 
inspector-şef Caroline Thurn ieşi din birourile unei 
companii pe nume Panaxia, de pe Linta Gârdsvâg numărul 


5 din Bromma. Mai erau şase zile până la cel mai mare jaf 
din istoria infracţională a Suediei. 


Fără a da de înţeles că situaţia era dramatică, petrecuse 
peste o oră în sala de şedinţe a companiei de la etajul al 
treilea, trecând în revistă fiecare scenariu imaginabil 
împreună cu membrii conducerii. Sala era luminoasă şi 
aerisită, iar avioanele care zburau la mică altitudine 
treceau pe deasupra lor la intervale regulate, în coborârea 
lor spre aeroportul Bromma. 


Pentru Thurn, conversaţia evoluase pe linia de demarcaţie 
fină dintre a dezvălui prea mult şi a se asigura că peste o 
săptămână nu avea să regrete nimic. Dacă le spunea tot 
ce ştia, exista riscul ca informaţiile să se scurgă, ceea ce-i 
putea face pe hoţi să-şi schimbe planurile. Dar dacă ea nu 
pregătea Panaxia pentru ceea ce se putea întâmpla şi unul 
dintre angajaţii companiei era rănit, Thurn avea să-şi 
regrete amarnic secretomania. 


Panaxia era pe punctul de a-şi muta o parte a activităţii 
din Bromma. Exact peste o săptămână, miercuri, 16 
septembrie, era programat ca mutarea să ia sfârşit, dar 
până atunci compania avea să fie mai vulnerabilă decât de 
obicei din punctul de vedere al securităţii. Drept rezultat, 
era „un lucru pozitiv că poliţia manifestă un nivel de 
interes adecvat”, după cum se exprimase şeful 
departamentului de securitate. 


Thurn, care nu ştiuse dinainte despre mutare, dădu 
aprobator din cap. 


Trecuseră detaliat în revistă planul clădirii, iar când Thurn 
se ridică în cele din urmă pe picioarele ei lungi şi dădu 


mâna cu toţi cei din încăpere, se gândi că găsise răspunsul 
la întrebarea care-i preocupase pe toţi. 


Ştia unde avea să aibă loc jaful cu elicopterul. 


Maşina era parcată chiar în faţa intrării. Când Thurn se 
aşeză la volan şi-şi puse centura de siguranţă, senzaţia că 
Panaxia era un fel de văr provincial al internaţionalului 
G4S spori. Personalul ei se străduia, dar asta nu era 
suficient. Exista ceva care nu părea să fie în regulă la a 
doua cea mai mare companie de transport în siguranţă din 
ţară, însă Thurn nu reuşea să-şi dea seama exact despre 
ce era vorba. 


Poate că hoţii făcuseră aceeaşi observaţie? 
Porni Volvo-ul şi se integră în trafic. 


Cifra pe care informatorul sârb o transmisese poliţiei, o 
pradă de până la zece milioane de euro, nu putea fi găsită 
decât în trei locuri din Stockholm: Banca Centrală şi două 
depozite de bani, Panaxia din Bromma şi G4S din 
Västberga. 


Era puţin probabil ca cineva să încerce să jefuiască Banca 
Centrală. Era una dintre puţinele clădiri din Stockholm pe 
care până şi Caroline Thurn ar fi îndrăznit să le numească 
sigure, şi nu se punea problema să aterizezi cu un 
elicopter pe acoperişul ei. 


Din cele două depozite de bani care mai rămâneau, doar 
Panaxia din Bromma se potrivea descrierii despre o clădire 
cu patru niveluri şi acoperiş plan. 


Astăzi, Thurn aflase că Panaxia plănuise de ceva timp să-şi 
mute o parte a activităţii şi că mutarea era programată să 
înceapă pe 14 septembrie. Hoţii aleseseră data de 15, care 
trebuia să fie considerată ziua optimă, dat fiind că atunci 
compania avea să fie deosebit de vulnerabilă. 


Cei care plănuiau jaful trebuiau să aibă pe cineva în 
interiorul Panaxiei, se gândi Thurn, altfel nu ar fi găsit 
niciodată o ocazie atât de bună. Se întrebă dacă putea să 
ceară acum o listă a angajaţilor fără să trezească 
suspiciuni. O luă la stânga pe Drottningsholmsvăgen şi se 
întoarse prin Alvik şi Kungsholmen. 


În drum spre departamentul ei din sediul poliţiei, Thurn 
trecu pe la colegii însărcinaţi cu ascultarea lui Zoran 
Petrovic. 


Aceştia  ascunseseră microfoane în restaurantele lui 
Petrovic de pe Upplandsgatan, în dormitorul şi în camera 
de zi din apartamentul său şi în tetiera BMW-ului. 
Resursele care fuseseră puse la dispoziţia anchetei erau 
extravagante, iar Thurn ştia că asta se datora în parte 
implicării personale a ministrului Afacerilor Externe. 


Dar ştia şi că planul Comisarului Poliţiei Naţionale era ca, 
la sfârşitul anului, să apere costurile sporite făcând public 
succesul internaţional la care duseseră eforturile lor. 


Şi că pentru acel succes Comisarul o făcea responsabilă pe 
Caroline Thurn. 


Thurn îşi vâri capul după uşa unei camere pline cu aparate 
electronice. 


— Nimic? întrebă ea. 


Doi tehnicieni cu căşti se întoarseră spre uşă şi se holbară 
la ea de parcă tocmai s-ar fi trezit din somn. Aveau ochii 
roşii şi păreau să nu-şi fi schimbat hainele de săptămâni 
de zile. Camera duhnea a mâncare chinezească de la 
câteva cutii de carton goale de pe birou. 


— Glumeşti? zise unul dintre ei. 


— Întotdeauna ai fost foarte glumeaţă, Caroline, spuse 
celălalt. 


— Nu, replică inspectorul cu un zâmbet prietenos. Nu 
glumesc deloc. 


Tehnicienii oftară. 


Ascultarea lui Zoran Petrovic semăna puţin cu a îndrepta 
un microfon spre un stadion de fotbal în timpul unui derby, 
sperând să auzi pe cineva cum şopteşte. Cuvintele se 
revărsau în urechile poliţiştilor care, din ce în ce mai 
derutaţi, umpleau hard disk după hard disk cu discuţii 
despre afaceri excelente şi laude despre cucerirea unor 
femei imposibil de frumoase. 


Deşi Petrovic nu apărea în nici una dintre bazele de date 
ale poliţiei, poliţiştii care-l ascultau erau siguri că cineva îl 
învățase să vorbească ca un infractor experimentat. Nu 
dădea niciodată nume şi rareori menţiona vreo oră sau 
vreun loc. 


Poliţia ştia acum că Zoran Petrovic activa în sfera 
imobiliară, dar părea, de asemenea, să fie băgat şi în 
domeniul curăţătoriilor şi restaurantelor, al saloanelor 
cosmetice şi în activitatea de import-export. Însă ce făcea, 
ce deţinea şi cum îşi petrecea timpul mai exact în fiecare 


din aceste zone rămânea neclar. Era posibil să fie doar 
comanditar sau un fel de consilier, sau poate că afacerile 
erau conduse de oameni de paie şi Petrovic deţinea în 
ultimă instanţă controlul. După toate probabilitățile, era o 
combinaţie a tuturor acestora, dar, întrucât conversațiile 
telefonice ale lui Petrovic erau vagi şi evazive, fără a da 
nume sau cantităţi exacte, poliţiştii nu-şi puteau concretiza 
bănuielile. 


Într-o zi obişnuită, Petrovic putea să aibă până la douăzeci 
de întâlniri, care aveau loc în tot Stockholmul. Putea să 
trimită cincizeci de SMS-uri şi să dea un număr similar de 
telefoane, jumătate în muntenegreană, limbă strâns 
înrudită cu sârba. Dat fiind că interpreţii poliţiei nu erau 
întotdeauna disponibili, exista posibilitatea de a găsi ceva 
util în conversațiile care nu erau în suedeză, dar judecând 
după cele traduse până acum, conţinutul părea să fie 
exact acelaşi. 


Nu ajungeau nicăieri. Singura referire la jaful cu elicopterul 
venise atunci când Petrovic afirmase că plănuia ceva 
pentru 15 septembrie. Însă sârbii ştiuseră asta de la bun 
început. 


Caroline Thurn urcă la etajul Sediului Central al Poliţiei. 
Tocmai trecea pe lângă camera lui Mats Berggren, spre 
biroul ei de pe acelaşi coridor, când el o văzu şi o strigă. 


Thurn se opri. Soarele era atât de jos pe cer în timpul 
dimineţii, că Thurn era doar o siluetă la uşa lui. 


— Cum a mers? întrebă el. 


— La Panaxia o să fie, spuse ea. 


Informaţia despre mutarea iminentă o convinsese. 


Cum Thurn stătea cu mâna stângă ridicată pe tocul uşii, 
mâneca bluzei îi alunecase în jos pe braţ. Dacă lumina ar fi 
fost altfel, Berggren n-ar fi observat niciodată, însă pielea 
netedă a cicatricei străluci la încheietura femeii, iar el 
recunoscu imediat acel tip de rană. 


Berggren fusese pe punctul de a-i pune o întrebare despre 
depozitul de bani din Bromma, dar îşi pierdu firul 
gândurilor. Dacă ar fi fost vorba de altcineva, descoperirea 
l-ar fi impresionat mult mai puţin. 


— La ce te gândeşti, Mats? îl întrebă Thurn. 
— Nu, nu... nimic, murmură el. 


Ea dădu din umeri şi plecă din cadrul uşii. 

Aşezat la o masă de la Cafe Stolen, Zoran Petrovic îşi 
dădea seama că neliniştea îl împiedica să asculte cum 
trebuie. Se uită la ceas. Peste o oră se întâlnea cu 
potenţialul nou pilot de elicopter, dar până atunci trebuia 
să asculte un cultivator de legume din Polonia care încerca 
să-şi înceapă activitatea în Ârsta. Polonezul avea nevoie şi 
de contacte, şi de bani, şi se lăuda cu morcovii şi sfecla lui 
biodinamice. Petrovic, căruia domeniul legumelor îi era 
relativ familiar după ce încercase şi el de câteva ori să 
intre pe piaţă, ştia că grija cu care fermierul îşi cultiva 
legumele nu avea să fie compensată niciodată de preţ. Ura 
întâlnirile care se terminau pe o notă neplăcută. 


După ce îl conduse pe polonez la uşă, se opri o clipă să se 
uite într-o parte şi în alta pe stradă. La început totul păru 
în ordine, dar apoi îi zări. Stăteau pe Upplandsgatan. In 
ultima săptămână fuseseră pretutindeni. Putea fi bărbatul 
prost îmbrăcat, de vârstă mijlocie, care se întorcea cu 
spatele atunci când el ieşea noaptea târziu dintr-o crâşmă. 
Sau femeia îmbrăcată neutru care se prefăcea că se uită 
într-o vitrină neinteresantă de vizavi de intrarea în blocul 
lui. 


Poliţia părea capabilă să simtă urma de fiecare dată când 
se întâmpla ceva mai deosebit. Acum, discuţia vagă se 
transformase în planuri concrete, iar plimbarea pe 
marginea apei din Gröndal se referea la procedurile unei 
companii de securitate şi nu la fata de noaptea trecută. 
Petrovic încetase de mult să mai fie surprins de nasul ager 
al forţelor de poliţie; se resemnase cu asta. 


În plus, simţul fin al mirosului ajunsese la acelaşi nivel de 
rafinament de ambele părţi ale legii. 


Cineva de la poliţie sau procuratură trebuia să fi decis 
dintr-odată că merita să-l ţină pe Petrovic sub 
supraveghere, lucru care-l flata în oarecare măsură. Avea 
o relaţie scindată cu propria imagine de sine. Cu un an şi 
ceva în urmă, faţa lui apăruse accidental într-un reportaj al 
TV4 despre infracţionalitatea din Farsta. Abia dacă fusese 
implicat, însă el era cel surprins de echipa de filmare. 
Drept rezultat, ajunsese în arest. Petrovic dăduse în 
judecată televiziunea şi primise o sumă simbolică, un fel 
de plasture pentru rana lui. In afară de acea filmare însă, 
poliţia nu avea nici o dovadă împotriva lui. 


Ceea ce însemna că interesul lor îl îngrijora şi-l amuza 
deopotrivă. 


Puţin înainte de ora douăsprezece, Cafe Stolen începu să 
se umple cu clienţii pentru prânz; prin urmare, era timpul 
ca Zoran Petrovic să plece. Trebuia să ajungă la 
Saltsjöbaden ca să se întâlnească cu pilotul american, Jack 
Kluger, dar noii lui urmăritori îl obligau ca mai întâi să 
execute o eschivă. 


Petrovic ieşi din restaurant, traversă Tegnerlunden, cobori 
dealul spre Sveavägen şi apoi o luă drept înainte. Cei doi 
filatori făcură la fel. Când ajunse pe Birger Jarlsgatan, 
iugoslavul o luă la dreapta şi se opri în faţa unei băcănii. 
Urmăritorii lui încetiniră şi se opriră la zece metri distanţă, 
prefăcându-se că îi interesa modul în care fusese 
construită o uşă de garaj. 


Cu ajutorul reflexiei din vitrină, Petrovic decise că Jason, 
care lucra la un magazin de computere de pe aceeaşi 
stradă, îi urmase instrucţiunile. Se uită în direcţia 
poliţiştilor în civil, le zâmbi şi le făcu cu mâna. 


După aceea totul se întâmplă foarte rapid. 


Petrovic traversă în fugă Birger Jarlsgatan. Sări peste 
barierele din staţia de autobuz şi alergă mai departe spre 
motocicletele parcate pe cealaltă parte. Sări pe o Honda al 
cărei motor mergea deja şi demară cu un muget înspre 
Roslagstull. 


Îi lăsă în urma lui pe cei doi poliţişti derutaţi. 


Conduse câteva minute cu viteză, trecând pe lângă 
Odengatan, apoi o luă la dreapta pe Surbrunnsgatan şi 
parcă motocicleta în faţa clădirii în care locuia Jason. După 
ce atârnă cheile în creanga despicată a cireşului de la 


intrare, o luă pe Valhallavägen ca să găsească un taxi cu 
care să meargă la Saltsjöbaden. 

— Pari puţin deprimat, Michel? 


Alexandra Svensson îl privea neliniştită. Era puţin înaintea 
prânzului, într-o zi de marţi întunecată ca dispoziţia lui 
Maloof, şi traversau podul spre Skeppsholmen, încercând 
să ignore faptul că erau îngheţaţi. Vara trecuse categoric, 
şi sosirea toamnei fusese abruptă. In ciuda acestui fapt, 
Alexandra era îmbrăcată de vară, cu fustă şi bluză şi vestă 
deasupra. Nu fusese o alegere bună. 


De săptămâni de zile îl bătea la cap pe Maloof s-o 
însoţească la galeria Moderna museet şi, în sfârşit, el 
cedase. 


Maloof regreta profund acea decizie. 


Mai dăduse peste obstacole. Fără a pretinde că era o 
statistică ştiinţifică, ar fi zis că nouă planuri din zece nu se 
concretizau niciodată. Lumea infracţională se baza pe 
speranţe şi visuri, ca toate celelalte moduri de existenţă. 
Cele mai extravagante idei nici nu erau menite să fie puse 
în practică, erau mai mult un fel de cutie cu bomboane - 
ceva dulce de savurat pentru o clipă. 


Ar fi spus chiar că era destul de neobişnuit că ajunseseră 
atât de departe cu planul lor din Văstberga. Nici nu se 
punea problema să fie obligaţi să-l contramandeze acum, 


cu doar câteva zile înainte, când crezuseră că totul era 
pregătit. 


Se întâlniseră cu două zile în urmă, în crâşma Kvarnen din 
Södermalm. Sami, Maloof şi Nordgren. Ajunseseră 
devreme, înainte ca localul să se umple, şi se aşezaseră la 
o masă de după bar, în spate de tot. 


Când plănuiai o lovitură, prima regulă era ca membrii 
grupului să nu poată fi văzuţi împreună atât de aproape de 
momentul crucial. Dar nu avuseseră de ales. 


— Eşti sigur? întrebă Sami. 
— Sunt sigur, zise Maloof. Absolut. 


— Eu am încredere în tine, declară Sami. Am încredere în 
tine. Dar pe prietenul tău nu-l cunosc. Nu ne-am mai 
întâlnit niciodată. Înţelegi ce vreau să spun? Nu poţi avea 
încredere în cineva pe care nu-l cunoşti. lar faptul că e 
filat... 


— Sigur el e cel filat? întrebă Nordgren. Nu tu? 


Maloof aprobă din cap. După incidentul din Skärholmen îşi 
petrecuse restul săptămânii convingându-se singur că nu-l 
urmărea nimeni. Căutase microfoane, era atent să nu se 
ţină cineva după el, dar nimic. Nu luase deloc legătura cu 
Petrovic, aşa că nu avea habar cum mergeau lucrurile pe 
frontul acela. 


— Eu sunt curat, spuse el. Deci problema aia cu maşina... 
nu e altceva. Nu e prima oară când încearcă să ne sperie. 


— E mai simplu să-l lăsăm pe dinafară decât să riscăm, 
poate? sugeră Sami. Poate? Ştii? Nu ştiu dacă... 


— Nu, îl întrerupse Maloof. Avem nevoie de el. Participă şi 
el. 


Sami nu răspunse. Trase de gulerul tricoului său, 
încercând să-l lărgească; poate avea nevoie de mai mult 
spaţiu ca să respire. 


— Oricum, nu asta e problema, zise Nordgren. Se uită în 
ochii celorlalţi, de sub şapca lui. Problema e acoperişul, 
explică el. 


— Dar trebuie să găsim o soluţie, spuse Sami. Ştiţi? După 
planul A trebuie să urmeze un plan B. Aşa merg lucrurile. 
Se întâmplă ceva, trecem mai departe la planul C. Apoi D, 
apoi E, apoi F. 


Ceilalţi încuviinţară din cap. Dar care era planul F? 


După asta, Maloof se dusese acasă, scosese planurile 
clădirii din Văstberga şi le întinsese pe podeaua camerei 
de zi. Răspunsul trebuia să fie acolo undeva. Dacă nu 
puteau să intre prin acoperiş, dacă asta nu era posibil, 
poate că de fapt nici nu aveau nevoie de elicopter şi de 
pilot. 


Dar cum puteai să ajungi la etajul şase în alt mod? 


Sâmbătă anunţase printr-un mesaj că nu putea veni la 
meciul de fotbal din după-amiaza aceea. Duminică o 
sunase pe mama lui să-i spună că se simţea groaznic şi, în 
loc să ia masa după obicei cu părinţii şi fraţii lui, se dusese 
la Kungens kurva, îşi cumpărase mâncare de la 
McDonald's şi apoi se întorsese la planurile lui, care 
trebuiau să conţină soluţia. Spargerea luminatorului ar fi 


fost foarte simplă, dar ce ar fi făcut după aceea? Sub 
cupolă nu era nimic, doar şase etaje de cădere liberă. 


— Nu, nu, îi răspunse el acum Alexandrei Svensson, fără s- 
o privească în ochi. Cred că răcesc, asta e tot. 


Ea scutură din cap. Femeile se plângeau mereu că Maloof 
era greu de înţeles, că era greu de citit. Nu reacţiona aşa 
cum se aşteptau ele, rămânea calm până în ziua în care 
totul se sfârşea. Rareori se înfuria, nu manifesta niciodată 
vreo slăbiciune, şi acesta era motivul pentru care intuiţia 
Alexandrei îl nedumerea. Nu se comportase deloc altfel cu 
ea decât cu altele. 


Valurile se spărgeau sub pod, iar vântul era puternic. Se 
îndreptară în grabă spre insula aflată de cealaltă parte. 


— Răceală? Serios? N-ai spus nimic despre asta ieri. 


Alexandra sunase luni, dimineaţa devreme. În momentul 
acela Maloof hotărâse deja că strategia lui de a rămâne 
încuiat în apartamentul din Fittja nu era foarte bună. Nu 
era genul care să renunţe, iar obstacolele aveau tendinţa 
să-l îndârjească şi mai mult să demonstreze contrariul. Dar 
recunoştea că i se părea dificil. 


— Uneori, îi spuse ea în timp ce urcau dealul de pe 
cealaltă parte a podului, situaţia poate fi deznădăjduită, 
gen. 


— Da, da, aşa e, o aprobă el. 
— Atunci să spunem că s-a întâmplat ceva. 


— Cred că e doar începutul unei răceli, insistă Maloof. 


— Dar să spunem că nu e asta, replică Alexandra ferm. Să 
spunem că e cum zic eu, s-a întâmplat ceva neplăcut şi de 
asta arăţi de parcă vrei să te spânzuri sau ceva 
asemănător. 


Maloof nu răspunse. Privea drept în faţă şi continuă să 
urce greoi spre clădirea muzeului cu care arhitectul 
spaniol iniţial, după toate modificările politice, nu mai voia 
să fie asociat. 


— Atunci trebuie să găseşti acea resursă suplimentară de 
energie, Michel, urmă Alexandra. Acea putere pe care o 
avem, lucrul care ne-a făcut să ajungem până aici. 
Înţelegi. 


Fără să-şi poată ascunde un zâmbet, îşi trecu mâna prin 
barbă. De fiecare dată când situaţia părea prea 
apăsătoare, Alexandra era alături de el şi îl sprijinea. Dar, 
oricât de plăcut ar fi fost să aibă sprijinul ei, îl încerca o 
senzaţie de vinovăţie. 


Maloof era obişnuit să ducă o viaţă dublă. În toţi acei ani în 
care lucrase la centrul pentru tineret din Fittja, familia şi 
prietenii lui crezuseră că aşa îşi câştiga el banii, 
coordonând activităţi distractiv-educative. Nimeni nu ştia 
că noaptea îşi trăgea o mască de schi pe cap sau că, în 
paralel cu viaţa lui de cetăţean supus legii, descoperise şi 
o altă carieră, o slujbă suplimentară profitabilă. Dar aşa 
voia el şi asta nu-l deranjase niciodată. 


Acum însă, cu Alexandra, lucrurile stăteau altfel. Se simţea 
din ce în ce mai prost pentru că o minţea. 


Când ajunseseră în spaţiul deschis de la intrarea muzeului, 
Maloof se opri. 


— Sigur, sigur, o aprobă el. Trebuie să fii puternic. Dar 
trebuie să fii şi realist. Dacă eşti optimist asta nu înseamnă 
că eşti... un visător? 


— Găseşti o soluţie nouă, zise Alexandra. De asta îmi place 
de tine, Michel. Eşti, gen, cea mai fericită persoană pe 
care am cunoscut-o vreodată. Parcă pentru tine nu ar 
exista bariere, înţelegi? Adică rezolvi lucrurile. 


— Nu. Ei... 


— Haide, Micke, râse ea, folosind porecla pe care el o 
detesta. 


— Da, da, spuse el cu un zâmbet. O să găsesc o soluţie. 


Se uită la buzele ei mari, roz-deschis, sclipitoare din cauza 
rujului; buze care nu voiau să se oprească din vorbit 
niciodată. Ridică privirea şi se uită în ochii ei albaştri. 


— Înveseleşte-te acum, îl îndemnă ea. Pot să te ajut cu 
ceva? 


Maloof râse iar. De cât de uşor era el de citit şi de cât de 
multă dreptate avea ea. 


— Da, da. Poţi să mă ajuţi. 

— Atunci spune-mi cum? 

— Accepţi să nu mergem la muzeu azi? 
— Te pot ajuta în orice mod, dar nu aşa. 


Alexandra râse şi-l trase spre intrarea în muzeu. 

Jack Kluger îşi parcă Jeepul în parcarea Clubului de lahting 
Regal din Suedia şi traversă pe jos podul spre 
Restaurantholmen. În micul golf din spatele lui era ascuns 
magnificul Grand Hotel Stora din Saltsjöbaden. Nu că un 
bărbat din Texas ar fi fost impresionat de casele mari şi 
albe. Pentru el, natura arhipelagului interior al 
Stockholmului era mult mai exotică. Stâncile acoperite de 
muşchi, potecile mărginite de acele şi frunzele căzute anul 
trecut, pinii şi molizii al căror frunziş des crea o peşteră 
verde în jurul lui. Mirosul apei sărate din Baggensfjärden 
care adia peste insuliţă. 


Kluger nu mai fusese acolo, dar îşi dădu seama imediat că 
acea clădire înaltă de lemn care se înălţa lângă stâncile de 
la marginea apei era cea pe care o căuta. Singurele băi în 
aer liber din Stockholm, ascunse şi măreţe în decăderea 
lor. Când începuse construcţia băilor, cu peste un secol în 
urmă, existaseră planuri pentru un amfiteatru pe panta 
care cobora spre apă; ar fi fost un loc în care oamenii 
puteau să stea în galerii înalte şi să se uite cum săreau 
înotătorii de pe pontoanele de dedesubt. Dar banii se 
terminaseră înainte de finalizarea construcţiei, ceea ce 
însemna că pontoanele şi pereţii înalţi de lemn cu 
balcoanele lor înguste semănau mai puţin cu Grecia antică 
şi mai mult cu arhipelagul. 


În septembrie, băile vechi şi obosite, cu cele trei secţiuni 
pentru bărbaţi, femei şi bazin comun, erau închise pentru 
iarnă. Kluger găsi o cale de intrare şi-l zări imediat pe cel 
cu care trebuia să se întâlnească, care vorbea la telefon 


sus, într-un balcon. Americanul urcă pe scara îngustă şi 
spiralată, bocănind cu tocurile cizmelor lui colorate. 


— Dumnezeule, faci o grămadă de zgomot, strigă Zoran 
Petrovic de la distanţă. 


Kluger ajunse în balcon. La aproximativ cincisprezece 
metri mai jos, valurile golfului se unduiau peste stânci. 
Cerul era cenuşiu şi ziua, rece, dar cu cât americanul se 
apropia mai mult, cu atât devenea mai evident că 
iugoslavul înalt şi zvelt care-l aştepta pe balcon purta un 
halat alb. 


— Unde naiba ţi-e slipul? întrebă Petrovic când Kluger 
ajunse la doar câţiva paşi distanţă. Aici e un loc în care se 
înoată. 


Jack Kluger se holbă la iugoslav, fără să-şi da seama dacă 
acesta glumea. Cei doi bărbaţi nu se mai întâlniseră 
niciodată. De fapt, în urmă cu doar trei zile Jack Kluger nu 
auzise niciodată de Petrovic. 


— Du-te şi schimbă-te mai întâi, îi spuse Petrovic acum în 
engleză. Am adus un halat în plus. E în vestiar, în cuier. 


— Glumeşti? 
Americanul era sincer şocat. 


— Tu nu mă cunoşti, eu nu te cunosc, zâmbi Petrovic. Ce 
mod mai bun de a întemeia o prietenie decât puţină 
nuditate comună? 


Kluger îl privi fix, roşu la faţă. Nu mai era nimeni în 
preajmă, şi vremea nu era tocmai potrivită pentru baie. 


— Crezi că port un microfon? întrebă el în cele din urmă. 
— Nu cred nimic, răspunse Petrovic. Du-te şi te schimbă. 


Kluger dădu din umeri iritat, dar cobori scările spiralate la 
loc şi găsi vestiarul. Şi, într-adevăr, înăuntru era atârnat un 
halat alb. Işi dădu jos toate hainele în afară de chiloţi, îşi 
luă halatul şi urcă iar scările. Desfăcu demonstrativ 
halatul, ca să-i arate iugoslavului că pe trupul lui gol nu se 
aflau nici arme, nici dispozitive de ascultare. 


— Stai jos, stai jos, zise Petrovic. 

Kluger se aşeză pe banca aflată mai sus şi într-o parte. 

— Eşti sigur că nu te-a urmărit nimeni? 

— Crezi că sunt un amator nenorocit? se răsti americanul. 


Petrovic nu răspunse. Cu două zile în urmă, Jason, care-l 
ajutase cu motocicleta mai devreme, găsise cinci 
microfoane în apartamentul lui de pe Upplandsgatan. În 
aceeaşi zi găsiseră alte două sub masa din separeul lui 
obişnuit de la Cafe Stolen. Din cine ştie ce motiv, poliţiştii 
erau dintr-odată obsedaţi să-i asculte fiecare cuvânt şi să-i 
urmărească fiecare mişcare. Nici o măsură de precauţie nu 
era de prisos. 


Lăsase toate microfoanele acolo unde erau. Era mai bine 
ca poliţiştii să creadă că el n-avea habar că-l ascultau. 
Faptul că procedase aşa era o provocare pe care nu se 
putea abţine să n-o savureze. 


— Bun, spuse el dând din cap. Bun. Eu sunt Zoran 
Petrovic, încântat de cunoştinţă. 


În ochii americanului, Zoran Petrovic arăta ca un european 
tipic. Kluger se gândi că exista un anumit tip de fizionomie 
care nu părea nici scandinavă, nici franceză, nici britanică 
sau italiană, doar europeană. Poate avea legătură cu 
faptul că aceştia aveau capul atât de mic. 


— Trebuie să-ţi transmit salutări din partea lui Basir Balik, 
spuse Petrovic. Am auzit că aţi dat câteva spargeri 
împreună. 


Dacă Jack Kluger lucrase pentru Balik, atunci lucrurile erau 
tranşate pentru Petrovic; Balik era un om de încredere. 


— Lovitura implică zborul pe timp de noapte, la joasă 
altitudine, continuă iugoslavul. 


— Am auzit, spuse Kluger cu un zâmbet larg, arătându-şi 
dinţii albi. Am mai făcut asta. Mii de ore prin munţii şi 
defileele afgane. Pot s-o fac. 


— Căcat, probabil că întreaga semnificaţie a vieţii e să 
zbori la joasă altitudine şi să aterizezi lin, spuse Petrovic, 
privind peste golf. 


Valurile înspumate se rostogoleau spre clădire şi se 
spărgeau de ponton. 


— Se poate, fu de acord Kluger. Se poate. 


Ăsta era motivul pentru care nu plecase din Suedia. O 
lovitură ducea la alta. Nimic major sau bine plătit, dar 
avea suficienţi bani ca să supravieţuiască. 


Trecuse mult timp de când stătuse ultima oară la manşa 
unui elicopter şi tânjea să decoleze iar. 


— De asemenea, e important şi să ştii să-ţi ţii gura şi să fii 
loial, adăugă Petrovic. 


Faţa lui Kluger se înroşi iar. 
— Cu cine naiba ai impresia că vorbeşti? 


Bărbatul cu umeri laţi se aplecă în faţă şi, dintr-o singură 
suflare, depănă o listă cu calificări care conţinea mult mai 
mult decât spargerile pe care le dăduse pentru Basir Balik. 
Unele puteau fi verificate destul de uşor. Dacă ce spunea 
el era adevărat, nu exista nici o îndoială că Jack Kluger are 
experienţa necesară. 


Se înţeleseră asupra modalităţilor de plată. De acum 
înainte, dat fiind faptul că mai rămăsese atât de puţin 
timp, nu avea nici un rost ca Petrovic să arunce perdele de 
fum. Fu sincer cu el şi-i dezvălui totul, iar Kluger răspunse 
că avea să fie pregătit. 


Ceea ce nu-i spuse pilotul era că de mai multe ori pe 
săptămână avea momente de confuzie care-l 
împiedicaseră să urce într-un elicopter după ce plecase din 
Afganistan. Deoarece nu putea să prevadă sau să evite 
acele perioade de confuzie, nu fusese sigur că putea să 
aibă încredere în sine însuşi. Dar trecuse deja atâta timp. 


Şi, din punct de vedere pur tehnic, misiunea era simplă. 
— Vreau jumătate din plată în avans, ceru el. 

Petrovic încuviinţă din cap. 

— Nici o problemă. 


Îşi strânseră mâna. Petrovic se ridică în picioare legănat. 


— Dumnezeule, ce sus suntem, oftă el, încercând să nu 
privească în jos, spre apă. 


— Nu cu tine zbor, nu-i aşa? spuse Kluger. 
Petrovic râse. 


— Schimbă-te tu primul. Eu o să aştept până ce termini şi 
pleci. 


Kluger aprobă din cap şi porni pe scări în jos, în halatul alb. 
Petrovic lăsă să treacă cincisprezece minute, apoi se duse 
să se schimbe şi el. Pe drumul spre Upplandsgatan, spre 
filatorii şi microfoanele poliţiei care-l supraveghea, se simţi 
voios cum nu se mai simţise de mult. 


Michel Maloof avea din nou pilot. 

Therese Olsson, Comisarul Poliţiei Naţionale, stătea într-un 
birou mare şi frumos amenajat, cu panoramă spre parc. 
Incă nu apăruse nici un pic de roşu sau galben în frunzişul 
des şi verde de la fereastra ei. Ridică privirea de la hârtiile 
din faţa ei atunci când Thurn şi Berggren intrară în 
încăpere. 


— Caroline. Mats. Staţi jos. Lars e pe drum. 


Una dintre multele calităţi ale lui Olsson era 
surprinzătoarea ei capacitate de a ţine minte numele. Era 
o politiciană, o carieristă. La un moment dat, se gândi 
Thurn, trebuie să fi fost un bun ofiţer de poliţie. Dar asta 


fusese cu mult timp în urmă, acum era suficient că se 
dovedea o şefă bună. 


Faptul că Hertz participa la acea întâlnire se datora 
iniţiativei lui Thurn. Poate că procurorul era 
neexperimentat, dar demonstrase o anumită agerime. Nu 
era de aşteptat să manifeste iniţiativă, dar cel puţin Thurn 
nu se mai temea că avea să le saboteze operaţiunea. 


În timp ce-l aşteptau pe procuror făcură conversaţie 
despre ambasadori, bordelul de pe Karlavägen şi despre 
faptul că Ministerul Afacerilor Externe avea să reacționeze 
dur în momentul formulării acuzațiilor. Hertz apăru peste 
zece minute cu răsuflarea tăiată şi se aşeză pe un scaun 
din faţa biroului. 


— Ei bine, începu Olsson, acum, evident, sunt foarte 
curioasă să aflu ce aveţi de spus. 


Thurn rezumă succint ce aflaseră despre Panaxia din 
Bromma. După ce termină, procurorul formulă prima 
cerere, aşa cum îl instruise Thurn în acea dimineaţă. 


— Am vrea să mutăm elicopterul poliţiei de la baza din 
Myttinge, spuse Hertz. 


— Să-l mutăm? 


— E mai ieftin să-l mutăm decât să sporim supravegherea 
de acolo, explică Mats Berggren. 


Ştia ce argument era cel mai eficient. 


— Dar chiar credeţi că... zise Olsson. 


— Jaful o să aibă loc pe 15, spuse Thurn, şi avem informaţii 
care sugerează că hoţii o să încerce să distrugă singurul 
elicopter activ din zona Stockholm. De ce să nu-l mutăm? 


— Şi unde să meargă? 


— Sugestia noastră, preluă Hertz ştafeta, e să-l lăsăm la 
Unitatea Specială Naţională din S6rentorp, până la noi 
dispoziţii. 


Nu era o decizie importantă, dar Olsson învățase să 
câştige puncte de fiecare dată când putea. Drept rezultat, 
la început păru să ezite şi mâăzgăli câteva cuvinte pe un 
carnet de pe birou. Apoi dădu din cap aprobator. 


— Şi noi ne-am gândit la ceva similar, spuse ea în cele din 
urmă, studiind-o pe Thurn cu atenţie. Aveam de gând să 
vă vorbesc despre Unitatea Specială Naţională. 


Nimeni nu răspunse, deşi Olsson făcuse o pauză evidentă 
ca să le permită să comenteze. 


— Ei bine, continuă ea, după cum ştiţi, ancheta 
preliminară a fost trecută, azi la prânz, la gradul de 
„eveniment extraordinar”. 


Berggren confirmă printr-un gest. 


— La iniţiativa mea, sublinie procurorul Hertz, iritat că nu-i 
fusese atribuit acest merit. A fost sugestia mea să o 
ridicăm la nivelul de „eveniment extraordinar”. 


În cadrul Poliţiei Criminalistice Naţionale, clasarea ca 
„eveniment extraordinar” însemna că respectivul caz 
devenea prioritar şi i se alocau mai multe resurse. Un 
„eveniment extraordinar” putea fi orice, de la o tentativă 


de asasinat asupra unui politician de rang înalt până la o 
ameninţare teroristă acută. 


— Aşa că, spuse Therese Olsson, fără să acorde nici o 
atenţie gândirii teritoriale a procurorului, am ajuns la 
concluzia că ar trebui să apelăm la Unitatea Specială. 


Asupra încăperii se aşternu tăcerea. Thurn îşi privi mâna, 
părând că îşi studia unghiile. Lui Mats Berggren îi venea 
mai greu să fie atât de subtil. 


— Ce naiba vrei să spui prin asta? întrebă el. De ce să 
aducem simulacrul ăla de armată ca să dea totul peste 
cap? Crezi că nu ne descurcăm? 


— E o decizie la care am ajuns împreună, replică Olsson 
tacticos. 


— Împreună? făcu Berggren. 


— În cadrul comandamentului. A fost implicat inclusiv 
Carlbrink. 


— Comandamentul? întrebă Thurn. Nu e bine. Cu cât ştiu 
mai mulţi despre asta, cu atât e mai mare riscul de 
scurgeri. 


— Sugerezi cumva că Carlbrink... că şeful Unităţii Speciale 
Naţionale nu poate să ţină un secret? se răsti Olsson. 


— Tot ce vreau să spun e că, cu cât ştiu mai mulţi oameni, 
cu atât mai mare e riscul de scurgeri, repetă Caroline. Nu- 
şi mai putea ascunde iritarea. Ridică privirea, drept în ochii 
comisarului. Asta e cazul nostru, Therese. Şi e sub control. 
Crezi că nu ne descurcăm fără bocancii lor de armată şi 


lansatoarele lor de rachete? Tu eşti şefa noastră. Nu ai nici 
un pic de încredere în propriii tăi angajaţi? 


— E vorba de întreaga Unitate Specială? vru să ştie 
Berggren. 


— Înarmaţi complet, confirmă Olsson. Şi cu ordinul de a 
dobori un elicopter, dacă e necesar. 


— Aici e vorba de un jaf, sublinie Thurn. Poate că e 
spectaculos, probabil mai bine planificat decât ce am 
văzut până acum pe pământ suedez. Totuşi, e un jaf, nu e 
o lovitură de stat. Poliţia are resursele necesare ca să 
poată gestiona asta. Nu avem nevoie de ajutor din 
partea... 


— Poliţia sârbă nu e singura care urmăreşte cazul ăsta, o 
întrerupse Olsson. Interpolul e informat permanent. De 
asemenea, ministrul Afacerilor Externe are un interes 
personal faţă de acest caz. Dacă îl dezamăgim, atunci 
Ministerul Justiţiei nu o să mai aibă nici o justificare când o 
să se discute despre resurse, la următorul buget. 


Politică. Caroline Thurn o dispreţuia profund, dar îşi dădea 
seama că nu era vorba doar de simpla muncă de poliţie, ci 
şi de egourile miniştrilor şi de modul în care statul 
distribuia resursele. 


— Bine, spuse ea ridicându-se în picioare. Atunci să se 
ocupe Unitatea Specială Naţională. 


Procurorul se ridică la rândul lui. Dădu din cap băţos, iar 
Thurn avu impresia că, într-un anumit mod, şi el fusese 
implicat în decizia asta. 


— Ştim unde şi când o să lovească, spuse Berggren, care 
se opinti să se ridice cu un geamăt greoi. În stadiul ăsta, 
când totul le e oferit de-a gata, până şi Unitatea Specială 
ar trebui să se descurce. 


— O să fie pregătiţi, lângă incinta Panaxia din Bromma, 
începând cu ora 23.00, pe 14 septembrie, răspunse 
Olsson. Dar să fie clar un lucru. Până atunci, voi sunteţi 
responsabili. 

La etajul cinci exista un balcon. 


Michel Maloof îl depistă după acea vizită ucigător de 
plicticoasă la Moderna museet. Se despărţise de Alexandra 
Svensson în faţă la Grand Hôtel şi o luase direct spre casă, 
la planurile lui. Nu acordase etajului cinci aceeaşi atenţie 
maniacală ca etajului şase, acolo unde era amplasat 
departamentul de numărat bani, dar acum îl găsi printre 
planurile de pe podea, de lângă masa din sufragerie. O 
hârtie acoperise o altă hârtie, iar când o dădu la o parte, 
soluţia i se ivi în faţa ochilor. 


Un mic balcon care ieşea în afară de la etajul cinci, 
deasupra atriumului deschis. 


Asta însemna că puteau intra prin acoperişul de sticlă. 


Dacă spărgeau sticla şi foloseau o scară lungă, ar fi putut 
oare să ajungă până la acel balcon? 


Alexandra avusese dreptate, se gândi. El nu era un om 
care să renunţe. Găsise noi căi de a avansa. 


Scoase telefonul şi-l sună pe Sami. 


— Există un balcon, spuse el. Seamănă cu un mic pervaz. 
Putem folosi scări. Una ca să coborâm şi alta ca să urcăm 
înapoi la etajul şase. 


— Eşti sigur? întrebă Sami. În privinţa balconului? 


— Absolut, absolut, răspunse Maloof. O să-l întreb şi pe 
Nicke. 


— Ăsta e Planul F, presimt asta, spuse Sami provocator. 
Apoi adăugă: Nicke se pricepe cât de cât la scări? 


— Se pricepe la orice, murmură Maloof. 


— Poate că reuşeşte să-şi dea seama cât de lungă trebuie 
să fie scara, continuă Sami. O să fie nevoie de o scară al 
naibii de lungă. Inţelegi ce vreau să spun? 


— O să vorbesc cu el. 


Maloof închise. Îşi simţea inima bătându-i în piept, se 
simţea pur şi simplu mai înalt. Redevenise el însuşi. 


În seara aceea, Niklas Nordgren petrecu ore întregi în 
camera lui de recreere, studiind planurile de pe Vreten 
numărul 17. După ce îşi dădu seama ce anume căuta, nu 
avu nevoie de prea mult timp ca să găsească balconul de 
la etajul cinci. 


Maloof, Sami şi Nordgren se sunară unul pe celălalt toată 
noaptea, până târziu în zori, de pe diferite telefoane, cu 


diferite carduri SIM. Discutară fără să rostească nici un 
cuvânt cheie, folosind propoziţii eliptice şi eufemisme 
repetate, doar ca să fie siguri că, dacă cineva se întâmpla 
să le asculte conversaţia, nu avea să înţeleagă nimic. 


Nordgren fu de acord că nu era imposibil să spargă sticla 
de pe acoperiş şi să coboare o scară pe balcon. 


Peretele care dădea spre atriumul de la etajul şase era din 
sticlă antiglont. Scopul lui era să lase lumina să intre în 
ceea ce, altfel, ar fi fost un etaj complet întunecos. 


— Ce naiba facem cu el? întrebă Sami. 


Nordgren îl linişti. Cuvintele „sticlă antiglonţ” implicau 
ceva mai impresionant decât realitatea. Nu avea să fie o 
problemă să urce cu ajutorul unei scări scurte de pe 
balconul de la etajul cinci şi să dea o gaură în geamul de la 
etajul şase. Dar explozia avea să trimită o ploaie de cioburi 
asupra balconului, ceea ce însemna că singurul loc în care 
se puteau adăposti era acoperişul. 


Trebuiau să pună explozivii pe sticla blindată, să coboare 
pe balcon şi apoi să urce iar pe acoperiş. De asemenea, 
trebuiau să facă în aşa fel încât cablul de detonare să fie 
suficient de lung încât să ajungă până pe acoperiş, odată 
cu ei. 


— O să trebuiască să ne căţărăm o grămadă, remarcă 
Sami. 


— Ne descurcăm, spuse Nordgren sec. Cel mai rău o să fie 
cu uşile. 


După ce treceau de sticla blindată de la etajul şase, 
ajungeau în camera de lângă departamentul de numărat 
bani. Cele două încăperi erau despărțite doar de o uşă de 
incendiu şi o uşă de siguranţă. 


— Ce naiba e o uşă de siguranţă? 


— E făcută din oţel. Ceva mai gros. Uşile de incendiu sunt 
uşor de spart. Uşile de siguranţă sunt... mai nasoale. 


— Mai nasoale? Dar poţi s-o rezolvi? 
— E în regulă, spuse Nordgren ferm. O să fie în regulă. 
— Avem doar zece minute, îi reaminti Maloof. 


— Imposibil, răspunse Nordgren. Zece minute n-o să fie de 
ajuns. Poate dacă am avea cincisprezece? Va trebui să 
cronometrăm. 


— Nu mai mult de atât, zise Maloof. 
— Bun, să zicem cincisprezece, spuse Nordgren. 
Sami era fericit. 


Întrebarea era acum cât de lungă trebuia să fie scara care 
ducea de la plafon la balcon. Judecând după planuri, 
etajele cinci şi şase păreau să aibă o înălţime standard, iar 
potrivit lui Maloof, Alexandra Svensson sugerase că 
înălţimea tavanului nu era în nici un caz mai mare de trei 
metri. 


— Cum naiba ai putut s-o întrebi despre asta? se miră 
Nordgren. 


— Vorbeşte mai mult decât Zoran, spuse Maloof. Nu 
întreb, doar ascult. 


— Au. Cum ai reuşit să faci asta? 
— Exact, exact. Ai pus întrebarea corectă. 


Prin urmare, erau cinci sau şase metri între podeaua 
balconului de la etajul cinci şi plafonul de la etajul şase. O 
scară de doisprezece metri avea să le lase doi metri de 
rezervă, odată ce trecea prin luminator. 


Nu erau nişte marje mari, dar avea să fie suficient. 


Când Maloof se aruncă în sfârşit în pat, în zorii acelei 
dimineţi, pe buze avea un zâmbet larg. Era convins că 
acum lucrurile erau pe punctul de a o lua în direcţia 
corectă, că îşi depăşeau problemele. 


Spre sfârşitul următoarei după-amiezi, când se trezi, îşi 
dădu seama că Petrovic încercase să ia legătura cu el de 
mai multe ori, ca să-i dea şi veşti bune, şi veşti proaste. 
Vestea bună era că aveau un nou pilot. 


— Dar jumătate din poliţie e pe urmele mele, oftă Petrovic. 
Nu e o greşeală, nu m-au confundat cu altcineva. Pe mine 
mă vor, şi habar n-am de ce. 

Caroline Thurn nu era genul de poliţist care să lase 
lucrurile la voia întâmplării. Miercuri după-amiază se luase 
decizia de a permite Unităţii Speciale Naţionale să ţină sub 


supraveghere depozitul de bani Panaxia din Bromma în 
timpul nopţii de 14 septembrie. 


Vineri după-amiază însă, începu să aibă îndoieli. 


Majoritatea indiciilor duceau spre Panaxia, dar dintr-odată 
Thurn nu mai era sigură. 


Ce anume sugera că depozitul G4S din Västberga nu avea 
să fie ţinta hoţilor cu elicopterul? 


Era la sală şi, cu fiecare kilometru parcurs pe aparatul de 
vâslit, neliniştea i se intensifica. In cele din urmă se ridică, 
se duse la vestiar şi îl sună pe Berggren. 


El era încă la sediul din Kungsholmen şi oftă zgomotos 
când Thurn îi spuse despre intuiţia ei. 


— Dar îţi dai seama că e trei şi jumătate într-o zi de vineri? 
zise el. 


— Adica? 


— Oamenii se duc acasă, Caroline, îi explică Berggren. E 
weekend. Vor să-şi petreacă timpul cu familia, să mănânce 
chipsuri şi să se uite la o emisiune TV cu un moderator 
exaltat care râde la propriile glume. 


Thurn nu se uita la televizor, nici nu ştia sigur dacă exista 
vreunul în apartamentul din Strandvägen. 


Înainte să se mute în apartamentul cu nouă camere şi 
privelişte asupra apei, dăduse instrucţiuni firmei de licitaţii 
Bukowski să vândă orice putea fi de valoare. Tot ce mai 
rămăsese fusese depozitat în una dintre camerele care 
dădeau spre curtea interioară. Asta fusese în urmă cu 


aproape şase ani deja, şi Thurn încă nu deschisese uşa. 
Avea să se ocupe de asta într-o zi, dar nu încă. 


— În plus, continuă Berggren, G4S nu se potriveşte cu 
informaţiile pe care le avem. Clădirea din Västberga are 
şase etaje. Şi ştim că Panaxia începe marea mutare în ziua 
de dinainte, ceea ce înseamnă că o să fie o grămadă de 
oameni care aleargă în toate părţile şi securitatea o să fie 
mai slabă. 


— Asta spunea informatorul pe care-l avem, replică Thurn. 
Ceea ce nu e acelaşi lucru cu a şti. Vreau să mai verific o 
ultimă oară. 


Berggren avu grijă să nu mai ofteze încă o dată zgomotos. 


Nevoia lui Thurn de a deţine controlul era cam la fel de 
mare ca apetitul lui. 


— Vrei să fac eu ceva? o întrebă. 
— Nu e nevoie, răspunse Thurn. 


Voi să adauge că era vineri după-amiaza şi că el ar fi 
trebuit să dea prioritate familiei, dar apoi îşi dădu seama 
că nici măcar nu ştia dacă Mats Berggren avea familie. 


Caroline Thurn nu le punea niciodată colegilor întrebări 
personale. Asta însemna că, la rândul ei, putea să evite 
acelaşi gen de întrebări. 


În acea după-amiază întunecoasă de vineri, şefa unităţii 
speciale traversă oraşul cu maşina înspre Västberga. Ca 
întotdeauna, era un trafic intens spre sud, şi trebui să se 
alăture unui lung convoi de camioane. Dar Västberga allé, 
strada care străbătea zona industrială, era pustie. 


Munca la rampele de încărcare se termina adesea mai 
devreme în după-amiaza dinaintea weekendului, iar 
birourile erau deja goale. Thurn trecu încet cu maşina pe 
lângă clădirile pustii, apoi încetini şi mai mult când se 
apropie de clădirea G4S de la colțul cu 
Vretensborgsvägen. Acolo munca dura şapte zile pe 
săptămână, dar până şi depozitele de bani erau tăcute 
vineri după-amiaza. 


Se uită pe geamul lateral. Clădirea cu şase etaje era ca o 
fortăreață pe dinăuntru, iar depozitul de bani aparţinea 
unei cu totul alte categorii decât seiful firmei Panaxia din 
Bromma. 


Nu, îşi spuse în sinea ei, era rezonabil să consideri că nu 
asta era clădirea pe care hoţii aveau de gând s-o atace. In 
plus, practic vedea până la secţia de poliţie din 
Văstbergavâgen. Dacă cineva avea de ales, Panaxia era o 
variantă mai bună din toate punctele de vedere. 


Merse mai departe. 


În loc să întoarcă, făcu la dreapta pe Vretensborgsvăgen. 
Acceleră şi era pe punctul de a mai face o dată la dreapta 
pe Drivhjulsvăâgen, ca să ocolească cvartalul şi să o ia spre 
nord, înapoi pe autostradă, când aruncă o privire în 
oglinda retrovizoare. 


Frână brusc. 
Avu norocul ca în spatele ei să nu fie nici o maşină. 


Din locul acela vedea clădirea G4S din spate. Probabil era 
construită pe un deal sau cel puţin pe o pantă abruptă. 


Din partea asta, clădirea părea să aibă patru etaje. 

Hans Carlbrink, şeful Unităţii Speciale Naţionale, era genul 
de poliţist care-i face pe oamenii obişnuiţi să ezite să sune 
la poliţie. Cariera lui trecuse prin armată, acela fiind şi 
locul din care proveneau atât referinţele, cât şi atitudinea 
lui faţă de lume. Avea un simţ al disciplinei mai puternic 
decât cel al dreptăţii, iar dacă ai fi vrut să-i subliniezi 
părţile pozitive, ai fi putut spune că se comporta imparţial. 
Era la fel de arogant faţă de victime şi făptaşi, civili şi 
poliţişti, bărbaţi şi femei. 


Caroline Thurn şi Mats Berggren se duseră la Solna, acolo 
unde se afla garnizoana oamenilor lui Carlbrink şi unde 
elicopterul era acum adăpostit în spatele unor ziduri cu 
sârmă ghimpată. Era spre sfârşitul după-amiezii de 
sâmbătă, 12 septembrie. Carlbrink îi aruncă o privire 
apreciativă înaltei şi sportivei Thurn, apoi se întoarse spre 
Berggren şi-i privi lung, cu o expresie de dezgust, burta 
proeminentă. li conduse pe vizitatori într-o cameră fără 
ferestre dintr-o latură a cantinei, încăpere care-i lăsă lui 
Thurn senzaţia că era folosită pentru a le demonstra cât 
de aspre erau condiţiile de la Unitatea Specială. 


— Mai sunt trei zile, spuse Carlbrink. 


Erau cu toţii de acord că a număra zilele reprezenta o 
experienţă iritantă şi neobişnuită. Motivul pentru care nu-l 
ridicau pur şi simplu pe Petrovic, prevenind astfel jaful, era 
că informaţiile pe care le primiseră datau deja de o lună. 


Multe lucruri se putuseră schimba între timp. Thurn se 
gândi în treacăt la tehnicienii care îşi petreceau toată ziua 
ascultând cum alunecosul muntenegrean refuza să se 
trădeze. Ce dovezi aveau împotriva lui? 


În acelaşi timp, nu putea nega că, pe măsură ce treceau 
zilele, însufleţirea sporea. Colegii ei de la Infracţiuni 
Naţionale dădeau din cap înţelegător de fiecare dată când 
treceau prin biroul ei, şi acum, când mai rămăseseră doar 
trei zile, toţi simțeau cum le bătea inima puţin mai repede. 
Până şi ministrul Afacerilor Externe ceruse să fie ţinut la 
curent. 


Se aşezară la o masă de conferinţe obosită. 


Thurn trecu direct la subiect, explicând ce descoperise cu 
o seară în urmă. Că depozitul G4S din Västberga era şi o 
clădire cu patru etaje, dacă preferai s-o priveşti dintr-un 
anumit unghi. 


— Dar G4S nu plănuieşte să se mute marţi, interveni 
Berggren. 


Felul lui plângăcios de a fi se intensificase în acest mediu 
nou. Se simţea inconfortabil sub privirea elitistă a lui 
Carlbrink şi detesta incertitudinea pe care Thurn o 
introdusese în ecuaţie. 


— Nu ştim asta, zise Thurn. Nu i-am întrebat. 
— Dar e puţin probabil, zău aşa! 
Thurn fu de acord. 


— Ce vreau să spun e că nu putem elimina Västberga. lar 
întrebarea mea, Hans, e dacă nu cumva ar trebui să 


postăm o parte din echipa ta la Västberga şi pe restul la 
Bromma. 


Calbrink încuviinţă din cap. Era perfect fezabil. 


— Am auzit că o să fie în jur de douăzeci de oameni, zise 
el. 


— Implicaţi în pregătiri, răspunse Thurn. Mă îndoiesc că o 
să fie douăzeci de oameni acolo în timpul jafului efectiv. 


— Nu e o problemă, spuse Carlbrink, zâmbind ca şi cum ar 
fi mâncat ceva gustos. Să vină. Douăzeci sau treizeci. 
Probabil ne descurcăm. Sugestia mea e să ne asigurăm că 
avem suficienţi oameni şi echipamente ca să fim în 
măsură să doborâm un elicopter atât la Văstberga, cât şi 
la Bromma. Dar să lăsăm grosul acolo unde credeţi că e 
cel mai probabil să se întâmple. 


— Adică totuşi Bromma, nu-i aşa, Caroline? întrebă 
Berggren. 


Thurn păru să ezite. 


— Dacă m-ai fi întrebat ieri, aş fi fost sigură. Dar acum nu 
mai ştiu. 

Niklas Norgren se chinuia să se concentreze. Stătea pe 
taburetul de lângă masa din camera lui de recreere, iar 
prin perete auzea ştirile de la televizorul din camera de zi. 
În loc să lipească cele două bucăţi ale carcasei telefonului 


din faţa lui, asculta vocea serioasă a prezentatorului care 
relata moartea actorului american Patrick Swayze. 


Nu-şi făcea griji că Annika ar fi putut să intre şi să vadă ce 
făcea. Peretele dintre lumile lor, dintre o viaţă normală şi 
una infracţională, putea fi unul subţire, dar era suficient de 
gros. Annika n-ar fi deschis niciodată uşa camerei lui de 
recreere fără să ciocănească mai întâi. lar dacă gândurile 
ei erau în altă parte şi se întâmpla cu adevărat să intre 
fără nici un avertisment, nu şi-ar fi dat seama cu ce se 
îndeletnicea el. N-ar fi recunoscut chitul exploziv pe care 
Niklas îl îndesa de zor în telefoanele mobile pe care le 
amorsa pe rând. 


De câte ori îl ameninţase că avea să-l părăsească în clipa 
în care încălca înţelegerea? Aşteptase suficient, relaţia lor 
nu ar fi supravieţuit încă unei perioade de puşcărie. 
Uneori, Nordgren avea totuşi impresia - chiar din ce în ce 
mai des - că de fapt ea nu făcea decât să caute un 
pretext. 


Însă nu teama de a fi părăsit era cea care-l împiedica să se 
concentreze în seara aceea. 


În cele din urmă, lăsă jos pistolul de lipit şi-l scoase din 
priză. Se duse la fereastră. Lumina din vârful turnului 
Kaknăs clipea de cealaltă parte a apei. Rămase aşa, cu 
noaptea întunecoasă în faţa lui, îngăduindu-şi să se lase 
furat de acel moment. 


Din clipa în care elicopterul ateriza pe acoperiş, nu puteau 
trece mai mult de cincisprezece minute până când decola 
iar. Atât dura ca personalul de securitate al G4S să se 
mobilizeze, ca poliţiştii să se organizeze şi să ia decizii 
raţionale. 


Ţinând cont de faptul că secţia de poliţie era atât de 
aproape, Nordgren ar fi preferat să poată da spargerea în 
zece minute. 


Coborâtul din elicopter, spargerea luminatorului, aşezarea 
scărilor la locul lor şi suitul pe clădire aveau să dureze cel 
puţin două-trei minute. 


Spargerea geamului antiglonţ avea să dureze două-trei 
minute. 


Pătrunderea prin uşa de siguranţă avea să dureze două- 
trei minute. 


Umplerea genţilor cu bani nu putea să dureze mai puţin de 
două-trei minute. 


Cărarea genţilor cu bani înapoi pe acoperiş nu putea să 
dureze mai puţin de două-trei minute. 


Apoi timpul expira. 


Nu exista loc pentru greşeli, trebuiau să lucreze rapid şi 
fără surprize. Cea mai mare problemă avea să fie dacă 
angajaţii de la departamentul de numărat bani le făceau 
necazuri. Evident, cel mai bine ar fi fost ca incinta să fie 
goală înainte ca uşa de siguranţă să fie aruncată în aer, 
însă nu puteau fi siguri că aşa avea să se întâmple. 


Dacă angajaţii erau încă înăuntru atunci când pătrundeau 
ei, planurile li se năruiau. Nu era o problemă să-i strângă 
pe angajaţi şi să-i facă să stea liniştii, din acest punct de 
vedere nu era un risc. Insă avea să dureze mult. 


Turnul Kaknăs clipea în depărtare. 


O barcă mare, plină cu felinare colorate, străbătea canalul 
dintre Lilla Värtan şi Saltsjön. 


Totuşi, nu depăşirea timpului stabilit era lucrul care-l 
îngrijora cel mai tare. 


Nordgren se întoarse la biroul lui şi băgă în priză pistolul 
de lipit. Planul era să pregătească patru telefoane cu 
exploziv. Două aveau să fie plasate în elicopterul poliţiei 
din Värmdö, iar două aveau să fie ţinute de rezervă. Riscul 
ca celălalt elicopter al poliţiei din Stockholm, cel 
împrumutat în prezent G&teborgului, să-şi facă apariţia nu 
era foarte ridicat, dar nu era nici imposibil. Ceea ce 
însemna că trebuiau să poată pune două telefoane mobile 
şi în acela, dacă era necesar. 


În timp ce trecea cu ansa pistolului peste carcasă, ca s-o 
lipească, Nordgren îşi dădu seama că asta era ceea ce-l 
făcea să ezite. 


Ideea de a pune mobilele în elicopterul poliţiei şi apoi, în 
timp ce ei se îndreptau spre Västberga, de a activa 
încărcătura, aruncându-l în aer. 


La comenzi avea să fie un pilot? 
În hangar avea să fie altcineva? 


Urma să se transforme acest plan, menit să facă urmărirea 
lor imposibilă, într-un masacru sângeros? 


Nu avea cum să se asigure că asta nu se va întâmpla. 


Nordgren auzi, prin peretele camerei de zi, „The Time of 
My Life” din Dirty Dancing, probabil pe post de coloană 


sonoră a vieţii lui Patrick Swayze, pentru obişnuita 
retrospectivă a carierei. 


Dădu din cap de unul singur. În documentarul despre viaţa 
lui, nimeni nu avea să poată spune că omorâse pe cineva. 
Această linie de demarcaţie era pe cât de clară, pe atât de 
fermă. Era un infractor, era un hoţ, dar nu era un ucigaş. 


Se uită la telefoanele lui explozive. 

Terenul de sport Hjorthagen era chiar în spatele 
rezervoarelor de gaz ale cartierului ascuns dincolo de 
Östermalm şi Lidingö, construit la un moment dat pentru a 
le oferi cazare muncitorilor străini. Graţie fotbalului Michel 
Maloof ajunsese prima oară acolo, şi îşi dăduse seama că 
Hjorthagen era perfect pentru întâlnirile care trebuiau să 
rămână secrete. Deşi zona avea staţie de metrou, era 
totuşi unul dintre cele mai uitate cartiere ale oraşului. O 
echipă de fotbal profesionistă folosea terenul de sport 
pentru antrenament, dar la unu noaptea cu siguranţă 
terenul avea să fie gol. 


În drum spre acea întâlnire, Maloof schimbase de mai 
multe ori metroul, până să fie suficient de sigur ca să se 
aşeze pe scaun în magistrala roşie spre Ropsten. 


Din staţie o luă spre Hjorthagen, gândindu-se cât de rapid 
se transformaseră nopţile senine de vară în unele destul 
de tomnatice. Deşi copacii erau încă verzi şi pajiştile 
arătau de parcă ar fi fost mijlocul verii, nopţile erau 


întunecate. Nu avea să mai treacă mult până să vină 
vremea să scoată căciula şi mănuşile, îşi zise el. 


Sau poate că şase luni în Thailanda ar fi fost preferabile 
iernii în Suedia? 


Dacă totul mergea conform planului nu era ceva de 
negândit, şi era sigur că Alexandra Svensson n-ar fi avut 
nimic împotrivă să vină cu el. 


Maloof traversă parcarea, rămânând la marginea pădurii în 
timp ce ocolea gardul din jurul terenului de fotbal. Cineva 
decupase o gaură chiar lângă mijloc, şi trecuseră zece ani 
fără ca ea să fie reparată. Maloof împinse gardul într-o 
parte, se lăsă pe vine şi se strecură înăuntru, apoi se 
ascunse în umbra vestiarelor, chiar lângă intrare. 


Peste cinci minute, Sami Farhan apăru pe Artemisgatan. 
Maloof îl văzu de la distanţă şi-l chemă cu voce joasă. 
Sami parcurse aceeaşi rută prin pădure şi gaura din gard. 


— Spune-mi că totul s-a rezolvat, fu primul lucru pe care-l 
rosti. 


Maloof îi recunoscu tonul. Acel ton agresiv şi plin de 
speranţă. 


— Mă doare-n cur de toată povestea asta, zise Sami. Hai 
să mergem. Nu mai pot să aştept. 


— Stai să ajungă şi Nicke. 


În acel moment, Nordgren apăru din umbrele lungi ale 
copacilor. 


Maloof, văzând mişcarea înainte să vadă persoana, tresări. 


— Scuze, spuse Nordgren. N-am vrut să vă sperii. Am 
ajuns un pic mai devreme. Voiam doar să mă asigur că nu 
sunteţi urmăriţi. 


Maloof aprobă din cap. Îi plăcea prudenţa lui Nordgren, îi 
plăcuse întotdeauna. Sami, pe de altă parte, era enervat. 


— Ce dracu' e asta? 
— Trebuie să fim prudenti, spuse Nordgren. 


Merseră spre capătul nordic al terenului de lângă 
Gasverksvâgen. Copacii din jurul lor erau deşi. Toţi trei 
purtau haine întunecate şi vorbeau încet. Era imposibil să-i 
vezi dacă nu erai foarte aproape. 


— Nu înţeleg de ce trebuie să ne întâlnim întotdeauna pe 
terenuri de fotbal, bombăni Sami arătând spre terenul 
misterios şi pustiu. 

Maloof râse. 


— Fotbalul e un sport de echipă, Sami. Poate încerci şi tu 
cândva să joci? 


Se opriră pe linia porţii. Era o noapte răcoroasă şi senină, 
pe care Maloof ştia că avea s-o ţină minte toată viaţa. 


Era timpul să ia o decizie. 
— Avem un pilot, anunţă el. 


Uşurarea celorlalţi era mai puternică decât bucuria. Sami 
făcu o piruetă rapidă. 


— În sfârşit! strigă el. S-o facem! 


Maloof le povesti ce ştia despre american, care erau 
calificările şi recomandările lui. Apoi adăugă: 


— Însă pe Zoran l-au filat. Nu pe mine, şi nu din greşeală. 
Sunt după el non-stop. l-au pus microfoane în apartament, 
în restaurante. Şi câteva în maşină. 


Cuvintele lui mai domoliră atmosfera exuberantă. 


— Bun, zise Sami în cele din urmă. Deci îl suspectează pe 
prietenul tău? Ce are asta de-a face cu noi? Nimic. 


— Termină, mârâi Nordgren. 
— Vorbesc serios, insistă Sami. E treaba lui. 


— Sigur, sigur, spuse Maloof. Doar că... Zoran ştie tot. El şi 
cu noi... facem asta împreună. 


— Da, ştiu, zise nerăbdător Sami, dar el nu a fost implicat 
în detaliile organizării. Înţelegi ce vreau să spun? Probabil 
e filat pentru alt motiv. Noi lucrăm întruna de luni de zile. 
El... a făcut o grămadă de alte lucruri. Pricepi? El are 
treaba lui, noi pe a noastră. 


— Crezi că a ciripit? întrebă Nordgren. Că poliţia a aflat? 


Era un aspect pe care trebuiau să-l ia în considerare. 
Motivul pentru care Petrovic era urmărit şi ascultat atât de 
intens trebuia să aibă legătură cu altă cauză, dacă nu 
cumva poliţiştii auziseră vorbindu-se despre Văstberga în 
înregistrările din ultimele săptămâni. 


Maloof scutură din cap. 


— Nu vă faceţi griji. El n-ar da nume niciodată. N-ar spune 
niciodată ceva care să... 


— Atunci de ce-l filează? întrebă Nordgren. Genul ăsta de 
urmărire. Pare al naibii de ciudat. 


Maloof scutură iar din cap. Nu ştia. 


— Nu poate fi o scurgere, spuse Sami, pentru că nimeni nu 
ştie. Nimeni. Suntem noi patru şi numai noi. 


— Acum ştie şi pilotul, zise Maloof. Zoran a trebuit să-i 
spună. Nu mai e timp. 


— Dar când a fost asta? vru să ştie Sami. leri? Acum 
câteva zile? Nu a turnat el. 


Maloof le indică printr-un gest de neputinţă că nu ştia mai 
multe. 


— Atunci... ce facem? întrebă el. 


Ca întotdeauna, faţa lui era imposibil de citit din cauza 
zâmbetului calm. 


Nu răspunse nimeni. Şapca lui Nordgren arunca o umbră 
întunecată asupra feţei sale. Sami îşi înfigea vârful 
pantofului în iarbă. Era cu mintea la fraţii lui, la investitorii 
lui. Dar, mai presus de orice, se gândea la Karin. Şi la 
băieţi. Nu avea de gând să-i lase să crească cu un tată 
care era absent în fiecare seară, plecat pentru slujbe 
ocazionale şi închis la intervale regulate. Un tată de care ei 
ar fi fost stânjeniţi, unul pe care n-ar fi ajuns să-l cunoască 
niciodată. Pentru Sami era vital ca planul să reuşească. 


— Ce vrei să spui? întrebă el. Ce facem? Facem ce trebuie. 


Cuvintele lui fură urmate de o tăcere lungă. 


— Sunt de acord că sună ciudat, zise Nordgren în cele din 
urmă. O să furăm un elicopter şi o să aterizăm pe 
acoperişul unui depozit de bani situat vizavi de o secţie de 
poliţie. Suim pe nişte scări, aruncăm în aer uşi şi săvârşim 
cel mai mare jaf din istoria Suediei. Şi asta ştiind că poliţia 
are resurse nelimitate, că-l ascultă pe Petrovic de o lună, 
în timp ce noi lucrăm la detalii. 


— Asta e o lovitură de care o să audă toţi, încercă Sami să- 
şi convingă prietenii. Inţelegeţi? In toată lumea. 


— Sigur, sigur, spuse Maloof. Sau... cel puţin în toată 
Suedia. 


— Îţi garantez că asta depăşeşte Suedia. 


Sami îşi întinse mâinile spre cer, ca şi cum faima lor ar fi 
urmat să ajungă departe în univers. 


— Chiar o facem? întrebă Nordgren. 


Din nou tăcere. De data asta, Sami fu cel care o 
întrerupse. 


— O mai spun o dată. Avem verde. O facem. Tu ce crezi, 
Michel? Te bagi? 


Maloof râse. Aruncă o privire spre Sami, care-l scruta cu un 
zâmbet crispat, bătând darabana pe coapsă şi aşteptând 
un răspuns. Se gândi la lunile de planificare, la planurile 
întinse pe podeaua apartamentului lui întunecos din Fittja 
şi la Alexandra. Oare îl aştepta o viaţă petrecută împreună 
cu ea? Aveau să ducă un trai îmbelşugat? In mintea lui, 
Maloof răsuci pe toate feţele întrebarea: dacă asta nu era 


destul, ce ar fi fost? Pe faţa lui serioasă apăru un zâmbet 
larg. 


— Categoric, spuse el. Da, categoric. Mă bag. O facem. 


— Bun, zise Nordgren. Atunci o facem. 

Procurorul Lars Hertz şi detectivul inspector-şef Caroline 
Thurn stăteau pe locurile din faţă ale Volvo-ului albastru- 
închis şi proaspăt spălat al lui Thurn. Acesta era parcat 
printre câteva rable fără roţi din faţa unui atelier de 
vulcanizare de pe Linta Gârdsâg numărul 25. Hertz afişa o 
vigilenţă ostentativă. Bretonul lui blond sălta ca un nor 
dens deasupra frunţii, iar atitudinea îi exprima însufleţirea 
provocată de faptul că era implicat într-o imensă 
operaţiune a poliţiei. Mirosul greu al aftershave-ului lui 
Mats Berggren îi învăluia pe amândoi, iar Hertz avea să-l 
asocieze mereu cu acea noapte petrecută în maşină. 


Berggren era în spate. Se aplecă printre scaune şi spuse 
că asta îi aducea aminte de vacanţele cu familia, când 
călătoreau cu maşina prin Europa. Incă nu ajunseseră? 


Cei din faţă reacționară diferit la gluma lui. Thurn zâmbi 
amabil. Ideea că părinţii ei ar fi putut s-o ducă vreodată 
într-o călătorie cu maşina când era mică era deopotrivă 
improbabilă şi bizară. Hertz roşi în întuneric, gândindu-se 
că n-ar fi avut nimic împotrivă să întemeieze o familie cu 
Caroline Thurn. 


Din clipa în care ea intrase în biroul lui, în urmă cu câteva 
săptămâni, procurorului îi venise greu s-o privească în 
ochi. Thurn era genul de femeie care-l intimida. 
Presupunea că felul ei de-a fi, nedispus să linguşească şi 
evident, nedorind să placă, era ceea ce-l atrăgea. 


Şi îl făcea să se simtă stânjenit. 


Aşteptară în întuneric. Ziua de 14 septembrie se 
transformase în 15 în urmă cu câteva ore. Nerăbdarea pe 
care o simţiseră pe drumul spre Bromma trecuse, dar 
minutele încă păreau nesfârşite. Respirația lui Thurn era 
profundă şi regulată. Aţipise de câteva ori, dar nu mai mult 
de zece minute în total, şi aerul ce intra pe geamul pe 
care-l coborâse ca să nu se aburească din cauza 
condensului îi făcea bine. Doar greierii întrerupeau 
tăcerea; norii care sosiseră cu o oră în urmă filtrau lumina 
lunii, formând dungi înguste pe terenul plat aflat de 
cealaltă parte a drumului. 


— E ora două, îi informă Berggren. 
— Aşa e, Mats, răspunse Thurn. 
— Stăm aici de trei ore. 


Thurn nu răspunse. Nu era impresionată de abilităţile 
matematice ale colegului ei. 


Petrecuseră prima oră conversând în şoaptă despre ultima 
dintr-un şir de anchete interne referitoare la structura 
organizaţională a poliţiei suedeze. Rezultatele fuseseră 
prezentate în urmă cu câteva zile, şi atât Thurn, cât şi 
Berggren se simţiseră obligaţi să participe la conferinţă. 
Hertz nu fusese acolo, bineînţeles, el lucra la procuratură 


şi nu avea opinii clare despre punctele în care începeau şi 
se sfârşeau responsabilităţile poliţiei. Berggren, pe de altă 
parte, îşi formase o întreagă serie de opinii pe care le 
împărtăşea cu mare plăcere colegilor de pe locurile din 
faţă. Thurn, care ştia că în scurt timp concluziile 
rapoartelor interne aveau să fie cosmetizate până la 
irelevanţă, trata subiectul cu un interes minim. 


După aceea păstraseră tăcerea. 


În ziua precedentă, Thurn luase decizia de a plasa 
majoritatea trupelor de la Unitatea Specială în faţa clădirii 
Panaxia din Bromma, dar chiar şi aşa, în faţă la G4S erau 
destui oameni de-ai lui Carlbrink ca să oprească o mică 
armată. 


Thurn avea în poală două staţii de emisie-recepţie. Una ca 
să ia legătura cu Carlbrink în Bromma, cealaltă pentru a 
putea contacta rapid echipa din Văstberga. 


Până acum amândouă rămăseseră mute. 
Minutele treceau anevoie. 


Depozitul Panaxia se înălța ca un bloc imens şi întunecat, 
mult deasupra imobilelor înconjurătoare. Cu câteva ore în 
urmă, echipa de transport angajată pentru mutare ieşise 
din clădire. Lucraseră din zori până la miezul nopţii. 


Când camionetele firmei de transport plecară, Thurn 
expiră profund. Banii erau bani, imagini în culori vii tipărite 
pe hârtie care puteau fi schimbate pe absolut orice. 


Ceea ce o îngrijorase cel mai tare era să nu se ajungă la o 
luare de ostatici pe care Unitatea Specială Naţională, sub 


comanda insensibilului Carlbrink, să n-o poată gestiona. 
Dar acum, când angajaţii firmei de transport plecaseră, 
acest risc dispăruse. 


Thurn şi Berggren făcuseră o deplasare la Solna ca să-l 
pună la curent pe Carlbrink înainte ca oamenii lui să 
pornească, în jurul orei zece şi jumătate din acea seară. 


Cei doi ofiţeri ai Poliţiei Criminalistice Naţionale urmăriseră 
pregătirile unităţii de elită. Cantitatea de arme, scuturi şi 
echipament de protecţie pe care o încărcau în camionetele 
lor era uimitoare. Arsenalul includea până şi câteva 
lansatoare de rachete, probabil în caz că trebuiau să 
deschidă focul asupra unui elicopter. 


— Parcă aş fi iar în Israel, comentase Thurn, mai mult 
către sine însăşi. 


— N-am fost niciodată, răspunsese Berggren. 


Thurn îi lăsase lui Carlbrink un avans sănătos înainte ca ea 
şi Berggren să se întoarcă în oraş. Trecuseră pe 
Fleminggatan, de unde îl luaseră pe Hertz, apoi se 
duseseră în zona din spatele aeroportului Bromma. Thurn 
găsise parcarea din faţa vulcanizării duminică, în timpul 
unei misiuni de recunoaştere. 


Berggren tresări dintr-odată pe bancheta din spate. 
— Ce-a fost asta? 
Rămaseră perfect nemişcaţi, străduindu-se să asculte. 


Până şi greierii amuţiseră. După câteva minute reîncepură 
să respire normal. Alarmă falsă. 


— E totuşi destul de impresionant cum i-a dresat Carlbrink 
pe soldaţii lui să nu se joace cu armele, murmură 
Berggren. Eu credeam c-o să-i auzim toată noaptea cum 
îşi zăngăne percutoarele. 


— Unde sunt? întrebă Hertz. 


Thurn arătă spre lunetă, iar procurorului i se păru că 
distingea contururile camionetelor. 


— Câţi sunt? 


— Nu ştiu sigur, răspunse Thurn. Douăzeci de oameni, 
oare? 


— Nici eu nu ştiu, interveni Berggren de pe bancheta din 
spate. Părea o mică armată. Cred că sunt înghesuiți ca 
sardinele în camionetele alea. 


— Poate că aşa e mai uşor să doarmă unii pe alţii? glumi 
Hertz. 


Imaginea acelor poliţişti de elită cu capetele sprijinite unul 
de altul, în spatele camionetelor, îl făcu pe Berggren să 
râdă. 


Thurn sâsâi la el să tacă. 


— Ţi-e frică să nu mă audă din elicopter? se repezi 
Berggren. 


— S-ar putea să vină cu elicopterul, spuse Thurn, dar ar 
putea la fel de bine să apară cu câteva maşini. Poate 
elicopterul e doar planul lor de fugă? N-avem idee. 


Lui Berggren îi veni să înceapă o dispută, dar se abţinu. 


Ştiau mult mai multe, ştiau incredibil de multe lucruri, de 
asta stăteau în această maşină, aşteptând ca unul dintre 
cele mai mari jafuri din Suedia să aibă loc. 


Însă minutele treceau, iar Mats Berggren devenea din ce 
în ce mai agitat. 


— Nu ţi se pare interesant, Lars? îl întrebă el pe procurorul 
din faţă. In sfârşit, ajungi să vezi cum e munca de poliţie 
adevărată. 


Hertz râse scurt, şi conversaţia se stinse. Cei doi bărbaţi 
adormiră, lăsând-o pe Thurn să privească fix în întuneric în 
timp ce orele se scurgeau. 


La ora trei noaptea, elicopterul de poliţie decolă din Solna. 
Ca şi Unitatea Specială Naţională, fusese pus la dispoziţia 
acestei operaţiuni. In loc să-i lase pe piloţi să doarmă în 
garnizoana din apropiere, se decisese ca în acea noapte 
elicopterul să decoleze o dată pe oră. In felul acesta putea 
nu doar să ajute la munca de supraveghere, ci să şi ajungă 
mult mai rapid la locul faptei atunci când sosea momentul. 


Se propusese să fie mutat la aeroportul din Bromma, de 
unde ar fi putut să ajungă la Panaxia mult mai rapid, dar în 
cele din urmă ideea fusese abandonată. Tarifele 
aeroportului erau înfricoşătoare, în ochii administraţiei, iar 
distanţa dintre acea zonă din Solna şi aerodrom era de 
doar trei-patru minute în linie dreaptă. 


Înțelegerea era ca elicopterul să nu se apropie deloc de 
Bromma înainte să fie chemat. Nu voiau să-i pună pe fugă 
pe hoţi. 


— Acum chiar a fost ceva! şopti Berggren. Sunetul se 
auzise de la o anumită distanţă, dar nu foarte departe. Aţi 
auzit? şuieră el. 


Thurn crezuse că Berggren dormea. Dar auzise şi ea. De 
data asta nu era imaginaţia lui. Sunet clar de mişcare în 
iarbă, nu departe de drum. 


Se uită la ceas. Patru şi cinci minute. 


— Nu e departe, şopti Berggren de pe bancheta din spate. 
Să-i spunem lui Carlbrink? 


Thurn aprobă din cap. Nu ştia unde-şi postase Carlbrink 
oamenii, dar era posibil ca nici unul dintre ei să nu fie 
amplasat lângă drum. 


Închise geamul, luă o staţie de emisie-recepţie şi apăsă pe 
buton. 


— Se aude ceva, şopti ea în staţie. 

— Înţeles, veni imediat răspunsul, urmat de tăcere. 

Thurn puse încet staţia în poală şi cobori iar geamul 
lateral. Cei trei ascultară cu atenţie. Hertz şi Berggren 
dădură aproape simultan din cap. Acolo, în întuneric, era 
cineva, poate mai mulţi oameni. 

Mişcare. Tăcere. Mişcare. Tăcere. 


Veneau drept spre ei. 


— Pleacă? şopti Hertz. 


Obervaţia lui era corectă. Sunetul se îndepărta de clădirea 
Panaxia. 


— Dar asta e imposibil, zise Berggren la fel de încet. 
Carlbrink a încercuit clădirea. Nu poate nimeni să intre 
înăuntru şi să iasă la loc. 


Peste câteva secunde zăriră un câine. 


Era mare şi negru, o corcitură, şi nu avea zgardă. Era slab 
şi înfometat; i se vedeau clar coastele. 


— Stai aici, ordonă Thurn, împiedicându-l pe Berggren să 
se dea jos din maşină. Apoi luă staţia de emisie-recepţie şi 
şopti: Alarmă falsă. 


Auziră un pârâit la celălalt capăt al firului, pe care îl luă 
drept confirmare. 


Îşi dădură seama că nu avea să se întâmple nimic, că jaful 
nu urma să aibă loc, abia atunci când Berggren îi informă 
pe ceilalţi că era şase fără un sfert dimineaţa şi că răsărea 
soarele. 


începu ca o glumă. 


— Sârbii au spus că o să fie un zbor de noapte, dar cred că 
se face puţin cam târziu. 


Thurn murmură ceva incomprehensibil. Trupul ei era 
înţepenit, iar gura, uscată ca hârtia. 


— Singurul lucru care mă îngrijorează, continuă Berggren 
atunci când nici unul din colegii lui nu răspunse, e că, 
neputând să-şi asmută armata împotriva hoţilor, Carlbrink 
o să-şi descarce dezamăgirea pe noi. 


Hertz aţipise pe locul din faţă. Dormea adânc, respirând 
calm, şi nici Thurn, nici Berggren nu voiau să-l trezească. 


Din cine ştie ce motiv, hoţii îşi schimbaseră planurile. 


Dintr-odată, Thurn tresări. Una dintre staţiile de emisie- 
recepţie din poala ei bâzâi. 


Era oare Västberga? 
Oare G4S era ţinta? 


Luă staţia şi o duse la ureche, dar nu era Västberga, ci 
Carlbrink. 


— Nimic, se auzi din aparat vocea lui obosită. Şi tot nimic 
şi la Västberga. La voi? 


— Nimic, răspunse ea. 
Caroline ştia că totul luase sfârşit. 


Se gândi la Comisar, la ministrul Afacerilor Externe. Apoi 
se gândi la toţi poliţiştii care fuseseră implicaţi în acea 
anchetă, la sutele de ore de pălăvrăgeală prostească a lui 
Zoran Petrovic pe care trebuiseră să le asculte. 


Oftă. 


Oare se produsese o scurgere din sediul poliţiei? Nu era 
imposibil, scurgerile de acolo semănau uneori cu delta 
unui fluviu chinez. Poate că hoţii aflaseră că era o capcană 
şi de asta contramandaseră? 


Era la fel de probabil ca o anumită parte a planului lor să fi 
eşuat în ultima clipă. Cu atâţia oameni implicaţi, se putea 
întâmpla orice. 


Când ceasul arătă şase şi jumătate, Caroline Thurn era 
convinsă. 


Nu era responsabilitatea ei să-i dea liber lui Carlbrink, aşa 
că sună pe numărul personal al Comisarului. 


— Bună, sunt Caroline, spuse cu vocea ei normală, după 
ce ore întregi doar şoptise. Nu e nici o şansă. 


Hertz se trezi pe locul din dreapta. 


Thurn ascultă o clipă în tăcere, în timp ce Berggren şi 
Hertz o priveau iscoditor. 


În cele din urmă, lăsă telefonul jos şi porni motorul. 

— O să-l trimită pe Carlbrink acasă, le zise. Mută 
elicopterul înapoi la Myttinge. Varianta politică o să fie că 
am reuşit, cu ajutorul colegilor noştri sârbi, să împiedicăm 
unul din cele mai mari jafuri din istorie. 


— Am reuşit? întrebă Hertz, proaspăt trezit din somn. Am 
oprit jaful? 


— Tu ce crezi, Lars? spuse Thurn. Tu ce crezi? 

— Mă simt destul de rău, îi spuse Niklas Nordgren lui 
Carsten Hansen. 


— Da? Dar tu nu te îmbolnăveşti aproape niciodată. 


— Cred că am mâncat ceva dubios ieri. Mă doare 
stomacul. 


— Atunci n-ar trebui să te duci acasă? 
— Abia am ajuns, protestă Norgren. 
Era nouă dimineaţa, vineri, 18 septembrie. 


— Dar, adăugă el, chiar nu mă simt bine. Căcat. Eşti sigur 
că te descurci? 


— Du-te acasă şi odihneşte-te, zise Hansen. E mai 
important ca tu să fii bine decât să funcţioneze cuptorul cu 
microunde al lăcătuşului. 


— Da. Da, cred că da. Mersi, Carsten. E frumos din partea 
ta. 


Nordgren îşi strânse lucrurile, îi mai mulţumi o dată lui 
Carsten şi-şi luă haina. Dar când dădu colţul nu se îndreptă 
spre casă. Coti, în schimb, spre staţie, de unde luă 
autobuzul de Lidingö până la Ropsten, de acolo metroul 
până la Slussen şi, în sfârşit, iar autobuzul până la 
Stavsnăs. Când feribotul de Waxholm trase la chei se urcă 
la bord, calculând că trecuseră cinci ani de când făcuse 
ultima oară acea călătorie. 


Când cobori de pe vas pe insula Sandhamn era ora 
prânzului. In arhipelag sezonul ţinea puţin, iar în acel 
moment al anului, jumătatea lui septembrie, singurii 


oameni care coborâră înaintea lui Nordgren fură câţiva 
muncitori în salopete. Pe insulă nu locuiau mai mult de o 
sută de oameni şi, din acest motiv, era neobişnuit să vezi 
străini. Nordgren trecu pe lângă hotel cu paşi hotărâți, 
apoi o luă în susul dealului, spre Trowville. Şi el purta 
salopetă şi ducea o trusă cu scule. Dacă îl observa cineva, 
ar fi presupus că se ducea să facă o reparaţie la una dintre 
casele de vacanţă care se înşirau, acum pustii, de-a lungul 
drumului către capătul sudic al insulei. 


Vara, plaja din Trouville oferea izolare oricărui turist care 
voia să înoate, cel puţin dacă se îndepărta de zona 
construită, dar în septembrie nu era nici ţipenie de om. 


Când ajunse la apă, Nordgren o luă la dreapta şi merse de- 
a lungul plajei înguste. Se căţăra pe mormanele de alge 
aruncate pe mal. Nu dură mult până ca pantofii să i se ude 
complet. 


Căuta o barcă cu vâsle pe care o trăsese pe mal cu cinci 
ani în urmă. O târâse până la marginea copacilor şi o 
legase de un trunchi. De pe apă nu se vedea deloc, iar de 
pe uscat n-o puteai zări decât dacă te pierdeai în pădure şi 
te împiedicai de ea. Barca aparţinea unor vechi prieteni 
din copilărie ai părinţilor lui Nordgren, care îşi vânduseră 
locuinţa din Sandhamn şi cumpăraseră alta la Runmarö. 
Mica ambarcaţiune, lăsată în urmă, nu încurca pe nimeni. 


La început se duse prea departe, dar până la urmă 
Nordgren găsi bărcuţa din plastic exact acolo unde o 
lăsase. Vâăslele erau încă înăuntru, ca şi ispolul. Cum nu 
reuşi să desfacă nodul pe care-l făcuse în jurul pinului 
înalt, trebui să taie frânghia cu un cuţit. Trase barca până 
la mal, o împinse în apă şi sări în ea. Oricum, pantofii lui 
erau deja uzi. 


Graţie vântului sudic, nu avu nevoie de mai mult de două 
ore ca să vâslească prin strâmtoare până la Runmarö. 
Acolo îşi cumpăraseră o nouă casă prietenii părinţilor lui, în 
grădina căreia era o căsuţă cu un pat. Nordgren mai 
dormise acolo. 

În timp ce Niklas Nordgren trăgea la malul din Runmarö, 
arbitrul fluieră începutul meciului de la Stadionul Råsunda 
din Solna. Arena fusese construită ca stadion naţional 
pentru echipa de fotbal a Suediei şi putea să primească 
aproape 40 000 de fani. În seara aceasta, când AIK jucau 
acasă cu Trelleborgs FF, tribunele erau ocupate pe 
jumătate. Era anul AlK-ului, echipa se îndrepta spre 
victorie în liga Allsvenskan, însă asta nu-i stârnea lui 
Michel Maloof nici tristeţe. Nu avea o echipă preferată în 
Allsvenskan, credea că fotbalul din liga engleză era 
superior celui suedez şi îl interesa mult mai mult Premier 
League. Pe deasupra, Trelleborgs nu era un adversar 
interesant: aflată mereu la mijlocul clasamentului, echipa 
avea un joc care putea fi descris cu înţelegere drept 
defensiv. 


Totuşi, nu se putea nega faptul că cei aproape 20 000 de 
spectatori din seara aceea ofereau meciului, de altfel 
plictisitor, o notă de măreție. Tribunele erau însufleţite şi, 
chiar dacă la pauză scorul era 0-0, avea să fie seara 
gazdelor; se simţea asta în aer. Maloof îşi cumpără un 
hotdog şi o coca-cola zero într-un pahar moale, greu de 
ţinut în mână, şi se întoarse să urmărească repriza a doua, 
fără să se simtă încă deosebit de antrenat. 


Echipa gazdă trimise o minge în plasa porţii în minutul 75, 
iar peste un sfert de oră Maloof se ridică şi ieşi de pe 
rândul lui. Într-o mână ducea o geantă sport. Nu era 
imposibil de gândit că coca-cola călduţă îl forţase să se 
ducă la toaletă când mai rămăseseră doar prelungirile. 


În toaleta imensă a bărbaţilor, cu numeroasele ei cabine şi 
pisoare, era şi o cabină separată pentru handicapaţi, a 
cărei uşă se putea încuia. Inspre ea se îndreptă Maloof. 


Mai erau doar câteva minute de jucat din meci, şi 
coridoarele stadionului erau practic pustii. Acesta era 
momentul când se decidea totul pe teren, nimeni n-ar fi 
vrut să-l rateze. 


Totuşi, Maloof avu grijă să se asigure că nu-l vedea nimeni 
deschizând uşa toaletei. 


O încuie atent, atârnă geanta în cârlig şi scoase dinăuntru 
o saltea de dormit şi o pernă. Incăperea puţea a urină, dar 
el văzuse toalete şi mai rele. Puse totul pe podea, în colţul 
opus veceului, şi se aşeză pe saltea. Îşi adusese o carte, 
un volum gros de Stephen King, însă nu avea să citească 
deloc din el. Era mai degrabă un ritual; întotdeauna îşi 
aducea o carte groasă pe care n-o citea. 


Trecură aproape zece minute până când zgomotul de 
dincolo de uşa toaletei să sporească treptat până la nivelul 
unui muget. Microbiştii disperaţi care nu voiau să aştepte 
la cozile lungi ale toaletelor normale începură să tragă de 
uşa lui Maloof. 


Dar zăvorul rezistă, şi Maloof rămase aşezat pe podea. 


După cincisprezece, poate douăzeci de minute, stadionul 
amuţi iar. Acum nu-i mai rămăsese decât să aştepte. 
Personalul de curăţenie nu avea să sosească decât a doua 
zi dimineaţa, era o modalitate prin care compania evita să 
plătească ore suplimentare. Zoran Petrovic avusese timp 
de zece ani o firmă de curăţenie profitabilă şi ştia cum 
mergeau lucrurile la Råsunda. 


Dar nici măcar Petrovic nu ştia unde se afla Michel Maloof 
în acel moment. 


Maloof dormi în intervale de cincisprezece minute; 
podeaua era prea dură şi salteaua prea subţire ca să 
reziste mai mult de atât. Când se trezi de-a binelea, la 
patru şi jumătate dimineaţa, era înţepenit şi prost dispus. 


Stadionul Råsunda era tăcut şi pustiu. 


Merse încet pe coridoarele slab luminate, trecând pe lângă 
standurile cu obloanele trase. Era imposibil să crezi că nu 
mai departe de seara trecută, zeci de mii de oamenii 
strigaseră, aclamaseră, băuseră şi râseseră în tribunele 
acum goale; aveai senzaţia că tocmai se produsese un 
holocaust nuclear. 


La ieşire erau turnicheţi. Se învârteau doar într-o parte, 
aşa că nu erau blocaţi. Maloof ieşi de la Råsunda în 
întunericul de dinaintea zorilor şi luă trenul spre Kårsta. De 
acolo avea să ia un autobuz spre Norrtălje. 


Probabilitatea de a da peste cineva cunoscut în oricare din 
aceste locuri era infimă. 

Sami Farhan aşteptă încă o zi, până sâmbătă, 19 
septembrie. Dacă lui Michel Maloof i se păruse uşor să 
dispară, iar lui Niklas Nordgren puţin mai greu, această 
sarcină era, de departe, cea mai dificilă pentru Sami. 


Procedă ca de obicei. Îşi făcu rezervare pentru un zbor de 
la sfârşitul după-amiezii. De data asta alese Hamburg ca 
destinaţie. Călătoria retur era rezervată peste o lună, dar 
locul de întoarcere la Arlanda avea să fie gol. Când ateriza, 
la aeroport avea să-l aştepte o maşină cu care Sami avea 
să se întoarcă la Stockholm în acea noapte. 


Făcea cuiva un serviciu, maşina fusese cumpărată în 
Germania şi urma să fie înmatriculată în Suedia. Dar nu 
asta era problema. Sami avea să o lase într-o parcare din 
Ostermalm şi apoi să străbată oraşul neobservat, 
îndreptându-se spre un apartament din Södermalm unde 
nu s-ar fi gândit nimeni să-l caute şi oricum nu l-ar fi putut 
găsi. 


Abracadabra, şi Sami Farhan avea să dispară. 
Nu, nu asta era problema. 
Ce era imposibil era să-şi ia rămas-bun. 


Acea dimineaţă de sâmbătă urmase obişnuitul tipar haotic. 
Bebeluşul se trezise şi începuse să ţipe la ora patru, iar 
până să fie hrănit şi culcat la loc reuşise să-şi trezească pe 
fratele mai mare. Sami se plimbase în jurul mesei din 
bucătărie cu John în braţe, dând nesfârşite ocoluri şi 
ascultând cum, în cele din urmă, smiorcăiturile lui se 
liniştiseră şi se instalase somnul. 


Dar în clipa în care-l pusese în pătuţul lui, o saltea de pe 
podeaua camerei pe care Karin o folosise înainte ca birou, 
Sami se simţise el însuşi complet treaz. Se aşezase pe 
canapeaua din camera de zi, încercând să-şi dea seama ce 
trebuia să spună. Era imposibil. 


La ora cinci îl luă somnul, şi dormi până la şapte. Când se 
trezi, Karin făcea cafeaua în timp ce pregătea terciul de 
ovăz pentru copilul de un an. Era trează de la şase; îi 
întinse lui Sami biberonul, arătând spre copilul care 
dormea în căruciorul din hol. După asta, Karin se duse în 
dormitor împleticindu-se, închise uşa şi se prăbuşi în pat, 
în speranţa că un somn neîntrerupt de câteva ore i-ar fi 
făcut laptele destul de consistent pentru următoarea 
hrănire. 


„Nu se poate, se gândi Sami. Nu pot s-o las aşa. Nu acum, 
nu pentru o săptămână, nici măcar pentru o zi.” 


Dar nu avea de ales. 

Intrarea în clandestinitate şi dispariţia din sistem era 
modul lui de a-i proteja pe Karin şi pe copii. Deopotrivă pe 
termen lung şi pe termen scurt. 


Nu avea de gând să ajungă iar la închisoare. Nu putea să 
facă asta, nu acum, când îşi făurise un cămin. O familie. 


Planul lui era să se ţină la distanţă timp de aproape trei 
săptămâni, dar făcea asta ca să evite o şedere la 
închisoare de trei ani. 


Sau poate mai mult. 


Nu închisoarea îl speria. Dacă intrai în joc trebuia să 
accepţi regulile. Dar pentru familia lui lucrurile stăteau 
altfel. 


* 


Sami pregăti prânzul şi o trezi încet pe Karin, căreia îi duse 
o tavă cu mâncare, o omletă cu brânză şi şuncă şi un 
pahar mare cu lapte. Ca prin minune, băieţii dormeau. 


Puse tava pe pat şi se aşeză la picioarele ei. O privi cum se 
ridică greoi în capul oaselor. Era atât de frumoasă! Ca 
întotdeauna când se uita la Karin fără ca ea să ştie, Sami 
îşi dădu seama că n-ar fi putut niciodată să fie cu 
altcineva. 


— Trebuie să plec, îi spuse. 


Cuvintele apărură subit, surprinzându-l chiar şi pe el. Sami 
îşi imaginase această conversaţie începând oricum 
altcumva. 


Karin tocmai luase tacâmurile ca să mănânce, dar le puse 
la loc. 


— Nu, replică ea ferm. Zău, iubitule, mai trebuie să amâni. 
Indiferent despre ce e vorba. In momentul ăsta am nevoie 
de tot ajutorul posibil. 


— Ştiu, spuse el. Ştiu. 


Sami rămase perfect nemişcat. Karin putea să numere pe 
degetele de la o mână de câte ori îl văzuse stând atât de 
nemişcat ca acum. Lăsă tăcerea dintre ei să se acutizeze, 
apoi îi puse întrebarea. 


— Unde te duci? 
— Trebuie să plec, repetă el. 
— Unde? 


Incapabil s-o privească în ochi, se întoarse ca să se uite pe 
fereastră. Incepu să se tragă de puloverul care dintr-odată 
i se părea strâmt. 


— Nu pot să-ţi spun. 
— Nu face asta. Ai promis. 


Karin vorbea încet, ca să nu-i trezească pe băieţi. În vocea 
ei nu exista nici un pic de furie, doar tristeţe. Asta făcea ca 
totul să fie şi mai rău. 


— Ştiu, zise el. O să-mi ţin promisiunea. 


Era sincer. Nu avea să ducă o viaţă de infractor. Chiar 
credea asta. 


— Atunci poţi să-mi spui unde te duci. O să fii plecat 
noaptea asta? 


— O să plec pentru câteva săptămâni, spuse el. 

Asta o făcu pe Karin să explodeze. 

— Nu se poate! strigă ea. Tava se înclină, iar din pahar se 
vărsă puţin lapte. Nu poţi să pleci pur şi simplu pentru 


câteva săptămâni! Fără să-mi spui unde te duci. Când 
tocmai am născut! 


Exact în acel moment, bebeluşul începu să plângă în hol. 
Sami se folosi de acest pretext să se ridice. 


— Ai auzit ce-am spus! ţipă Karin după el. 


22-23 septembrie 

16.54 


Mai sunt câteva minute până la ora cinci. Atunci se 
termină tura lui şi vine personalul de seară şi noapte. Dar 
toată după-amiaza a fost linişte, aşa că el iese să se 
schimbe cu câteva minute mai devreme. 


Lucrează la benzinăria Statoil de pe Magelungsvăgen din 
Bandhagen de aproape doi ani deja şi îi place slujba asta. 
Sunt o mică gaşcă, trei băieţi şi două fete, care de obicei 
lucrează în aceleaşi ture şi care au început să-şi petreacă 
timpul împreună şi după muncă. Când a venit din nord, cu 
cinci ani în urmă, i-a fost greu să-şi găsească slujbă şi să-şi 
facă noi prieteni. S-a descurcat, a locuit în apartamente 
subiînchiriate la a doua mână, ca toată lumea, şi zilele au 
trecut repede. A auzit despre slujba de la benzinăria 
Statoil din întâmplare, în timp ce făcea ore suplimentare la 
o pizzerie din Högdalen, unde livra pizza cu un moped pe 
care-l furase din faţă de la Globe Arena. Se întâmplase să 


treacă pe acolo ca să alimenteze şi-l auzise pe manager 
plângându-se că în noaptea aia aveau un om în minus. 


A început să lucreze imediat; prin urmare, în loc să livreze 
pizza pe care o ducea, a mâncat-o. 


l-au dat din ce în ce mai multe ture de noapte, iar după 
aproximativ un an a început să lucreze ziua. 


Asta dorea toată lumea de acolo; nimeni n-are chef să-şi 
saboteze ritmul biologic. 


Ca de obicei, s-au oprit să discute în faţa benzinăriei 
înainte s-o ia spre casă. Geanta lui sport e pe jos, între 
picioarele lui. E destul de mare, o geantă cu care rămâi 
undeva peste noapte, dar el o poartă adesea, aşa că 
nimeni nu-i dă importanţă. 


E marţi seara şi nu se întâmplă cine ştie ce, nu e nimic ca 
lumea la televizor. Cineva invită gaşca să se uite la un 
film; vineri a apărut în cinematografe Fata care s-a jucat 
cu focul, dar e deja pe Pirate Bay. 


De obicei lui îi plac acele seri de film, dar de data asta 
refuză. 


Ceilalţi râd şi-l ironizează. Se ocupă cu ceva secret? Cu 
cineva secret? 


El râde cu ei şi spune că nu e nici un fel de secret, se duce 
la sală. Arată spre geantă. 


În glumă, unul dintre băieţi se apleacă să ia geanta, ca să 
dea la o parte obstacolul din calea serii lor de film. 


Dar când apucă mânerele şi încearcă s-o ridice de jos, nu e 
deloc pregătit pentru greutatea ei. Abia poate s-o 
clintească. 


— Ce naiba? 


În geantă se află un lanţ lung şi gros, cu ţepi de metal 
sudaţi pe el, care peste câteva ore va fi întins peste 
Elektravâgen, la intersecţia cu Văstbergavâgen. 


El aruncă geanta pe umăr. 
Vrea să lase impresia că e o mişcare simplă. 


Apoi râde de cât de grea e şi porneşte spre staţia de 
autobuz. 


Are o sarcină de îndeplinit. Scoate telefonul şi sună pe 
cineva. 

17.01 


În clipa în care sună telefonul, totul se pune în mişcare. 
Luni de planificare, ani de visat la clădirea din Västberga. 


E timpul. 


Michel Maloof se ridică de pe scaun şi se duce la blatul din 
bucătărie să răspundă. Îl aude pe omul cu lanţul spunând 
că e pe drum. Sarcina lui din noaptea aceea e să întindă 
şirul de cuie peste Elektravăgen, la intersecţia cu 


Văstbergavăgen, de asemenea peste Västberga alle, prin 
Drivhjulsvăgen, ca să oprească maşinile de poliţie care ar 
putea să se repeadă dinspre secţia de pe Västberga 
gârdgsvâg. 


Maloof confirmă, apoi închide. 


Se întoarce la scaunul de la fereastră. A devenit rapid locul 
lui preferat din apartamentul nou şi amenajat sumar din 
Norrtälje pe care Zoran Petrovic jură că nimeni nu l-ar 
putea asocia cu ei. Petrovic îl cunoaşte pe tipul care a 
instalat sistemul de ventilaţie şi încălzire atunci când a fost 
construit blocul, cu câţiva ani în urmă, el e cel care le-a 
dat cheia. 


Maloof priveşte lung pe fereastra de la bucătărie deja de 
patru zile, şi cel puţin de un lucru e sigur: n-o să se mute 
niciodată în Norrtălje. 


Gândurile lui se îndreaptă spre Alexandra Svensson. În 
ultimele câteva zile, trupul ei moale i-a lipsit mai mult 
decât orice altceva. Mirosul pielii ei i-a umplut visele. Nu-şi 
aminteşte ca asta să se mai fi întâmplat vreodată. 


În curând, va putea s-o privească în ochi fără să-şi mai 
facă griji că ea poate vedea dincolo de pupilele lui, până în 
suflet, că-i poate ghici gândurile. Multă vreme a fost 
îngrijorat că ea va lucra în seara asta, că, din cine ştie ce 
motiv, o să dea peste ea în Văstberga, în mijlocul întregii 
acţiuni. Dar cu vreo săptămână în urmă a aflat că turele 
de noapte ale Alexandrei încep abia marţi, ceea ce 
înseamnă că mâine dimineaţă o să fie acasă, pe 
Hammarby sjöstad. A fost o uşurare imensă. 


În curând, totul o să fie altfel. 


În curând nu va mai trebui s-o mintă în privinţa ocupaţiei 
lui. Să-i ascundă ceea ce făcuse toată viaţa n-o să fie o 
problemă pentru el; asta stătea la baza tuturor relaţiilor pe 
care le-a avut Maloof vreodată. 


Maloof se afundă în visarea cu ochii deschişi şi bifează în 
minte lista lucrurilor care ar putea să meargă prost la 
noapte şi mâine dimineaţă. Sunt atât de multe, că nu mai 
are energia să-i pese. Il aude pe Sami vorbind spre „Planul 
F” şi zâmbeşte. Când realitatea îşi înfige dinţii în planurile 
lor - aşa cum face întotdeauna - ceea ce îi desparte pe 
profesionişti de amatori este capacitatea de a improviza. 
Acesta este motivul pentru care Maloof lucrează cu Sami 
Farhan şi Niklas Nordgren: amândoi ştiu să improvizeze. 


Toţi trei au creat „filtre” la începutul acelei săptămâni. Au 
dispărut. Nordgren numeşte asta „eschivă”. Cu şapte zile 
înaintea unei lovituri importante, dispari de pe radar. Apoi 
îti găseşti un loc în care să te dai la fund, singur, timp de 
câteva zile. 


Nu doar din cauza poliţiei, ci şi din cauza familiilor şi 
prietenilor. Dacă nu ştie nimeni unde sunt, nimeni nu 
poate să-i deconspire sau să dezvăluie din greşeală ceva 
important. 


Maloof oftează. E deopotrivă un oftat de satisfacţie şi de 
teamă. Detestă aceste ultime câteva ore de aşteptare 
pasivă de dinaintea unei lovituri. În timpul fazei de 
planificare e întotdeauna calm şi metodic. Face liste în 
minte şi bifează punctele unul câte unul. Odată ce lucrurile 
se pornesc însă, parcă se transformă, parcă îşi 
redescoperă adevărata identitate. Simţurile i se ascut, 
respiră mai calm şi gândeşte mai clar. 


Pe de altă parte, această perioadă ca un limb dintre 
planificare şi acţiune e insuportabilă. 


Maloof îşi aruncă telefonul pe o cârpă de pe maşina de 
spălat vase, varsă restul de cafea rece din cafetieră şi o 
umple cu apă ca să facă una proaspătă. 


Petrovic vine abia la unu. Maloof zâmbeşte gândindu-se la 
abilitatea cu care înaltul lui prieten a făcut poliţia suedeză 
să creadă că jaful va avea loc pe 15. 


Manevra l-a distrat pe Petrovic, şi le-a explicat pe larg cum 
a reuşit s-o facă. Spunea că aluziile merită luate în seamă, 
nu declaraţiile zgomotoase. 


Şi avea dreptate. 

22.50 


Bătrânul cu pălărie care merge spre nord, spre 
Karusellplan din Västberga, ar putea fără îndoială să 
locuiască într-una din clădirile cu trei niveluri din zonă; 
prin urmare, chiar dacă e aproape unsprezece noaptea, nu 
atrage atenția asupra lui. 


N-a atras atenția nici mai devreme, când a petrecut o oră 
spălându-şi maşina la benzinăria de lângă depozitul de 
bani al G4S. Sau când s-a aşezat pe iarba din spatele 
depozitului, citind o carte în lumina caldă încă a soarelui. 
Părea doar un bătrân care-şi îngrijeşte maşina, un pasionat 
de cărţi vechi. 


Bătrânul intră în zona industrială Västberga, un loc în care 
de obicei oamenii nu se duc să se plimbe noaptea. 


Nu-şi face griji că va fi văzut. Nu face nimic ilegal, nu are 
cazier, iar mâine dimineaţă va fi din nou la Åkersberga, 
acolo unde locuieşte. 


În buzunarul hainei are două telefoane mobile. Unul e al 
lui, iar celălalt i-a fost împrumutat. În acel telefon e salvat 
un singur număr, iar sarcina lui e să sune şi să raporteze 
ce observă. 


Dacă vede ceva ieşit din comun. 

Poliţişti aflaţi în patrulare, paznici care nu par să aparţină 
acelei zone. Sau orice activitate neobişnuită din jurul 
clădirii. 

Trebuie să sune chiar dacă totul pare în regulă. 


Doar ca să raporteze asta. 

23.05 
Telefonul sună. 


Deşi aştepta apelul, sunetul îl surprinde totuşi pe Sami. 
Sare de pe canapea şi aleargă în bucătărie. Are patru 
telefoane, aliniate perfect pe masă, fiecare încărcat cu un 
card SIM nou-nouţ. Vibraţia celui care sună le face şi pe 


celelalte să tremure de nerăbdare. Sami a programat 
numerele de care are nevoie abia noaptea trecută. 


„Echipa 1”, scrie pe ecran. Aşa i-a desemnat, cu diferite 
numere, şi aşa are de gândi să le spună. Când Nordgren a 
remarcat că „echipă” implică mai mulţi membri, Sami i-a 
răspuns că aici nu era vorba de un exerciţiu de gramatică. 


la telefonul şi-l duce la ureche. 
— Încă linişte, spune Echipa 1. 
— Bun. 

Asta e tot. 


După-amiaza aceea păruse nesfârşită. Sami Farhan stătea 
deja de trei zile în apartamentul de pe Kocksgatan, din 
Sodermalm, la etajul al doilea, cu vedere spre curtea 
interioară. Acolo se dăduse la fund încă de când se 
întorsese cu maşina de la Hamburg. 


În timpul zilei nu ieşea afară, ci se uita la televizor, dormea 
şi mânca. Sora lui îi lăsase mâncare în frigider şi în 
congelator; apartamentul îi aparţinea unei prietene de-a ei 
care acum călătorea prin Asia. Prietena nu avea habar că 
locuinţa îi era folosită actualmente de un hoţ care în 
ultimele câteva zile îşi transformase complet programul de 
somn, ca să poată funcţiona cât mai bine în timpul unei 
nopţi care fusese planificată de şase luni. 


Trecuseră trei zile de când Sami intrase în clandestinitate, 
dispărând de pe radarele poliţiei şi ale prietenilor şi 
îndreptându-se spre Arlanda. Nu vorbise de atunci cu 
Karin, nu luase legătura cu mama lui, cu Michel Maloof sau 


cu Niklas Nordgren; nu mai atinsese un telefon mobil de o 
săptămână. 


De-a lungul celor treizeci de ani de viaţă, Sami se 
confruntase de multe ori, fără să vrea, cu singurătatea şi 
inactivitatea, atât în arest preventiv, cât şi la închisoare. 
Dar plictiseala era autoindusă în acest caz, ceea ce făcea 
ca situaţia să fie puţin mai bună. Cu cât se apropia mai 
mult de linia de sosire, cu atât îi venea mai greu să-şi 
păstreze calmul. 


Abia la douăsprezece şi jumătate o să vină cineva să-l ia. 
Cu alte cuvinte, mai are ceva mai mult de o oră de omorât. 


Dezgheaţă la microunde câteva bucăţi pătrate de pui prăjit 
şi apoi le priveşte lung în farfurie, fără nici un interes. 
Ketchupul n-o să le facă mai apetisante. Până şi hrănirea 
necesită planificare. Sami ştie cât poate să bea în fiecare 
oră fără să trebuiască să meargă la toaletă. După cea 
petrecut zile şi săptămâni plănuind ruta elicopterului şi 
testând puterea explozivilor, ar fi o prostie să nu-şi 
cunoască la perfecţie funcţionarea propriului organism. 
Sami ştie că nu ar trebui să mai mănânce solide după 
unsprezece şi un sfert. 


lese din bucătărie, după ce aruncă resturile mesei, stinge 
lumina din camera de zi şi se aşază pe un fotoliu. Incearcă 
să se concentreze. 

23.15 


Niklas Nordgren ia ultimul vas spre Stafsnăs la ora 
prânzului. E singura persoană care aşteaptă pe cheiul din 
Runmarö, dar nu contează dacă, mai târziu, căpitanul va 
putea să-l recunoască. Faptul că a fost la Runmarö nu eo 
probă incriminantă. 


Cu fiecare zi care trecea, se simţea tot mai înţepenit din 
cauza patului tare şi prea scurt din căsuţa de la Runmarö. 
Şi-a dat peste cap programul obişnuit, petrecându-şi zilele 
dormind. Deşi casa e în estul insulei, iar recifurile 
periculoase din larg împiedică orice vas să se apropie prea 
mult, Nordgren nu voia să se învârtă pe afară în timpul 
zilei. La acest moment al anului aproape că n-a mai rămas 
nici un turist în arhipelag, iar bărcile care mai trec pe acolo 
aparţin locuitorilor permanenţi ai insulei, oameni care ştiu 
unde mai există oaspeţi şi unde ar trebui să fie pustiu la 
mijlocul lui septembrie. In schimb, făcea scurte alergări 
prin pădure după miezul nopţii, temându-se întruna să nu 
calce pe vreun şarpe ori să dea nas în nas cu vreun 
viezure. Dar ştia că trebuie să facă mişcare, altfel nu ar fi 
fost pregătit în ziua decisivă. 


Marţi după-amiaza, când s-a trezit şi şi-a dat seama că 
scurta lui vacanţă în arhipelag a ajuns la sfârşit, s-a gândit 
că totuşi se simţea minunat. Nu-l mai durea spatele câtuşi 
de puţin, iar răceala care i se păruse că pune stăpânire pe 
el atunci când se culcase în zori dispăruse. 


După ce a prins autobuzul direct care face legătura cu 
Danvikstull, Nordgren îşi omoară câteva ore la un Espresso 
House, înainte să sosească în apartamentul lui Kettola la 
miezul nopţii, conform înţelegerii. În timpul petrecut în 
căsuţa de la Runmarö, unde singura alimentaţie consta din 
conserve încălzite, n-a încetat să viseze la o ceaşcă de 
cafea fierbinte şi o brioşă. 


54 


23.30 


Femeia duce un client până la Bromma şi trebuie să 
aştepte doar jumătate de oră până să ia altul înapoi spre 
oraş. Asta e avantajul unei companii mari de taximetrie, ai 
întotdeauna clienţi. De data asta e un om de afaceri cu 
obrajii congestionaţi care probabil că n-ar spune nu unei 
sticluţe suplimentare de coniac în avion. 


Oare se mai serveşte alcool pe zborurile interne? 
Ea nu ştie, sunt ani de zile de când a zburat ultima oară. 


Omul de afaceri merge în Ostermalm, îi dă adresa. Pe tot 
parcursul drumului priveşte lung pe geam, e prea arogant 
ca să discute cu ea. La doar câteva minute după începerea 
călătoriei, şoferiţa îşi dă seama deja că n-o să-i dea bacşiş. 
Genul ăsta nu dă bacşiş niciodată. 


Îl lasă la destinaţie şi se uită cât e ceasul. Merge suficient 
de des în Ostermalm ca să fi făcut o pasiune pentru 
chioşcul cu hot dogs de pe Nybrogatan. Oare are timp să 
încerce un cârnat turcesc de miel şi apoi să mai înghesuie 
un client? Conştiinţa ei nu apucă să răspundă, căci 
stomacul o îndrumă spre Kommendörsgatan, lângă vechiul 
oficiu poştal, acolo unde e chioşcul. Lângă acesta e un loc 
de parcare, şi ea ia asta ca pe un semn. 


Cârnatul e exact atât de picant pe cât spera. 


Când se suie din nou la volan, e deja puţin trecut de 
douăsprezece şi mai are două-trei ore până la momentul- 
cheie. De fapt, ar trebui să iasă din tură abia dimineaţă, 
dar la trei o să închidă sistemul, devenind deopotrivă 
indisponibilă şi invizibilă. În portbagaj are lanţul cu cuie 
sudate pe el, cel pe care trebuie să-l întindă peste 
Västberga alle. Presupune că asta o să-i ia ceva timp; 
potrivit lui Niklas Nordgren, lanţul trebuie prins de ambele 
părţi, dar el n-a putut să-i explice cum să facă asta, doari- 
a dat două lacăte. 


Ea e o femeie plină de imaginaţie, o să găsească 
neîndoielnic o soluţie. 


Merge în City şi depăşeşte coada lungă la taxiuri din faţa 
restaurantelor de acolo. Într-un fel e plăcut să evite lupta 
pentru încă un client în noaptea aceea, chiar dacă sarcina 
ei de a întinde lanţul peste drum n-o să-i aducă mult mai 
mulţi bani decât câteva curse până la Arlanda şi înapoi. 


Îşi scoate telefonul. 

23.31 


Niklas Nordgren simte zumzetul telefonului din buzunarul 
interior al gecii. Il pescuieşte şi răspunde cu un mormăit. 


E femeia cu lanţul, care nu are habar că face parte dintr- 
un plan mai vast. I| sună să-i spună că ştie ce are de făcut. 
Nordgren răspunde monosilabic, apoi închide. Speră că ea 


va găsi ceva solid de care să fixeze lanţul de ambele părţi 
ale drumului. 


Ajunge la intrarea pe de Rosenlundsgatan la douăsprezece 
şi zece minute, cu cinci minute mai devreme decât planul. 
În clădirea aceea locuieşte Jan Kettola. Kettola, care îi 
ajută uneori pe electricienii de la firma la care lucrează 
Nordgren, a promis să-l ducă pe acesta cu maşina la locul 
de întâlnire din parcul Stora skuggan. Cei doi nu sunt 
prieteni apropiaţi. Au dat câteva lovituri împreună, în urmă 
cu câţiva ani, dar între ei există o anumită loialitate. 
Nordgren nu-şi face griji. Kettola ştie doar că merg cu 
maşina în Stora skuggan. Chiar şi atunci când va auzi la 
radio ştirile despre eveniment, nu va avea cum să facă 
legătura. 


În loc să apese pe sonerie, Niklas Nordgren începe să-şi 
facă griji. Se gândeşte la stânca imensă de la cariera de 
pietriş din Norsborg, unde vor ateriza după ce se termină 
totul. Fără răbdare sau inteligenţa de a folosi scripeţi, 
stânca e imposibil de mutat, cântăreşte aproape o tonă. O 
să reuşească însă; în definitiv, a instruit el însuşi echipa 
din Norsborg. 


Apoi gândurile lui se îndreaptă spre elicopterul poliţiei. 


Când le-a spus celorlalţi ce-a născocit până la urmă, cum 
are de gând să ţină elicopterul - sau elicopterele - la sol, a 
făcut-o cu o anumită siguranţă care i-a convins imediat şi 
pe Maloof, şi pe Sami. După aceea ei i-au pus întrebări, 
mai ales Sami, dat fiind că una dintre echipele lui va 
îndeplini sarcina respectivă peste câteva ore. Dar nici unul 
dintre ei n-a formulat rezerve faţă de ideea ca atare. 


Acum însă, Niklas Nordgren are îndoieli. 


Oare chiar o să meargă? 

23.35 


Mama lui Claude Tavernier spusese întotdeauna că fiul ei 
era un lider înnăscut. 


El nu o cita, nu era prost, ştia cum ar fi sunat ca un om de 
treizeci şi ceva de ani să invoce opiniile maică-sii. Dar 
pentru Tavernier acele cuvinte dobândiseră o semnificaţie 
pe termen lung. Mama lui îi oferise încrederea de sine care 
îi oferise convingerea care îi oferise curajul. Nu era un 
mare învăţat şi cu siguranţă nu era un sportiv; studiase 
economia la universitatea din Lyon, dar încă nu-şi scrisese 
lucrarea de diplomă. Se mutase în Suedia şi învățase limba 
din cauza unei iubiri care se dovedise a fi mai fragilă decât 
îşi imaginase el, dar, cum avea deja şi slujbă, şi locuinţă, 
rămăsese la Stockholm atunci când relaţia se destrămase. 
Încă nu era sigur dacă era doar un ocol temporar sau dacă 
era calea pe care avea s-o urmeze în viaţă. 


Ştia, în sinea lui, că era genul de om pe care alţii îl 
urmează. Era un lider. Asta prezisese mama lui şi aşa se 
văzuse el dintotdeauna. In ciuda obstacolelor şi limitărilor. 


Când lucra noaptea obişnuia să mănânce în oraş, apoi 
stătea pe undeva într-un bar până venea timpul să plece. 
Alternativa era să-şi petreacă seara în casă, uitându-se la 
ceas la fiecare cinci minute. Turele de noapte începeau la 
miezul nopţii şi se terminau la opt a doua zi dimineaţă. 


Lucrau după un program prin rotaţie, două nopţi la rând, o 
zi liberă, apoi trei ture de zi de la nouă la cinci. 


La vreo patru ani după ce se angajase, Tavernier fusese 
chemat de şeful cel mare şi întrebat dacă era pregătit să 
facă următorul pas în carieră. Nu fusese o surpriză pentru 
el. Dimpotrivă. Întrebase calm care erau condiţiile de 
pensionare, ceruse un răgaz de un weekend ca să pară că 
se gândea la asta, apoi semnase contractul. 


Era deja de peste doi ani într-un post de conducere şi avea 
senzaţia că în curând avea să fie momentul să treacă mai 
departe. Când îi spusese că vedea un lider în el, mama lui 
nu şi-l imaginase un manager de nivel mediu printre mulţi 
alţii. 


Totuşi, nu se grăbea să plece. Munca însăşi poate că era 
monotonă, şi cu greu ar fi putut să afirme că făcea ceva 
important. Dar de fiecare dată când cerceta posturile 
vacante fie din Stockholm, fie din Paris, era sigur că 
situaţia nu ar fi stat deloc altfel în altă parte. Nici în 
termenii condiţiilor de lucru, nici în cei ai perspectivelor de 
carieră, nici la Lyon, nici la Malmö. 


În privinţa colegilor, Tavernier presupunea că în orice grup 
aveau să existe întotdeauna cei pe care oamenii îi plac şi 
cei pe care oamenii îi plac mai puţin. 


La actualul lui loc de muncă exista o femeie mai în vârstă, 
Ann-Marie Olausson, care-l scotea din minţi. Avea şaizeci 
şi unu de ani, lucrase toată viaţa pentru companie şi se 
comporta de parcă ar fi fost a ei. Era genul de persoană 
care spunea fără nici un dram de ironie: „Dar asta aşa se 
face dintotdeauna”. Tavernier presupunea că tinereţea lui 
o irita, însă nu prea avea ce face în privinţa asta. 


* 


Marţea, lui Claude Tavernier îi plăcea să se ducă la un bar 
din Sturehof, unde aştepta miezul nopţii şi începerea turei. 
Barul era mic şi intim, dar avea în acelaşi timp un culoar şi 
un colţ confortabil. Îi plăcea să schimbe câteva cuvinte 
amicale cu barmanul care trudea din greu şi apoi să stea 
cu berea lui rece, uitându-se în oglindă la toţi oamenii 
frumoşi care intrau înăuntru. Apoi, în taxiul care-l ducea la 
muncă, mesteca nişte gumă mentolată, ca să nu observe 
nimeni că duhnea a băutură şi să nu considere că avea o 
problemă cu alcoolul. 


Nu avea nici un motiv real să se ducă în suburbie cu taxiul. 
Cu un an în urmă, Tavernier cumpărase un Nissan la mâna 
a doua, maşină la care ţinea mai mult decât îi plăcea să 
recunoască. Dar, cum numărul locurilor de parcare pe care 
le avea compania în Văstberga era limitat, trebuia să 
aştepte ca altcineva să demisioneze sau să moară ca să 
poată face rost de unul. 


Oftează, plăteşte nota şi iese pe Stureplan. Găseşte o 
maşină liberă de la Taxi Kurir, compania faţă de care, din 
motive neclare, se simte loial, şi sare pe bancheta din 
spate. 


— Västberga alle, spune el. 
Şoferul dă din cap a confirmare şi calcă pe acceleraţie. 


Atunci când Claude Tavernier coboară din taxi în faţa 
depozitului de bani al G4S, în noaptea de 22 septembrie, e 
douăsprezece fără zece minute. Şi chiar atunci, în timp ce 
se îndreaptă spre clădire, îşi pierde complet încrederea de 
sine pentru un foarte scurt moment. 


| se întâmplă asta de câteva ori pe săptămână. 


E ca atunci când eşti în avion şi vremea e bună, apoi, 
dintr-odată, în mod neaşteptat, avionul cade câţiva metri 
din cauza turbulenţelor. Sau ca atunci când stai deasupra 
vasului de toaletă după ce ai vomitat la nesfârşit, atât de 
mult că ai impresia că nu a mai rămas nimic, şi ştii că 
urmează încă o crampă stomacală. 


„Sunt un nimeni, se gândeşte el. Nu pot să fiu în fruntea 
atâtor oameni. Nu pot să iau decizii pentru alţii.” 


Claude Tavernier inspiră adânc, umplându-şi plămânii cu 
aerul rece al nopţii, ridică faţa spre cer, şi momentul trece. 


E din nou manager de noapte la departamentul de 
numărat bani, la etajul al şaselea al G4S. 


Un tânăr de carieră. 


Găseşte legitimaţia în buzunar şi o ridică spre Valter 
Jansson, agentul de pază care e la recepţie în acea noapte. 
Tavernier şi Jansson au lucrat o grămadă de nopţi 
împreună în Västberga; se simt confortabil unul cu celălalt. 

23.52 


La ultimul nivel al unuia dintre puținii zgârie-nori din 
Stockholm, o clădire în care şi-au avut cândva sediul 
redacția celui mai mare ziar de dimineață din Suedia, 
Dagens Nyheter, şi ziarul de seară aflat pe locul al doilea 


ca tiraj, Expressen, e o sală de mese la care au acces doar 
salariaţii companiilor din clădire. S-a pus de mai multe ori 
problema transformării sălii în restaurant comercial; 
priveliştea era spectaculoasă, şi nu era ca şi cum n-ar fi 
existat oameni interesaţi să renoveze. Dar una dintre sălile 
de şedinţă istorice ale lui Dagens Nyheter se află de 
cealaltă parte a peretelui bucătăriei şi, chiar dacă ziarul s- 
a mutat la parter în urmă cu zeci de ani, la etajul de sus au 
rămas birourile direcţiunii. Şi, bineînţeles, nimeni nu vrea 
ca acolo să pătrundă vreun intrus. 


E aproape miezul nopţii când personalul de la bucătărie 
pleacă din restaurantul de la etajul 23. Tocmai au terminat 
de servit un grup de lucru de la Expressen. Trebuie să fi 
fost prezenţi directori de rang înalt, deoarece s-a 
consumat mai puţin alcool decât de obicei şi seara a luat 
sfârşit rapid. Angajaţii bucătăriei şi ospătarii, bucuroşi că 
au terminat devreme, râd în timp ce coboară în stradă, pe 
Rålambsvägen. 


Nimeni nu observă că din liftul aglomerat lipseşte cineva 
care a lucrat toată noaptea la bufetul rece. Dacă ar fi 
observat, ar fi presupus pur şi simplu că acesta a plecat 
deja sau că se ocupă de o ultimă treabă la bucătărie, 
înainte de a se duce acasă. 


Ambele presupuneri ar fi fost greşite. 


Bărbatul care lipsea aşteaptă la etajul 23 până când vede 
pe afişaj că liftul cu colegii lui a ajuns la parter. Stă până 
când e sigur că nici unul din lifturi nu urcă înapoi, după 
care îşi scoate cartela de acces electronică şi deschide uşa 
dinspre scări. Urcă scările spre acoperiş şi deschide uşa, 
care e încuiată pe dinăuntru. Inainte să iasă în noapte, 


îndeasă un dop de plută în toc, astfel ca uşa să nu se 
încuie în urma lui. 


În timpul unei ture din urmă cu câteva zile a urcat pe 
acoperiş ca să urineze şi a ascuns nişte ochelari cu vedere 
pe timp de noapte în spatele unui coş. De data asta are la 
el o geantă cu emblema sălii de sport SATS, în care sunt 
un pulover călduros, un termos plin cu cafea, patru 
banane şi un baton de ciocolată Marabou. Cum o să fie o 
noapte lungă, are nevoie de energie suplimentară. 


Bărbatul de la bufetul rece trage în piept aerul proaspăt al 
nopţii şi priveşte peste frumoasa capitală. Chiar sub el, 
Riddarfjărden sclipeşte în lumina stâlpilor de iluminat, iar 
apa se ondulează ca o autostradă dinspre 
Râlambshovsparken spre Primărie. În cealaltă direcţie, 
spre vest, podul Traneberg se înalţă peste braţul de mare 
îngust, în timp ce spre sud se văd nişte puncte roşii şi albe 
de lumină care traversează podurile şerpuitoare ale 
autostrăzii Essingeleden. 


Bărbatul e pe acoperiş datorită vizibilităţii. De pe cea mai 
înaltă clădire din Marieberg va putea să vadă pe oricine se 
apropie de Văstberga pe cale aeriană. Va putea să-i 
deconspire în timp util, fie că vin dinspre Berga sau 
Uppsala. 


Scoate un mobil nou-nouţ şi apelează singurul număr 
salvat în lista de contacte. 


Sami Farhan răspunde. 


— Echipa 4, spune bărbatul de la bufetul rece. Sunt la 
post. 

23.55 


Ezra Ray e într-un Volvo V70 gri din 1999, cu toate actele 
de înmatriculare şi fiscale în torpedou. Nu ştie a cui e 
maşina, dar presupune că aparține cimitirului de maşini 
din Lidingö de unde a luat-o cu o oră în urmă. Traversează 
podul Lidingö şi hotărăşte să nu adopte ruta prin parcul 
Lill-Jansskogen. La ora asta, îşi imaginează că riscul de a fi 
oprit de poliţie va fi mai mare dacă alege un drum 
întunecos prin pădure. O ia în schimb pe Valhallavägen, 
largă şi bine luminată, plină de camioane grele care fac 
distribuție sau ridică marfă din porturile de dincolo de 
Gärdet. 


Ezra Ray nu ştie exact ce se întâmplă în noaptea asta, dar 
punând cap la cap segmentele în care a fost implicat el, 
planurile pe care le-a furat de la biroul de urbanism şi 
scările pe care le-a cumpărat de la Bauhaus, ar putea intui 
cel puțin de o parte. Articolele acoperite cu pături din 
portbagajul spațios al Volvo-ului i-ar da imediat restul 
informaţiilor. Se află acolo un fierăstrău circular şi nişte 
saci de poştă. Frânghii şi încărcături explozive pentru uşi. 
Detonatoare, cabluri şi explozivi. Măşti, armuri şi lanterne 
pentru cască. Două răngi, un baros imens şi o trusă de 
scule mai mică. Scările. Cea mai lungă are patru metri 
lungime când e pliată, aşa că Ezra a trebuit s-o bage 
printre scaunele din faţă şi s-o sprijine de bord. Tot n-a 
putut să închidă ca lumea uşa portbagajului. 


Dar Ezra nu pune piesele cap la cap, nu trage nici o 
concluzie. Dacă nu se gândeşte deloc la asta, mai târziu îi 


va fi mai uşor să nege că a ştiut ceva. Dacă va trebui să 
nege. 


Dacă îl opreşte poliţia, nu portbagajul deschis va fi cea mai 
mare problemă a lui. Dacă există un punct de control 
pentru consumul de alcool lângă Roslagstull, dacă numărul 
de înmatriculare al maşinii e în vreo bază de date cu cei 
care nu şi-au plătit amenzile de parcare sau se întâmplă 
să-l oprească poliţia rutieră, totul s-a terminat. Posesia de 
explozivi e contravenţie în Suedia. Ezra ştie că e la curent 
doar cu o mică parte a planificării de care probabil că a 
fost nevoie pentru această seară. Ştie că tipul acesta de 
proiect e construit pe speranţe şi visuri. 


Şi, în clipa asta, totul depinde de el. 


Se uită la vitezometru. Riscul nu e să conducă prea 
repede, ci prea încet, în încercarea lui de a părea un 
cetăţean obişnuit. 


Semaforul e verde până la Roslagstull, aşa că merge drept 
spre universitate şi spre Frescati. Au inspectat locul în 
urmă cu câteva săptămâni, iar de atunci Ezra a mai trecut 
pe acolo de câteva ori, la această oră a nopţii. N-a zărit 
niciodată pe nimeni, nici un stăpân de câine sau 
taximetrist oprit să-şi facă nevoile. 


Trece de universitate şi merge mai departe, pe Svante 
Arrhenius väg, astfel încât să se apropie de Stora 
skuggans väg dinspre nord. După câteva sute de metri 
intră pe un mic drum forestier pe care în întuneric nu l-ar fi 
observat niciodată. Parchează maşina, opreşte motorul şi 
începe imediat să descarce. Cară articolele din portbagaj 
pe rând. De la maşină la locul de întâlnire din pădure eo 
distanţă destul de mare, dar aşa trebuie să fie. Dacă e 


descoperită maşina nu-i atât de grav, important e să nu fie 
descoperiţi ei. 


E trecut cu câteva minute de miezul nopţii. 


Ezra Ray scoate telefonul şi apelează numărul din 
memorie. 


Sami răspunde imediat. 

23.58 
Telefonul sună iar. E al patrulea apel într-o oră. 
De data asta pe ecran apare „Echipa 2”. 


Echipa 2 e responsabilă pentru mutarea stâncii imense 
care blochează intrarea în cariera de pietriş din Norsborg. 
Acolo o să aştepte maşinile cu care urmează să fugă, după 
ce se termină totul. În acel moment o să fie încă întuneric, 
aşa că Echipa 2 trebuie să se asigure şi că pilotul vede 
unde aterizează. 


— Da? răspunde Sami. 
— Suntem aici, spune vocea de la celălalt capăt al firului. 
— Mersi, zice Sami, după care închide. 


E timpul să se schimbe. 


Se duce în dormitor şi-şi scoate pantalonii de trening şi 
tricoul. Aruncă hainele, împreună cu articolele de toaletă, 
în geanta mică pe care sora lui o s-o ia mâine după- 
amiază. Ea a promis şi că o să facă curat după el. 


la borseta pe care a cumpărat-o şi şi-o prinde la talie după 
ce verifică documentele, pentru a zecea oară în acea 
seară. Are acolo paşaportul şi un bilet de avion spre Punta 
Cana. Planul lui e ca de la cariera de pietriş din Norsborg 
să meargă direct la Arlanda şi apoi să-şi omoare timpul 
într-una din cafenelele din Sky City. Avionul decolează 
după şapte ore, ceea ce ar putea părea mult, dar e 
considerabil mai puţin decât a aşteptat deja astăzi. 


Peste borsetă îşi pune un pulover negru subţire. Peste 
acesta o să poarte un fâş strâmt negru. Pantalonii sunt o 
pereche de jeanşi negri. Au căzut de acord să poarte 
negru toţi trei, cu o singură excepţie. Sami poartă pantofii 
lui de sport albi. Adidas. li aduc noroc. 


Când e gata se întoarce în camera de zi să aştepte 
următorul apel. Ar fi trebuit să se producă deja, dar poate 
că au sunat exact în acelaşi timp cu Echipa 2 şi au găsit 
linia ocupată. 


Minutele trec încet. 


În momentul în care ecranul ajunge la 00.05, Sami nu mai 
poate sta în fotoliu. Se ridică, apucă telefonul şi se duce în 
dormitor. Se plimbă în jurul genţii pe care a pus-o pe 
podea, lângă pat, apoi se întoarce iar în camera de zi. 
Repetă asta de două ori. E 00.09, şi telefonul e inert. 


Numărul Echipei 3 e salvat în memorie, dar Sami ştie că n- 
ar trebui să iniţieze nici un apel de pe acest card SIM. Dacă 


respectivul a dat de necaz, un telefon care-i vibrează în 
buzunar n-o să-l ajute. 


Încearcă să se stăpânească. Se duce în spatele fotoliului şi 
se uită pe fereastră. Când în camera de zi e întuneric, 


strălucirea stâlpilor de iluminat de pe Kocksgata pare şi 
mai puternică. 


Telefonul sună în sfârşit. E 00.18. 


Echipa 3. Sunt la Myttinge, pe Värmdö. Echipa 3 e cea 
responsabilă pentru menţinerea elicopterelor poliţiei la sol, 
o condiţie necesară pentru a putea da lovitura la 
Västberga în noaptea asta. Dacă vreuna dintre echipele cu 
lanţuri eşuează e un ghinion, dar nu e crucial. 

Pe de altă parte, Echipa 3 trebuie să reuşească. 

Sami răspunde. 

— Alo? spune o voce la aparat. 

— Da? răspunde Sami. 

— Nu e aici, spune vocea. 


— Cum adică? 


— Hangarul e gol. Elicopterul nu e aici. 

00.50 


Michel Maloof vede pe geamul de la bucătărie maşina care 
se apropie. E prima care trece pe Billborgsgatan din 
centrul Norrtălje-ului în peste jumătate de oră. Nu s-ar 
putea spune că oraşul are o viaţă de noapte vibrantă. 
Maşina încetineşte şi se strecoară într-un loc de parcare 
chiar în faţa uşii lui. 


Zoran Petrovic iese de pe locul şoferului. E un BMW nou, 
de la fereastra lui Maloof pare negru, dar ar putea la fel de 
bine să fie albastru-închis. Portiera din dreapta se 
deschide. E americanul, Jack Kluger. Maloof îl vede pentru 
prima oară. Bărbatul de pe trotuar îi aminteşte de un 
fundaş al unei echipe de fotbal american, are picioarele în 
formă de X şi partea superioară a trupului 
supradimensionată faţă de jumătatea inferioară. După 
toate probabilitățile, nu ştie prea bine unde se află în clipa 
asta. 


Petrovic şi americanul intră în clădire, şi peste câteva 
secunde se aude soneria. Maloof deschide uşa. 


— N-am mai fost de mult, spune Petrovic intrând în 
apartament. 


Maloof zâmbeşte larg. 
— Sigur. N-ai mai fost de mult. Salut, salut. 


Dă mâna cu americanul. Strânsoarea lui Kluger e puternică 
şi uscată. Liniştitoare. 


— Unde e mâncarea? întreabă Maloof. 


— Căcat, bombăne Petrovic. Am uitat. 


— Ai uitat? repetă Maloof. Nu poate să-şi ascundă 
dezamăgirea din voce. Se scarpină pe obraz. Dar eu nu 
pot... Nu aveai cum să uiţi! 


Vorbesc în suedeză. Americanului nu pare să-i pese de 
conversaţia lor. Sau poate înţelege suedeză, dar nu lasă să 
se vadă. Potrivit lui Petrovic, Kluger locuieşte în Suedia de 
câţiva ani deja. 


— Scuze, spune Petrovic iar. 


Maloof, străduindu-se să pară indiferent, zâmbeşte şi dă 
din umeri. Totuşi, nu poate să priceapă cum a putut uita 
Petrovic să treacă pe la McDonald's. Ar trebui să ştie asta, 
lucrează de atâta timp împreună. 


— Nu, nu, spune el în cele din urmă. Nu, e în regulă. Nici o 
problemă. Putem să mergem acum. Îi aruncă o privire 
pilotului de elicopter şi adaugă în engleză: Ne trebuie nişte 
mâncare. 


Fără să aştepte răspunsul, intră în hol şi îşi ia pantofii şi 
haina. 


— Doar nu vorbeşti serios? spune Petrovic. 


— Vine şi el. Armele sunt în dormitor. Nu-l putem lăsa 
singur cu armele... 


Când a luat autobuzul spre Norrtälje, cu câteva zile în 
urmă, Maloof a trecut pe lângă un McDonald's din 
Stockholmsvägen, unul dintre puţinele  fast-fooduri 
deschise până la unu noaptea. Nu au foarte mult timp. 


— Haide, haide, spune el atunci când observă că 
americanul ezită. 


Maloof nu s-ar descrie drept superstiţios. Nu e nici măcar 
religios. Dar nici nu are rost să sfidezi soarta. 


Întotdeauna, înaintea unei lovituri, a mâncat un meniu 
consistent de la McDonald's. 


E nenegociabil. 

01.15 


În ultima cameră a apartamentului de pe Strandvăgen e o 
firidă adâncă, şi în acea firidă şi-a pus Caroline Thurn un 
fotoliu imens. Nu se vede decât dacă intri efectiv în 
cameră. Îmbrăţişarea moale a fotoliului este locul în care 
îşi petrece uneori nopţile, cu picioarele pe taburetul 
pereche sau cu genunchii la bărbie, privind peste 
Nybroviken. Poate să se întoarcă fie spre acoperişul şi 
antenele Muzeului Vasa, de lângă siluetele trenuleţelor 
groazei de la Gröna Lund, fie în cealaltă parte, spre centrul 
oraşului şi fațadele greoaie de piatră de pe Nybrokajen, 
care duc spre Raoul Wallenbergs torg. 


În ultima săptămână i-a fost neobişnuit de uşor să alunge 
anumite gânduri şi să-şi ţină grijile la distanţă. 


Are pe cap o pereche de căşti mari şi albe, iar 
pălăvrăgeala neîntreruptă salvată pe hard diskurile pe 
care le-a copiat şi le-a adus cu ea acasă, hard diskuri care 
acum sunt stivuite pe blatul din bucătărie, lângă aparatul 
de Nespresso, o fascinează. Să asculte monologurile lui 


Zoran Petrovic e ca şi cum ar contempla valurile care se 
sparg pe țărm; au o anumită uniformitate hipnotizantă. 


În ciuda sutelor de ore înregistrate, încă n-au găsit nici 
măcar un indiciu referitor la jaful eşuat cu elicopterul. 


Supravegherea lor a încetat acum, dar lui Thurn i-a venit 
ideea s-o ia de la început şi să asculte benzile fără să 
caute anume indicii despre atacul eşuat asupra depozitului 
Panaxia. Dacă ar fi ascultat cu o minte receptivă, fără nici 
o idee preconcepută, ce-ar fi putut să dezvăluie acele ore 
de convorbiri telefonice? La urma urmei, agenda lui 
Petrovic era plină cu nume de interlopi. 


Acesta a fost gândul iniţial din spatele copierii hard 
diskurilor şi aducerii lor acasă. Dar cu cât ascultă mai mult 
insuportabilul torent de cuvinte al lui Zoran Petrovic, fluxul 
constant de zgomot menit să-l facă să pară mai interesant, 
să-i sublinieze importanţa, să-i ridice în slăvi experienţa şi 
să-l urce mai sus în ierarhie, cu atât mai mare devine 
nodul de furie din pieptul ei. Bărbatul asupra căruia s-a 
concentrat în fiecare noapte, până în urmă cu doar o 
săptămână, e pe cât de obsedat de sine însuşi, pe atât de 
plin de dispreţ la adresa societăţii care i-a oferit şanse în 
viaţă. Indiferent cât de umil încearcă să apară, Zoran 
Petrovic manifestă o aroganță necruțătoare faţă de 
compatrioţii săi care trudesc pentru ca cei asemenea lui să 
poată trece prin viaţă cât mai lejer cu putinţă. 


„Nedreptate”, se gândeşte Thurn. Ea ştie care e senzaţia 
atunci când eşti lovit de nedreptate. 


Treptat, demersul ei iniţial, o încercare fără mari speranţe, 
s-a transformat într-un comportament maniacal. Incepe să 
noteze metodic indiciile pe care Petrovic le aruncă în 


timpul conversaţiilor din maşină şi din restaurantele lui. 
Nici un detaliu nu e destul de grav încât să-l poată trimite 
la închisoare, dar Thurn e din ce în ce mai convinsă că, 
dacă o să compare insinuările lui Petrovic cu evenimentele 
reale din acea toamnă, o să găsească ceva. 


Îi aude în căşti tonul încrezător şi se întreabă cum o să 
vorbească Petrovic atunci când se vor afla în sfârşit faţă în 
faţă, ea cu pistolul scos şi un mandat de arestare în mână, 
împingându-l să intre în maşina ei, în drum spre 
Bergsgatan şi spre arest. 


Mult mai jalnic, probabil. 

01.16 


E o noapte rece şi clară. În aer pluteşte miros de muşchi şi 
pin. La lumina lanternei lui Ezra, Sami Farhan şi Niklas 
Nordgren trec în revistă echipamentul. Verifică faptul că 
scările pot fi lungite şi blocate cu uşurinţă. Numără sacii 
de poştă, pipăie frânghiile, deschid trusa de scule ca să se 
asigure că e totul acolo, apoi o bagă într-un sac de poştă, 
împreună cu răngile şi fierăstrăul. Toate acestea au loc în 
tăcere, în timp ce Ezra luminează cu lanterna unde arată 
Sami. 


Nordgren şi Sami au sosit aproape simultan. Au trecut 
zece zile de când s-au văzut ultima oară, la Hjorthagen. 
Nordgren şi-a tras masca de schi în clipa în care a ajuns, 
nu vrea ca prietenul lui Sami, Ezra, să-l poată identifica. 


Sami i-a spus că elicopterul poliţiei nu e la Myttinge, însă 
Nordgren primeşte această informaţie cu mult calm. Ştie 
c-o să apară probleme, iar asta e destul de uşor de 
gestionat. Nu pot da lovitura dacă nu au sub control 
elicopterele poliţiei. E foarte simplu. Tot ce pot face e să 
lucreze mai departe şi să spere. 


Nordgren continuă să treacă în revistă echipamentul, 
acordând o atenţie specială articolelor lui. A pregătit deja 
dozele decupate de coca-cola cu pachete din bandă 
argintie pe fund. Pachetele sunt pline cu magneţi cu 
neodim. A pregătit şase doze, dar el speră că va trebui să 
folosească doar una. 


Are şi patru profile care seamănă cu o şină de tren 
răsturnată, tăiate în bucăţi scurte. Sunt mai grele şi mai 
incomode, de asta numărul e mai mic. De asemenea, 
speră că va folosi doar unul dintre ele. Verifică chitul 
exploziv şi detonatoarele şi îşi face griji din cauza umezelii. 


— Ar trebui să testez unul, spune el mai mult pentru sine. 


Sami nu are nici o obiecţie. Sunt la kilometri distanţă de 
cea mai apropiată zonă construită. 


Nordgren se apucă de lucru. Are nevoie doar de câteva 
minute ca să descopere cum cablul de detonare cel lung 
nu e împreună cu detonatoarele şi bateria. 


— Ce cablu, fir-ar al naibii? întreabă Ezra ridicând mâinile. 


E primul lucru pe care l-a spus după sosirea celor doi 
actori cheie. Îşi cunoaşte locul. Nordgren şi-a tras peste 
faţă masca de schi care impune respect, chiar dacă Ezra a 
purtat de multe ori una asemănătoare. 


Sami, care testa lanternele de cască, se întoarce. 
— Cablul, spune Nordgren. 


— Am luat tot ce era acolo, strigă Ezra. Crezi că eu sunt 
vreun... 


— Cablul cel lung lipseşte. Are cincisprezece metri 
lungime. 


În mintea lui Nordgren nu există nici o îndoială. Ştie că a 
împachetat cablul. 


— Adică, la dracu’, nu ştiu... începe Ezra, dar amuţeşte 
rapid. 


— Ce naiba! mormăie Sami uitându-se la ceas. 
E două fără un sfert. 


— Avem nevoie de el, spune Nordgren. Fără cablul cel lung 
nu putem să aruncăm în aer geamul armat de la etajul 
şase. 


Sami se apropie de restul echipamentului. Scormoneşte 
febril printre frânghii şi saci, sperând să găsească cablul. 


Dar cablul nu e acolo. 
— Căcat, Ezra! şuieră el. 


Ezra Ray pare profund nefericit. 


63 


01.17 


În apartamentul din Norrtälje, Michel Maloof pune 
mâncarea pe masa din bucătărie. A intrat singur la 
McDonald's, în timp ce Petrovic şi Kluger aşteptau afară. 
Trei meniuri mari Big Mac, cu coca-cola zero. Mai sărate. 
Se aşază şi începe să mănânce, înainte să se răcească. 
Când ajunge la jumătatea burgerului îşi dă seama că 
ceilalţi nu au de gând să i se alăture. 


Se ridică de la masă şi intră în dormitor. Cei doi se ocupă 
cu verificarea armelor. Petrovic şi americanul au demontat 
mitralierele şi pistoalele şi au pus toate piesele pe două 
cearşafuri. 


Se dovedeşte că Kluger e la fel de perfecţionist ca înaltul 
iugoslav şi că fiecare glonţ trebuie verificat înainte de a fi 
introdus la loc în încărcător. 


— Aş putea face asta legat la ochi, spune fostul puşcaş 
marin cu puternicul lui accent sudist. Apoi adaugă: Am şi 
făcut-o legat la ochi. 


— Sigur, încuviinţează Maloof. Se răcesc burgerii. 
— Nici o problemă, răspunde Kluger. 


— Poate mănânc nişte cartofi prăjiţi mai târziu, spune 
Petrovic, ca să manifeste bunăvoință. 


— Nu, nu, spune Maloof. Sau poate... pot să mănânc şi 
burgerul tău? 


— Eşti nebun, decide Petrovic. 


— Deci e în regulă? întreabă Maloof. 
— Absolut în regulă. 


Petrovic îşi îndreaptă din nou atenţia spre piesele lui de 
mitralieră. 


Maloof se aşază iar la masă şi, în timp ce scoate burgerul 
din cutia de carton, încercând să împiedice salata să cadă 
din el, îşi dă seama că Petrovic şi americanul sunt ca doi 
copii mari care se joacă cu Lego. 


În dormitor, Kluger face exact aceeaşi remarcă. 


— E ca un copil mic, îi spune lui Petrovic. Adică, cine mai 
mănâncă la McDonald's? 

02.05 


Sami ia o creangă mare de la pământ şi o aruncă în jos, 
înspre o stâncă. Zboară aşchii. Dar el nu spune nimic. 
Elicopterul nu e unde ar fi trebuit să fie. Cablul de 
detonare lipseşte. De asemenea, îşi face griji că scările ar 
putea fi prea scurte. 


Sunt „scări extensibile”, sau cel puţin aşa le-a numit 
puştiul de la Bauhaus. Una are doisprezece metri lungime, 
cu trei porţiuni a câte patru metri, iar cealaltă, nouă, trei 
segmente de câte trei metri. Deşurubezi clemele de 
plastic, scoţi porțiunile pliate şi apoi înşurubezi clemele la 
loc. 


Cea mai lungă dintre ele o să fie coborâtă prin acoperişul 
de sticlă pe balconul de la etajul cinci. Apoi o să urce la 
etajul şase cu ajutorul scării mai scurte şi-o să dea o gaură 
în sticla armată. Dar Sami nu e convins că doisprezece 
metri sunt suficienţi ca să ajungă de pe acoperiş pe 
balcon. 


Nu că ar exista scări mai lungi care să poată fi legate de 
un elicopter. 


Trebuie să fie de ajuns. 


Sami se plimbă în jurul grămezii de echipamente, tot 
dându-le ocol, în timp ce Nordgren face tot felul de 
calcule. Până la Lidingö şi înapoi nu poate dura mai mult 
de 45 de minute. O să reuşească să aducă cablul aici 
înainte să aterizeze elicopterul. Are convingerea că e 
exact acolo unde l-a lăsat el. 


Apa şi-a croit drum printr-o mică gaură din talpa pantofului 
stâng al lui Nordgren. Dintr-odată se simte epuizat, dar 
ştie că oboseala o să dispară în clipa în care vor trebui să 
pornească. Dat fiind că Ezra încă nu s-a întors, Nordgren 
îşi scoate pentru o clipă masca de schi. Are părul ud. 


Telefonul lui Sami începe să sune, şi amândoi bărbaţii 
tresar. Tăcerea din pădure e atât de compactă, briza atât 
de uşoară, încât nici măcar frunzişul copacilor nu foşneşte; 
li se pare că zgomotul telefonului ar putea trezi jumătate 
din Ostermalm. 


E două şi cinci noaptea. 


Sami se uită la ecran. E Echipa 3. Myttinge. 


Inspiră adânc înainte să răspundă. 
— Da? 
— Tocmai a aterizat elicopterul poliţiei. 


Västberga, Marieberg şi Norsborg au raportat cu toţii. Totul 
pare să fie în regulă. 


— În sfârşit, e timpul ca Michel să facă ceva, spune Sami. 


Îl sună pe Maloof, la Norrtälje. E prima oară când vorbesc 
după Hjorthagen. 


— 'Neaţa, 'neaţa, spune el. 
— Bună dimineaţa, răspunde Maloof. 
— Avem verde, îl informează Sami. E timpul să pornim. 


— Sigur, sigur, spune Maloof, apoi închide. 


65 


04.39 


Echipa 3 constă din doi adolescenţi agitaţi cărora le 
lipseşte experienţa, chiar dacă nu şi cazierul. Stau ascunşi 
de ceva timp în pădurea din Myttinge, aşteptând ca 
elicopterul poliţiei să se întoarcă la bază. Habar n-au cât 
de mare e miza; habar n-au că fără aportul lor, lunile de 
planificare vor fi fost în zadar. Au văzut că hangarul e gol, 


apoi au început să joace jocuri de strategie pe telefoanele 
mobile. 


Dar nu pe cel pe care l-au primit de la Sami. 


Când aud în depărtare zgomotul surd al elicei, cu mult 
înainte ca luminile de avertizare intermitente să apară pe 
cerul întunecat al nopţii, la început nici măcar nu sunt 
siguri că e, într-adevăr, elicopterul poliţiei. 


După câteva minute aud zgomotul elicopterului care 
aterizează pe cărucior, urmat de cel al tractării lui în 
hangar. La cinci minute după asta, piloţii părăsesc zona. 
Încuie poarta imensă de fier cu un lanţ cu lacăt, apoi urcă 
în maşina parcată lângă gard şi pleacă. 


Atunci îl anunţă Echipa 3 pe Sami că elicopterul s-a întors. 
Apoi aşteaptă aprobarea. 


Când telefonul sună şi Sami strigă că e momentul, li se 
pare că au aşteptat foarte mult timp. 


Unul dintre băieţi cară cele două truse de scule negre, 
celălalt ia cleştii mari. Avansează rapid printre copaci, 
ghemuindu-se involuntar în timp ce aleargă, ca şi cum 
asta i-ar face mai puţin vizibili. Dar nu e nimeni în jur care 
să-i vadă, în afară de câţiva iepuri speriaţi. Baza de 
elicoptere a poliţiei, considerată temporară şi după şase 
ani de folosinţă, a fost lăsată fără supraveghere în pădurea 
adâncă din Värmdö. 


Băieţii traversează drumul. Primul sparge cu cleştele 
camera de filmat de pe un stâlp din faţa porţilor, apoi 
trece la lanţul cu lacăt. La început încearcă să taie lacătul, 


dar e imposibil, inelul e prea gros. Încearcă lanţul. Asta e o 
treabă mai uşoară, reuşeşte după doar câteva încercări. 
Când trage lanţul din gardul de oţel, zgomotul e asurzitor. 


Băiatul aleargă înapoi pe drum, ca să ţină de şase în timp 
ce prietenul lui care duce trusele de scule negre deschide 
porţile şi intră în incintă. Hangarul are două uşi, iar băiatul 
decide să pregătească trusele în faţa celei mai 
îndepărtate. Le pune jos şi deschide capacele. 


Fiecare trusă conţine o piatră şi o alarmă de maşină falsă 
pe care Niklas Nordgren le-a cumpărat de la 
Teknikmagasinet din Fältöversten. 


Alarmele false constau dintr-un bec alimentat de o baterie, 
care se fixează pe bordul maşinii. Lumina roşie 
intermitentă e menită să-i păcălească pe eventualii hoți, 
lăsându-i să creadă că vehiculul are alarmă. Trusele de 
scule vopsite în negru sunt din plastic, cumpărate online, 
şi nu cântăresc aproape nimic. Pietrele sunt bolovani 
obişnuiţi pe care Nordgren i-a găsit în pădure, dar fără ei 
un vânt puternic ar fi suficient ca să răstoarne trusele. 


Băiatul porneşte cele două alarme false, apoi le prinde de 
truse. După aceea, pune câte o bombă falsă în faţa 
fiecărei uşi a hangarului, face câţiva paşi spre poartă şi se 
întoarce. 


De la distanţă, luminile roşii intermitente par 
amenințătoare, iar trusele negre sunt greu de zărit; totul e 
perfect. 


La doi kilometri distanţă e o staţie de autobuz. 


După vreo sută de metri, primul băiat aruncă cleştele în 
pădure. Unealta aterizează atât de lin, că nu scoate nici un 
sunet. 

Atunci când Michel Maloof, Zoran Petrovic şi Jack Kluger 
închid în urma lor uşa apartamentului din Norrtälje, lasă 
foarte puţine urme, în afară de rămăşiţele meniurilor 
McDonald's. Petrovic a promis că a doua zi dimineaţă 
cineva o să vină să elimine „orice firişor de ADN”. 


Bărbaţii coboară scările fără să vorbească, iar Maloof 
prinde uşa, ca să se închidă silențios în urma lor. Strada e 
pustie. 


lau maşina lui Zoran Petrovic, BMW-ul albastru-închis. 
Luna, care cu câteva ore mai devreme strălucea puternic, 
se ascunde acum în spatele unui nor. Cu doar o oră în 
urmă, Petrovic l-a întrebat pe pilot dacă lumina lunii o să 
aibă mare importanţă pentru zborul de noapte. 


— E mai uşor să vezi, dar asta înseamnă şi că eşti mai uşor 
de zărit, a venit răspunsul acestuia. 


În interpretarea pe care a preferat s-o dea Petrovic, 
americanului îi era indiferent dacă avea parte de lumină 
sau nu. 


Americanul urcă pe locul din faţă, lângă Petrovic. Maloof 
preferă să stea în spate, împreună cu armele. Nu pentru 


că n-ar avea încredere în Kluger, dar nu e o idee bună să 
laşi un străin să stea în spatele tău cu o armă încărcată. 


Petrovic a umplut portbagajul cu canistre cu carburant de 
elicopter. O să ia tot restul din Stora skuggan. 


Printr-o minune, Zoran Petrovic tace în timp ce maşina îi 
poartă încet în afara micului orăşel. În apartament, 
aftershave-ul americanului lăsa doar un iz uşor de mosc, 
dar în spaţiul limitat al maşinii mirosul e mai puternic. 
Maloof deschide puţin geamul ca să intre nişte aer curat. 


— E la dreapta, nu? întreabă Petrovic. 
Maloof priveşte în jur. 
— Da, da. 


Intră pe Kustvägen. De acolo durează mai puţin de două 
minute ca să ajungă la hangarul de elicoptere din 
Roslagen. Parchează, lăsând armele pe bancheta din 
spate, şi toţi trei se duc să vadă dacă totul e aşa cum 
trebuie să fie. Nu se zăreşte nici o altă maşină, hangarul e 
scăldat în întuneric, iar liniştea e absolută. Pinii şi brazii de 
lângă lac sunt singurul lor public, unul fără suflare. 


Americanul se duce la uşa hangarului şi o studiază sceptic. 


— Chestiile astea sunt solide, spune el cu engleza lui 
nazală. Nu le poţi deschide cu şperaclul. Trebuie aruncate 
în aer. 


— Sigur, sigur, e de acord Maloof. 


Apoi râde. E comic. Uşa hangarului e cât se poate de 
sigură. Probabil au instalat-o la recomandarea companiei 


de asigurări, încercând să-şi mai reducă puţin prima. Ar 
putea s-o arunce în aer, dar detunătura s-ar auzi în tot 
cartierul. 


Maloof scoate cuțitul cu lamă lungă pe care-l are într-un 
toc de sub haină. Se apropie de uşă. 


— N-o să meargă nicicum, spune americanul, de parcă 
Maloof ar fi avut de gând să atace uşa de oţel cu cuțitul. 


În loc de asta, Maloof despică lung prelata hangarului, 
imediat lângă uşă. Dat fiind că hangarul e din pânză, nici 
măcar nu trebuie să facă un efort. Încă o tăietură, şi a 
reuşit să creeze o clapă care poate fi dată la o parte. Cu 
un gest îmbietor şi un zâmbet larg, Maloof îi invită în 
hangar pe Petrovic şi pe pilotul surprins. 


Petrovic râde. 
— Inteligent din partea lor să cumpere o uşă scumpă. 
Cu un zâmbet şi mai larg, Maloof intră în urma lor. 


Elicopterul, un Bell 206 JetRanger alb, e acolo unde ar 
trebui să fie, la capătul rândului, astfel încât să fie relativ 
uşor de scos afară. 


Până aici, totul e aşa cum a promis Manne Lagerström. 


Americanul inspectează rapid aparatul. Hangarul miroase 
a benzină şi a electronice, iar elicopterele imense şi goale 
sunt aliniate pe trei rânduri. Maloof nu se poate abţine să 
nu le compare cu nişte albine. E ca şi cum s-ar fi retras 
pentru odihna nopţii şi odată cu zorile se vor trezi din nou. 
Palele grele şi lăsate în jos ale elicelor se vor pune brusc în 


mişcare, comenzile se vor aprinde şi motoarele vor începe 
să urle. 


Kluger se plimbă în jurul elicopterului, atingându-i din când 
în când corpul metalic. Se urcă în el şi inspectează elicea 
şi elementele mecanice. Maloof şi Petrovic ies din nou 
afară ca să aducă armele şi canistrele cu carburant din 
maşină. Când se întorc, pilotul şi-a terminat verificările, le 
face semn cu degetele mari ridicate. Totul e cum ar trebui 
să fie, rezervorul e doar parţial umplut, ca să poată zbura 
cu încărcătură grea. Reuşesc să-l scoată din hangar cu 
ajutorul unui mic tractor. Roţile căruciorului trec lin peste 
terenul plat, poate din cauză că Manne le-a uns 
suplimentar în vederea operaţiunii din această seară. 


Elicopterul alb sclipeşte în lumina lunii. Kluger porneşte 
motorul, şi elicea se trezeşte încet la viaţă. Un huruit grav, 
care se transformă într-un muget controlat. După zece sau 
douăzeci de secunde în care viteza creşte, elicea nu se 
mai vede; a devenit doar un disc mare care se învârte 
deasupra aparatului de zbor. 


— Bun! strigă Petrovic ca să acopere  mugetul 
elicopterului, după ce au încărcat armele. Ne vedem peste 
câteva ore, sper. 


— Sigur, sigur, strigă şi Maloof. 


Kluger e deja pe locul pilotului. Poartă apărătoare de 
urechi, dar nu căşti. Nu are de gând să pornească sistemul 
de comunicare în timpul zborului. Ţine picioarele pe pedale 
şi mâinile pe manete. Petrovic a cumpărat o pereche de 
ochelari de protecţie, însă Kluger nu are nevoie de ei. 
Experienţa îi spune că mai mult creează probleme decât 
ajută. 


Maloof îşi ocupă locul de lângă american. Suflul produs de 
elice trage de hainele lui Petrovic, care priveşte cum 
imensul bondar se îndepărtează în zbor. 


Petrovic se întoarce şi se grăbeşte spre maşină. 


E aproape cinci dimineaţa. 

BMW-ul albastru e ca proaspăt ieşit din fabrică şi are un 
motor mai puternic decât maşinile pe care le conduce de 
obicei Zoran Petrovic. L-a împrumutat de la patronul unei 
firme de vânzări de automobile, prietenul unui prieten care 
îi era dator câteva favoruri. Rolul lui Petrovic în 
evenimentele din acea dimineaţă încă nu a luat sfârşit. 


Nu are prea mult timp. Trebuie să ajungă din Norrtälje la 
Skărholmen în cincizeci de minute, aşa că apasă până la 
fund pedala de acceleraţie. Când au discutat prima oară 
despre asta, Maloof a spus că era prea strâns, că trebuiau 
să găsească pe altcineva, dar Petrovic a insistat. Putea să 
facă asta. 


Să conduci pe autostrada goală cu 200 de kilometri pe oră 
în acea noapte senină de septembrie, luând lin curbele, e 
bucurie pură. Maşina nu se balansează câtuşi de puţin, iar 
motorul e doar un huruit încet. Simţind că are nevoie de 
muzică, Petrovic dă drumul la radio. „Run This Town”, cu 
Jay-Z şi Rihanna. Posturile de radio l-au difuzat toată vara. 
Petrovic dă volumul mai tare. 


Şi atunci observă. 


Luminile albastre care se ivesc în oglinda retrovizoare. Nu 
are habar de unde a apărut maşina de poliţie, nu a depăşit 
nici una, dar nu există nici o îndoială că pe el îl urmăreşte. 
Nu există nici un alt vehicul pe drum. 


Ochelarii de protecţie pe care pilotul i-a refuzat de curând 
sunt pe locul din dreapta. Petrovic îşi dă seama că probabil 
are praf de puşcă pe haine şi mâini, de la verificarea 
armelor de mai devreme. De asemenea, ştie că dacă n-o 
să apară la timp la locul de întâlnire convenit, o să existe 
probleme. 


Priveşte lung în oglinda retrovizoare. 


Încă nu a încetinit. De fapt, potrivit vitezometrului, acum 
merge cu 220 de kilometri pe oră. 


Poliţia câştigă teren. N-o să poată scăpa de ei pe 
autostradă. Să iasă pe un drum secundar? 


Nici măcar nu ştie unde e. 

După ce Ezra Ray s-a întors cu cablul pentru detonatoare, 
în pădurea din Stora skuggan nu s-au spus multe lucruri. 
Găsise cablul în spatele unui sac de plastic plin cu sticle 
goale. 


La intervale regulate, Sami iese pe câmpul deschis unde 
va ateriza elicopterul şi-şi mijeşte ochii spre cer. Ştie că o 
să-l audă înainte să-l vadă, dar nu poate sta nemişcat. 
larba e udă de rouă, iar el simte deja cum se acumulează 
adrenalina, urmând ca peste jumătate de oră să 
izbucnească în forţă, dându-i un val de energie. Ideal ar fi 
să dea o tură rapidă în jurul câmpului, însă decide să nu 
facă asta. 


Nordgren a reuşit să găsească un ciot mult mai confortabil 
decât bolovanul pe care a stat înainte. Oboseala i-a 
dispărut, dar nu se simte nici agitat, nici nerăbdător. E 
greu de explicat. Poate să petreacă săptămâni şi luni de 
zile planificând ceva care, încă de la început, e o 
adevărată provocare; ceva la care fiecare problemă pe 
care o soluţionează îi aduce un sentiment profund de 
satisfacţie. Dar când vine în sfârşit momentul, nu mai 
simte decât dorinţa de a termina. Nimic altceva. 


— Nu dormi, nu-i aşa? întreabă Ezra de pe bolovanul lui de 
la câţiva metri distanţă. 


E o glumă. 
— Nici într-un caz, răspunde Nordgren încet. 


E cinci şi două minute când sună telefonul lui Sami. E la 
jumătatea drumului de întoarcere spre pădure şi ştie că 
Nordgren îl va fi auzit. Vocea lui Maloof e înecată de 
zgomotul motorului. Sami nu-i distinge bine cuvintele, dar 
din context e evident de ce sună. 


Sunt pe drum. 


După un minut, tăcerea care domneşte peste Frescati şi 
Stora skuggan e întreruptă. 


La început e doar un huruit încet, la mare depărtare, dar 
simţurile lor sunt ascuţite la maximum. 


Niklas Nordgren se ridică în picioare şi rămâne perfect 
nemişcat. 


Sami şi Ezra, care s-au dus să aducă echipamentul pe 
câmp, se opresc în loc. 


Ascultă. 
Îngăduie zgomotului elicopterului să devină mai puternic. 


E ca şi cum cineva a dat volumul mult mai tare decât 
suportă boxele. 


Ca la o comandă, Sami şi Ezra lasă echipamentul şi 
aleargă împreună cu Nordgren pe câmpul întunecat. Se 
opresc. Au delimitat triunghiul în urmă cu o oră. Aprind 
torţele. 


Elicopterul coboară. Zgomotul e asurzitor, dar Sami îl 
resimte ca bucurie pură. Euforie. Aparatul alb pare 
aproape că pluteşte peste vârfurile copacilor, spre locul în 
care stau ei. 


Pilotul încearcă să găsească poziţia corectă deasupra celor 
trei lumini. Timp de câteva secunde, elicopterul stă 
complet nemişcat, atârnând liber în aer, însă apoi pilotul îl 
coboară lin. Vântul face copacii să foşnească, iar tufişurile 
se culcă la pământ. 


Sami şi Ezra îşi trag măştile de schi. 


Nici unul nu are de gând să-l lase pe pilot să-i vadă faţa. 


Jack Kluger aterizează, stinge motorul şi elicea se opreşte. 
Din elicopter sare Maloof. li îmbrăţişează pe Nordgren şi 
pe Sami, dar nu-şi spun prea multe unul altuia. O să aibă 
timp pentru asta mai târziu. 


Fiecare dintre ei e conştient că cronometrul a pornit. Nu e 
improbabil ca cineva să fi văzut sau auzit elicopterul, fie 
pe drumul dinspre Norrtälje, fie pe ecranul vreunui radar. 


În timp ce Maloof, Nordgren şi Ezra aleargă în pădure ca să 
ia echipamentul şi să-l urce la bord, Jack Kluger umblă în 
jurul elicopterului, arătându-i lui Sami spaţiul minuscul de 
depozitare. Abia dacă va fi loc pentru un singur sac de 
poştă. Va trebui să folosească habitaclul. 


Maloof şi Nordgren leagă scările de tălpile elicopterului cu 
ajutorul unor cabluri. E mult mai uşor decât şi-au închipuit, 
scara cea scurtă nu e prea scurtă şi cea lungă nu e prea 
lungă. În acest timp, Sami şi Ezra încarcă restul lucrurilor 
în cabină. 


Când elicopterul decolează, după câteva minute, îşi dau 
seama cât de strâmt e spaţiul. Au de gând să lase la 
Västberga multe din lucrurile pe care le-au adus cu ei, ca 
să facă loc pentru sacii cu bani. 


Nordgren şi Sami stau pe scaunele din spatele lui Kluger şi 
Maloof. Bubuitul din cabină e puternic şi ritmic. E aproape 
cinci şi zece minute dimineaţa când simt acceleraţia 
decolării şi elicopterul zvâcneşte în aer. Mişcarea li se pare 
în acelaşi timp incredibil de uşoară şi insuportabil de grea. 


Kluger face un viraj abrupt, iar contururile întunecate ale 
pădurii de lângă universitate par să se îndrepte direct spre 
ei. Când aparatul se redresează, sub picioarele lor se 
aşterne întinderea neagră şi tăcută a Parcului Haga. La 
nord, Solna licăreşte ca un mic orăşel, iar la sud, Centrul 
Wenner-Gren domină clădirile din jur, reamintindu-le că 
Stockholmul e un oraş pe orizontală. Luminile albe şi roşii 
ale maşinilor de pe Uppsalavägen sunt ca nişte picături de 
apă care se rostogolesc de-a lungul unui viaduct. 


Sami, Maloof şi Nordgren îşi îmbracă vestele antiglont în 
tăcere şi îşi trag măşti negre de plastic peste măştile de 
schi. Înainte de a urca la bord, fiecare din ei a lipit cu 
bandă adezivă orice deschizătură rămasă pe lângă haine, 
în jurul mănuşilor şi al pantofilor, ca să se asigure că nu 
lasă ADN în urma lor. 


Nordgren îşi pune şapca. Echipamentul îi face mai puţin 
mobili, dar nu au idee ce i-ar putea aştepta în interiorul 
clădirii. Explozivii sunt un risc. Acesta e motivul pentru 
care au lanterne pentru cască. Dacă electricitatea se 
întrerupe, indiferent de motiv, vor avea nevoie de lumină 
ca să se poată mişca liber. 


Kluger o ia peste apă. Urmează linia autostrăzii spre sud, 
pe lângă insulele Essinge, unde casele frumoase de 
deasupra stâncilor sunt scăldate în întuneric, iar maşinile 
stau parcate strâns de-a lungul străzilor înguste. Plafonul 
de nori se sparge, la înălţimea aceea vântul e puternic, 
Dar mai jos, unde zboară ei, nu are mai mult de câţiva 
metri pe secundă. 


Nordgren verifică încă o dată explozivii, cablurile, bateriile 
şi cutiile de cola din rucsac. Detonatoarele le ţine într-unul 
din buzunarele vestei. 


Sami îşi verifică arma. 


Maloof se uită la ceas. Au timp suficient, întrebarea e dacă 
nu merg prea repede. O să reuşească Zoran Petrovic? Să-i 
ceară să trimită un SMS când ajunge, pentru orice 
eventualitate? Maloof nu e sigur. Apoi gândurile lui se 
îndreaptă spre Alexandra Svensson, care ar fi şocată dacă 
l-ar vedea acum, cu masca lui neagră de schi. Nu se simte 
vinovat că nu i-a spus totul despre el, a lăsa la o parte 
unele detalii nu e acelaşi lucru cu a minţi. El are două vieţi 
diferite, şi se întreabă dacă acestea s-ar putea contopi în 
una singură. Ar putea oare Alexandra să devină o parte 
permanentă a vieţii lui? se gândeşte el în timp ce văluri 
subţiri de nori trec pe lângă elicopter ca nişte fantome 
neliniştite. Şi-ar putea-o oare imagina stând în bucătăria 
din casa părinţilor lui din Fittja şi simțindu-se bine acolo? El 
aşa speră. Dacă totul merge conform planului în 
următoarea oră, va putea să fie mai sincer în viitor, când 
banii vor deveni curaţi şi viaţa mai simplă. Maloof dă din 
cap imperceptibil. La asta a tânjit el, ca viaţa să devină 
mai simplă. 


Plutesc pe cer. Din când în când, elicopterul se zdruncină 
brusc, şi de fiecare dată e o surpriză. Sami se gândeşte că 
la aterizare o pală neaşteptată de vânt o să răstoarne 
mica bulă de oţel. Ştie că asta n-o să se întâmple, a 
verificat statisticile, zborul cu elicopterul e relativ sigur. 
Dar zdruncinăturile bruşte îl împiedică să se relaxeze; 
senzaţia e că sunt la capătul unei bande de cauciuc de 
care cineva tot trage la întâmplare. 


Gândurile lui se îndreaptă spre John. Cât de mult ar râde la 
golurile de aer care îi fac periodic să salte într-o parte! 


Sami nu încearcă să-şi imagineze ce-i aşteaptă. Ştie ce are 
de făcut, din secunda în care elicopterul aterizează pe 
acoperişul din Văstberga până în momentul în care se urcă 
în maşinile care o să-i ducă departe de Norsborg. 
Repetiţiile şi pregătirile din ultima săptămână au fost atât 
de frecvente şi de intense, că, într-un fel, aproape are 
senzaţia că a mai făcut asta, că jaful a avut deja loc. 


În schimb, în timp ce priveşte lung luminile de pe 
autostradă, farurile care aleargă spre Södertälje ca un şir 
de perle albe, se gândeşte la cele două familii ale lui: 
părinţii şi fraţii, Karin şi băieţii. Ştie, în adâncul sufletului, 
că nu le poate câştiga pe amândouă. Ceea ce va putea să 
le spună fraţilor lui mâine îi va readuce respectul şi 
recunoaşterea lor, dar e exact acelaşi lucru care ar putea- 
o face pe Karin să-şi strângă bagajele, să ia copiii şi să-l 
părăsească. 


E o situaţie fără ieşire. Dacă nu poate spune nimănui de 
unde provin banii, atunci cum o să ştie fraţii lui că a fost 
vorba de ceva mai mult decât nişte promisiuni goale? lar 
dacă spune adevărul, dacă în oraş se răspândesc zvonuri 
despre autorii jafului, cum îi va explica lui Karin că, de 
dragul lor, n-a avut de ales? 


Elicopterul virează brusc la dreapta, iar Sami alunecă într- 
o parte. E apelul de trezire de care are nevoie. Îşi goleşte 
mintea. Ignoră toate aceste gânduri şi speculaţii. Este aici 
acum, şi e timpul să se apuce de treabă. 


69 


05.02 


Zoran Petrovic iese de pe autostradă. Coboară breteaua 
de ieşire cu doar puţin peste 150 de kilometri pe oră. Vede 
în oglinda retrovizoare că maşina de poliţie s-a apropiat 
considerabil. Când stinge radioul, sirena se aude tare. 


Nu are un plan. 

Improvizează. 

leşirea îl scoate pe un drum îngust de ţară care duce într-o 
pădure. Calcă frâna înainte să ajungă la o intersecţie şi 
sare afară din BMW. Maşina de poliţie e încă la câteva sute 


de metri distanţă, iar scrâşnetul frânării ei bruşte sfâşie 
întunericul. 


Petrovic aleargă în jurul maşinii spre marginea drumului. 
Îşi desface cureaua, se descheie la pantaloni şi-i lasă să 
cadă împreună cu chiloţii. Se lasă pe vine, în timp ce 
maşina de poliţie opreşte în spatele lui. 


Nu se preface. Încearcă zgomotos să se cace cu adevărat. 


Poliţiştii sar jos din maşină. Unul dintre ei are o lanternă, 
cu care îl luminează pe iugoslavul ghemuit. 


— Ce dracu’ încerci să faci? strigă polițistul. 
Dar când văd ce face Petrovic, rămân la distanţă. 


— Mă doare groaznic burta, se plânge Petrovic. M-am 
panicat. Trebuia să fac asta. 


— Dar nu poţi să te apuci pur şi simplu să... 


— Ce ticălos afurisit! 


— Va trebui să găseşti o toaletă, spune ferm primul 
poliţist. 


— Am intoleranţă la lactoză, geme Petrovic, fără să se 
ridice. 


— Ai auzit ce-am spus? întreabă primul poliţist, pe un ton 
considerabil mai ţâfnos acum. Asta e tulburarea liniştii 
publice. Pentru asta poţi să ajungi la închisoare. 


Poliţiştii sunt convinşi că ameninţarea o să funcţioneze. Cu 
un suspin disperat, mai degrabă un urlet, Petrovic se ridică 
în picioare fără nici o tragere de inimă. 


— E budă la benzinăria Statoil, spune nonşalant colegul 
poliţistului, încercând să fie de ajutor. 


— Căcat, mormăie Petrovic. Cât de departe e? Nu ştiu 
dacă... 


— Pleacă! se răsteşte primul poliţist. Imediat. Şi ai grijă să 
respecţi limita aia de viteză afurisită, chiar dacă te doare 
burta. 


Petrovic nu are nici o intenţie să ispitească soarta. Se 
încheie la pantaloni, în timp ce ocoleşte maşina, şi se urcă 
la volan înainte ca poliţiştii să apuce să se răzgândească. 
Porneşte şi îi vede în oglinda retrovizoare urmărindu-l cu 
privirea. 


Probabil că tot acest incident li se pare extrem de 
amuzant. 


În clipa în care nu-i mai vede, Petrovic calcă iar acceleraţia 
şi revine la 150 de kilometri pe oră. Mobilul de pe scaunul 
de alături se aprinde. Un mesaj de la „Zlatan Jr”. Unul din 
multele lui nume pentru Michel Maloof. Fără să ridice 
piciorul de pe acceleraţie, înşfacă telefonul de pe scaun ca 
să citească mesajul. 

Se apropie dinspre nord. 

Elicea elicopterului îşi croieşte drum prin aerul liniştit. 
Bubuitul ritmic al motorului sfâşie tăcerea. 


La 75 de metri sub ei, apa neagră goneşte cu 100 de 
kilometri pe oră, ca şi insulele imense, acoperite de 
pădure, unde o lumină ocazională dezvăluie un grup de 
case sau o fermă. In noaptea aceasta, contururile insulelor 
seamănă cu nişte pete de cerneală gri dintr-un test 
Rorschach. 


În cabină, patru bărbaţi tăcuţi, îmbrăcaţi în negru, sunt 
legaţi de scaunele lor. Fiecare e complet nemişcat şi 
priveşte drept înainte, fiecare cu gândurile lui. 


Pe pământ, luminile maşinilor şi stâlpilor de pe stradă 
licăresc, faţade iluminate şi becuri care au ars toată 
noaptea în clădirile de birouri joase de la marginea 
autostrăzii. Dar cei patru bărbaţi nu văd nimic din toate 
acestea. Ochii lor sunt aţintiţi drept în faţă. 


Cea mai strălucitoare lumină din faţa parbrizului curbat al 
elicopterului se înalţă de pe acoperişul depozitului de bani 
G4S din Västberga. E ca o baliză care luminează 
acoperişul, ca o revelaţie. 


Pentru ei, începând din acest moment viaţa li se împarte 
între cea de dinainte şi cea de după dimineaţa de 23 
septembrie. 


Mâna lui Sami strânge mai tare mitraliera din poală. 
Nordgren închide ochii pentru o clipă. 


Maloof întrezăreşte trecător stelele printr-o gaură dintre 
nori. 


Ăsta e un semn bun. 


Kluger se poziţionează drept deasupra acoperişului şi lasă 
elicopterul să coboare încet. 


Aterizează uşor ca o pană. Kluger se întoarce spre Maloof 
cu un zâmbet larg şi dă mulţumit din cap. 


E aproape cinci şi un sfert; călătoria a durat exact conform 
planului. 


Toată lumea ştie ce are de făcut. Fiecare are rolul lui. 
Acum trebuie să lucreze rapid. 


Maloof e primul care coboară din elicopter. Nordgren 
rămâne înăuntru şi începe să-i dea echipamentul. 


Sami apucă mânerul barosului greu şi sare jos din cabină. 
In timp ce el aleargă spre luminatorul în formă de 


piramidă, Nordgren se dă jos din elicopter şi-l ajută pe 
Maloof să dezlege scările de pe tălpile aparatului. Lucrează 
în ritm cu bubuitul surd al elicei. Şi exact când ei termină 
şi pleacă cu scările, Kluger decolează. 


Elicopterul alb se înalţă pe cerul întunecat al nopţii. Suflul 
elicei trage de sacii de poştă plini cu echipament care zac 
încă pe acoperiş. 


Sami a ajuns la luminator. 


Aşază capătul greu al barosului pe acoperiş şi prinde bine 
mânerul de lemn. Apoi se pregăteşte. lşi îndoaie 
genunchii; găseşte o poziţie joasă şi stabilă. Ridică barosul 
şi-l învârte cu o mişcare curgătoare deasupra capului. li 
simte greutatea în fiecare centimetru al trupului, simte 
cum puterea mişcării preia controlul şi îl ajută să continue. 


Barosul izbeşte în mijlocul uneia dintre ferestrele pătrate, 
de un metru lăţime. Vibraţia urcă pe mâner spre mâinile 
lui Sami. E o lovitură perfectă. 

Sami priveşte lung sticla. 


Pare să nu aibă nici o zgârietură. 

Până acum, noaptea a fost relativ calmă. Kalle Dahlström, 
ofiţerul de serviciu de la centrul regional de comunicaţii al 
poliției, n-a avut prea multă treabă. Tura din noaptea asta 


e a doua din săptămâna curentă, conform fişei de pontaj 
trebuie să facă trei la rând, urmate de o zi liberă, până să 
revină la programul obişnuit. Telefoanele tac, iar colega 
lui, Sofi Rosander, doarme pe canapeaua incomodă pe 
care cine ştie ce sadic a adus-o ca să împiedice personalul 
să se odihnească. La trezire o să i se pară că cineva i-a 
sudat spatele drept. 


Kalle joacă Tetris pe telefon. Se mândreşte în secret că e 
foarte bun, dar nu vrea să le dezvăluie şi altora scorul lui 
substanţial. În ciuda orelor, săptămânilor şi zilelor pe care 
le-a petrecut cu şirurile de blocuri colorate, încă e un 
amator în comparaţie cu adevărații profesionişti. 


Când unul dintre telefoane începe brusc să sune, 
Dahlström tresare. Răspunde prin apăsarea unui buton din 
faţa lui. Nici nu trebuie să ridice privirea de la mobil. 


E cinci şi paisprezece minute. Bărbatul de la celălalt capăt 
al firului e agent de pază şi vorbeşte într-o suedeză 
stricată, aproape imposibil de înţeles. 


În cele din urmă, Dahlström reuşeşte să-şi dea seama că 
omul vorbeşte despre un jaf asupra unei companii de 
servicii financiare din Văstberga. 


— Un jaf asupra unui transport în siguranţă? răspunde el, 
fără să fie surprins. 


Vehiculele blindate sunt noile bănci. Zilele acestea, şase 
din zece jafuri vizează paznici care transportă bani, fie 
asupra lor, fie cu maşina. Singurul lucru care-l surprinde 
pe Dahlström e momentul. Cine ar putea să transporte 
bani la ora asta? 


— E depozitul de bani G4S, explică paznicul la telefon. Au 
venit cu un elicopter. 


Dahlström ridică privirea de la şirurile de pătrate. Priveşte 
în gol spre pagina de start albastră a calculatorului său, ca 
şi cum ea i-ar putea oferi răspunsuri, apoi îl roagă pe 
paznic să repete ce-a spus. 

— E un elicopter, insistă paznicul. 

— Un elicopter? spune Dahlström. 

— A decolat iar. Acum pluteşte în aer. 


Lui Dahlström nu-i vine să-şi creadă urechilor. Un elicopter 
care atacă un depozit de bani din Västberga? El cunoaşte 
zona, secţia  districtuală Söderort e pe Västberga 
gârdsvâg, la nu mai mult de o sută de metri de sediul 
companiei de transport în siguranţă. A fost el însuşi la 
secţia aceea, cu doar o lună în urmă. 


— Eşti sigur că e aşa? 
— Eşti prost? răspunde paznicul. 


Sofi Rosander s-a trezit pe canapea. A auzit conversaţia, 
convorbirile telefonice intră automat pe difuzor. 


— Trebuie să sunăm pe cineva, şopteşte ea. 
— Rămâi la telefon, îi ordonă Dahlström paznicului. 


— Trebuie să dăm alarma, repetă Sofi Rosander. Şi să-l 
sunăm pe comisarul districtual. 


— Nu pot s-o sun pe Caisa Ekblad, fir-ar a dracu’, şi s-o 
trezesc, protestează Dahlström, îngrozit de acest gând. Il 
sun mai bine de Månsson. El răspunde de Söderort. E 
problema lui. 


Durează ceva timp până ca Dag Mânsson să răspundă. 
Pare confuz, abia trezit din somn şi iritat. Dahlström se 
prezintă şi repetă informaţia pe care tocmai a primit-o. 
Mânsson reacţionează la fel de surprins. 


— Depozitul de bani din Văstberga? Dar e chiar lângă 
secţie. 


Dahlström trebuie să repete informaţia de mai multe ori 
până ca Mânsson să înţeleagă în sfârşit că hoţii au aterizat 
cu un elicopter pe acoperişul lui G4S. 


— Vin acum, spune el. Sun comisarul de pe drum. Voi daţi 
alarma. 

Elicopterul e în aer, plutind imediat în dreapta clădirii, 
suficient de departe ca să nu-i stânjenească pe cei trei 
bărbaţi care lucrează pe acoperiş. 


Când şi-a dat seama că ceva nu e în regulă, Maloof s-a 
grăbit să i se alăture lui Sami. Se lasă amândoi pe vine şi 
studiază de aproape geamul. Graţie luminii de dedesubt, 
văd o crăpătură mică, subţire, dar lungă. 


Maloof ştie că e posibil ca ea să fi existat dinainte, dar 
decide să-şi ţină bănuiala pentru sine. 


— Dă-i bătaie, dă-i bătaie, îl îndeamnă el, apoi se întoarce 
spre Nordgren, care a început să înşurubeze scările. Cea 
mai lungă pare inimaginabil de lungă, dar trebuie să 
ajungă tocmai până la etajul cinci. Să mutăm totul lângă 
fereastră, îi spune lui Nordgren. 


E mai mult un fel de psihoterapie. Trebuie să rămână 
ocupați în timp ce Sami îngăduie barosului să-şi facă 
treaba. 


Sami loveşte geamul. Loveşte iar. Mişcarea îl duce cu 
gândul la un deţinut dintr-o carieră de piatră dintr-un film 
de la începutul anilor '60. De fiecare dată când izbeşte 
fereastra, barosul scoate acelaşi bubuit surd, acelaşi 
anticlimax; după a cincea, a şaptea sau a unsprezecea 
lovitură, după ce Nordgren şi Maloof au mutat toţi sacii, 
frânghiile, scările, uneltele şi explozivii lângă fereastră, 
răbdarea începe să dispară. 


Conform planului lui Maloof, trebuie să plece de acolo într- 
un sfert de oră. Cincisprezece minute. Nu poate să dureze 
mai mult. 


Trei din acele cincisprezece minute au trecut deja, şi ei n- 
au reuşit nici măcar să spargă geamul. 


— Îl arunc în aer, spune Nordgren încet către Maloof, care 
dă din cap. 


Nordgren se apleacă să pregătească explozivul, dar chiar 
atunci se aude zgomotul barosului care sparge geamul în 
mii de bucățele. 


Cu ajutorul lui Nordgren, Maloof ridică deasupra lui şi apoi 
vertical în aer capătul scării lungi, apoi o coboară cu 
atenţie prin gaura din luminator. Balconul de la etajul cinci 
e exact sub ei, îngust aproape cât un pervaz. 


Coboară scara încet prin interiorul clădirii. Trebuie să fie 
suficient de lungă. 


Ulterior, Michel Maloof îşi va aminti acele câteva momente 
ca fiind cele mai lungi din cursul întregii operaţiuni. Dacă 
scara e prea scurtă, totul s-a terminat. Nu vor avea altceva 
de făcut decât să cheme elicopterul şi să plece. 


Metru cu metru, scara dispare prin gaura din fereastra 
spartă. Când au mai rămas doar treizeci de centimetri din 
cei doisprezece metri totali, picioarele scării ating 
podeaua. 


Maloof se lasă în faţă şi priveşte în jos. 

— Cred c-o să meargă, spune el. 

Poziționarea scării a durat douăzeci şi cinci de secunde. 
Au părut mai degrabă douăzeci şi cinci de minute. 


Nordgren ia scara mai scurtă şi o aruncă pe umărul drept. 
In cealaltă mână ia un sac cu explozivi. 


— Ţii de ea? îl întreabă pe Maloof. 
Începe să coboare fără să aştepte răspunsul. 


Maloof ţine de scară cât de strâns poate. Scara se zguduie. 
Nordgren e abia la jumătatea ei când scara începe să se 
îndoaie de parcă ar fi din bambus. 


Dar nu cedează. 


Maloof îl roagă pe Sami s-o ţină, ia cât de multe lucruri 
poate şi o ia pe urmele lui Nordgren. Sami coboară ultimul; 
are cureaua Kalaşnikovului atârnată de gât. 

— Ai putea da radioul puţin mai încet? întreabă Claude 
Tavernier cât de diplomatic poate, chiar dacă ştie deja că 
răspunsul o să fie o lungă şi dificilă dojană. 


Ann-Marie ascultă întotdeauna radioul când lucrează. A 
reuşit să găsească posturi pe frecvenţe despre care nimeni 
altcineva nu ştia că există. În clipa asta savurează hituri 
suedeze din anii '60, non-stop, fără reclame. Din cei 
paisprezece oameni care lucrează în tura asta, cinci şi-au 
adus căşti ca să evite melodiile lui Ann-Marie, dar ceilalţi 
sunt obligaţi deja de ore întregi să suporte hituri suedeze 
vechi. 


Au reuşit să evite orice conflict până acum, dar, ca de 
obicei, răbdarea începe să se împuţineze odată cu 
apropierea zorilor. Tavernier are teoria că atmosfera din 
sânul colectivului depinde de calitatea aerului; a şi ridicat 
această problemă în faţa conducerii. In fiecare tură de 
noapte e la fel. În noaptea asta, pe deasupra volumului de 
muncă normal, au trebuit să se ocupe şi de două 
transporturi suplimentare de la Panaxia. Compania mai 


mică nu mai avea capacitatea s-o facă, după mutarea de 
săptămâna trecută. 


Asta înseamnă că ritmul e mai intens decât de obicei. 


După ce sunt primiţi şi înregistraţi la Trezorerie, banii sunt 
trimişi la departamentul de numărat printr-un sistem 
pneumatic intern. La etajul şase, angajaţii nu trebuie doar 
să numere şi să ambaleze banii, ci şi să extragă toate 
bancnotele care sunt prea vechi sau deteriorate ca să 
revină în circulaţia generală. La sfârşit, depunerea e 
înregistrată şi totul e trimis înapoi la Trezorerie. 


Încăperea e mare şi uşor în formă de U, ceea ce înseamnă 
că oamenii care lucrează la un capăt nu-i văd pe cei care 
lucrează în celălalt capăt. Asta înseamnă şi că, teoretic, e 
posibil să păstrezi distanţa faţă de Ann-Marie şi de radioul 
ei, dar Tavernier tot trebuie s-o roage să dea volumul mai 
încet. Ca de fiecare dată. Şi, ca de obicei, Ann-Marie, care 
este în conducerea sindicatului şi, în acelaşi timp, deţine 
funcţia de reprezentantă a angajaţilor companiei, explică 
ritos ce drepturi are. 


Unul dintre aceste drepturi este cel de a asculta muzică. 


În noaptea asta, Claude Tavernier are mult mai puţină 
răbdare decât de obicei. Nu ştie nici el de ce. Insă acesta 
este motivul pentru care ridică vocea şi o întrerupe pe 
Ann-Marie înainte ca ea să apuce măcar să protesteze. 


— Dă-l mai încet, Ann-Marie, dacă nu vrei să-l dau eu! 


Ann-Marie e atât de şocată de această schimbare de 
atitudine, încât întinde mâna şi răsuceşte butonul de 


volum al vechiului aparat de radio. Nu e al ei, aparţine 
companiei. 


După ce coardele languroase amuţesc, aud cu toţii. 
Sunetul care vine de afară. 

Colegii le dau coate celor care au căşti, ca să audă şi ei. 
— Ce naiba e asta? întreabă cineva tare. 


Încăperea de la etajul şase nu are ferestre, dar e limpede 
că bubuitul răsunător pe care nu-l poate identifica nimeni 
vine de afară. 


— Nu e aerul condiţionat, nu-i aşa? 
— Să-l întrebăm pe şef ce să facem? propune Ann-Marie. 


Vocea ei e plină de ironie, ca pentru a scoate în evidenţă 
perplexitatea lui Claude Tavernier, care stă în mijlocul 
sălii, cu toate privirile aţintite asupra lui. 


Asemenea multora dintre cei care au condus un vehicul de 
transport în siguranţă sau au lucrat pentru o companie 
care se ocupă cu aşa ceva, Tavernier are experienţa 
personală de a fi fost jefuit. De asta primul lui gând e că 
trebuie să fie un jaf. E o presupunere automată. Dar la 
etajul şase, într-unul dintre cele mai sigure depozite din 
Stockholm, cu o secţie de poliţie aflată la o aruncătură de 
băț, Tavernier alungă acest gând. Pare atât de 
neverosimil. 


— Lucraţi mai departe, spune el. Mă duc să văd. 


— Ce erou, murmură Ann-Marie. 


În timp ce Tavernier iese din încăpere, se aude un chicotit 
încet. 


lese pe coridor; la dreapta lui sunt lifturile şi scările. O ia în 
partea cealaltă, la stânga, şi trece pe lângă câteva uşi 
încuiate pe care le deschide cu cartela de acces. Se 
îndreaptă spre camera de odihnă, unde există o fereastră 
care dă în atrium. Planul lui e să arunce o privire rapidă la 
etajele de jos, să vadă dacă cineva de acolo a auzit 
zgomotul. 


Dar când intră în camera de odihnă, primul lucru pe care îl 
observă sunt doi bărbaţi îmbrăcaţi în negru care coboară 
pe o scară de pe acoperiş, cu saci în spate. 


Tavernier are nevoie de câteva secunde ca să proceseze 
ceea ce vede. 


Aleargă înapoi la departamentul lui, dar nu atât de repede 
încât să nu aibă timp să se asigure că toate uşile pe care 
le deschide rămân încuiate cum trebuie în urma lui. 


Calitățile lui de lider urmează să fie puse la încercare. E 
timpul să demonstreze că e capabil, că e puternic. 


Când ajunge la departamentul lui, toată lumea amuţeşte şi 
se întoarce să-l privească. Bărbatul care tocmai a intrat pe 
uşă nu e acelaşi cu cel care a plecat cu câteva minute în 
urmă. Faţa palidă şi ochii măriţi ai lui Tavernier lasă să se 
vadă că s-a întâmplat ceva serios, nu e nevoie să le 
solicite atenţia. La radioul lui Ann-Marie, o voce masculină 
gravă cântă încet. 


— Asiguraţi banii, ordonă Claude Tavernier. 


Nimeni nu protestează şi nu pune întrebări, nici măcar 
Ann-Marie. De-a lungul anilor au repetat la nesfârşit 
tocmai acest exerciţiu. Trebuie să mute, cât mai repede 
posibil, pachetele cu bancnote în cuştile cu gratii din 
mijlocul încăperii. În dimineaţa aceea probabil că sunt 
peste o sută de milioane de coroane. Majoritatea în 
bancnote de cinci sute, dar şi bancnote mai mici. 


Ostentativ, Tavernier se mişcă încet. Cu toată adrenalina 
care-i străbate venele, ar prefera să alerge între mesele de 
lucru, ca să se asigure că toţi îşi fac treaba rapid şi 
eficient. Dar ştie că dacă lasă să se vadă vreun semn de 
panică, aceasta se va răspândi în încăpere ca un ecou. 


Se duce la biroul lui şi încearcă să găsească numărul de la 
Skövde. Instrucţiunile pe care le are sunt cât se poate de 
limpezi. Există proceduri, un plan bine gândit pe care 
trebuie să-l urmeze. La fiecare patru luni, Palle Lindahl, 
şeful securităţii de la G4S, pune în scenă o repetiţie 
generală cu toţi managerii de nivel mijlociu ai companiei. 


Primul lucru care trebuie făcut în astfel de situaţii e să 
sune la centrul de urgenţă de la Skövde. 


Însă Skövde şi-a schimbat numărul în urmă cu câteva 
săptămâni, iar Tavernier nu găseşte bucata de hârtie cu 
noile date. Ştie că e undeva pe biroul lui. In timp ce 
angajaţii lui continuă să mute banii cu asiduitate, Claude 
Tavernier simte cum panica i se intensifică. Are o singură 
treabă de făcut, să dea un telefon, dar se pare că nu 
reuşeşte să facă nici măcar asta. 


Se opune impulsului de a smulge sertarele biroului şi de a 
le arunca pe jos. In cele din urmă, e forţat să accepte 


faptul că numărul celor de la Skövde nu e unde ar trebui 
să fie. la telefonul şi-l sună pe Valter de la parter. 


— Valter? Sunt Claude de la Numărat. A intrat cineva în 
clădire. 


Nu vrea să spună prea multe, deoarece oamenii din jurul 
lui stau cu urechile ciulite. Se străduieşte să vorbească 
fără urmă de accent francez. 


— Am raportat, răspunde Valter. Am sunat deja la Skövde. 


Tavernier încuviinţează din cap şi expiră. Aşa mai merge. 
Informaţia a fost transmisă la Skövde. Nu-l poate 
învinovăţi nimeni că n-a făcut asta. 

05.19 


E puţin trecut de cinci şi douăzeci dimineaţa când Caisa 
Ekblad, Comisarul Poliţiei Districtuale, e trezită de 
zgomotul furios al telefonului. E obişnuită cu apelurile la 
cele mai diverse ore, aşa că răspunde cu o voce clară şi 
uniformă, ca şi cum ar fi stat lângă telefon aşteptând 
apelul. Abia primăvara trecută Caisa Ekblad era colegă cu 
Dag Mânsson, unul dintre şefii districtuali din spatele 
numirii ei. 


— Avem o alertă neobişnuită, spune Mânsson. Gâfâie la 
telefon. Tocmai pleacă de acasă, coboară scările blocului. 
Un posibil jaf în derulare la Văstberga. Am primit rapoarte 


despre un elicopter care a aterizat pe acoperişul 
depozitului de bani G4S. 


— Un elicopter? repetă Ekblad. 

— Clădirea e practic vecină cu secţia de poliţie. 
Mânsson a ajuns în garaj şi se urcă în maşină. 

— Hoţii au venit cu elicopterul? repetă Ekblad. 

Nu vrea să existe nici o neînțelegere. 

— Aşa se pare. Nu e o alarmă obişnuită. 

— O sun pe Olsson, spune Comisarul Poliţiei Districtuale. 


Simte instinctiv că hoţii cu elicoptere nu sunt ceva ce ar 
trebui gestionat de poliţia locală. 


— Foarte bine, aprobă Mânsson. 
— Te sun înapoi cât de repede pot, spune Ekblad. 
— Şi eu la fel. 


Mânsson pune capăt convorbirii în timp ce intră pe 
autostrada Essingeleden. 


Relaţia dintre comisarul-şef pentru zona Stockholm şi 
Comisarul Poliţiei Naţionale funcţiona aşa cum o cereau 
circumstanţele. Păstrau distanţa una faţă de cealaltă. 
Două femei ofiţer de poliţie într-un mediu dominat de 
bărbaţi, două carieriste înconjurate de birocraţi, doi ofiţeri 
cu experienţă care acum aveau roluri predominant 
administrative, de fapt aveau destul de multe de învăţat 


una de la alta. Dar funcţiile de conducere ale lui Ekblad şi 
Olsson nu erau compatibile. Era vorba mai mult de 
afinitate personală decât de faptul că erau femei care 
concurau între ele în loc să concureze cu bărbaţii din 
poliţie. 


— Căcat, fu prima reacţie a Comisarului Poliţiei Naţionale. 


Comisarul Districtual observă completa lipsă de surpriză 
din tonul lui Therese Olsson; detectă doar furie. 


— Ştiai despre asta? 


— E cazul nostru, Caisa, spune Olsson, evitând întrebarea. 
Preluăm noi de aici. Spune-le oamenilor tăi să blocheze 
ieşirile. Trimite acolo câteva maşini de poliţie, cu luminile 
aprinse, şi ne ocupăm noi de restul. 


— Scuze, dar nu ştiu... Asta se întâmplă acum, practic pe 
treptele secţiei din Söderort. Probabil ar fi mai rapid dacă 
am interveni noi. 


— Lucrăm la asta de o lună, Caisa. E prea mare pentru voi. 


— O lună? exclamă Ekblad surprinsă. Fără să mă 
informaţi? 


Olsson tace o clipă, apoi spune: 
— Nu avea nici o legătură cu tine. 


Ekblad explodează. Cu o furie reprimată şi cu un nivel de 
claritate pe care de obicei îl păstrează pentru conversațiile 
cu copiii de cinci ani, explică faptul că un jaf plănuit în 
zona Stockholmului are foarte mult de-a face cu Comisarul 
Districtual din Stockholm. Dacă Olsson nu poate să 


înţeleagă asta, atunci poate că Autoritatea Poliţiei ar trebui 
informată, la următoarea ei şedinţă, că are un Comisar 
analfabet. 


— Caisa, eu... începe Olsson. 


Însă Ekblad pune capăt apelului fără să-i mai asculte 
scuzele. E încă în pat, dar aruncă pătura la o parte cu furie 
şi o ia spre baie. Atunci aude cum sună mobilul, urmat la 
scurt timp de telefonul fix. Nu răspunde. În momentul în 
care o ia spre garaj, furia ei s-a mai potolit. 


Îl sună din maşină pe Mânsson pentru noutăţi. El confirmă 
ce a raportat paznicul; hoţii sunt încă în clădire. A instalat 
o unitate de coordonare într-o dubă a poliţiei, lângă 
benzinăria Statoil de vizavi de G4S. 


— Avem deja suficienţi oameni aici, spune Mânsson. Să 
intrăm înăuntru? 


E o întrebare bună. 


Ecranul telefonului ei se aprinde, indicând un apel. Ekblad 
îşi dă seama că trebuie să răspundă. 


— Aşteaptă, spune ea. 
E Therese Olsson. 


— Am făcut o greşeală, Caisa, spune imediat Olsson. Am 
evaluat situaţia greşit. Bineînţeles că ar fi trebuit să vă 
informăm. Dar aşa stau lucrurile şi nu ne permitem să mai 
pierdem timp. O ştii pe Caroline Thurn, nu-i aşa? De la 
Departamentul de Anchete Criminalistice? Ea lucrează la 
asta cam de o lună, ştie cine e în clădirea din Västberga. 
Are cele mai bune şanse să se ocupe de toată povestea. 


Ekblad oftează. 


— Bine, răspunde ea resemnată. Tocmai vorbeam cu Dag 
Mânsson. A instalat o unitate de coordonare în faţa clădirii. 


— Atunci îi spun lui Thurn să ia legătura cu Mânsson şi cu 
oamenii de la locul faptei. 


Ekblad oftează iar. Revine la Mânsson ca să-i dea vestea 
proastă. 

05.21 


Bâzâitul telefonului mobil se transmite prin pernele groase 
din firidă. Caroline Thurn nu aude nimic, dar simte 
vibraţiile. Îşi scoate căştile, făcând să înceteze turuitul lui 
Zoran Petrovic, şi se uită la ecran. E Comisarul Poliţiei 
Naţionale, Therese Olsson. 


Thurn răspunde, simțind cum nivelul adrenalinei îi 
explodează. 


— Bună dimineaţa. 


— Au amânat cu o săptămână, spune laconic Olsson. Se 
întâmplă chiar acum. 


Thurn înţelege imediat. Încă aude în urechi ecoul vocii lui 
Petrovic. 


Ziua de 15 septembrie. Asta îi scăpase lui Petrovic. De 
asta plantase acea dată anume de mai multe ori. Era 
singura lui greşeală. 


Doar că nu era o greşeală. 
Îi păcălise. 


— Situaţia e în derulare, repetă Olsson. Du-te la G4S din 
Västberga. Sună-mă din maşină. 


Caroline a pornit spre ieşire. 
— Stai! strigă ea la telefon. 
— Ce e? 


— Elicopterul nostru e în aer? întreabă Thurn în timp ce 
deschide uşa spre palier, iar tăcerea interlocutoarei sale e 
cât se poate de lămuritoare. Spune-le să decoleze! strigă 
la şefa ei. Acum! 

05.22 
A mers mai bine decât se aşteptase el. 


Pe drumul dintre Frescati şi Văstberga au existat două 
momente când a trebuit să clipească, să se concentreze şi 
să-şi reprime senzaţia de panică pe care o simţea gata săi 
se răspândească în trup la fel de rapid şi de uşor ca o 
picătură de sânge într-un pahar cu apă. 


De ambele dăţi a funcţionat. 
De atunci totul s-a liniştit. 


După ce îi lasă pe hoţi şi echipamentul, Jack Kluger urcă 
iar la mare altitudine. Fâşii de nori subţiri zboară pe cer, cu 
marginile decupate clar de lumina lunii. Mult sub el, spre 
nord-vest, insulele Essingen şi sudul Alvikului licăresc la 
celălalt capăt al Lacului Mälaren, cu apele sale negre. Spre 
nord-est vede zona industrială Liljeholmen şi clădirile 
goale de birouri tapetate cu logo-urile luminoase ale 
companiilor. 


Kluger nu are alt obiectiv decât să economisească 
combustibil. Ceilalţi i-au cerut să revină pe acoperiş peste 
zece-cincisprezece minute; chiar dacă la decolare 
rezervorul nu era complet plin, asta îi oferă o marjă bună. 


Coboară uşor elicopterul atunci când zăreşte prima maşină 
de poliţie. Luminile albastre intermitente par să plutească 
în faţă pe deasupra pământului. 


Aşa cum au prezis Maloof şi Sami, maşina vine dinspre 
secţia de pe Västberga gârdsvâg. Intră pe Västberga alle, 
urmată îndeaproape de altă maşină. Kluger se uită la ele 
din cer, două focuri rătăcitoare albastre într-o noapte altfel 
întunecată. Când prima maşină patinează brusc, se roteşte 
într-o parte şi se opreşte, Kluger ştie de ce. Petrovic i-a 
vorbit despre lanţuri, despre cuie. Americanul se uită cum 
a doua maşină încetineşte, dar nu-şi dă seama dacă şi 
cauciucurile ei au fost zdrenţuite. 


Exact atunci zăreşte un şir de lumini albastre apropiindu- 
se pe autostrada dinspre Stockholm. O s-o ia pe ieşirea de 


lângă Midsommarkransen şi o să intre direct în lanţurile 
întinse peste drum. 


După ce au trecut nouă minute de când i-a lăsat, Kluger 
mai coboară elicopterul puţin, ceea ce înseamnă că acum 
pluteşte chiar în dreptul clădirii. Lanţurile cu cuie i-au 
întârziat pe poliţişti, dar, judecând după fluxul de maşini 
noi şi după luminile albastre care pâlpâie în întuneric, 
această problemă a fost rezolvată. Maşinile vin dinspre 
nord, dinspre sud. Kluger le-a pierdut socoteala. Se ţin la 
distanţă, după toate aparențele şi-au făcut o bază lângă 
benzinăria de pe deal, la aproximativ o sută de metri de 
intrarea în clădire. 


Se simte confortabil în elicopter, la comenzi. Acum nu 
înţelege de ce a fost atât de agitat din cauza asta. E ca 
mersul pe bicicletă. Nu a uitat nimic; de fapt, a uitat prea 
puţin. Zborul pe fundalul unui cer întunecat nu se 
deosebeşte cu nimic de misiunile din Afganistan. 


Apoi observă senzaţia de gol din stomac. 

Clipeşte o dată. Încă o dată. 

Nu vrea să-şi aducă aminte. 

Dă o tură în jurul clădirii, doar ca să aibă ceva de făcut. 


Simte o senzaţie vagă de nelinişte că poliţia o să deschidă 
focul. După aproape doi ani petrecuţi în Suedia, ştie că 
armele şi forţa sunt folosite în ultimă instanţă, dar tot e o 
ţintă uşoară. De asta se ţine aproape de clădire. 
Presupune că n-o să îndrăznească să tragă dacă există 
riscul ca elicopterul să se izbească de depozitul de bani. 


Data următoare când se uită la ceas e 05.23. Jack Kluger 
se simte uşurat. In curând totul o să ia sfârşit. Priveşte 
spre acoperiş, aşteptându-se să-i zărească în orice clipă. 
Ştie că ei au spus zece-cincisprezece minute şi încă n-au 
trecut nici zece, însă ar vrea pur şi simplu să plece. 
Luminile albastre care pulsează pe pământ îl neliniştesc, 
însă privirea lui îngrijorată se îndreaptă spre orizont. 


Dacă zăreşte un alt elicopter, nu ştie ce-o să facă. În cazul 
ăsta, ar fi inutil să aterizeze pe acoperiş ca să-i ia pe hoţi. 
N-ar mai putea să decoleze. Elicopterul poliţiei ar avea 
grijă de asta. Nimic nu-l împiedică să plece pur şi simplu. 
Decide că, dacă vede ceva venind spre el pe cer, va trebui 
s-o întindă. 

05.23 


Este exact ora cinci şi douăzeci şi trei de minute când 
Caroline Thurn iese cu Volvo-ul ei din garajul de pe 
Văpnargatan. Pe Strandvägen solul e acoperit cu un strat 
alb de chiciură. In timp ce se îndreaptă spre luminile roşii 
de pe Hamngatan, Thurn ia telefonul, vâră casca albă în 
ureche şi apelează numărul lui Berggren. 


Acesta răspunde imediat. 
— Au amânat totul o săptămână. 
Nu e nevoie să fie mai clară de atât. 


— Unde eşti? întreabă el. 


— Nu era vorba de Bromma, ci de Västberga. 
— Unde eşti? repetă el. 


— Situaţia e în derulare. Poliţia locală e implicată şi ea, 
sunt în faţa clădirii, cu luminile aprinse. 


— Unde naiba eşti, Caroline? strigă Berggren. 


Thurn a ajuns deja la centrul comercial Gallerian, unde 
face la stânga. 


— Scuză-mă, spune ea ferind în ultima clipă o femeie fără 
adăpost care traversează pe trecerea de pietoni 
împingând un cărucior de supermarket. Sunt pe drum, 
spre Văstberga. La cinci, zece minute. Poate ajung înainte 
să se termine. 


— Şi ce naiba o să faci acolo, Caroline? 


Ea nu prea ştie ce să răspundă, nu face decât să se 
supună ordinelor. 


— Să dau de Hertz, Mats. Să-i spun să ia legătura cu 
armata. 


Berggren e descumpănit. Armata? Jaful e în derulare? 
Bromma nu a fost ţinta niciodată, sau planurile au fost 
schimbate? 


— Armata? repetă el. 


— Voiau să saboteze elicopterele poliţiei, îi explică Thurn 
în timp ce trece pe lângă Primărie. Nu ştiu dacă au rămas 
la planul iniţial, dar... armata are elicoptere în Berga, nu-i 


aşa? Sau la Şcoala de Antrenament pentru Luptă Aeriană 
din Uppsala? 


— Uppsala? Habar n-am... 


— Spune-i lui Hertz să rechiziţioneze nişte elicoptere 
militare. Să se asigure că decolează. 


Thurn pune capăt convorbirii fără a-i lăsa timp să 
protesteze. Norr Mălarstrand e îngustă, şi acum ea merge 
cu aproape 100 de kilometri pe oră. Dacă depăşeşte un 
băiat care livrează ziare pe bicicletă sau un pensionar 
care-şi plimbă câinele îi va fi greu să-i evite. Ţine vârfurile 
degetelor pe volan, pregătită să facă manevra care ar 
putea salva o viaţă. 


Dar când ajunge la Râlambshovsparken, încă nu a văzut 
nici o fiinţă umană. 


Şi-l aude în minte pe Petrovic spunând că a plănuit ceva 
major pentru 15 septembrie. 


Ce nemernic. 


Caroline Thurn a ajuns pe autostradă când telefonul ei 
sună. Din nou Olsson. Răspunde apăsând pe butonul 
microfonului de la cască, al cărei cablu alb îi atârnă pe 
lângă obraz. În continuare sunt puţine maşini în jur. 


— Unde naiba eşti? întreabă Therese Olsson. 
— Ajung la Văstberga în patru minute. 


— Ce naiba cauţi acolo? Ar trebui să fii aici. 


— Ai spus să... Dar nu-şi termină propoziţia. Olsson a uitat 
că i-a cerut să se ducă la depozitul de bani. Nu am ce să 
fac la Kungsholmen, spune Thurn în schimb. Dar trebuie să 
vorbesc cu pilotul nostru de elicopter. Poţi pune pe cineva 
să-mi facă legătura cu el pe mobil? Şi vreau să vorbesc cu 
cine e la conducere la Västberga. 


Olsson se gândeşte câteva secunde. 


— Bine, spune ea, apoi închide, ca să nu mai piardă 
timpul. 


Când telefonul îi sună iar, Thurn vede ieşirea spre 
Västberga. Se uită la oră. Au trecut doar opt minute de 
când a plecat de acasă. 


— Thurn, spune ea la microfon. 

— Alo? 

— Sunt Caroline Thurn. Cu cine vorbesc? 

— Jakob. Pilotul. Eu... Mergem spre Myttinge. 


— Avem un jaf în derulare. Există relatări despre un 
elicopter, un Bell Jet... care e folosit pentru a... 


— Un JetRanger, o corectează pilotul. Un 206. Ştim, am 
auzit despre el săptămâna trecută. 


Thurn nu ştie dacă ar trebui să se simtă încântată sau 
enervată. Vorbeşte la telefon cu o persoană necunoscută 
care a aflat despre jaf cu o săptămână în urmă. Oare e 
vorba de altă scurgere afurisită de la Sediul Central al 
Poliţiei, sau pilotul e unul dintre cei care au stat 
săptămâna trecută în aşteptare la Solna? 


Îşi notează iritată în minte acest fapt. 


— Dacă am înţeles bine, spune ea, jaful are loc chiar 
acum. Deci trebuie să vă grăbiţi. 


— Avem coordonatele, răspunde pilotul cu o voce care 
pare să aparţină unui băiat. Dar nu e vorba de Bromma? 


— Västberga. 
Pilotul se gândeşte o clipă. 


— Bun. E mai bine. O să zburăm peste parcul din Årsta. 
Decolăm peste zece minute. 


Thurn se uită la ceas. E cinci şi treizeci şi unu de minute. 
Elicopterele vor fi în aer la şase fără douăzeci. 


— Dacă sunt tot înăuntru când ajungeţi, va trebui să-i 
împiedicaţi să decoleze, îi spune, încetinind ca să intre în 
zona industrială prin Västberga allé. Să nu interveniţi. 
Dacă reuşesc totuşi să decoleze, doar urmăriţi-i şi spuneți- 
ne unde aterizează. 


— Să intervenim? repetă pilotul cu un râset scurt. Credeţi 
că pilotăm vreun elicopter de luptă? 


— Aţi înţeles instrucţiunile? 


Pilotul murmură un „da”, în timp ce pe ecranul lui Thurn 
apare un nou apel. 


— Raportaţi imediat după decolare, spune ea, schimbând 
partenerul de conversaţie. 


— Mânsson. 


Thurn aude dintr-odată în ureche o voce gravă şi calmă. 
Bineînţeles, vocea nu-i spune nimic despre capacitatea 
ofițerului de a lua decizii, dar tot sună liniştitor. 


— Caroline Thurn, şef al unităţii speciale, spune ea. Pune- 
mă la curent. 


— Păi, în clipa asta nu se întâmplă nimic. Poate de asta a 
plecat elicopterul? 


— A dispărut? 


Thurn e derutată. A presupus întotdeauna că hoţii 
plănuiesc să fugă cu elicopterul. 


— Încă se mai aude, spune Dag Mânsson, dar nu se vede. 
Stai aşa... asta eşti tu? 


Chiar în clipa aceea, Thurn zăreşte duba de poliţie parcată 
lângă benzinărie şi pune capăt convorbirii, lăsându-şi 
casca în ureche. 

Parchează lângă dubă şi deschide portiera. 


— Unde e Mânsson? întreabă ea în timp ce se dă jos din 
maşină. 


Un ofiţer înalt şi bine făcut în uniformă sare din dubă şi 
vine s-o întâmpine. 


— Dag Mânsson, se prezintă el întinzându-i mâna. 


— Ai cerut întăriri? 


În faţa depozitului G4S e o mare de lumini albastre, dar 
Thurn nu vede decât maşini de poliţie obişnuite, nici o 
competenţă specială. 


— Întăriri? se miră Mânsson. Ce vrei să spui? 


— Trupele de intervenţie sunt pe drum? Poliţia Naţională a 
confirmat? 


— Nu ştiu nimic despre asta, răspunde Mânsson cu vocea 
lui gravă. 


— Bun, atunci verifică, spune Thurn. 


— N-am avut timp, bombăne iritat Mânsson. Am dat la o 
parte porcăriile de pe drumurile de acces ca să poţi ajunge 
aici cu cauciucurile intacte. 

Totul a fost cărat de pe acoperiş pe balconul de la etajul 
cinci, şi Nordgren se ocupă de instalarea scării către etajul 
de deasupra. O sprijină de geamul armat, dar îi e greu să 
obţină un unghi, balconul e prea îngust. 


Totuşi urcă. În mână are un cadru pentru explozivi. ÎI 
fixează de geam, ţinându-şi echilibrul pe scară, îl umple cu 
explozivi, împinge înăuntru capsula detonatorului şi leagă 
cablul lung de detonare. 


După ce văd că Nordgren a instalat totul, Maloof şi Sami 
încep să urce pe scara lungă înapoi pe acoperiş. Nordgren 
a ajuns jos, pe balcon, dar ţine scara nemişcată pentru 
ceilalţi înainte de a urca şi el. 


Nu e nevoie de mult exploziv ca să spargă geamul, dar, 
ţinând cont că pe balconul de la etajul cinci va ploua cu 
cioburi de sticlă, cei trei nu au altă variantă decât să se 
adăpostească. 


Pe acoperiş, Nordgren se apucă să lucreze la cablu şi la 
bateria de motocicletă. Drept rezultat, nu observă ceea ce 
Sami a văzut deja. 


Pe stradă se află o dubă de poliţie şi un ocean de maşini 
cu lumini albastre intermitente. Au ajuns deja. Sami decide 


să nu-i bage în seamă. E singura modalitate de a gestiona 
situaţia. 


Peste o secundă, explozia sfâşie atriumul. 
— Acum repede, spune Nordgren. 


A început deja să coboare înapoi scara cea lungă. 

05.26 


— Ce-a fost asta, Claude? 


Toată lumea de la departamentul de numărat bani aude 
explozia, iar Ann-Marie nu e singura care-l priveşte 
întrebător pe Tavernier. 


Dar când după prima explozie nu se mai întâmplă nimic, 
se reapucă de împachetat şi încuiat bancnotele în cuştile 
din mijlocul camerei. 


Toţi în afară de Ann-Marie, care-l priveşte lung şi 
nerăbdător pe Claude Tavernier, aşteptând un răspuns. 


— Ce-a fost asta? 
— Nu ştiu. 


Formează numărul camerei de gardă de la etajul unu, şi 
Valter răspunde imediat. Paznicul urmăreşte evenimentele 
în desfăşurare la monitoarele camerelor de supraveghere. 


— A sosit poliţia? întreabă Tavernier. 


Valter nu ştie. Dar, bazându-se pe imaginile date de cele 
aproximativ optzeci de camere video din clădire, îi spune 
că un elicopter a aterizat pe acoperiş, iar hoţii au spart o 
fereastră a luminatorului. Nu vede unde sunt aceştia 
acum, şi de la etajul unu unde se află el nu a auzit nici o 
explozie. 


Valter tace, ca şi cum ar delibera în sinea lui, apoi adaugă: 
— Sunt înarmaţi până-n dinţi. Dar probabil că poliţia o să 
sosească în orice clipă, încheie el, ca să mai tempereze 
dramatismul primei afirmaţii. 


Tavernier închide. 


— Poliţia o să ajungă aici în curând, îi spune lui Ann-Marie. 


Asta o calmează instantaneu. Frica din ochii ei măriţi pare 
să scadă uşor. 


— Au intrat prin acoperiş, nu-i aşa? 


Tavernier aprobă din cap. Toţi cei care lucrează la G4S din 
Västberga au discutat despre asta. Noua informaţie se 
răspândeşte în sală. Ştiau ei. Luminatorul ăla afurisit de 
sticlă e ca un semnal care noaptea îi atrage pe toţi 
potenţialii infractori ai ţării. 


Se reapucă de lucru. 
— Cei care aţi terminat veniţi aici, spune Tavernier. 


El se află deja într-o zonă a încăperii care ar putea fi 
descrisă drept centrul ei. Aşa-numita „poziţie de 
siguranţă”, unde trebuie să se strângă angajaţii ca să 
aştepte poliţia sau paznicii. Totul, în conformitate cu 
instrucţiunile şefului securităţii, Palle Lindahl, instrucţiuni 
pe care el şi le-a însuşit la una dintre conferințele 
internaţionale pe teme de securitate pe care G4S le 
organizează în fiecare an. La aceste evenimente se adună 
laolaltă experienţa combinată a peste o sută de ţări 
diferite. „Rămâneţi în încăpere până sosesc ajutoarele, 
ăsta e mesajul. Nu începeţi să alergaţi printr-o clădire plină 
de infractori înarmaţi.” Aceştia cercetează coridoarele şi n- 
o să trateze cu mănuşi nişte angajaţi derutaţi care 
încearcă să găsească o cale de scăpare. 


Toată lumea ştie procedura. 


Unul câte unul, angajaţii îşi termină munca şi se duc lângă 
Tavernier şi Ann-Marie, care s-au plasat deja în poziţia 
necesară. 


Acum nu mai rămâne decât să aştepte până se termină 
totul. 


Lui Tavernier i se pare evident că hoţii o să se îndrepte 
spre trezoreria de la etajul unu. 

Gaura din geamul blindat e suficient de mare pentru ca 
Nordgren să poată crea cu ajutorul unei răngi o 
deschizătură prin care pot să intre. 


De cealaltă parte se află o încăpere care pare a fi folosită 
ca un fel de cămară, dar în clipa asta e goală. Încăperea e 
deschisă, ceea ce înseamnă că acum îi mai desparte doar 
un perete de departamentul de numărat bani. 


Maloof arată spre uşa de incendiu. Nordgren se apropie de 
ea şi îi studiază cadrul. Uşa e pusă pe un ghidaj metalic, 
ceea ce înseamnă că se poate mişca automat într-o parte 
dacă se dă alarma de incendiu. Sus de tot în dreapta, 
ascuns sub plafon, Nordgren zăreşte cablul care 
controlează uşa. Nu are la el nici un cleşte, dar o 
smucitură puternică e suficientă pentru a întrerupe 
legătura. Apoi nu trebuie decât să tragă uşa într-o parte. 
Uşa se deplasează lin pe şinele ei, lăsând să se vadă după 
ea o uşă de siguranţă îmbrăcată în oţel. 


E ultima barieră dintre ei şi bani. 


Nordgren scoate din rucsac o cutie de coca-cola. E tăiată 
la mijloc şi plină cu explozivi, iar pe fundul ei a fost fixat un 
magnet. Indeasă capsula detonatorului în chitul exploziv şi 
fixează cutia de uşă, la câţiva centimetri sub clanţă. Face 
semn cu o mână ca Sami şi Maloof să se întoarcă în 
camera de depozitare de lângă geamul blindat. Baza 
concavă a cutiei va direcţiona explozia în interior şi în sens 
opus. Nordgren a mai făcut asta de multe ori. 


Alege în mod deliberat o încărcătură mai mică. Nu ştie de 
cât va fi nevoie şi nu ştie ce se află de cealaltă parte a uşii. 
Unde sunt amplasați banii, unde sunt mesele de lucru. 


Nordgren prinde cablul de detonare lung de capsulă şi se 
duce lângă Maloof şi Sami, în camera de depozitare. Se 
mişcă rapid şi încrezător. Atinge cablul de polii bateriei şi, 
după ce încărcătura explodează, aleargă înapoi la uşă. 


Aproape că nu are nici o zgârietură. 


Nordgren încuviinţează din cap. Ştie ce trebuie să facă. 
Aplică o nouă încărcătură în acelaşi loc. Işi păstrează 
calmul, nu se îndoieşte pentru o clipă că va reuşi, lucrează 
metodic. Revine în camera de depozitare lângă ceilalţi în 
mai puţin de treizeci de secunde, şi următoarea 
încărcătură se declanşează. 


Această explozie e considerabil mai puternică decât prima. 
Camera e plină de miros de praf de puşcă ars atunci când 
se duc să vadă dacă a funcţionat. Fumul şi praful se aşază 
rapid. 


În continuare, uşa abia dacă e avariată. 


— Ce naiba faci? şopteşte Sami. 

05.29 


Aud următoarea explozie aproape exact în momentul în 
care ultimul pachet de bancnote e încuiat în cuşcă. 
Zgomotul îi face să tresară, e mai puternic decât primul, 
pare mai aproape. 


— Nu putem să stăm pur şi simplu aici, Claude, şopteşte 
Ann-Marie. 


Nu e clar dacă şopteşte ca să n-o audă hoţii sau pentru că 
nu vrea să-şi îngrijoreze colegii. 


— Instrucţiunile sunt clare, răspunde Tavernier cu un 
formalism inutil. 


— Nu putem să stăm pur şi simplu aici, repetă ea 
scuturând din cap. 


— Poate cineva să închidă naibii radioul? se răsteşte 
Tavernier. 


Nu vede cine face asta, dar după câteva secunde aparatul 
amuţeşte în sfârşit. 


— Nu vă faceţi griji, reia el cu voce tare. Când hoţii o să 
ajungă la seif o să-şi dea seama că n-are nici un rost. 


Dar înainte ca el să apuce să continue aud a treia explozie, 
mai puternică decât precedentele. 


— Căcat, înjură Tavernier. 
— E uşa de siguranţă! 


Vocea aparţine cuiva care stă lângă cotul camerei şi care 
vede ceea ce Tavernier nu poate să vadă. 


— Rămâneţi toţi aici, ordonă acesta. 

Dacă lucrurile ar fi stat altfel şi ei ar fi discutat despre asta 
în jurul mesei din bucătărie, frustrarea lui Sami Farhan n- 
ar fi cunoscut limite. S-ar fi ridicat, ar fi dat ocol mesei şi ar 
fi vorbit non-stop. Ar fi gesticulat extravagant, le-ar fi 
reamintit celorlalţi prin ce trecuse el, poveştile despre 
prudenţă şi lipsa de hotărâre pe care le auzise şi ar fi 
arătat spre Niklas Nordgren şi ar fi spus „La dracu’ cu ce e 
de partea cealaltă a uşii, aruncă odată în aer porcăria 
asta”. 


Dar nu acum. 


Nu acum, când sunt la etajul şase al depozitului de bani, 
holbându-se neajutoraţi la uşa de siguranţă îmbrăcată în 
oţel, în timp ce elicopterul lor pluteşte deasupra. 


Acum, Sami nu spune nimic. Are încredere în Niklas 
Nordgren pentru că trebuie să aibă încredere în el, şi 
presupune că Nordgren ştie mai bine decât oricine 
altcineva ce trebuie făcut. 


— Bine, spune expertul în explozivi. A treia oară e cu 
noroc. Adăpostiţi-vă. 


A vorbit pe un ton coborât, fără nici o ezitare, fără să-şi 
ceară scuze. În timp ce Sami şi Maloof se întorc decişi în 
camera de depozitare, Nordgren scoate, în loc de altă 
cutie, un cadru pentru explozivi. Fixează cadrul de uşă, şi 
de data asta îl amorsează altfel. Ştie că există riscul să 
dărâme jumătate din perete odată cu uşa. Ştie că există 
riscul ca banii aflaţi de cealaltă parte să fie îngropaţi în 
ipsos, praf şi aşchii. 


Fără a mai pomeni despre ce li s-ar putea întâmpla celor 
care lucrează acolo. 


Însă nu are de ales. Chiar dacă nu s-a uitat la ceas de când 
au ajuns la etajul şase, ştie că timpul e pe sfârşite. Fiecare 
etapă a durat mai mult decât ar fi trebuit. Chestia asta 
trebuie să funcţioneze acum. 

Tavernier se duce rapid să inspecteze uşa de oţel. E 
ieşirea de urgenţă către atrium şi, chiar şi de la distanţă, 
vede că aceasta are o îndoitură imediat sub clanţă, ca şi 


cum cineva ar fi izbit-o cu un berbece de pe partea 
cealaltă. 


Scoate telefonul şi-l sună pe Valter. 

— Îi vezi? 

— Nu. Dar trebuie să fie undeva sus lângă voi, n-au apărut 
pe nici una dintre camerele de lângă lifturi sau scări. 

— Încearcă să arunce în aer uşa ca să intre aici. 


Tavernier nu are timp să mai spună şi altceva. 


A patra explozie e mai puternică decât cele de dinaintea 
ei, pare că pereţii sunt pe punctul de a se prăbuşi. Prin aer 
se învârtejesc aşchii, ipsos şi praf, iar Ann-Marie începe să 
tipe. Nimeni nu încearcă s-o oprească. 


Tavernier s-a săturat. 
— Veniţi după mine! strigă el, luând-o la fugă. 


Încă ţine telefonul la ureche. Se repede spre uşa opusă 
care dă spre scări. 


În sfârşit, a devenit un lider, aşa cum şi-a dorit 
întotdeauna. Angajaţii îl urmează, toţi, fără nici o ezitare. 
În clipa în care ajung la casa scărilor, telefonul lui rămâne 
fără semnal, însă Tavernier merge mai departe - scările o 
să-i ducă jos, la uşile de siguranţă din faţa trezoreriei -, iar 
ceilalţi îl urmează. 


„O să creez o nouă poziţie de siguranţă, se gândeşte el. 
Pentru că liderii adevăraţi iau decizii inteligente în situaţii 
dificile.” 

05.32 
De data asta durează o vreme ca praful să se aşeze. 


Atunci când iese din camera de depozitare, lui Maloof îi 
ţiuie urechile. Senzaţia de uşurare pe care o are când vede 
uşa avariată e imposibil de descris. Gaura e suficient de 
largă. Nordgren trece deja pe lângă el, cu o rangă în 
mână. Maloof o ia pe cealaltă. 


Reuşesc să deschidă uşa cu ajutorul răngii mai mari. Uşa 
cade cu un bubuit înăuntrul departamentului de numărat 
bani. 


A 


Sami a ridicat deja arma şi intră primul în încăpere. În 
trecere, atinge peretele pe jumătate distrus. 


Nu se aşteaptă ca înăuntru să fi rămas vreun angajat, 
lumea bancară îşi instruieşte întotdeauna personalul să 
evacueze incinta cât mai rapid posibil. Dar nu există nici o 
garanţie. 


Cu mitraliera la nivelul  şoldului, Sami cercetează 
încăperea. E goală. 


Maloof e imediat în spatele lui. Se uită la ceas. Au depăşit 
deja cu cinci minute, şi încă n-au văzut banii. 


Pune flexul în funcţiune. Merge cu benzină, aşa că 
seamănă puţin cu pornirea unei bărci cu motor sau a unei 


maşini de tuns iarbă din anii '60. Motorul porneşte cu un 
muget puternic. Maloof se apropie de cuştile unde au fost 
depozitate bancnotele şi taie lacătele cu flexul. O ploaie de 
scântei se revarsă splendid pe podea. Mirosul de motor pe 
benzină în doi timpi umple încăperea. 


Nordgren îşi dă seama că angajaţii au reuşit să încuie totul 
în cuşti. Încă o dovadă că le-a luat foarte mult timp să 
pătrundă înăuntru. Alungă acest gând. Nu vrea să se 
gândească la cât de mulţi poliţişti aşteaptă acum afară. 


În timp ce Maloof taie cuştile, Nordgren şi Sami aduc sacii 
de poştă. 


Banii sunt împachetaţi în cutii roşii de plastic. Caută 
bancnotele de cinci sute de coroane şi aruncă cutiile cu 
bancnote de o sută şi de douăzeci pe jos. 


Maloof trece la următoarea cuşcă. Pune jos flexul fără să-l 
oprească, şi acesta se învârte pe podea ca şi cum ar avea 
o viaţă proprie. Maloof încearcă uşa cuştii. Nu se deschide. 
la flexul şi taie ultima porţiune. 


În a doua cuşcă sunt bancnotele mari. 

Se apucă de lucru. 

Imediat ce un sac se umple îl trag în încăperea alăturată, 
în camera de depozitare de lângă geamul blindat, apoi îl 
aruncă pe balconul de la etajul cinci. 


Pentru toate acestea e nevoie de timp. 


Deşi sunt conştienţi că nu pot sta prea mult înăuntrul 
clădirii, continuă operaţiunea. De când au coborât din 
elicopter sunt în mare grabă, dar ştiu că acum trebuie să 


se grăbească şi mai tare. Când pare că pe micul balcon de 
la etajul cinci nu mai e loc pentru saci de poştă, decid că 
au terminat. 

05.35 


Caroline Thurn, şefa unităţii speciale, urcă în duba de 
poliţie care serveşte drept centru de coordonare, parcată 
în faţa benzinăriei Statoil aflată exact vizavi de depozitul 
de bani al G4S. Benzinăria e pe un mic deal, ceea ce 
înseamnă că are o panoramă bună asupra împrejurimilor. 
Luminile albastre intermitente ale maşinilor de poliţie din 
depărtare conferă scenei un aspect cinematografic. 
Zgomotul elicopterului hoţilor sporeşte această senzaţie. 
Thurn l-a zărit mai devreme, dar acum pare să fi dispărut 
pe cerul întunecat al nopţii. 


Are două variante. Fie trimite imediat oameni în clădire, 
riscând să se tragă focuri de armă şi să fie luaţi ostatici, fie 
aşteaptă până când hoţii se întorc la elicopter şi încearcă 
să fugă. Mai are câteva minute ca să ia o decizie. 


Pe locurile din faţă ale dubei sunt doi agenţi în uniformă, 
iar în spate mai mulţi oameni. Unul dintre ei e în haine 
civile şi are un laptop deschis în faţa lui. Thurn întrezăreşte 
pe ecran imagini verzi şi pixelate tipice pentru camerele 
de supraveghere. 


— Cine e ăsta? îl întreabă pe cel mai apropiat agent. 


— Nu ştiu. 


— Ce caută aici un poliţist în civil? 


— Întrebaţi-l pe Månsson, sugerează agentul, referindu-se 
la ofiţerul aflat la comandă. 


Agentul se lasă la loc pe bancheta din faţă. Thurn se 
întoarce spre spatele dubei şi spre necunoscutul cu 
computerul. Bărbatul cu păr roşcat, de vârstă mijlocie, are 
ochelari groşi. 


— Eu sunt Caroline Thurn. Preiau comanda aici. Cine eşti 
dumneata? 


Bărbatul ridică privirea spre inspectoarea de poliţie şi dă 
din cap. 


— Palle Lindahl. Şeful securităţii de la G4S. 
Scoate o carte de vizită şi i-o întinde. 
— Aţi ajuns aici foarte repede, observă Thurn. 


— Locuiesc chiar aici, îi explică Lindahl arătând cu mâna 
pe geam. Managerul departamentului de numărat bani, 
Claude Tavernier, a dat alarma la paznicul de serviciu. 
Asta a fost... Se uită la ceas pe telefon, apoi spune: Acum 
douăzeci de minute. Paznicul a sunat la Skövde, unde e 
centrul nostru de control. Cei de la Skövde m-au sunat pe 
mine, aşa cum trebuie să facă. Eu mi-am luat nişte 
pantaloni şi... am venit. Voi eraţi deja aici. 


Thurn încuviinţează din cap. 
— Există riscul unei luări de ostatici? 


Asta e cea mai presantă preocupare a ei. 


— Nu e necesar să speculăm, răspunde şeful securităţii. 


întoarce computerul pentru ca Thurn să poată vedea 
ecranul. Pe el sunt doi bărbaţi îmbrăcaţi în negru care stau 
în faţa a ceva ce seamănă cu nişte cuşti înalte cu gratii. 
Scot nişte cutii din cuşti şi apoi aruncă pachetele cu 
bancnote în saci de pânză. Unul dintre ei are o armă 
automată, probabil un Kalaşnikov, a cărui curea îi atârnă 
pe umăr. 


— Avem peste optzeci de camere de supraveghere în 
clădire, pot să le pun pe toate pe ecran. 


— Impresionant, spune Thurn. Dar din păcate nu ajută. 


— Camerele nu sunt menite să prevină infracțiunile, 
replică ofensat Palle Lindahl. Oricâte camere sau seifuri ai 
avea, asta n-o să-i ţină prea mult la distanţă pe infractorii 
abili. Ideea e ca perimetrul de securitate să reziste la un 
atac de cincisprezece minute. Atât ar trebui să fie 
suficient. 


— Suficient pentru ce? întreabă inspectorul. 


— Suficient pentru ca poliţia să ajungă aici. Acele 
cincisprezece minute au trecut, şi voi sunteţi aici. Pot să 
deschid şi să închid uşile şi lifturile din întreaga clădire de 
la computerul ăsta. Aveţi o grămadă de oameni aici. Pot să 
vă conduc până la hoţi, dacă vreţi. 


Thurn dă din cap gânditoare şi se uită pe geamul dubei de 
poliţie. 


Numeroşii poliţişti în uniformă stau lângă maşinile lor care 
clipesc albastru, discutând în mici grupuri. Motivul pentru 


care nu par să se grăbească sau să aştepte ordine de un 
fel sau altul este că nici unul dintre aceşti poliţişti nu a fost 
antrenat pentru o asemenea situaţie. Sunt bărbaţi şi femei 
care ar putea să fugărească vandali şi pungaşi, care pot să 
îndepărteze beţivii din locuri publice, să imobilizeze un 
bărbat care şi-a agresat soţia într-un apartament din 
suburbiile sudice şi, în cel mai bun caz, să nimerească 
ţinta la testul anual de tragere. Dar nu au deloc experienţă 
în combaterea criminalităţii internaţionale organizate. 


A le ordona acestor bărbaţi şi femei să ia cu asalt depozitul 
de bani ar fi extrem de riscant. 


Şi dat fiind că în clădirea de vizavi există civili, vieţile 
acestora ar fi puse în pericol. 


Thurn priveşte fix ecranul computerului, uimită de cât de 
calm par să lucreze hoţii. Îi urmăreşte cum îşi umplu 
metodic sacii de poştă cu bani. Când un sac se umple, îl 
aruncă pe umăr sau îl trag pe podea afară din încăpere. 
Dat fiind faptul că vin şi pleacă şi toţi sunt îmbrăcaţi la fel, 
e greu de spus câţi sunt în total. Patru, ar zice ea, dar ar 
putea la fel de bine să fie trei sau cinci. 


— Unde sunt? La trezorerie? 


— Nu, nu, spune Lindahl. Nimeni nu intră în trezorerie. 
Acolo sunt sumele importante. Nu, sunt la etajul şase. Noi 
îi spunem Numerar. Departamentul de numărat bani. 
Acolo trimitem bancnotele să fie numărate. Apoi ele sunt 
trimise înapoi la trezorerie. Sus nu există niciodată mai 
mult de câteva sute de milioane. 


— Câteva sute de milioane? repetă Thurn uimită. 


— În clipa asta avem peste un miliard în clădire, explică 
Lindahl, ca pentru a pune acele sute de milioane în 
context. 


— Şi nu mai e nimeni altcineva acolo? întreabă Thurn, 
arătând din cap spre ecran. 


— În încăpere ar trebui să existe personal... răspunde în 
cele din urmă Lindahl. Avem aproximativ o duzină de 
oameni care lucrează la numărat la ora asta. lar ordinele 
sunt să rămână pe loc dacă se întâmplă ceva. Dar nu-i 
văd. Nu ştiu ce să zic... 


— Deci, cu toate cele optzeci de camere de supraveghere 
ale voastre, nu ştii dacă angajaţii dumitale sunt expuşi sau 
nu riscului? 


Palle Lindahl scutură din cap. 
— Nu. Nu pot. 
— Nu, repetă Thurn. 


— Dar ceea ce pot să spun, şi fără nici un echivoc, 
continuă şeful securităţii, fără să încerce deloc să-şi 
ascundă senzaţia de iritare şi nedreptăţire, e că dacă luaţi 
cu asalt clădirea şi-i arestaţi pe hoţi, ar fi mai bine pentru 
angajaţii noştri, oriunde ar fi ei. 


Casca din urechea lui Thurn începe să sune, aşa că apasă 
pe butonul de pe cablu. „In sfârşit au decolat piloţii”, se 
gândeşte ea. 


Dar vocea pe care o aude nu e a tânărului pilot de 
elicopter, ci a lui Mats Berggren. 


— Tocmai am vorbit cu Hertz. N-o să plece nici un 
elicopter din Uppsala sau Berga. 


— Nu există elicoptere? 


— Hertz e la sediul poliţiei. Nu ştiu ce se întâmplă, dar 
mesajul autorităţilor militare e că va trebui să ne ocupăm 
de asta noi înşine. 


— Politica. 


— Au promis să urmărească radarul. Au zis că pot să vadă 
tot ce e în aer. Se pare că au văzut deja de câteva ori 
elicopterul hoţilor. Şi când a decolat, şi când a ajuns la 
Västberga. 


— Politicieni, repetă Thurn. 
— Elicopterul nostru n-a decolat? întreabă Berggren. 


— Nu, spune Thurn uitându-se la ceas. Dar piloții ar fi 
trebuit să ajungă deja la Myttinge. 


— Unitatea Specială se pregăteşte. 


— Se pregăteşte? răspunde Thurn disprețuitor. Când o să 
ajungă ei aici n-o să mai fie nimeni. 


Dar apoi inspectorul zăreşte ceva care-i mai ameliorează 
dispoziția. Două dube de intervenție se apropie de 
benzinărie. De asemenea, elicopterul tocmai a coborât 
Spre acoperiş. Acum pluteşte deasupra depozitului de 
bani. Nu există nici o îndoială: pilotul a văzut şi el dubele 
de intervenție. 


Ăştia sunt genul de poliţişti pe care Thurn i-ar trimite în 
clădire. 


— În sfârşit, spune ea în direcţia iritatului şef al securităţii. 


86 


05.40 


Dubele de intervenţie se apropie de benzinărie şi se 
opresc lângă Thurn. Din una dintre ele coboară un poliţist 
imens, trebuie să aibă peste doi metri înălţime, cu părul 
periuţă şi umeri de culturist. Fără nici o îndoială, e 
comandantul unităţii. 


— Cine e la comandă aici? se răsteşte el. 


Thurn îşi duce un deget spre piept. Bărbatul ridică din 
umeri şi se uită spre clădire şi spre elicopterul care 
pluteşte deasupra ei. 


— Vreţi să-l doborâm? 
— Să-l doborâm? 


— Putem să tragem în nemernicul ăla, spune ofiţerul dând 
încrezător din cap. 


Thurn ridică privirea spre elicopter. „E nebun, se gândeşte 
ea. Dacă ar trage în elicopterul care pluteşte deasupra 
acoperişului l-ar putea face să explodeze şi să se 
prăbuşească într-o clădire plină de oameni. Ce-o fi în capul 


lui?” Dar înainte ca Thurn să apuce să spună ceva, Palle 
Lindahl scoate capul din duba de poliţie. 


— Hoţii par să se deplaseze, strigă el. 


Într-o mână ţine laptopul, pregătit să le arate imaginile de 
la camerele de supraveghere ca să-şi demonstreze 
spusele. 


Thurn se întoarce spre şeful  detaşamentului de 
intervenţie. 


— Luaţi clădirea cu asalt. Acum. Prindeţi-i înainte să fie 
prea târziu. 


E timpul ca Palle Lindahl să demonstreze că posibilitatea 
de a deschide uşi de la computer nu e doar lăudăroşenie. 


Şeful detaşamentului de intervenţie se îndreaptă deja cu 
paşi mari spre duba lui. Thurn se uită la ceas. De ce n-a 
sunat pilotul de elicopter? 

Jack Kluger respiră prea repede. Are hiperventilaţie. Şi, din 
cauză că trupul lui nu primeşte suficient oxigen, mâinile îi 
tremură. A mai trecut prin asta. De multe ori. Ştie că 
trebuie să se calmeze. Trebuie să respire mai adânc, să 
tragă aer în plămâni. 


Dar e imposibil. 


Nu se întâmplă nimic. Lumina verde a ceasului îi 
străluceşte puternic la încheietura mâinii. Au trecut deja 
aproape treizeci de minute. Treizeci de minute. Cu 
siguranţă s-a întâmplat ceva. Cât ar mai trebui să aştepte, 
cât să rămână în poziţie deasupra acoperişului? Ar fi mai 
bine dacă ar pleca pur şi simplu? 


Nu are nici o modalitate de a comunica cu hoţii dinăuntru. 
Ce mai aşteaptă? 


Chiar atunci, indicatorul de avertizare al rezervorului de 
combustibil începe să clipească. In întunericul din 
elicopter, lumina roşie pulsează cu o aroganță neabătută. 
Acum numărătoarea inversă a devenit serioasă. Cilipitul 
luminii are acelaşi ritm cu sângele care bate în tâmplele lui 
Kluger. Dedesubtul lui, pe pământul întunecat, luminile 
albastre intermitente ale maşinilor de poliţie aruncă raze 
lungi şi şerpuite de lumină asupra clădirii cu siluetă 
greoaie. Pereţii solizi de cărămidă şi ferestrele slab 
luminate nu oferă nici un indiciu despre ce s-ar putea 
petrece înăuntru. 


În strălucirea puternică a reflectorului de pe acoperiş, nu 
există nici un risc ca Jack Kluger să facă vreo greşeală. 
Înclină uşor elicopterul, foarte puţin, şi priveşte lung scara 
care iese în continuare prin fereastra spartă. 


Nici o mişcare, nici o umbră, nimic. 
Acoperişul e gol. 


Indicatorul roşu de avertizare îi iluminează faţa. Ochii lui 
albaştri reflectă lumina albastră a maşinilor de poliţie de 


lângă benzinărie. Devine din ce în ce mai aglomerat acolo 
jos, noi maşini sosesc întruna. 


Pilotul de elicopter nu observă că transpiră. Nu se mai 
gândeşte că respiraţia lui poate fi prea rapidă sau prea 
superficială. 


Dintr-odată, vede cu colţul ochiului că la benzinăria Statoil 
se întâmplă ceva. Împinge maneta la dreapta, astfel ca 
elicopterul să se răsucească în aer, şi urmăreşte sosirea 
celor două dube de intervenţie. 


Dat fiind că de peste un an îndeplineşte mici misiuni 
pentru Balik la Södertälje, Jack Kluger ştie că dubele de 
intervenţie sunt un semn rău. Sunt pline de acel tip de 
poliţişti pe care şi-i aminteşte din Texas. Oameni care nu 
se tem să tragă cu arma, oameni cărora nu le pasă. 


Priveşte iar şi iar orizontul sudic, aşteptându-se să vadă 
elicopterul poliţiei apropiindu-se în orice clipă. „Dacă 
apare, s-a terminat”, îşi spune. O să plece. 

Dar poate că va trebui să facă asta mai devreme? 


Au decolat din Norrtälje cu rezervorul umplut pe jumătate 
ca să nu depăşească greutatea. Acum îşi dă seama că a 
fost o greşeală. Indicatorul e la minimum deja de un minut 
sau două. 


Kluger înjură tare. 
Respiră rapid. 


„Încă un minut, se gândeşte el. Apoi am plecat.” 

05.39 
Jakob Walker e la volan. 


Se limitează la 70 de kilometri pe oră, nu îndrăzneşte să 
meargă mai repede prin pădurea deasă din Värmdö. De 
asemenea, n-ar recunoaşte nici în ruptul capului cât de 
obosit e. Au aterizat la ora două, au reuşit să doarmă 
câteva ore, apoi a venit apelul. 


Farurile maşinii aruncă o lumină albăstrie asupra pinilor şi 
molizilor. Trec pe lângă stânci joase şi câmpuri care apar 
dintr-odată. Jakob a mai condus de sute de ori de la secţie 
la hangar, dar noaptea e întotdeauna surprins de 
numeroasele curbe strânse. 


— Poate că am putea să mergem puţin mai repede? spune 
Larsson. 


Jakob întoarce capul. Nu a reuşit niciodată să-l cunoască 
pe Conny Larsson. Sunt prea diferiţi. Conny e un bărbat 
liniştit şi solitar de şaizeci şi ceva de ani, din nordul 
îndepărtat al ţării, în timp ce Jakob e locuitor get-beget al 
Stockholmului. 


— Mai bine ajungem acolo întregi decât să ne trezim cu un 
elan în parbriz, spune el. 


După cum se aştepta, Larsson nu răspunde. 


* 


Săptămâna trecută au fost încartiruiţi la baza Unităţii 
Speciale Naţionale din Solna şi au decolat cu elicopterul o 
dată pe oră, deşi nu se întâmpla absolut nimic. Jakob nu a 
făcut serviciul militar, dar îşi imaginează că noaptea 
petrecută în acel departament milităros al poliţiei 
seamănă destul de mult cu acesta. Cu o seară în urmă 
fuseseră informaţi sumar despre planurile hoţilor: un 
elicopter avea să aterizeze pe acoperişul depozitului de 
bani Panaxia din Bromma, după care, cel mai probabil, 
avea să fie folosit şi pentru fugă. 


Noaptea aceea fusese extrem de agitată. Atmosfera din 
sala de şedinţe era tensionată şi gravă, iar el avusese 
impresia că toţi bărbaţii cu maxilare pătrate din jurul lui se 
pregăteau de război. 


Sarcina era şi, presupune Jakob, este în continuare de a 
obstrucţiona sau eventual de a urmări un elicopter Bell 
JetRanger. El cunoaşte bine modelul. Modelul 206 e al 
treilea din seria lui, un tip de elicopter creat iniţial pentru 
americani şi apoi vândut cu succes populaţiei civile, după 
ce forţele aeriene americane s-au răzgândit şi au decis să 
nu-l mai comande. 


Atât armata, cât şi poliţia suedeză au folosit acel model 
sau cel puţin versiuni ale lui. Jakob şi-a obţinut permisul de 
pilot de elicopter chiar cu un JetRanger Il. Zilele acestea 
zboară mai mult cu obişnuitul Eurocopter Airbus. Pentru un 
neiniţiat, singura diferenţă vizibilă este elicea din spate 
încastrată, marea mândrie a firmei Eurocopter, pentru 
care aceasta deţine şi un patent global. 


În sfârşit, luminile hangarului din Myttinge se zăresc în 
depărtare, iar Jakob apasă pe acceleraţie pe ultimii 


aproximativ o sută de metri. Conny Larsson oftează. Ce 
vrea să spună prin asta rămâne de văzut. 


Săptămâna trecută au discutat despre riscul ca hoţii să 
deschidă focul şi au ajuns la concluzia că, dacă zboară 
deasupra elicopterului hoţilor, doar un idiot ar risca să-şi 
doboare în cap un elicopter al poliţiei. 


lar din câte înţelege Jakob, hoţii sunt departe de a fi idioţi. 


Opreşte lângă gard, în beznă, la scurtă distanţă de intrare. 
Se dau jos în noaptea întunecoasă şi se apropie rapid de 
poartă. Când au mai rămas doar câţiva metri, iar Jakob 
bâjbâie deja cu cheia după lacăt, Larsson strigă. Peste o 
secundă, Jakob zăreşte şi el acelaşi lucru. 


De cealaltă parte a gardului, chiar în faţa uşilor hangarului, 
sunt două cutii pătrate şi negre pe care clipesc nişte lumini 
roşii. 


Bombe. 

— Încetează, pentru numele lui Dumnezeu! strigă Larsson. 
Dar Jakob a încremenit deja. 

— Ce naiba sunt alea? 


Cei doi piloţi de serviciu se holbează la bombe. E ciudat să 
te afli într-un loc atât de familiar, care emană un calm 
imobil, şi să te uiţi la ceva care pare desprins dintr-un film 
de acţiune american. 


— Asta voiau, spune Larsson în timp ce se retrage încet cu 
spatele de lângă gard. 


— Ce? 


— De asta am fost mutaţi la Solna săptămâna trecută. E 
un mod de a se asigura că nu putem decola. Probabil că 
porcăriile alea au cronometru. O să explodeze în orice 
clipă. 


Piloții continuă să se retragă cu spatele spre maşină. 


— Ce naiba facem? 

05.43 
— Sunteţi în aer? 


Thurn e lângă benzinărie, împreună cu Dag Mânsson şi 
şeful securităţii de la G4S, Palle Lindahl. Dubele de 
intervenţie se îndreaptă spre depozitul de bani. Pentru 
prima oară de când s-a urcat în maşină în dimineaţa 
aceea, Thurn simte că deţine controlul. Peste doar câteva 
minute, detaşamentul de intervenţie va lua cu asalt 
clădirea, iar elicopterul de la Myttinge va sosi ca să 
blocheze fuga hotilor. 


Însă Jakob Walker are să-i spună altceva. 


— Nu suntem în aer, suntem tot la sol, spune pilotul în 
casca lui Thurn. 


Thurn ascultă, dar nu înţelege. 


— Poţi să repeţi? 


— În faţa uşilor hangarului sunt două bombe, continuă 
pilotul de elicopter. Nu ştim cum sunt construite. Aşteptăm 
la poartă până sosesc ajutoare. 


— Bombe? exclamă Thurn. Este...? 


— Colegul meu sună acum la control, o întrerupe Jakob 
aruncând o privire spre Larsson care, într-adevăr, a reuşit 
să prindă centrul de control. Vor trebui să trimită pe 
cineva care ştie să se ocupe de asta. Trebuie să aşteptăm 
până trece pericolul. Dacă se va întâmpla rapid, poate că 
reuşim... 


Thurn îşi smulge casca din ureche şi începe să alerge 
direct prin iarbă, spre dubele de intervenţie şi depozitul 
G4S. Mâinile ei taie aerul ca nişte cuțite, picioarele ei lungi 
izbesc pământul. Aleargă repede. 


Thurn strigă spre dubele de intervenţie care se apropie tot 
mai mult de clădire. 


— Anulaţi! Clădirea ar putea fi minată! 

Nordgren urcă pe scara cea lungă spre acoperiş. Cară o 
frânghie groasă care coboară spre balconul de la etajul 
cinci. Primul lucru pe care-l vede când iese afară e oceanul 
de lumini albastre intermitente de la sol. 


Al doilea lucru pe care-l vede este elicopterul care pluteşte 
deasupra lui. 


Are impresia că au trecut ore întregi de când a stat în 
elicopter. 


Începe să tragă frânghia. Maloof a agăţat de ea un sac de 
poştă plin. Nordgren se dă înapoi, încă puţin, încă puţin. 
Nu e chiar atât de greu pe cât se aşteptase. Când se 
opreşte ca să-şi tragă răsuflarea, se întoarce să vadă unde 
e. 


Se află la doi centimetri de marginea acoperişului. 


Nu are timp să se sperie sau să se gândească la asta 
acum. 


Cu sacul de poştă pe post de contragreutate, se apropie 
din nou de fereastra spartă şi-l ridică rapid pe ultima 
porţiune. 


În spatele lui, elicopterul aterizează. 


* 


În timp ce Maloof ţine scara, Sami urcă pe acoperiş ca să-l 
ajute pe Nordgren cu sacii. Maloof rămâne în urmă, pe 
balconul de la etajul cinci, unde leagă câțiva saci laolată 
de frânghie, pentru ca lucrurile să meargă mai rapid. Se 
simte expus pe micul pervaz. Ştie că poliţiştii pot să ia cu 
asalt clădirea în orice clipă, dacă nu sunt deja înăuntru. 
Maloof poate fi văzut de la toate etajele de mai jos, iar 
scara e singura cale de scăpare, ceea ce face din el o ţintă 
şi mai facilă. 


Se uită la ceas. 


Cele cincisprezece minute pe care le-au planificat ei s-au 
transformat în treizeci. 


Nu poate să dureze mai mult. Maloof decide să lase ultimii 
câţiva saci pe care încă nu au reuşit să-i ridice şi începe să 
urce scara. 


Pe acoperiş, Sami aleargă la elicopter ca să arunce banii în 
cabină. Când deschide uşa, e întâmpinat de un pilot furios. 


Jack Kluger strigă suficient de tare ca să domine zgomotul 
motorului. 


— Aţi spus cincisprezece minute! Unde dracu' aţi fost? Nu 
mai avem combustibil! 


Indicatorul rezervorului clipeşte cu lumina lui roşie rău 
prevestitoare. 

Dacă hoţii au pus bombe în faţa hangarului pentru 
elicoptere din Myttinge, şansele să fi făcut acelaşi lucru şi 
la depozitul de bani din Västberga sunt mari. lar Caroline 
Thurn nu vrea să fie responsabilă pentru că a ordonat unui 
poliţist să deschidă o uşă care apoi îi explodează în faţă. 


Strigând şi gesticulând frenetic, reuşeşte să oprească 
detaşamentul de intervenţie înainte ca acesta să ajungă la 
intrare. lmensul comandant coboară din prima dubă. 
Poartă vestă antiglonţ şi cască şi e furios. Se apropie cu 


paşi mari de Thurn şi se opreşte drept în faţa ei. E atât de 
aproape, că priveşte spre ea în jos. Muşchii de la gât îi 
sunt încordaţi. 


— Cred că ar fi mai bine să te retragi, şuieră el. Acum 
intrăm înăuntru. 


Zgomotul elicopterului care pluteşte direct deasupra lor e 
atât de puternic, încât amândoi trebuie să ridice vocea. 


— Clădirea poate fi minată! strigă Thurn. 


| se pare că simte miros de benzină. Ar putea să vină de 
oriunde: de la elicopter, de la dubele de intervenţie, de la 
benzinărie. 


Comandantul înarmat până-n dinţi se încruntă suspicios, 
apoi se întoarce să privească intrarea. La etajul unu, în 
camera de supraveghere, paznicii stau în faţa ecranelor 
care prezintă aceleaşi imagini ca şi cele de pe laptopul lui 
Palle Lindahl. E oare posibil să nu fi văzut când cineva a 
plantat bombe în clădire? 


— Minată? repetă ofiţerul agresiv, părând neîncrezător. Eu 
nu văd nimic. 


— Avem motive să credem asta. 
— Da? Asta înseamnă că n-ar trebui să intrăm înăuntru? 
Comandantul pare incredibil de dezamăgit. 


— Trebuie să ne asigurăm că... 


Dar înainte ca Thurn să apuce să-şi termine propoziţia, 
zgomotul elicopterului devine asurzitor. Peste o secundă, 
cei doi îl văd cum se înalţă. 


— Pleacă! strigă Thurn, simțind cum o cuprinde panica. 
Scapă. 


Doi poliţişti cu lansatoare de rachete sar jos din dubă. 
Aleargă pe iarbă, se ghemuiesc cu armele pe umăr şi le 
îndreaptă spre elicopter. 

Comandantul o priveşte fix pe Thurn. 

— Dă ordinul! şuieră el. 


Thurn ridică privirea spre elicopter. 


— Ordinul! se răsteşte şeful detaşamentului de intervenţie. 
Dă ordinul! 


În afară de hoţi, Thurn nu are habar cine mai e în elicopter. 
Pilotul este forţat să participe, sau e complice la jaf? Au 
ostatici la bord? 


— Dă ordinul! ţipă ofiţerul la ea. 

E roşu la faţă, şi pe gât are o venă umflată. 

Thurn îi priveşte lung pe cei doi poliţişti ghemuiţi la 
pământ, cu armele pregătite. Apoi ridică iar privirea şi îşi 
dă seama că e deja prea târziu, elicopterul a ajuns prea 
departe. 


— Căcat! izbucneşte ofiţerul când îşi dă seama de acelaşi 
lucru. 


O ia la fugă spre vehiculul său, urmat îndeaproape de cei 
doi oameni care îngenuncheaseră pe iarbă. 


— urmăriţi-i! strigă Thurn către şeful detaşamentului de 
intervenţie. 


Apoi începe să alerge în direcţia opusă, spre maşina ei de 
lângă benzinăria Statoil. 


La jumătatea drumului îi sună telefonul. Răspunde fără să 
încetinească. 


— Caroline? îi strigă Berggren în ureche. Caroline? Eu sunt. 
M-a contactat Hertz. Armata spune că are două avioane de 
vânătoare în aer, aproape de voi. 


Thurn încearcă să-şi adune gândurile. 


— Hoţii tocmai au plecat, strigă ea. Avem o dubă de 
intervenţie care-i urmăreşte. Poţi să faci în aşa fel încât să 
pot lua legătura cu duba, Mats? Avioane de vânătoare? 
Cum ne-ar putea ajuta? 


— Nu ştiu, răspunde Berggren. Ar putea să doboare 
elicopterul? 


Thurn a ajuns în parcare. Fără să ştie cine e în cabină, îi e 
imposibil să se gândească măcar la  doborârea 
elicopterului. Oare răspunsul se află la camerele de 
supraveghere ale lui Lindahl? A surprins vreuna siluetele 
celor care au urcat la bord? 


— Lasă-mă o clipă, gâfâie ea la telefon. 


— Ce să le spun piloților? 


— Spune-le să rămână în aşteptare, răspunde Thurn. În 
aşteptare. 


Aleargă spre duba de poliţie, dar înainte să poată vorbi cu 
Lindahl, Berggren sună iar. 


— Contraordin, Caroline. 

— Ce înseamnă asta? 

— Olsson a aflat de avioanele de vânătoare. E ilegal. 
— Ce e ilegal? 


— Armata nu are voie să se implice în activitatea de 
poliţie. Există o lege... Olsson a dat contraordinul. 
Avioanele au revenit pe traseul lor iniţial. 


— Politicieni, pufneşte Thurn. 


Dar simte o anumită uşurare că nu a trebuit să-şi asume 
responsabilitatea pentru atacarea unui elicopter privat de 
către un avion de vânătoare suedez în spaţiul aerian al 
capitalei. 


— Elicopterul apare pe vreun radar? întreabă ea. 


— Nici măcar când a decolat, spune Berggren. Armata îl 
caută. Şi noi. Nimeni nu vede nimic. 


— Zboară prea jos. 
— Exact. Zboară prea jos. Dar asta trebuie să însemne că 


detaşamentul de intervenţie îl poate vedea de pe 
autostradă, nu? 


Thurn încuviinţează din cap. Berggren are dreptate. Dat 
fiind faptul că hoţii nu doar că preferă să zboare la mică 
altitudine, dar probabil că au închis şi toate aparatele de 
comunicaţie, nu au altă variantă decât să se bazeze pe 
drumurile bine luminate ca să poată naviga. Thurn vede 
cum la orizont apare lumina zilei, însă e doar o linie subţire 
pe cerul întunecat. Ştie din experienţă personală că prin 
geamurile groase ale elicopterului lumea pare încă şi mai 
întunecată. 


— Ajută-mă să vorbesc cu detaşamentul de intervenţie, îi 
spune ea lui Berggren. Fă-mi legătura. Cred că pot să-i 
ajut. 

05.35 
Tor Stenson cască şi îşi trece mâna peste barba nerasă. 


Tura de noapte e întotdeauna lungă şi plicticoasă. Tura lui 
a început la miezul nopţii, ca de obicei, când redacţia era 
cea mai agitată. Materialele se trimit la tipografie, iar 
ziarul de a doua zi prinde contur. Oamenii aleargă pe 
coridoare, telefoanele sună, sunt adăugate şi scoase 
articole, iar discuţiile despre titlurile de prima pagină, 
supratitluri şi caseta de promovare ating nivelul freneziei. 
Tor Stenson nu are nimic de-a face cu toate acestea. 
Numărându-se printre angajaţii mai tineri, lucrează pentru 
una dintre companiile de recrutare ale ziarului. Începând 
cu 2001, angajările de noi reporteri pentru redacţie au fost 
îngheţate; angajaţii actuali se bucură de siguranţa 


postului, dar lucrurile stau altfel pentru oamenii angajaţi 
de compania de recrutare. Chiar dacă munca lui Stenson 
se concentrează asupra internetului - în lumea tabloidelor, 
oricine are sub treizeci şi cinci de ani e un guru online -, 
nu ştie dacă slujba lui va mai rezista de la o lună la alta. 


Stenson îşi începe întotdeauna tura schimbând câteva 
cuvinte cu colegii care sunt în drum spre casă. Există vreo 
bârfă de la Hollywood care merită reluată? Apoi cercetează 
site-ul concurenţei. Au ceva ce lui i-a scăpat? Redacţia se 
goleşte în jurul lui, iar după aproximativ o oră şirurile de 
birouri din spaţiul deschis al încăperii amuţesc. 


Când sună telefonul, e deja trecut de cinci şi jumătate. 
Stenson tresare. La primele ore fluxul de ştiri e minim, 
ceea ce înseamnă că apelul e neaşteptat. 


— Stenson, răspunde el. 


E cineva care vrea să-i dea un pont de la centrul de 
comandă al poliţiei. 


Ceea ce are de spus acesta e incredibil. Chiar senzaţional. 


Pulsul i se accelerează pe măsură ce ascultă. Hoţi cu un 
elicopter. Care au pătruns într-un depozit de bani prin 
acoperiş. Şi apoi au fugit - cu o sumă de bani 
inimaginabilă - cu acelaşi elicopter. 


Stenson îşi dă seama imediat că asta e o ştire de prima 
pagină. Simte cum îi bate inima în piept. E şansa lui dea 
pune mâna pe un post permanent. 


— Fotografii? întreabă el. Ai vreo fotografie? 


Polițistul îi dă numărul paznicului care a anunţat jaful din 
Västberga. 


— Căcat, înjură Stenson în timp ce formează numărul 
paznicului şi aşteaptă ca acesta să răspundă. Căcat. 


Înjură tare, chiar dacă nu ştie nici el de ce. 


Da, paznicul a făcut fotografii cu elicopterul alb decolând 
de pe acoperişul clădirii G4S şi dispărând pe cerul 
întunecat al nopţii. In sinea lui, Stenson sărbătoreşte, dar 
încearcă să pară cât mai indiferent atunci când paznicul 
începe să negocieze preţul. 


* 


E 05.48 atunci când Tor Stenson încarcă primele imagini 
neclare pe site. Verifică rapid dacă ziarul rival a făcut 
acelaşi lucru, dar deocamdată nu vede nimic. 


După asta îl sună acasă pe şeful departamentului de ştiri. 
Pentru început Stenson îşi repetă numele de câteva ori, ca 
să fie sigur că şeful de departament ştie cât se poate de 
clar cine a găsit ştirea. Apoi îi spune despre elicopter. 


Şeful departamentului de ştiri murmură ceva, închide şi 
apoi îl sună pe redactorul-şef adjunct, care îl sună fără nici 
un chef pe redactorul-şef, trezindu-l. 


— Dormeai? întreabă adjunctul. 


— Eu nu dorm, ce dracu', bâiguie redactorul-şef, căruia în 
mod evident i-a fost întrerupt un vis plăcut. Conduc 
ditamai redacţia, nu-s plătit ca să dorm. 


Adjunctul îi explică rapid ce s-a întâmplat. 


— Un jaf cu elicopterul? rezumă redactorul-şef, care deja 
stă pe marginea patului şi îşi trage chiloţii. Există un mod 
mai concis de a spune asta? În fine, nu contează, vedem. 
Plec acum. Trimite la Västberga oameni ca să-i 
intervieveze pe poliţiştii de la locul faptei. Există vreun 
ostatic? 


Adjunctul nu are idee despre ostatici, dar redactorul 
pentru internet Tor Stenson, cel care a făcut rost de 
fotografiile pe care le-au pus online, susţine că martorul a 
auzit pocnituri dinăuntrul clădirii. 


— Pocnituri?  şuieră redactorul-şef, luând o chiflă cu 
scorţişoară cam veche de pe o farfurie din bucătărie şi 
îndreptându-se spre uşă. Ce naiba înseamnă asta? Hoţii 
făceau popcorn? Avem nevoie de detalii! 

05.47 


Lumina de avertizare a rezervorului continuă să clipească. 
Kluger nu vede altceva, doar asta există în acest moment; 
lumina roşie umple cabina întunecată, ca un memento 
constant şi fatal că în curând o să rămână fără 
combustibil. 


— Unde naiba aţi fost? strigă el în timp ce înclină elicea în 
faţă cu câteva grade, făcând bula de metal să străpungă 
aerul în timp ce se îndepărtează de piramida de sticlă 
luminoasă de deasupra clădirii de pe Văstberga alle. Am 


spus cincisprezece minute?! Au trecut... treizeci şi patru. 
N-o să meargă, fir-ar a dracu'! 


Pe frunte îi curge transpiraţia, iar picăturile care nu i se 
agaţă de sprâncene i se preling în ochi. Clipeşte ca să le 
îndepărteze. Nimeni nu-l aude, bubuitul puternic al 
aparatului copleşeşte orice altceva şi nu pot comunica nici 
cu ajutorul căştilor, deoarece au decis să nu şi le pună. 
Toate dispozitivele electronice neesenţiale au fost închise. 
Nu vor să fie surprinşi pe radarele armatei sau poliţiei. 
Zboară în orb, cu o lumină roşie de avertisment care 
clipeşte ca să le reamintească permanent realitatea. 


— Imbecili nenorociţi! strigă Kluger, chiar dacă nu-l aude 
nimeni. 


Maloof stă pe scaunul din spatele lui Jack Kluger. Se 
apleacă în faţă, cu ochii închişi, aşteptând explozia. 
Incearcă să-şi spună că, dacă poliţia ar fi primit ordine să-i 
doboare, asta s-ar fi întâmplat deja. Totuşi, aşteaptă 
racheta. Zgomotul exploziei, urmat de senzaţia de cădere. 
Imponderabilitate. Gol. 


Dar nu se aude nici un bubuit, nici o explozie. Maloof se 
îndreaptă încet de spate. Deschide ochii. Nordgren stă pe 
jumătate prăbuşit pe scaunul de lângă el. În faţă, pe 
diagonală, vede conturul feţei lui Sami, sub masca de schi 
din poliester. Sângele continuă să bubuie în gâtul lui 
Maloof, dar brusc, în jurul lor se instalează nemişcarea. S-a 
terminat? Se uită pe fereastră. Cerul e negru-cenuşiu, şi ei 
sunt în zbor. 


S-a terminat? 


Niklas Nordgren stă cu burta pe unul dintre sacii de poştă. 
S-a aruncat în elicopter pe scaunul din spatele pilotului, 
lângă Michel Maloof. Modul în care a aterizat înseamnă că 
vede prin geamul din uşă, spre pământ, unde un roi de 
lumini albastre rotitoare continuă să-şi caute şansa. Pe 
Västberga alle şi Vretensborgsvăgen există mai multe zeci 
de vehicule de urgenţă, adunate în trei grupuri distincte. 


„Pare o natură moartă”, se gândeşte Nordgren, ca şi cum 
cineva ar fi amplasat maşinile ca să creeze dramatism într- 
un cartier de afaceri altfel somnoros. 


Pe străzile care se încrucişează prin zona industrială 
Västberga, lumina albă pătrunzătoare a stâlpilor de 
iluminat cade pe pământ ca nişte popice. Autostrada cu 
şase benzi de lângă ea e încă relativ goală. Şi cu fiecare 
secundă care trece, elicopterul îi duce tot mai departe de 
turnul neclar, cu piramida lui de sticlă strălucitoare de pe 
acoperiş. 


„S-a terminat”, se gândeşte Nordgren, dar încă nu poate 
să asimileze acest fapt. Simte metalul rece al scărilor sub 
palme, în scobiturile tălpilor, dar memoria muşchilor lui e 
mai limpede decât celelalte simţuri. 


Am reuşit? 
„Am reuşit”, îşi spune el. 


În ciuda luminii care clipeşte cu încăpățânare, Kluger 
întreprinde manevra de diversiune plănuită. O face mai 
scurtă, mai strânsă, economisind doar puţin peste un 
minut. Muşchii maxilarelor lui puternice par să mestece 
ceva, poate nişte gumă care şi-a pierdut de mult gustul. In 


ciuda ocărilor lui, nu le-a aruncat pasagerilor nici măcar o 
privire. 


Trece peste parcul din Årsta. Sunt la doar cincizeci de 
metri deasupra solului, şi fiecare dintre ei icneşte când 
cartierele sudice ale Stockholmului se ivesc dintr-odată în 
depărtare, Globe Arena - o minge de golf imensă şi bine 
iluminată - reprezentând un punct de navigare clar din 
prim-plan. Imediat lângă ea, Kluger zăreşte şirurile de 
autobuze roşii din Gullmarsplan, care aşteaptă să plece în 
prima cursă a dimineţii. Contemplă arcul mândru al 
podului Johanneshov, pe care maşinile coboară dramatic 
spre gura deschisă a tunelului Centralbron, şi, mai sus, la 
stânga, imensul complex spitalicesc ca un mănunchi de 
blocuri întunecate şi posomorâte. Când Kluger virează 
strâns la dreapta, luminile strălucitoare ale oraşului dispar. 
Sub ei nu mai e altceva decât pădure, pe lângă drumul 
spre Alvsjö. 


* 


Sami stă lângă Kluger şi priveşte lung pe geam. Cerul e 
încă întunecat. Va mai trece încă o jumătate de oră până 
ce lumina zilei să înceapă să dezvăluie fâşiile înguste de 
nori care acum sunt doar nişte umbre gri sus pe cer, dar 
Sami distinge deja un licăr slab la orizont. Elicopterul trece 
peste vârfurile copacilor. Rezervaţia naturală 
GOmmarskogen se perindă pe sub ei într-o tăcere sumbră; 
o lume vrăjită a copacilor, potecilor şi desişurilor în care se 
ascund animale sălbatice şi maşini abandonate. 


Sami îşi deschide telefonul, pe care l-a închis în momentul 
intrării în clădire. Sună Echipa 2 de la cariera de pietriş din 
Norsborg, dar nu aude nimic, mugetul elicopterului îneacă 


orice sunet venit din telefon. Sami se uită la ecran. 
Legătura pare să se fi făcut. 


— Aprindeţi luminile! strigă el. 


Nu aude dacă răspunde cineva. Pune capăt convorbirii şi 
încearcă iar. 


— Aprindeţi luminile! 


Dacă nu se aprind farurile, le va fi imposibil să aterizeze la 
Norsborg. O fi cariera de pietriş foarte mare, dar pădurea 
din jurul ei e densă. 


— Aprindeţi luminile! 

Acum, când a dat de trei ori instrucţiunea, se simte 
satisfăcut. Ei aşteptau apelul lui, iar el ştie că au 
recepționat mesajul. E de-ajuns. 

Îşi desface centura de siguranţă şi se întoarce. Maloof e pe 
diagonală, în spatele lui. Libanezul dă din cap, îşi trage 
masca de schi deasupra nasului, îşi scarpină barba şi 
zâmbeşte larg. 

Sami se întoarce iar şi se uită la Niklas Nordgren. Masca lui 
de schi neagră nu lasă să se vadă nici o expresie, dar 
Nordgren dă şi el din cap. 

Sami se întoarce iar în faţă. 

Nu mai aude zgomotul elicei. 

Au reuşit. 


Au reuşit. 


Mintea i se umple de gânduri despre cum vor reacţiona 
fraţii lui când el le va arunca pachetele cu bani. 
Răscumpărare. Deja simte privirile oamenilor aţintite 
asupra lui în oraş, toată lumea ştiind că el şi-a ţinut 
promisiunile. Parcă îi vede cum se apropie de el să-l 
salute, fără să-l privească în ochi, în timp ce el ia masa la 
cine ştie ce restaurant elegant. Şi Karin. E în faţa lui, cu 
John agăţat de un picior şi bebeluşul pe celălalt şold. Sami 
nu va trebui să spună nimic. Ochii lor se vor întâlni şi ea o 
să-şi dea seama că totul a luat sfârşit. El e bărbatul care 
se ţine de cuvânt. 


Jack Kluger zboară jos, la maximum 30 sau 35 de metri 
deasupra vârfurilor copacilor. Presupune că mai au şase- 
şapte minute de combustibil. Când pădurea se termină şi 
începe apa, luminita intermitentă a combustibilului e 
înlocuită de un licărit roşu permanent. Kluger zboară drept 
peste vârfurile copacilor de pe malul sudic al lacului Alby şi 
merge mai departe spre nord, spre luminile scânteietoare 
ale drumului E4. 

05.51 


Detectivul inspector-şef Caroline Thurn iese cu maşina din 
zona industrială din Văstberga, lăsând în urma ei un ocean 
de lumini albastre intermitente. Nu ea e responsabilă 
pentru faptul că comandamentul central pare să fi 
îndrumat toate maşinile de patrulare din district spre G4S. 
Ordinul iniţial al lui Thurn de a nu trage în elicopter a 
devenit acum directiva oficială. Ceea ce înseamnă că 


singurul lucru pe care-l au de făcut cei aproximativ 
cincizeci de poliţişti iritaţi şi uşor plictisiţi e să stea şi să se 
uite cum decolează hoţii. 


Thurn mai simte încă valul de adrenalină în timp ce ajunge 
la breteaua de intrare pe autostradă. Frânează şi ezită. 
Încă nu are veşti de la detaşamentul de intervenţie şi 
trebuie să ghicească încotro s-ar putea îndrepta 
elicopterul. 


Întrebarea e dacă ar trebui s-o ia spre nord sau să se 
îndrepte spre sud pe E20. in jurul Văstbergăi sunt o 
grămadă de ieşiri şi drumuri ocolitoare, aşa că indiferent 
ce decizie ia, se poate răzgândi rapid. 


Nici un poliţist suedez nu are experienţă în urmărirea 
elicopterelor pe timp de noapte. Dar, după toţi anii în care 
nu a făcut altceva decât să urmărească hoţi, Caroline 
Thurn are o intuiţie ascuţită. Şi în clipa în care mâinile ei 
strâng volanul cât de tare pot, trecând pe drumul ocolitor 
spre nord, înapoi spre Stockholm, intuiţia îi spune că e 
prea târziu. E doar o senzaţie vagă, nici măcar nu 
formulează acest gând, dar nu poate să ignore golul care-i 
arde stomacul. 


Aude un ţârâit în ureche şi răspunde. 

— Thurn? 

E Berggren. 

— E şi Olsson aici. Vrea să vorbească cu tine. 


Înainte ca ea să apuce să protesteze, vocea Comisarului 
Poliţiei Naţionale se aude la aparat. 


— l-am pierdut, Caroline? 
La început, Thurn nu răspunde. 


— Îi urmăreşte un detaşament de intervenţie, spune ea în 
cele din urmă. 


La aparat nu se aude nimic. 
— E un detaşament de intervenţie aeropurtat, Caroline? 


Thurn detestă sarcasmul. Trece de ieşirea spre Årsta şi 
merge mai departe orbeşte pe Essingeleden. S-ar putea la 
fel de bine ca elicopterul plin de hoţi să se îndrepte spre 
sud, spre Södertälje. 


— Caroline, Ekblad mă sună din trei în trei minute. Ziarele 
au publicat deja fotografii cu elicopterul, şi la Västberga s- 
au postat nu doar televiziunile noastre afurisite, sunt 
oameni din întreaga lume. Der Spiegel, BBC-ul. De data 
asta n-o să scăpăm cu faţa curată, Caroline. Miroase a 
declaraţii oficiale şi conferinţe de presă. 


Lui Thurn conferințele de presă îi displac încă şi mai mult 
decât sarcasmul. Traficul spre Stockholm e încă răzleţ, dar 
peste numai câteva ore o să fie un blocaj. 


— Ekblad o să explice, ca de obicei, că poliţia a făcut un 
efort deosebit, continuă Olsson, şi că asta ar trebui să-şi 
aducă aminte oamenii atunci când o să avem nevoie de 
fonduri sporite pentru poliţie în general şi pentru 
Stockholm în particular, la următorul buget. Ştii scenariul. 


Thurn nu ascultă. Nu e proastă. Ştie că Olsson îi cere să se 
pregătească pentru întrebările inevitabile. Cât au ştiut 
dinainte, de ce nu au reuşit să stopeze jaful. 


— Caroline? 
Berggren a revenit. Olsson amuţeşte. Şi ea îl aude. 


— Îl am la telefon pe comandantul detaşamentului de 
intervenţie. Vrei să vorbeşti cu el? 


Peste o secundă, convorbirea cu Olsson a luat sfârşit şi 
realitatea umple urechile lui Caroline. 


— Thurn sunt, spune ea atunci când aude zgomotul de 
fond al aparatului de comunicaţii din duba de intervenţie. 
Pune-mă la curent. 


— L-am pierdut. 


Detectivul trece pe banda dreaptă şi trage în spatele unui 
camion lent cu număr de Estonia. Depăşeşte ieşirea spre 
Gröndal. 


— Ce s-a întâmplat? întreabă ea. 


— L-am urmărit înspre Årsta, răspunde vocea. Apoi a virat 
pe deasupra parcului. Nu l-am putut urmări, aşa că l-am 
pierdut. 


— În ce direcție a virat? 
— Sud. Înspre Älvsjö. 


Thurn dă din cap. Trece înapoi pe banda stângă şi apasă 
pe accelerație. Următoarea ieşire nu e departe. Dar când 
ajunge la 150 de kilometri pe oră şi nodurile degetelor i se 
albesc, nu mai poate să se păcălească singură. 


S-a terminat. 


— Caroline? Mai eşti la telefon? 
Vocea Comisarului Poliţiei Naţionale i-a reapărut în ureche. 


— Ce se întâmplă? întreabă ea. 

05.51 
Kluger ridică un deget. 


Le arată că sunt la mai puţin de un minut distanţă de 
primul loc de întâlnire. Are în mână un aparat GPS. 


Sami îşi alungă închipuirile. Se întoarce. Nordgren şi 
Maloof au reuşit deja să lege sacii de poştă de frânghie. 
Sunt cinci saci în total, dar nu au cum să ştie câţi bani au 
luat. Nu au scos din sală mai mult de cinci saci? 


Sami nu are timp să se gândească mai mult la asta, pentru 
că pilotul încetineşte şi lasă elicopterul să se apropie şi 
mai mult de pământ. Acum zboară mai jos decât vârfurile 
copacilor din jurul lor, peste capătul nordic al lacului Alby. 
De-a lungul lui Masmovăgen, paralel cu plaja, e un şir de 
căsuțe simple din lemn. Case de vacanţă pentru unii, ceva 
de demolat pentru alţii. 


Zoran Petrovic a legat barca de debarcader, cum s-au 
înţeles, cu câteva zile în urmă. 


Nu e un vehicul deosebit de spectaculos. O barcă metalică 
obişnuită în arhipelag, cu o cabină în faţă, suficient de 


mare ca să ascundă aproximativ zece saci de poştă plini 
cu bani. Cele două motoare exterioare de la pupa pot să 
ţină la distanţă orice urmăritori, dacă ar fi necesar. Dacă 
mergi cu zece noduri, nu mai mult, treci prin două 
strâmtori înguste, prima pe sub podul Botkyrkaleden, apoi 
pe sub E20, ceea ce te aduce în strâmtoarea Vârbyfjărden. 
De acolo poţi să alegi: fie te îndrepţi spre nord, spre 
Stockholm, fie o iei spre sud, spre Södertälje. Totul va 
depinde de acţiunile poliţiei. 


Când Maloof deschide uşa laterală, vântul rece se 
strecoară în cabină. Elicopterul pluteşte direct deasupra 
bărcii. 


Împreună, Nordgren şi Maloof coboară sacii de poştă cu 
frânghia pe care tocmai au folosit-o pe acoperişul din 
Västberga. După ce se asigură că primul a aterizat în 
mijlocul bărcii, îi dau drumul şi îngăduie restului banilor să 
cadă din cer. 


Înainte ca Maloof să apuce măcar să închidă uşa cabinei, 
barca s-a desprins de debarcader şi şi-a început călătoria 
spre nord. Imediat, Kluger face elicopterul să urce şi îşi 
continuă drumul spre Norsborg. 

05.53 


Au trecut abia două minute de la lacul Alby la cariera de 
pietriş din Norsborg. Continuă să zboare jos, iar acum 
americanul se uită la GPS la fiecare zece secunde. Sami, 


care e lângă el, nu trebuie să-l întrebe ce e cu lumina 
roşie. 


După aproximativ un minut zăresc luminile maşinilor. Sunt 
aranjate în triunghi, ca la decolarea din Stora Skuggan din 
urmă cu câteva ore. 


Sami arată cu mâna, şi americanul dă din cap. 
Aterizarea are loc rapid, fără nici un dramatism. 


Ezra se apropie în fugă cu două canistre de combustibil. Le 
pune lângă elicopterul al cărui motor tocmai a fost oprit, 
după care Sami aleargă înapoi la maşină împreună cu el. 


Pleacă fără să-şi ia rămas bun de la nimeni. 


Nordgren îl îmbrăţişează rapid pe Maloof. Senzaţia că au 
reuşit a început să i se strecoare în trup, indiferent cât de 
tare încearcă el s-o reprime. Incă nu a ajuns înapoi la 
Lidingö, încă nu a scăpat de pericol. 


Dar e aproape. 

Aleargă spre maşina la care-l aşteaptă Jonas Wallmark, 
unul din prietenii lui din copilărie. Nu e prima oară când 
Wallmark face pe şoferul în tipul ăsta de situaţii. 


Maloof şi Kluger rămân singuri lângă elicopter. Americanul, 
care e ocupat să realimenteze dintr-o canistră, pare mai 
calm. 


— A fost plăcut să zbor iar, spune el. 


Maloof încuviinţează din cap. Nu înţelege ce vrea să spună 
pilotul, dar nu-i pasă. N-o să-l mai vadă niciodată pe Kluger 


şi n-o să mai audă nimic despre el după ce acesta 
decolează cu elicopterul alb, câteva minute mai târziu, şi 
dispare la orizontul care devine încet albastru. 


Se apropie de singura maşină care a mai rămas la cariera 
de pietriş din Norsborg. Se uită la ceas. Puțin trecut de 
şase. Sunt cu aproape jumătate de oră în urmă. Probabil 
că o să se împotmolească în traficul de dimineaţă către 
Södertälje. 


A 


Deschide portiera din dreapta a BMW-ului şi urcă în 
maşină. 


Şocul îl lasă fără grai. 

La volan e Petrovic. 

— Dar... se bâlbâie Maloof. Tu ce naiba... cauţi aici? 
— Păi nu mi-ai trimis un SMS în care mi-ai zis să vin? 


Petrovic fusese nedumerit când primise SMS-ul, după ce îi 
păcălise pe poliţişti la nord de Täby. 


Până în acel moment, planul fusese ca el să conducă barca 
cu bani. 


— SMS? întreabă Maloof nevenindu-i să creadă. Stai aşa... 
atunci cine naiba conduce barca? 


Petrovic se uită la el. La început, nu pare să înţeleagă. 
— Ce? 


— Dacă tu eşti aici, cine conduce barca? repetă Maloof. 
Cineva a plecat cu banii. Dacă nu ai fost tu ăla...? 


23-25 septembrie 

Programul de lucru obişnuit al lui Stenson se încheie la o 
oră după prima ediţie, cea pentru care el singur era 
responsabil: pozele cu elicopterul alb decolând de pe 
acoperişul din Västberga. La ora şapte, biroul începuse să 
se umple de oameni, iar Stenson ştia că ar fi trebuit să se 
ducă acasă, după o noapte grea. Dar îi era imposibil. In aer 
plutea impresia că ceva istoric avusese loc şi acesta era 
subiectul lui, chiar dacă avantajul ziarului faţă de 
principalul lor concurent se micşorase. Tabloidele, ziarele 
de dimineaţă şi televiziunea naţională erau toate la scena 
jafului din Västberga, împreună cu un număr imens de 
corespondenţi străini - toţi ahtiaţi după o ştire 
internaţională interesantă din izolata regiune scandinavă 
în care fuseseră trimişi. Peisajul de la intersecţia dintre 
Västberga alle şi Vretensborgsvăgen era haotic, iar pentru 
partea a doua a zilei fusese programată o conferinţă de 
presă la sediul central al poliţiei din Kungsholmen. 


Stenson se repezea de la un birou la altul, fără să aibă 
prea multe de făcut, urmărind împreună cu colegii lui 
relatările străine despre jaf. Colegii europeni din zonele 
orare mai apropiate transmiteau ştirea încă de la opt, dar 
americanii avură nevoie de câteva ore ca să se trezească. 


La CBS se punea accent pe faptul că nimeni nu fusese 
rănit. Se vorbea despre faptul că jaful parcă era desprins 
dintr-un film de Hollywood, iar când îi descriau pe abilii 
hoţi, jurnaliştii foloseau o imagine cu Tom Cruise din cine 
ştie ce secvenţă de acţiune. 


La CNN jurnaliştii conchiseră că realitatea întrecuse din 
nou ficţiunea. 


Titlurile din ziarele englezeşti online erau, în stilul obişnuit, 
doar jocuri de cuvinte umoristice: 


„Jaf scandalos în Scandinavia”, titra The Sun. „A fost un jaf 
care ar fi aprins imaginaţia oricărui producător de la 
Hollywood. Dar nici lui Danny Ocean nu i-ar fi trecut prin 
cap să folosească un elicopter - chiar dacă avea de ales 
din trei filme cu George Clooney”, scria The Times. 


Relatările păreau să se concentreze mai mult pe 
descrierea metodelor hoţilor, făcând paralele cu lumea 
filmului, ocolindu-se caracterul reprobabil al operaţiunii. 


Stenson ştia că nu avea să fie invitat la conferinţa de 
presă de după-amiază de la Sediul Central al Poliţiei; era 
doar un angajat temporar de la o companie de recrutare. 
Dar la unsprezece şi jumătate, reporterul-vedetă al ziarului 
- care avusese câştig de cauză şi primise de la redactorul- 
şef adjunct prestigioasa misiune de a relata despre jaf - se 
apropie de biroul lui. 


— Poţi să vii şi tu dacă vrei, Stenson, îi spuse el. La urma 
urmei, tu ai fost primul. 


Tor Stenson dădu din cap. Mânaria lui se dilată ca un 
burete în cada de baie. 

Nici nu se punea problema să aleagă o companie 
americană. Cu un cazier ca al lui, Sami Farhan nu putea să 
călătorească ori să facă escală în Statele Unite din cauza 
obligaţiei de a solicita viza turistică. 


Atât Air France, cât şi British Airways aveau zboruri spre 
Republica Dominicană, via Paris şi Londra, respectiv. Insă 
zborurile lor plecau la şase şi jumătate dimineaţa, şi o 
marjă atât de strânsă nu era acceptabilă. Dacă totul ar fi 
mers conform planului, ar fi trebuit să aterizeze la 
Norsborg la 5.30. O oră nu le-ar fi ajuns ca să ajungă la 
Arlanda şi să prindă avionul. 


Asta lăsa ca unică variantă viabilă Swiss Air. Prima etapă a 
zborului pleca la zece dimineaţa, iar Sami avea să 
aterizeze în Punta Cana - după ce schimba la Zurich şi 
graţie diferenţei de fus orar - la începutul aceleiaşi seri. 


Când cobori din maşină la Arlanda şi intră în terminalul 
internaţional, îndreptându-se spre ghişeele de check-in, 
Sami avu impresia că un reflector imens din tavan îi 
urmărea toate mişcările prin sala de plecări. | se părea că 
toţi se holbau la el, că poliţiştii care discutau în faţă la 7- 
Eleven se pregăteau să sară să-l înşface. 


În momentul în care întinse paşaportul ca să-şi ia biletul 
abia putea vorbi, avea gura uscată ca nisipul. Trase de 
gulerul tricoului atât de tare, că îl întinse. Peste câteva 
minute, în timp ce stătea la coadă la control, îşi dădu 


seama că se zgâlţâia din tot corpul, la cât de violent îi 
tremurau picioarele. 


Şi încă nu era nici şapte dimineaţa. 


Cu doar o oră şi ceva mai devreme fusese pe un acoperiş 
din Văstberga, pe cale să se suie într-un elicopter. 


Abia dacă-i veni să creadă când îl lăsară să treacă de 
control, iar după ce se aşeză pe scaun ca să aştepte lângă 
poarta încă pustie tot nu putu scăpa de sentimentul că 
totul era doar o capcană. li dădeau false speranţe, nu 
aveau să-l lase să plece din ţară. 


În timpul scurtelor momente în care nu reuşea să rămână 
la nivelul agitaţiei lui prudente, în sinea lui Sami apăreau 
două sentimente opuse: 


Primul era un sentiment efervescent de bucurie, ca atunci 
când dai drumul unei mingiuţe din plastic pe care ai ţinut-o 
apăsată pe fundul căzii pline cu apă. 


Reuşiseră. Căcat, chiar reuşiseră să facă asta. 


Al doilea sentiment era unul de nelinişte paralizantă, când 
se gândea la Karin şi la băieţii de acasă, de pe 
Högbergsgatan. 


Sami închise ochii şi se trezi dintr-odată în 
Vitabergsparken. Era primăvară, şi aerul mirosea a iarbă; 
Karin mergea cu el, în dreptul lui, Sami îi simţea mirosul 
şamponului, ea îl ţinea de mână pe John. Băiatul purta o 
geacă de blugi şi o pereche de ceea ce cândva fuseseră 
nişte tenişi Converse albi, râzând în felul lui uşor chicotit 
când un câine imens se apropie dintr-odată de ei. Câinele 


era alb şi miţos, la fel de mare precum căruciorul pe care 
Sami îl împingea la deal. John alergă spre câine şi-l 
îmbrăţişă, agăţându-se de gâtul lui. Karin se duse după el, 
se lăsă pe vine şi mângâie nasul şi capul câinelui. Sami 
ştia că ar fi vrut ca el să scoată bebeluşul din cărucior, dar 
ezita. Lui nu-i plăceau câinii. Aşa că ea se ridică în 
picioare, luă bebeluşul şi-l lăsă să mângâie cu mâna lui 
micuță, nu mai mare decât o linguriţă, blana albă a 
câinelui, ca să vadă cât de moale e. 


Dintr-odată, între el şi familia lui apăru o crăpătură în 
pământ. Crăpătura mergea de-a lungul aleii, pietrişul 
cădea în gaura neagră, iar junghiul din inima lui Sami fu 
urmat de o senzaţie acută de melancolie pe care el o 
cunoştea prea bine. 


Sami rămase deoparte, uitându-se la ei - Karin şi copiii, 
lângă câinele alb imens, aflaţi de cealaltă parte. Dintr- 
odată, Karin sări în spinarea câinelui, îi urcă pe băieţi în 
faţa ei şi apoi câinele fugi de acolo, departe de gaura 
periculoasă, pe deal în sus. Sami strigă, strigă iar, dar 
nimeni nu-l auzea. 


Inima îi bătea ca două tobe bas, venele stăteau să-i 
plesnească la tâmple, lacrimile i se prelingeau pe obraji. 
Brusc, Sami se trezi tresărind. Nu putea să fi dormit mai 
mult de câteva secunde, dar privi suspicios prin încăpere. 
Totul părea la fel ca înainte. 


Trecură aproape două ore până să se facă în sfârşit ora 
îmbarcării. Lui Sami i se păruseră o eternitate. Dar după 
aceea avea să privească în urmă şi să şi le amintească 
drept câteva secunde. Nici în timp ce mergea prin tunelul 
fără ferestre dintre terminal şi avion nu-i venea să creadă 
că era adevărat. 


Reuşiseră. 


Când se aşeză pe locul lui şi îşi puse centura de siguranţă, 
epuizat de nelinişte, adormi cu gura deschisă, înainte ca 
avionul să ajungă măcar pe pista de decolare. 

Sala spațioasă care le fusese pusă la dispoziţie pentru 
conferinţa de presă era mult prea neîncăpătoare. Chiar în 
faţă, lângă ecranele mobile cu emblema poliţiei, erau 
personajele zilei: purtătorul de cuvânt al poliţiei, Christer 
Ade, şi, în spatele lui, Caroline Thurn, şefa unităţii speciale 
de la Poliţia Criminalistică Naţională. Comisarul Districtual 
Caisa Ekblad şi Comisarul Poliţiei Naţionale, Therese 
Olsson, erau de asemenea prezente. Toţi se uitau surprinşi 
la mulţimea de reprezentanţi ai presei reuniți în faţa lor. 


Christer Ade flutură braţele şi strigă regulile de conduită, 
atât în suedeză, cât şi în engleză. Respectarea ordinelor 
nefiind punctul forte al jurnaliştilor, fu nevoie de aproape 
zece minute doar ca oamenii să fie plasați în locurile 
potrivite, împreună cu camerele lor, şi să înceteze să mai 
vorbească. 


Numeroasele limbi vorbite în sală le ofereau tuturor 
senzaţia că, în acea după-amiază timpurie de 23 
septembrie 2009, ochii lumii erau aţintiţi asupra Sediului 
Central al Poliţiei din Kungsholmen. Aveau senzaţia că 
oxigenul o să se termine încă înainte ca întrebările să 
înceapă, şi Ade rugă pe cineva de la BBC să deschidă 
ferestrele ca să intre aer proaspăt. Dar când zgomotul 


oraşului se năpusti asupra microfoanelor, reportofoanelor 
şi telefoanelor mobile, ferestrele fură închise imediat la 
loc. jurnaliştii preferau să se sufoce decât să nu-şi 
îndeplinească misiunea. 


După ce nivelul zgomotului din sală scăzu suficient ca să 
se poată face auzit, Ade îşi drese vocea zgomotos şi 
începu să rezume ceea ce se întâmplase. Nimic din ce 
spunea el nu era nou pentru cei din sală. 


— Jaful a fost bine organizat, bine planificat şi bine dotat 
tehnic. In linii mari, asta poate să conducă la mai multe 
ipoteze despre făptaşi, iar în decursul acestei după-amiezi 
şi seri... 


— Au fost operate arestări? îl întrerupse nerăbdător, 
fluturând un microfon galben în aer, reporterul de la 
Aftonbladet, cel mai mare tabloid din Suedia. 


Ade îşi dădu seama că nu avea nici un rost să continue 
declaraţia pregătită anterior. Răspunse întrebării de la 
Aftonbladet cu un anumit tip de autoritate, care poate fi 
deprinsă doar la cursurile de pregătire media. 


— Nu. Am chestionat mai mulţi oameni, tipul de oameni pe 
care-i chestionăm de obicei în situaţii precum aceasta, 
dar... nu. În prezent, nu e reţinut nimeni pentru jaful din 
Västberga. 


— Martin Hogan, New York Times. Cât au furat? 


Puternicul accent american al corespondentului îi făcu pe 
toţi ceilalţi să se întoarcă. 


Nu avea nici reportofon, nici microfon. În schimb, ţinea în 
mână un carneţel şi un pix, de parcă ar fi fost încă anii '80. 


Ade trecu la engleză. 


— Potrivit G4S, hoţii au furat „o sumă mare, dar 
neconfirmată” de bani. Deocamdată nu ştim mai mult. 


— De ce poliţia nu a luat cu asalt clădirea? vru să ştie o 
editorialistă de la cel mai important ziar din Suedia, 
Dagens Nyheter. 


Reporterul de ştiri al ziarului, care stătea lângă ea, se 
încruntă iritat că nu se gândise el însuşi la această 
întrebare. 


Christer Ade privi spre Comisarul Poliţiei Naţionale, care 
scutură din cap aproape imperceptibil. Totuşi, Ade făcu un 
pas lateral, ca pentru a arăta că era timpul ca altcineva 
care fusese direct implicat să răspundă. Comisarul 
Districtual Caisa Ekblad îşi drese vocea. 


— Existau indicii că hoţii sunt înarmaţi până-n dinţi, spuse 
ea în engleză. Este posibil ca în acest caz să avem de-a 
face cu indivizi cu pregătire şi echipament militar. Am 
preferat să aşteptăm resursele adecvate. 


Cuvintele ei făcură ca în sală să explodeze însufleţirea. 


— Erau mercenari? strigă reporterul de la Washington 
Post. 


— Există relatări despre explozia elicopterelor? întrebă un 
reprezentant al postului francez TF1. Ştim că maşinile de 
poliţie au fost oprite de lanţuri legate de-a latul drumurilor! 


Therese Olsson făcu un pas în faţă. Mişcările ei aveau ceva 
atât de autoritar, încât sala amuţi imediat. Răspunse mai 
întâi în suedeză, apoi într-o engleză foarte bună. 


— Jaful acesta a fost clasat ca eveniment extraordinar, 
ceea ce înseamnă că este în atenţia forţelor de poliţie din 
întreaga ţară. Şeful poliţiei din districtul Norrmalm a 
comandat intervenţia de dimineaţă coordonându-se cu doi 
şefi operativi, unul la Văstberga şi celălalt la Arninge. 
Acum, de operaţiune ne ocupăm noi şi departamentul de 
combatere a criminalităţii organizate. Ceea ce înseamnă 
că suntem în alertă maximă în întreaga ţară. 


Asta le plăcu la nebunie. 


Caroline Thurn stătea în umbră, chiar în spatele 
Comisarului Districtual Ekblad, şi îşi dădu seama că avea 
să scape nevătămată din conferinţa de presă. Nici Olsson, 
nici Ekblad nu-i dăduseră deocamdată cuvântul; ar fi părut 
că evitau să-şi asume responsabilităţile. 


Din poziţia ei privilegiată, Thurn simţea că atmosfera din 
sală era altfel decât de obicei. Nu doar din cauza 
numărului şi a naționalităților jurnaliştilor. Întrebările erau 
puse pe un ton diferit şi exista o senzaţie foarte diferită de 
aşteptare şi tensiune. La început, Thurn presupuse că era 
doar din cauza spectaculozităţii deosebite a jafului. 
Imaginile cu elicopterul decolând umpleau deja internetul. 
Nimeni nu fusese rănit, intraseră prin acoperiş; era tipul de 
atac care plăcea publicului larg. 


Dar după ce-i ascultă o vreme pe comisari şi îşi dădu 
seama că nici unul dintre reporteri nu pusese vreo 
întrebare despre ce acţiuni avea să întreprindă poliţia, 
începu să se îndoiască de asta. 


O echipă din Japonia şi alta din Taiwan îşi îndreptară 
camerele spre Therese Olsson şi întrebară la unison cât de 
probabil era ca hoţii să fi părăsit ţara. 


— Supraveghem cu atenţie graniţele şi spaţiul aerian, 
răspunse Olsson pe un ton foarte liniştitor. 


Dar, cum poliţia nu avea habar cine întreprinsese atacul - 
nici măcar implicarea lui Zoran Petrovic nu era certă -, 
supravegherea spaţiului aerian al Suediei nu avea să fie de 
ajutor, se gândi Thurn. 


Totuşi, reporterul japonez păru satisfăcut şi nu continuă cu 
această ipoteză. 


Abia acum înţelese Thurn de ce era diferită această 
conferinţă de presă. Ceea ce simţise deja pe coridoarele 
secţiei de poliţie în ultimele câteva săptămâni, o admiraţie 
reticentă faţă de meticulozitatea şi profesionalismul 
hoţilor, modela acum întrebările şi atitudinile jurnaliştilor. 
In mod normal, presa ar fi încercat să găsească un tap 
ispăşitor, sau şi-ar fi îndreptat atenţia către victime. 
Personalul depozitului de bani trecuse, indiscutabil, printr- 
o dimineaţă profund neplăcută, dar nimeni nu fusese rănit 
fizic, nimeni nu fusese supus vreunei ameninţări concrete. 


Thurn îşi dădu seama că acei jurnalişti, fotografi şi 
cameramani se aflau acolo ca să creeze eroi. 


Peste câteva zile, o săptămână sau o lună, faptul că poliţia 
ştiuse despre jaf dinainte avea să se afle, se gândi ea. Nu 
era greu să-ţi imaginezi cum aveau să sune titlurile în acel 
moment: „Poliţia ştia totul, hoţii au scăpat”. Privi discret 
prin sală. Ochii strălucitori, vocile zgomotoase. „Asta-i doar 
începutul”, se gândi ea. 


Tor Stenson îşi drese glasul. Conferinţa de presă se 
apropia de sfârşit, la fel şi şansele lui. Trebuia să pună o 
întrebare, ceva la care nici un alt jurnalist nu se gândise, şi 
trebuia să facă în aşa fel încât să fie filmat. Miza era o 
slujbă. Fusese o noapte grea, o dimineaţă şi o zi grele, şi 
oboseala se revărsa asupra lui în valuri. Dar dintr-odată îi 
veni ideea. 


Îşi croi drum în faţă câţiva metri şi flutură în aer microfonul 
tabloidului. Therese Olsson încuviinţă din cap. 


— Numele meu este Tor Stenson, eu am publicat primul în 
dimineaţa aceasta imaginile cu elicopterul  hoţilor. 
Întrebarea mea este: Unde erau elicopterele poliţiei în 
timpul jafului? 


Stenson văzu pe faţa lui Olsson că ştia răspunsul, dar nu 
voia să-l enunţe. Se uită la camerele de filmat din sală şi 
văzu că erau în funcţiune. Expiră zgomotos, gândindu-se 
că acum slujba trebuia să fie a lui, în timp ce aştepta 
reacţia comisarului. 


100 


Mats Berggren nu era iritat, era furios. Spre deosebire de 
Caroline Thurn şi de ceilalţi poliţişti şi polițiste din sala de 
conferinţe, Berggren nu-şi putea ascunde sentimentele. Nu 
era nici diplomat, nici politician; în clipa aceea, era doar un 
poliţist gras şi enervat căruia, din motive necunoscute, îi 
era interzis să ridice un hoţ indiscutabil vinovat. 


— Asta e nebunie totală! repetă el. Tot ce ne-au spus 
sârbii s-a întâmplat exact cum au zis ei c-o să se întâmple. 
Ce mai e de meditat, e clar că nu trebuie decât să-l 
ridicăm pe Petrovic! 


Soarele de sfârşit de după-amiază coborâse pe cer şi intra 
pe ferestrele care dădeau spre Bergsgatan. Lumina 
dezvăluia cu brutalitate vechile inele de cafea şi urmele de 
grăsime mai noi de pe masa dreptunghiulară. Ghinioniştii 
care stăteau cu spatele la coridor erau obligaţi să mijească 
ochii, deoarece ferestrele înalte nu aveau perdele. 
Berggren se întoarse respirând greoi spre Caroline Thurn, 
care stătea la câteva locuri distanţă de el. 


— Nu-i aşa, Caroline? 


— Mats are dreptate, răspunse Thurn, dat fiind că în acea 
încăpere trebuia să fie loială partenerului ei. Dar apoi 
adăugă: E doar o chestiune de a alege momentul potrivit. 


După conferinţa de presă, Thurn se simţise epuizată 
psihic, deşi reuşise să rămână în fundal. Ura atenţia 
aproape la fel de mult ca şedinţele. Precum aceasta. Să 
stea adunaţi într-o cameră cu patru pereţi şi câteva 
ferestre ca să discute ce trebuia făcut era diametral opus 
cu a se duce şi a face lucrul respectiv. Thurn nu avea de 
ales decât să-şi muşte buzele şi să meargă mai departe, 
specialitatea ei. Era dureros de conştientă de jocul care se 
desfăşura în acele clipe. Oamenii din jurul mesei se 
poziţionau. Işi consolidau argumentele şi îşi exprimau 
rezervele şi preocupările, ca să se asigure că le rămânea o 
cale de repliere. Mai târziu, dacă şi când devenea necesar, 
puteau să le reamintească celorlalţi că ei făcuseră asta. In 
continuare, sutele de microfoane aparţinând mass-mediei 
suedeze şi străine aveau să fie îndreptate spre fiecare 


poliţist care se întâmpla să treacă prin faţa sediului, ca un 
memento permanent că nimeni nu putea să scape. Era 
vorba de o operaţiune a poliţiei în care, mai devreme sau 
mai târziu, toţi aveau să trebuiască să explice cum şi de ce 
acţionaseră aşa cum acţionaseră. Presei avea să-i placă la 
nebunie să dezvăluie lupta constantă dintre poliţia locală 
şi cea naţională, se gândi Thurn. 


Berggren continua să se plângă; el voia să-l ridice pe 
Petrovic, şi Thurn avea o anumită simpatie faţă de dorinţa 
lui de a acţiona efectiv, dar încă nu venise timpul. 


Procurorul Lars Hertz stătea în partea din faţă a camerei, 
lângă o tablă albă imensă. Purta haine uşoare şi bine 
călcate, ceea ce îl distingea de poliţiştii mototoliţi şi 
cenuşii din jurul mesei. Preluase comanda şedinţei şi îi 
plăcea la nebunie acest rol. Ochii lui albaştri străluceau. 
Tabla din spatele lui era plină de însemnări. Nume, date şi 
săgeți trasate cu marker roşu şi verde. Deşi la sfârşitul 
zilei puteau să şteargă totul cu buretele special, aveau să 
mai rămână urme uşoare de cerneală. 


Berggren se ridică în picioare. Umbla pe lângă unul dintre 
pereţii camerei, făcându-i pe toţi să se simtă agitaţi. 
Respira cu greutate. 


— Poate ar fi mai bine să stai jos, Mats, spuse Thurn. Chiar 
dacă îţi înţeleg frustrarea. 


Era încă miercuri, 23 septembrie. Ziua se prelungise şi 
devenise nesfârşită după ce se dăduse prima oară alarma, 
la cinci şi un sfert în acea dimineaţă. Thurn trecuse mai 
devreme pe la apartamentul ei ca să facă un duş şi să-şi 
schimbe hainele, iar de atunci îşi legase coada 


neascultătoare de la spate într-un coc lax în partea de jos 
a cefei. 


În timpul dimineţii ar fi fost mai simplu să-i numeri pe 
poliţiştii din Stockholm care nu lucrau la jaful din 
Västberga decât pe ceilalţi. Reprezentanţi ai practic 
tuturor departamentelor şi unităţilor din cadrul Poliţiei 
Criminalistice Naţionale se strânseseră în jurul mesei de 
şedinţă de la Sediul Central al Poliţiei. Întrucât Comisarul 
Poliţiei Naţionale fusese obligat să rămână la Ministerul 
Justiţiei, ca să le explice diverşilor miniştri de ce sutele de 
poliţişti din faţa sediului G4S stătuseră în timp ce hoţii 
fugeau cu prada, Hertz conducea şedinţa. 


— Dar ştim cine e, gemu Berggren cu încăpățânare, chiar 
dacă o ascultă pe Thurn şi se aşeză. 


Încă din zorii acelei zile, probele pe care le strânseseră 
înainte de data de 15 - printre ele, înregistrările cu Zoran 
Petrovic - fuseseră reluate. Colegii ei poate nu ştiau exact 
cât de mult ascultase Thurn înregistrările, dar tuturor le 
era clar că ea cunoaşte materialul mai bine decât oricine 
altcineva. Chiar dacă era şi singura care ştia cu certitudine 
că nu exista nici o referire directă la jaful cu elicopterul. 


Hertz vorbi despre Serbia, despre organizaţii teroriste şi 
reţele infracţionale din Europa. 


— Ce reţea, fir-ar a dracu'? îl întrerupse Berggren pentru a 
treia sau a patra oară. Ştim cine e? 


— Dacă îl reținem pe Petrovic, spuse Hertz, atunci toţi 
ceilalţi cu care vrem să discutăm o să dispară în câteva 
ore. Aşa merg lucrurile. Şi nu vrem să le uşurăm sarcina 
atât de mult. 


Poliţiştii de la masă ar fi aprobat din cap dacă Hertz nu ar 
fi fost atât de lipsit de experienţă. 


— Probabil are dreptate, spuse în cele din urmă Thurn. 


— Dacă avem numele principalului suspect înainte să fi 
trecut măcar douăsprezece ore, continuă Hertz cu un 
zâmbet conciliant, atunci eu sugerez să lucrăm mai 
departe la asta încă douăsprezece. Poate că aşa îi găsim 
pe toţi. 


Şedinţa luă sfârşit, şi oamenii dispărură care încotro. 
Existau munţi de indicii la care trebuia lucrat. În biroul lui 
Thurn, ea şi cu Berggren continuară să răsfoiască 
materialul operaţiunii anterioare de supraveghere. Se 
concentrară asupra numărului imens de nume şi oameni 
cu care Zoran Petrovic luase legătura. 


Întocmiră două liste separate. Prima era cu infractori 
cunoscuţi, a doua cu cei care nu aveau cazier. Însă toate 
acele porecle şi cuvinte de cod le puneau mari probleme, 
aşa că listele ajunseră să conţină fiecare peste o sută de 
nume. 


Munca nu le era uşurată deloc de întreruperile constante 
din partea celor din alte departamente care voiau să 
discute cu ei despre ceea ce descoperiseră. În acel 
moment, Thurn era deja considerată un fel de expertă în 
Petrovic. Ea nu-şi dorea altceva decât să-i evite şi să 
termine de lucrat la liste, dar, ca de obicei, nu putea să fie 
grosolană. Işi făcu timp, răbdătoare, pentru absolut toate 
persoanele care băgau capul pe uşă ca să-i ceară ajutorul. 


Dar, în cele din urmă, pe la mijlocul unui monolog al unui 
coleg tânăr de la Grupul de Psihologia Suspecţilor, Thurn 


se ridică de la biroul ei, îşi luă geaca subţire de pe spătarul 
scaunului şi plecă. Plecă pur şi simplu. Ajungea cu atâta 
muncă de birou. Era trecut de ora opt, şi întunericul se 
aşternuse peste Kungsholmen. 

— Cum a fost conferinţa? 


Annika Skott strigase din hol, iar peste o clipă Niklas 
Nordgren auzi uşa de la intrare închizându-se. Apoi ea 
remarcă mirosul. 


— Hei... ce faci? strigă ea. 


Peste câteva secunde intră în bucătărie, unde îl găsi pe 
Nordgren lângă plită. Oala imensă care bolborosea încet 
pe aragaz mirosea incredibil, a usturoi şi a frunze de dafin. 
Era puţin trecut de şapte seara, dar soarele încă strălucea 
prin fereastră. 


— Am terminat pe la prânz şi m-am gândit că nu are nici 
un rost să mă întorc la muncă, explică el. Aşa că am trecut 
pe la Ostermalmshallen şi am luat nişte miel. 


Nordgren nu menţionă că parcursese pe jos cea mai mare 
parte a drumului spre casă din Lidingö în Ostermalm, o 
distanţă de aproape zece kilometri. Care, la rândul ei, era 
doar o cincime din totalul pe care-l străbătuse în ziua 
aceea. 


Endorfinele refuzau să-i iasă din trup, nu se putea opri din 
zâmbit. Incercase să redevină obişnuitul Niklas Nordgren, 


bărbatul calm şi puţin ursuz căruia îi plăcea să fie ocupat, 
dar se produsese exact opusul. Se simţea încă şi mai 
montat decât fusese în dimineaţa aceea. 


— Miroase incredibil, spuse Annika. Dumnezeule, ce foame 
mi-e. Mă duc să mă schimb. Apoi poţi să-mi povesteşti 
totul. 


Ca de obicei, Annika dispăru în dormitor ca să-şi scoată 
hainele de consultant fiscal şi să-şi ia ceva mai confortabil. 


Nordgren continuă să amestece în oală. 


Avea să fie dificil să-i povestească despre conferinţa la 
care îi spusese că se ducea când, de fapt, dormise acele 
zile în patul prea scurt din Runmarö. În primul rând nu se 
pricepea să mintă, dar o conferinţă cu sute de electricieni 
ar fi fost - îşi imagina el - o poveste incredibil de 
plicticoasă. 


Însă adevărata problemă era că trupul lui continua să 
cânte. 


Aşa se simţea Nordgren. Ca şi cum muşchii, sinapsele şi 
țesuturile lui conjunctive sărbătoreau în secret. 


Reuşiseră. 

Thurn luă liftul spre garaj, iar când se sui în maşină îşi 
dădu seama că nu avea să se ducă acasă. 


Încă nu era sigură. În Volvo-ul care mirosea a nou nu mai 
putea evita întrebările care o deranjaseră toată ziua. Cum 
putea organizatorul unui jaf care implica cel puţin 
douăzeci de oameni şi necesita mii de ore de planificare să 
nu se dea de gol prin nimic timp de o lună întreagă? Mai 
ales cineva precum Petrovic, care spunea o grămadă de 
alte lucruri revelatoare, sugerând că nu fusese conştient 
de prezenţa microfoanelor decât, probabil, la sfârşit. 


Cum puteau fi atât de siguri colegii ei de la Sediul Central 
al Poliţiei că acest bărbat până atunci necunoscut era 
creierul din spatele spectaculosului jaf cu elicopterul? 


Ceva nu se lega. 


O luă la stânga pe Scheelegatan, trecu peste podul 
Barnhus şi apoi mai făcu o dată la stânga. 


Zoran Petrovic locuia la doar cinci minute de Sediul 
Central al Poliţiei. 


Caroline Thurn nu-l mai văzuse niciodată în carne şi oase, 
dar ştia unde locuieşte. Când parcă maşina în faţa uşii lui 
de la intrare, era aproape opt şi jumătate seara. 


Trebuia să-l vadă. 
Abia când îl vedea avea să-şi dea seama. 


Petrecuse atât de multe nopţi cu el, cu acea voce 
neîncetată în urechi, cu acel ton plin de încredere, cu 
atitudinea aceea prin care se plasa în centrul universului. 
Thurn nu se putea abţine să fie pe cât de iritată, pe atât de 
impresionată de el. Dar trebuia să completeze tot ceea ce 


ştia cu privirea, mişcările şi prezenţa unei persoane reale. 
Era singura modalitate de a fi sigură. 


După jumătate de oră o femeie tânără ieşi din clădire, şi 
Thurn se folosi de şansa de a se strecura înăuntru. Urcă 
scările până la etajul lui Petrovic şi sună la uşă, neştiind 
prea bine ce să-i spună dacă deschidea. Dar nu era nimeni 
acasă, iar după ce deschise broasca cu şperaclul şi intră 
înăuntru nu văzu nimic care să-i lase vreo senzaţie anume, 
într-un sens sau altul. 


Oftă şi cobori în stradă, postându-se pe trotuar ca să-l 
aştepte. 


Petrovic apăru puţin după ora zece, venea pe 
Upplandsgatan într-o geacă scurtă şi subţire. Thurn îl zări 
de la distanţă şi îşi dădu seama imediat că el era. Înalt şi 
zvelt ca un catarg. Când el fu pe punctul de a ajunge la 
uşă, Thurn făcu un pas spre mijlocul trotuarului, obligându- 
| să se oprească. 


— Scuze, nu ştiţi cumva cât e ceasul? 


Zoran Petrovic se uită la ea cu un zâmbet strâmb. Thurn îl 
lăsă să o măsoare din creştet până-n tălpi, s-o evalueze şi 
s-o judece. Petrovic avea o anumită timiditate, se gândi 
ea, dar el îşi recăpătă imediat aplombul şi intră pe pilot 
automat, răspunzându-i: 


— Nu e prea târziu să bem ceva. 


Probabil că trecuse prima lui evaluare, însă Thurn nu 
vedea nici o convingere concretă în spatele invitaţiei lui. In 
ciuda zâmbetului batjocoritor, care, presupunea ea, era 


menit să-i stârnească interesul, Petrovic părea mai 
degrabă obosit. 


Thurn zâmbi. 
— Mersi, dar nu cred. 


Îl privi adânc în ochi, complet indiferentă faţă de 
posibilitatea ca el s-o fi înţeles greşit. 


— Bine, răspunse el cu o anumită uşurare. E în regulă. A 
fost o zi grea, dar vor mai exista şi altele. Locuieşti în 
apropiere? 


Thurn zâmbi. Îl studie. Observă străfulgerarea ezitantă din 
ochii lui atunci când îi răspunse râzând: 


— Lucrez în apropiere. 
Apoi se întoarse şi plecă. 
Se simţea mai bine. 

Era sigură. 


El era. 

Joi, pe 24, munca de la Sediul Central al Poliţiei era 
complicată de numărul mare de locuri care trebuiau 
examinate. Resursele criminalistice pe care le aveau la 
dispoziţie pur şi simplu nu erau suficiente. 


În primul rând, trebuiau să cerceteze ruta de acces a 
hoţilor la depozitul de bani din Västberga. De pe acoperiş 
pe balconul de la etajul cinci, apoi în sus, spre 
departamentul de numărat bani de la şase. Elicopterul 
fusese găsit miercuri, devreme, şi împreună cu el o mare 
cantitate de echipament abandonat care putea să 
furnizeze urme de ADN. Până la prânz fuseseră găsite, într- 
un container de gunoi de lângă o staţie de autobuz aflată 
la câţiva kilometri de locul de decolare din Värmdö, o 
pereche de mănuşi şi o mască de schi. Acestea fuseseră 
trimise la analize, împreună cu cele două dispozitive tip 
bombă care fuseseră plasate în faţa hangarului. 


Investigaţiile aveau loc mai mult sau mai puţin simultan, 
ceea ce însemna că joi dimineaţa nici procuratura, nici 
Poliţia Criminalistică Naţională nu aveau o bună privire de 
ansamblu asupra a ceea ce se ştia sau se aştepta de fapt. 
In mod paradoxal, informaţiile se scurgeau din Sediul 
Central al Poliţiei ca un pârâu impetuos de primăvară. 
Presa suedeză părea să fie perfect la curent cu ancheta, 
iar până după-amiază Hertz îşi dădu seama că era mai 
simplu să citească varianta online a ziarelor de seară 
decât să aştepte informările interne. 


Conţinutul era identic. 


În dimineaţa zilei de vineri, 25 septembrie, detectivul 
inspector-şef Caroline Thurn fu chemată la o şedinţă de la 
procuratura de pe Fleminggatan. Dat fiind faptul că pereţii 
Sediului Central al Poliţiei păreau să aibă urechi, 
renunţaseră să mai organizeze şedinţe acolo. 


Therese Olsson aştepta deja atunci când sosiră Thurn, 
Berggren şi alţi câţiva colegi. Exista o senzaţie palpabilă 
de însufleţire în încăpere. In ziua anterioară, la G4S 


fuseseră găsite urme de sânge. Şi nu într-un singur loc, ci 
în mai multe, cel mai evident lângă uşa avariată a 
departamentului de numărat bani. Acum se făceau pariuri, 
în timp ce calculatoarele de la subsol se grăbeau să 
găsească o potrivire clară în arhiva infracţională a Suediei. 


Prin încăpere zburau nume din anchetă. 
— O sută pe Zoran Petrovic. 
— Eu pariez două sute, spuse Berggren. 


— Trei sute cincizeci pe Michel Maloof, anunţă tânărul de 
la Echipa de Psihologia Suspecţilor. 


Maloof era unul dintre sutele de nume de pe lista lui Thurn 
şi Berggren cu infractorii pe care-i contactase Petrovic în 
august. 


Thurn nu luă parte la pariuri. Nu aşa credea ea că trebuie 
făcută munca de poliţie. 


Petrecură câteva minute discutând despre variantele 
referitoare la supraveghere şi cum putea fi folosită cel mai 
bine ziua aceea, dar toată lumea amuţi când telefonul de 
pe biroul lui Hertz începu să sune. Se holbară la procuror 
cu răsuflarea tăiată în timp ce acesta asculta încordat, 
nota ceva şi apoi dădea din cap. 


Când închise, Hertz spuse doar atât: 
— Sami Farhan? 


— Sami Farhan? repetă Thurn uluită. Ăsta e fratele 
mijlociu. 


— Ştii cine e? întrebă Hertz, care părea surprins. 


Dar procurorul Lars Hertz nu era singura persoană din 
încăpere care nu avea habar cine sunt fraţii Farhan. 


— Farhan? exclamă Therese Olsson. Dar... el nu are nimic 
de-a face cu Zoran Petrovic, nu-i aşa? 


— Nu apare în rapoartele anchetei sau pe înregistrări, 
confirmă Berggren. Nu e pe listele noastre. 


— Cine e Farhan? întrebă Hertz iritat. 

— Îţi aminteşti de jaful de la Muzeul Naţional? răspunse 
Berggren. Furtul de tablouri? Chiar înainte de Crăciun, în 
urmă cu câţiva ani? 


— Sami Farhan şi fraţii lui au fost responsabili, spuse 
Thurn. Printre alţii. 


— Dar în ancheta noastră el nu apare nicăieri, remarcă 
Hertz. 


Berggren se ridică în picioare. 

— Bun. Să mergem să-l ridicăm pe Farhan. 
— Nu, zise Hertz. 

— Nu? 

— Nu. 


Berggren părea demoralizat. 


— Mai întâi vreau să găsesc banii, îi explică Hertz. Peste 
câteva clipe întrerupse tăcerea care se aşternuse în sală: 
Vreau să găsesc banii, apoi îi putem strânge pe toţi. Fără 
bani, media o să ne linşeze. 


— E prea târziu, spuse Berggren. 


— Mă tem că n-o să găseşti banii niciodată, Lars, îşi 
susţinu Thurn colegul. Sunt de acord cu Mats că e mai bine 
să renunţi la gândul ăsta. 


— Douăzeci şi patru de ore, insistă Hertz. Să ne acordăm 
douăzeci şi patru de ore. Dacă până mâine dimineaţă nu 
ajungem nicăieri, ne ducem şi-i ridicăm pe Farhan şi pe 
Petrovic şi toată agenda lui telefonică nenorocită. Bine? 


— E o promisiune? întrebă Berggren. 
— E o promisiune, răspunse Hertz. 


— Aş vrea să-l ridic pe Petrovic eu personal, spuse 
Caroline. 


Colegii se întoarseră să se uite la ea, dar nimeni nu întrebă 
de ce. Toţi ştiau că răspunsul avea să fie politicos, dar 
nesemnificativ. 

Michel Maloof îşi petrecuse ziua de miercuri împreună cu 
Zoran Petrovic, încercând să afle ce anume se întâmplase. 
Fidel caracterului său, Maloof îşi dăduse la o parte furia, 
dezamăgirea şi surpriza şi lucrase metodic. Cine trimisese 


acel SMS către telefonul lui Petrovic, la primele ore ale 
dimineţii? Cum fusese posibil ca numărul lui Maloof să fie 
folosit fără ca el să ştie? Cine se aflase la volanul bărcii şi 
unde se dusese? Unde era scurgerea, cine îi păcălise? 


Dar când sosi seara şi el nu era cu nimic mai lămurit - în 
afara constatării că, dacă cineva îi ştia numărul de telefon, 
era destul de uşor să folosească reţeaua mobilă ca să-l 
facă să apară pe ecranul lui Petrovic -, Maloof era copleşit 
de o epuizare care îl făcu să doarmă noaptea aceea şi 
bună parte a zilei de joi. 


Când se trezi era spre sfârşitul după-amiezii, iar starea de 
spirit nu i se îmbunătăţise defel. 


Reuşiseră, asta era sigur. 
Însă banii dispăruseră. 


Sami şi Nordgren încă nu aveau habar. În lumile lor 
respective, totul era aşa cum trebuia să fie, iar Văstberga 
era încă lovitura perfectă. Gândul de a le spune îl făcea pe 
Maloof să se simtă şi mai disperat. Ştia cum avea să 
reacționeze Sami; avea să arate spre Petrovic şi să-l 
învinovăţească. Era cea mai simplă explicaţie, dar asta 
numai pentru cineva care nu văzuse surpriza din ochii 
iugoslavului atunci când înţelesese ce se întâmplase în 
dimineaţa aceea. 


Cel care le-o trăsese i-o trăsese şi lui Petrovic. 


La opt seara, Maloof o sună pe Alexandra Svensson. Nu 
mai suporta să fie singur. Avea nevoie de atenţia deplină a 
unei femei înţelegătoare, de o piele caldă pentru noaptea 
care urma. 


Dar Alexandra nu răspunse. Telefonul ei suna, însă 
numărul nu era conectat la mesageria vocală, nu fusese 
niciodată. Maloof încercă de mai multe ori în seara aceea, 
fără nici un succes. Poate că Alexandrei i se întâmplase 
ceva, dar el nu avea energia să-şi facă griji din cauza asta. 
În minte i se învârteau încă gândurile la bani, la barcă şi la 
telefoane, şi nu mai rămânea loc pentru nimic altceva. 
Adormi puţin după miezul nopţii şi visă că zboară la mică 
altitudine. 


Vineri, primul lucru pe care-l făcu Maloof fu să o sune pe 
Alexandra Svensson, încă înainte să se dea jos din pat. La 
ora opt, după ce ea nu răspunse, Maloof începu să-şi facă 
griji. Se hotărî să afle ce se întâmplase. Ştia că tânăra 
locuia în Hammarby sjöstad, dar nu-şi putea aminti adresa 
exactă. Maloof nu fusese niciodată în locuinţa ei 
subînchiriată de două ori, dar ea îi spusese unde era. 


Sau nu-i spusese? De obicei, Maloof ţinea minte adresele. 


După o ceaşcă de cafea neagră, sună la G4S şi ceru la 
centrală să vorbească cu şeful personalului. | se spuse că 
Ingela Planstrom avea să sosească la birou abia la 9, aşa 
că la 9 fix Maloof sună iar. 


— Planström, răspunse ea. 


— Sun în legătură cu tatăl Alexandrei Svensson, spuse 
Maloof. E de cea mai mare importanţă să dăm de 
Alexandra cât mai curând posibil, dar nu răspunde la 
telefon. Aveţi o adresă unde putem s-o găsim? 


— Tatăl ei? spuse şefa personalului, părând agitată. E 
bolnav? O clipă... lată. Sickla Kanalgata numărul 6. 


— Mulţumesc mult, spuse Maloof şi închise. 


După doar douăzeci de minute, Maloof cobori din Seatul lui 
în Hammarby sjöstad. Sună la interfonul de la intrarea în 
Sickla Kanalgata numărul 6. Auzi la difuzor un foşnet, dar 
înainte ca el să apuce să spună ceva, uşa bâzâi şi se 
deschise, îngăduindu-i să intre. În holul de la intrare era un 
tabel al locatarilor, iar apartamentul Alexandrei era la 
etajul al doilea. Maloof urcă scările în fugă şi bătu la uşă. 


O femeie tânără pe care Maloof nu o mai văzuse niciodată 
deschise uşa, o blondă zveltă în blugi şi tricou. 


— Ah, făcu el surprins, nu ştiam... O caut pe Alexandra. 
— Da? spuse femeia din uşă. 

— Alexandra Svensson, clarifica Maloof. 

— Da. Eu sunt. 


— Nu... dar... cealaltă Alexandra Svensson. Care locuieşte 
aici. 


Alexandra Svensson îl privi lung. Scutură din cap, 
neînţelegând ce voia el să spună. 


— Eu locuiesc aici. Eu sunt Alexandra Svensson. Ce vrei să 
spui? 

Există peste o sută de mii de insule în arhipelagul 
Stockholmului şi la fel de multe capuri şi golfuri. 


Lena Hall îşi petrecuse verile copilăriei pe insula Utö şi era 
atât de obişnuită cu arhipelagul, că nu ar fi subestimat 
niciodată stâncile care nu erau marcate pe hărţile nautice. 
Învăţase să navigheze înainte să împlinească zece ani, 
plimbată peste tot într-o şalupă mică cu motor de cinci cai 
putere. Înainte să împlinească doisprezece ani pescuia 
biban în pâraie şi ştiucă printre trestii. Acum era la volanul 
unei bărci cu motor şi se îndrepta spre sud, prin 
Hårsfjärden, cu o viteză de treizeci de noduri. Dimineaţa 
zilei de vineri 25 septembrie era rece, şi apa era 
nemişcată şi calmă. Carena metalică a bărcii tăia apa 
precum un cuţit untul cald, iar vântul din părul ei era rece 
ca gheaţa. Venise toamna. 


Lena încetini când se apropie de uscat şi o luă de-a lungul 
coastei. 


Era unul dintre aceste golfuri, nu ştia exact care. Le 
confunda mereu. El îi interzisese să pună vreun semn. 


Scoase un binoclu mic, dar înainte să apuce să-l ducă la 
ochi, zări mişcare pe insulă. 


Un câine negru. 


Stătea pe o stâncă, cu labele în apă, şi privea spre mare. 
Lena încetini iar şi stabili un curs către plaja stâncoasă. 
Când focaliză, văzu încă doi câini la marginea pădurii. 
Zâmbi, dându-şi seama că găsise locul corect. 


În timp ce ea plutea încet spre pământ, câinii o zăriră şi se 
strânseră toţi opt în jurul bărcii atunci când ea o trase pe 


prundiş. Bătrânul şi bastonul lui apărură abia după ce Lena 
sări pe mal. Era pe cale să descarce sacii de poştă când el 
apăru brusc în spatele ei. 


— Văd că eşti în elementul tău, comentă el. 


— Nici nu ştiai, nu-i aşa? Fiecare vacanţă de vară în 
arhipelag. Nu foarte departe de aici, de fapt. 


El scutură din cap. Nu ştiuse. 


În anii '70 fusese îndrăgostit până peste cap de femeia 
care mult mai târziu avea să devină mama Lenei Hall. 
Când tatăl biologic al Lenei dispăruse din peisaj, cu 
aproximativ un deceniu în urmă, lui i se păruse firesc să-şi 
ofere ajutorul. De la distanţă, bineînţeles. 


lar acum ea îl ajutase pe el. 


Lena dispăru în cabina înghesuită a bărcii şi se întoarse cu 
ultimii saci. li aruncă peste parapet. 


— Cât e înăuntru? întrebă el, privind prada fără nici un 
interes. 


— Habar n-am, spuse Lena. Nu i-am numărat, am luat doar 
partea mea. 


— Poţi să-i duci în pădure, de acolo mă ocup eu. 

Ea făcu întocmai. Avu nevoie de mai puţin de cinci minute, 
împiedicându-se din când în când de câte un câine negru 
care voia s-o ajute. 


După ce termină, nu se putu abţine să nu întrebe: 


— Şi Michel? 


Lenei avea să-i fie dor de Michel, începuse să-i placă. Dar 
nu avea să-i fie dor de Alexandra Svensson. Işi imagina 
dezamăgirea acesteia când nu avea să apară la cursul lor 
obişnuit de la Friskis & Svettis. Nu avea să mai trebuiască 
să asculte niciodată lungile poveşti ale Alexandrei 
Svensson despre slujba sau singurătatea ei. 


— Michel Maloof e băiat bun, răspunse bătrânul. 
Lena zâmbi, era de acord. 

— Mă refeream la bani. O să primească ceva? 
— Să vedem cum merg lucrurile. 


Lena încuviinţă din cap, neştiind dacă nu cumva bătrânul îi 
spusese doar ceea ce-şi imagina că voia ea să audă. 
Impinse barca de la mal şi sări la bord, apoi, când ajunse 
în apă suficient de adâncă, lăsă motorul jos. 


Bătrânul avu nevoie de aproape o oră ca să ducă cei cinci 
saci de poştă până acasă. Folosi o roabă, însă pe potecă 
crescuseră rădăcini groase de copaci, iar de o parte şi de 
alta ieşeau pietre ascuţite care amenințau să-i spargă 
cauciucul. Pe deasupra, avea probleme cu spatele. Câinii 
sperau, ca de obicei, că e un joc şi i se băgară în cale de 
mai multe ori, făcându-l să se oprească şi să lase jos roaba 
ca să-i alunge. 


De obicei, oamenii care culegeau fructe de pădure şi 
ciuperci se apropiau de căsuţa lui doar de câteva ori pe 
an, dar nu merita riscul. Avea să sorteze şi să depoziteze 
banii în pivniţa lui din pământ. Scoase banii din saci şi-i 


puse în pungi de plastic, în funcţie de valoare. Apoi 
îngrămădi pungile de plastic una peste alta, în nişte cutii 
mici de carton pe care le desfăcea pe măsură ce avea 
nevoie de ele. In sfârşit, stivui noile cutii peste cele vechi, 
iar după ce termină patru saci se întinse, oftă adânc şi 
decise că era de-ajuns. 


Duse al cincilea sac în căsuţă şi îl puse lângă cizmele din 
faţa uşii interioare. 


Era ora unsprezece, ceea ce însemna că era timpul să bea 
o ceaşcă de cafea. Dar când se duse să pună apă în 
cafetieră, observă o crăpătură a vasului. Îşi trecu degetul 
peste sticla lui, dar nu simţi nimic. Totuşi, se vedea clar. 


Puse apă în cafetieră şi măsură cafeaua din filtru, dar în 
tot acest timp ochii lui erau aţintiţi asupra crăpăturii. Se 
mai întâmplase şi până atunci. Nu avea habar de unde 
apăreau crăpăturile, însă cu câţiva ani în urmă i se 
întâmplase exact acelaşi lucru. La acel moment nu dăduse 
nici o atenţie acestui fapt, dar vasul se spărsese mai apoi, 
făcând cafeaua opărită să se verse pe bancul de lucru şi 
să-l ardă pe coapse. 


Trebuia să se ducă la Handen să cumpere o cafetieră 
nouă. 


Detesta să se ducă cu autobuzul la Handen. Oftă şi decise 
că putea să facă asta săptămâna viitoare. 


MulŢumiri 


În primul şi în primul rând, aş vrea să-i adresez mulţumiri 
extraordinare lui Niclas Salomonsson. E foarte simplu: fără 
Niclas, nu ar fi existat nici o carte. Aş vrea să le 
mulţumesc, de asemenea, tuturor celor care au lucrat la 
Agenţia Salomonsson la acest proiect; nimeni nu e numit, 
nimeni nu e uitat. Apoi mai sunteţi voi, cei câţiva care aţi 
citit diferite variante ale manuscrisului şi care, prin 
intermediul ideilor şi opiniilor voastre, aţi făcut romanul 
mai bun. Pentru asta, în afară de Niclas, aş vrea să le 
mulţumesc mai ales Helenei, Ulrikăi şi lui Daniel. De 
asemenea, mulţumiri speciale lui Love şi Ina. Doar ca să 
fiu sigur. 


Pe lângă stenogramele judiciare şi interviuri, mai mulţi 
autori şi jurnalişti au făcut ca această incursiune în 
evenimentele care au condus la jaful cu Elicopterul, 
culminând cu acea dramatică noapte de septembrie 2009, 
să fie mult mai uşoară. Imensa activitate jurnalistică 
legată atât de jaf, cât şi de proces mi-a oferit o percepţie 
acută a cronologiei, zvonurilor şi faptelor. In particular, aş 
vrea să amintesc Sveriges Radio şi P3 dokumentăr, unde 
Anton Berg a făcut o muncă absolut fantastică şi le-a 
permis atât angajaţilor de la G4S, cât şi şefului unităţii 
speciale, Hans Knutsen-Oy de la Poliţia Criminalistică 
Naţională, să îşi spună cuvântul. De asemenea, 
Helikopterpiloten, cartea minuțioasă şi bine scrisă a lui 
Håkan Lahger, mi-a uşurat mult sarcina. 


Dar, bineînţeles, mai presus de orice aş vrea să le 
mulţumesc lui Goran Bojovic, Charbel Charro, Safa 
Kadhum şi Mikael Södergran pentru că m-au suportat ore 
şi zile cu carnețelele şi miile mele de întrebări. 

